ⵜⴰⵔⵔⴰⴳⵜ ⵉ ⵡⴰⵍⵍⵉ ⵢⵓⵣⵣⵍⵏ ⵍⵍⵉⵖ ⴳⵏⵏ ⵡⵉⵢⵢⴰⴹ. ⵉ ⵡⴰⵍⵍⵉ ⵉⴽⴽⵙⵏ ⵉⵣⴰⴽⴰⵔⵏ ⵖ ⵓⵎⴳⴳⵕⴹ ⵏ ⵡⴰⵡⴰⵍ ⵏⵏⵖ. ⵉ ⵡⴰⵍⵍⵉ ⴰⵏⵖ ⵢⵓⵎⵥⵏ ⴰⵙⴰⴼⵓ ⵖ ⵓⴼⵓⵙ, ⵉⵊⴷⵔ ⵜ, ⵉⵎⵍ ⴰⵖ ⴰⵖⴰⵔⴰⵙ. ⵉ ⵡⴰⵍⵍⵉ ⵙⵓⵍ ⵉⵙⵓⵍⵏ ⵎⵇⵇⴰⵔ ⵉⴳⴳⵯⵣ ⴰⴽⴰⵍ, ⵀⴰ ⴰⵖ ⵏⵙⵙⵓⴷⴰ ⵜⴰⴳⵓⵔⵉ ⵍⵍⵉ ⵙ ⵣⴳⵔⵏ ⵉⵙⴰⴼⴼⵏ ⵏ ⵜⵉⵍⵍⴰⵙ ⵙⵙⵍⴽⵎⵏ ⴰⵖ ⴷ ⴰⵡⴰⵍ. ⵉ ⴷⴷⴰ ⵄⵍⵉ, ⵜⴰⴽⵯⵜⴱⵉⵜ ⵉⵕⵥⴰⵏ ⵉⵎⴰⵙⵙⵏ ⵏ ⵓⵣⵎⵣ, ⵉⵏⵏⵔⴰⵏ ⵉⵊⴰⵡⴰⵏ, ⵀⴰ ⴰⵖ, ⵏⴷⴷⵔ ⴰⵔ ⵏⵜⵜⴰⵔⴰ ⵎⵇⵇⴰⵔ ⵔⴰⵏ ⵎⴷⴷⵏ ⴰⴷ ⴰⵏⵖ ⵉⵜⵜⵓ ⵡⴰⵡⴰⵍ. ⵙⵙⵓⵏⴼⵓ ⴰ ⴷⴰⴷⴷⴰ, ⴷⴰⴷⴷⴰⵙ ⵏ ⴽⵓ ⵢⴰⵏ, ⵀⴰ ⴰⵖ ⴰⵔ ⵏⴰⵇⵇⵔⴰ, ⴰⵔ ⵏⵜⵜⴰⵔⴰ ⵙ ⵉⵡⴰⵍⵉⵡⵏ ⵙ ⵜⵜⵢⴰⵔⴰ ⵜⴱⵔⴰⵜ ⵏⵏⵓⵏ, ⵓⵔ ⵏⵎⵎⵓⵜ, ⵏⵙⴽⵔ ⵙ ⵡⴰⵡⴰⵍ ⵏⵏⵓⵏ " ⴰⵡⴰⵍ ⵏⵏⵖ ⴰⴷ ⴰⵖ ⵉⴳⴰⵏ ⵉⵖ ⵉⵎⵎⵓⵜ ⵏⵎⵎⵓⵜ. " ⴰⵢⵢⵓⵔ 2 ⵜⵔⵖⴰ ⵜⴰⴼⵓⴽⵜ, ⵉⵔⵡⴰⵙ ⵉⵙ ⴷ ⵜⴰⵥ ⴰⴽⴰⵍ, ⵉⵙⵡⴰⴽ ⵏ ⵓⴳⴰⴷⵉⵔ ⵣⵡⴰⵏ, ⴰⵔ ⴷ ⵉⵜⵜⵚⵓⴹ ⴽⵔⴰ ⵏ ⵡⴰⴹⵓ ⵉⴱⴱⵕⴱⵕⵏ ⵖ ⵎⵏⵉⴷ ⵏ ⵓⴷⵔⴰⵔ. ⵎⴷⴷⵏ ⵍⴰⵃⵜⵏ, ⴽⵓ ⵢⴰⵏ ⴷ ⵎⴰⵏⵉ ⵖ ⴰⵔ ⵏⵏ ⵉⵜⵜⵍⵍⵉ ⵙ ⵓⵣⵓⵣⵡⵓ, ⴽⵔⴰ ⵢⵓⴼⴰ ⵜ ⵖ ⵜⴳⵎⵎⵉ, ⴽⵔⴰ ⵢⵓⴼⴰ ⵜ ⵖ ⵜⴰⵖⴰⵔⵜ ⴷⴷⴰ ⵎⵓⵃ ⵉⵜⵜⵃⵉ ⴷ ⵜⴰⵍⵎⵇⵔⴰⵊⵜ ⵏⵏⵙ ⴰⴷ ⵉⵟⵟⵓⴹⴰ ⵖ ⵏⵏⵉⴳ ⵏ ⵟⵟⵕⵓⵟⵡⴰⵕ, ⵡⴰⵅⵅⴰ ⴰⵙ ⵉⵖⵔⵙ ⴽⵔⴰ ⵢⴰⵣⵓⵜ. ⵉⵎⵉⴽ ⵀⴰ ⴷ ⵢⴰⵜ ⵏ ⵜⵀⵓⵏⴹⴰⵜ ⵜⵓⵎⵍⵉⵍⵜ ⵜⵓⴳⵔ ⵜⵜ ⵜⵇⵇⵓⵕⵜ ⵏⵏⵙ. -ⴱⴷⴷ ⵣⴰ ⴰⴷ ⵏⵙⴰⵇⵙⴰ ⴰⵖⴰⵏⵉⵎ ⴰⴷ ⴰⵡⵔ ⵉⵎⵉⵍ ⵉⵙⵙⵏ ⵎⴰⵏⵉ ⵖ ⵉⵍⵍⴰ. ⵜⴳⴳⵯⵣ ⴷ ⵢⴰⵜ ⵏ ⵜⴼⵔⵓⵅⵜ ⵣⵓⵏⴷ ⴰⵢⵢⵓⵔ, ⴰⴹⵓ ⵉⵀⵉⵢⴼⵏ ⵢⵓⵍⵍ ⴰⵙ ⵜⴰⵡⵏⵣⴰ ⵏⵏⵙ, ⴱⴱⴰⵇⵉⵏ ⴷ ⴽⵕⴰⴹ ⵏ ⵉⵙⵓⵔⴰ ⵏ ⵜⵉⴷⵉ ( ⵍⵄⵔⴳ ) ⵖ ⵉⴳⵏⵣⵉ ⵏⵏⵙ. ⵙⵙⵔⵡⴰⵍ ⵏ ⴷⵊⵊⵉⵏ ⵍⵍⵉ ⵜⵍⵙⴰ ⵓⵔ ⵉⴼⵉⵍ ⵉ ⵜⴼⵉⵢⵢⵉ ⵏⵏⵙ ⵎⴰⵏⵉ ⵖ ⴰⵔ ⵜⵙⵓⵏⴼⵓⵙ. ⴽⵕⴰⴹⵜ ⵏ ⵜⵊⵔⵔⴰⵢⵢⵉⵏ ⵍⵍⵉ ⵓⵔ ⵉⵇⵇⵏⵏ ⴰⵔ ⴷ ⵙⵙⴰⴳⴳⵯⴰⵏⵜ ⴰⵔⴷⴰⴷⵏ ⵏ ⵜⴷⵎⴰⵔⵉⵏ ⵏⵏⵙ. ⵜⴽⵯⵏⴰ ⵏⵏ ⵙ ⴷⴷⴰ ⵎⵓⵃ, ⵜⵉⵏⵉ ⴰⵙ: -ⵙⵓⵔⴼ ⵉⵢⵉ ⴰ ⴳⵯⵎⴰ, ⴰⴷ ⴽ ⵙⴰⵇⵙⴰⵖ, ⵎⴰⵏⵉ ⵖ ⵖⵉⴷ ⵉⵣⴷⵖ ⵢⴰⵏ ⵏ ⵡⴰⵛⵜⵓⴽ, ⴰⵔ ⴰⵙ ⵜⵜⵉⵏⵉⵏ ⵉⵥⵉⵍ? ⵜⵓⵔⴰⵡⵜ ⵏ ⵡⴰⵎⴰⵏ ⵍⵍⵉ ⴷ ⵉⴼⴼⵉ ⴷⴷⴰ ⵎⵓⵃ ⴰⴷ ⵙⵉⵙ ⵉⵙⵙⵉⵔⴷ ⵉⵎⵣⴳⴰⵏ ⵓⵔ ⵉⵙⵙⵏ ⴰⵢⵍⵍⵉⵖ ⴰⵙ ⵜⴼⴼⵉ. ⵣⵓⵏ ⵉⵖ ⵜⵜ ⵉⵏⵏ ⵜⵙⵙⵓⵎⵎ ⵜⵖⴰⵔⴰⵙⵜ ⵍⵍⵉ ⵉⵍⵍⴰⵏ ⵖ ⴷⴷⴰⵡ ⴰⵙ ⵏ ⵜⵊⵔⵔⴰⵢⵢⵉⵏ, ⴰⵍⵍⵏ ⵏⵏⵙ ⴳⴳⴰⵎⵎⵉⵏⵜ ⴰⴷ ⵏⴳⵉⵔⵉⵏⵜ ⴷ ⵉⴼⵔⵉ ⴰⵏⵏ. - ⴰⵀ! ⵎⴰⴷ ⵜⵏⵏⵉⵜ? ⵉⵥⵉⵍ? ⴰⵛⵜⵓⴽ? ⵙⴷⵓⵇⵇⵔ ⵜⵉⴳⵎⵎⵉ ⴰⵏⵏ ⵜⴰⵡⵔⴰⵖⵜ, ⵉⵖ ⵏⵏ ⵜⵣⵔⵉⵜ ⴰⴳⵊⴷⵉ ⴰⵏⵏ ⵏ ⵜⵔⵉⵙⵉⵏⵜⵉ. ⵜⵉⵣⵉ ⵍⵍⵉⵖ ⴰⵙ ⵜⵏⵏⴰ ⵜⴰⵏⵎⵎⵉⵔⵜ, ⵉⵙⵎⵓⵏ ⴰⵍⵍⵏ ⵏⵏⵙ ⴷ ⵉⵎⵓⴷⴰⵍ ⵏ ⴷⵊⵊⵉⵏ ⵍⵍⵉ ⴰⵙ ⴷ ⵜⴼⵍ ⵖ ⵉⴳⴰⵔⴰⵏ, ⵉⵥⵕⴰ ⵜ ⵉⴷ ⴱⵓ ⵀⵓⵏⴹⴰ ⵖ ⵜⵉⵙⵉⵜ ( ⵜⴰⵍⵎⵔⵉⵜ ), ⵜⴰⵎⵥ ⵜ ⵜⴰⴹⵚⴰ. -ⵀⴰ! ⵀⴰ! ⵡⴰ ⴷⴷⴰ ⵍⵃⴰⵊ ⵖⴰⵔ ⵄⵎⵎⵔ ⴷ ⵜⴰⵍⵎⵇⵔⴰⵊⵜ ⵢⴰⴹⵏⵉⵏ, ⵉⵎⵎⴰ ⵍⵀⵉⵢⴼ ⵉⵕⵥⴰ ⴰⴽ ⵍⵓⴹⵓ. -ⴰⵡⴰ ⴽⵉⵢⵢⵉⵏ, ⵉⵏⵣⵣⵀ ⵕⴱⴱⵉ ⵖ ⵜⴳⵍⴷⵉⵜ ⵏⵏⵙ. ⵎⴽⴰⴷ ⴰⵙ ⴰⵙ ⵉⵔⵓⵔ ⴷⴷⴰ ⵎⵓⵃ, ⵍⵍⵉⵖ ⵉⵙⴽⵔ ⴰⵎⴰⵕⵛ, ⵜⴽⴽⵙ ⵏⵏ ⵜⵀⵓⵏⴹⴰⵜ ⵉⵎⵉⴽ, ⵜⴱⴷⴷ. -ⵉⵔⵡⴰⵙ ⵉⵙ ⴷ ⵜⴰⴷ ⴰⵙ ⴰⵎ ⵉⵏⵏⴰ ⵓⴼⵇⵇⵉⵔ ⴰⵏⵏ. -ⵉⵢⵢⵉⵀ ⵉⵔⵡⴰⵙ ⵉⵙ ⴷ ⵖⵉⴷ ⴰⴷ ⵉⴳⴰ ⵍⵃⴰⵍ. -ⴰⴷ ⵏⵏ ⵜⴰⴼⴷ ⵖⴰⵢⴰⵏⵏ ⵉⴼⵍ ⵏⵏ ⴰⵡⴹⵉⴹ ⵏ ⵡⴰⵔⵔⴰⵡⵏ ⵖ ⵜⵎⴰⵣⵉⵔⵜ, ⵉⵕⵥⵎ ⵖⵉⴷ ⵉ ⵓⵍⴷⴷⴰⴷ. -ⴰⵡⴰ ⴽⵎⵎⵉⵏ ⵉⵖ ⵉⵔⵖⴰ ⵍⵃⴰⵍ ⴰⵔ ⵉⵜⵜⵉⴳⵓⵜ ⵉⵔⵉⴼⵉ. ⵏⵜⵜⴰⵏ ⵏⵉⵜ, ⵉⴼⴼⵔⵜⵍ ⴰⵙ ⵍⵓⴹⵓ, ⵣⵖ ⵍⵍⵉⵖ ⵃⵔⴰ ⴷⴰⵔⵙ ⵜⵙⵙⵓⴷⴰ ⴰⴷ ⵓⴽⴰⵏ ⵉⵙⵡⵉⵏⴳⵉⵎ ⵖ ⵎⴰⵎⵏⴽ ⴰⵙ ⵔⴰⴷ ⵜⵜ ⵉⵏⵏ ⵉⴽⵛⵎ, ⵎⴰⵎⵏⴽ ⵙ ⵔⴰⴷ ⵙⵉⵙ ⵉⵙⴽⵔ ⴰⵖⴰⵔⴰⵙ ⵢⴰⵏ ⵙ ⵜⵍⴱⵔⵜⵓⵛⵜ ⵍⵍⵉ ⵉⴽⵯⵔⴰ ⵖⴰⵔ ⵉ ⵎⴰⵏ ⴰⵏⴰⵡ ⵏ ⵉⵣⵎⴰⵣ ⴰⵏⵏ ⵏⵜⵜⴰ ⵏⵉⵜ ⵜⵙⵎⴷ ⴰⵙ ⵜⵔⵖⵉ ⵉ ⵜⴰⵢⵢⴰⴹ, ⵙⴳⵔⴰⵡⵍⵏ ⵜ ⵉⵊⵓⵊⵊⵓⵜⵏ ⵍⵍⵉ ⵉⵙⵜⴰⵔⴰⵏ ⵜⴰⵀⵓⵏⴹⴰⵜ ⵏⵏⵙ. ⵜⴳⴳⵯⵉⵣ ⴷ, ⵜⵙⴽⵔ ⴰⵖⵔⴰⵙ ⵢⴰⵏ ⵙ ⵜⴰⴳⴳⵓⵔⵜ. -ⵇⵇⵍ ⵙⵉ ⵉⵎⵉⴽ ⵖⵉⴷ ⵀⴰ ⵉⵢⵉ ⵓⵔⵔⵉⵖ ⵏⵏ. ⵜⵙⴷⵓⵇⵇⵔ ⵜⴰⴳⴳⵓⵔⵜ ⵙ ⵉⵎⵉⴽ, ⵓⵔ ⴰⵙ ⵉⵏⵏⵓⵕⵥⵎ ⵢⴰⵏ. ⵜⵓⵍⵙ ⵉ ⵓⵙⴷⵓⵇⵇⵔ, ⵓⵔ ⵙⵓⵍ ⵜⵙⵎⵓⵏ ⴰⴼⵓⵙ ⵏⵏⵙ ⴰⴷ ⵉⴳ ⵜⵓⴽⴽⵉⵎⵜ, ⵜⴰⵡⴰⵍⵜ ⴰⴷ ⵜⵏⵏⵓⵕⵥⵎ ⴰⴼⵓⵙ ⵏⵏⵙ ⵣⵓⵏⴷ ⵉⵖ ⵔⴰⴷ ⵜⵓⵜ ⴽⵔⴰ ⵏ ⵜⴰⵍⵍⵓⵏⵜ ⵜⵇⵇⵍ ⵉⵎⵉⴽ ⵀⴰ ⴷ ⵢⴰⵏ ⵏ ⵓⴼⵔⵓⵅ ⵏ ⵜⵓⵥⵥⵓⵎⵜ ⴰⵔ ⴷ ⵉⵜⵜⵥⵉ ⵓⵔ ⵜⴰ ⴷ ⵉⵍⴽⵎ. - ⵎⴰⴷ ⵉⴳⴰ ⵉⵅⵅⴰⵏ ⴰⴷ ⵉⵙⴷⵓⵇⵇⵓⵔⵏ ⵙ ⵓⵏⵛⴽ ⴰⴷ? ⵜⵉⵣⵉ ⵍⵍⵉⵖ ⴰⵙ ⵉⵏⵏⵓⵕⵥⵎ, ⵉⴼⵙⵙ, ⵉⴱⴱⵉ ⵏⵏ ⴳⵉⵙ ⵓⵏⴼⵓⵙ, ⵉⴱⴱⵉ ⵏⵏ ⴳⵉⵙ ⵡⴰⵡⴰⵍ. - ⵙⵙⵓⵔⴼ ⵉⵢⵉ ⴰ ⵓⵍⵜⵎⴰ ⵏⵏⵉⵖ ⵉⵙ ⴷ - ⵉⵀⵏⵏⴰ ⵍⵃⴰⵍ, ⵎⵍ ⵉⵢⵉ, ⵉⵙ ⴷ ⵖⵉⴷ ⴰⵖ ⵉⵣⴷⵖ ⵉⵥⵉⵍ? - ⵉⵢⵢⵉⵀ, ⵎⴰⵛⵛ ⵓⵔ ⵙⵙⵏⵖ ⵉⵙ ⵖⵉⴷ ⵉⵍⵍⴰ ⵏⵖⴷ ⵓⵀⵓⵢ. - ⵥⵕ ⴰⴽⴽⵯ ⵉ ⵕⴱⴱⵉ. ⵓⵔ ⴰⴽⴽⵯ ⴱⴰⵀⵔⴰ ⵊⵊⴰⵡⵏⵏⵜ ⵡⴰⵍⵍⵏ ⵏⵏⵙ ⵉⵥⵕⵉ, ⵎⴰⵛⵛ ⵓⵏⵛⴽ ⴰⵏⵏ ⴽⴰ ⴰⴷ ⴰⵙ ⵉⵚⴰⵃⴰⵏ ⴰⴷ ⵜ ⵉⵥⵕ. ⵉⴽⵛⵎ, ⵉⵙⴷⵓⵇⵇⵔ ⴰⵃⴰⵏⵓ ⵏ ⵢⵉⵥⵉⵍ, ⵉⵙⵙⵏ ⵏⵉⵜ ⵢⴰⴷⵍⵍⵉ ⵉⵙ ⴳⵉⵙ ⵉⵍⵍⴰ, ⵎⴰⵛⵛ ⵎⴰ ⵉⵙⵙⵏⵏ ⴰⴷⵊⴰⵔ ⵏⵏⵙ ⵓⵔ ⵉⵔⴰ ⵎⴰⴷ ⵜ ⵉⵥⵕⵕⴰⵏ, ⵢⵓⴳⴳⴰ ⴷ ⵉⵥⵉⵍ ⵍⵍⵉ ⵜ ⵉⵏⵏ ⵉⴽⴽⴰⵏ ⵉⵥⵥⵍ ⵖ ⵍⴽⴰⵜⵔⵉ, ⵉⴳⵏ ⵓⵔ ⵉⴳⵏ. - ⵎⴰ ⵉⴳⴰ ⵎⴰ ⴰⵏⵏ ⴰ ⵉⴷⴷⵔ? - ⵉⵔⵡⴰⵙ ⵉⵙ ⵜⴳⵏⴷ ⵙⵏⴽⵔⵖ ⴽ ⵉⴷ. ⵓⵔ ⵙⵉⵙ ⵉⵇⵇⵍ ⴰⴷ ⴰⵙ ⵉⵔⴰⵔ: -ⴰⵢⵢⵓⵔ ⵉⴳⴳⵯⵣ ⴷ ⵖ ⵉⴳⵏⵡⴰⵏ ⴰⵔ ⵙⵉⴽ ⵉⵜⵍⵍⵉ ⵖ ⵡⴰⴽⴰⵍ, ⴰⵢⵢⵓⵔ ⵢⵓⵛⴽⴰ ⴷ ⴷⴰⵔⴽ ⵉⵙⴷⵓⵇⵇⵔ ⴷ ⵙⵉⴽ. -ⵎⴰⵏ ⴰⵡⴰ ⴷⴰⵖ ⴰⵢⵢⵓⵔ ⵓⵍⴰ ⵜⴰⴼⵓⴽⵜ, ⵜⵥⵕⵉⴷ ⴷⴰⵖ ⴽⵔⴰ ⵏ ⵎⵎⵓ ⵓⵀⵔⴰⵏ, ⵜⵕⵥⵎⴷ ⵉⵎⵉ ⵎⴰⵎⵏⴽ ⴰⴷ ⵜⴳⴰ? ⵜⴽⴽⴰ ⵏⵏ ⵊⵊⵓ ⵖⵉⴷ? -ⵓⵔ ⴳⵉⵙ ⵎⴰⴷ ⵜⵍⵓⵃⴷ, ⵎⴰ ⵔⴰⴷ ⴰⴽ ⵉⵏⵉⵖ: ⵜⴰⵏⵉⵔⵜ ⵏ ⵃⵎⵎⵓ ⵓⵏⴰⵎⵉⵔ, ⴰⵊⴷⴷⵉⴳ ⵓⵔ ⵉⵍⵉⵏ ⴰⵙⵏⵏⴰⵏ, ⵜⵉⴳⵓⵥⵥⵉⵏ ⵣⴳⴳⵯⴰⵖⵏⵉⵏ, ⴰⵍⵍⵏ ⵙⵓⴼⵓⵏⵉⵏ ⵜⵇⵇⵙⵏⵉⵏ, ⵜⵉⴹⴰⵕⵉⵏ, ⵜⵉⴱⴱⴰⵜⵉⵏ, ⵜⵉⴷⴷⵉ, ⵜⵓⵔⵔⵓⵜ, ⵎⴰ ⵔⴰⴷ ⴰⴽ ⵉⵏⵉⵖ ⴰⵡⴷⴷⵉ ⴰ ⵉⵥⵉⵍ?! -ⴰⴷ ⵉⵢⵉ ⵓⵔ ⵜⵉⵏⵉⴷ ⵢⴰⵜ? ⵉⵙ ⵏⵏ ⵊⵊⵓ ⵖⵉⴷ ⵜⴽⴽⴰ ⵏⵖⴷ ⵓⵀⵓ? -ⵎⴰⵅⵅ ⵉⵙ ⵏⵏ ⵊⵊⵓ ⵖⵉⴷ ⵉⴽⴽⴰ ⵡⴰⵢⵢⵓⵔ? -ⵓⵔ ⵜⵏ ⵉⴷ ⵜⵉⵡⵉⴷ, ⵓⵔ ⵜⵏ ⵉⵏⵏ ⵜⴼⵍⴷ, ⵢⵓⴷⴰ ⴽ ⵣⴰ ⵉⴼⵍ ⵜ, ⵉⵡⴰⵜⵙ ⵜⴰⴳⴳⵓⵔⵜ, ⵜⵉⵣⵉ ⵍⵍⵉⵖ ⵏⵏ ⵙⵉⵙ ⵉⵜⵜⵃⵃⵉ ⵜⵉⴼⵍⵓⵜ ⵎⵎⴰⴳⴳⴰⵔⵏⵜ ⵡⴰⵍⵍⵏ ⵏⵏⵙ ⴷ ⵜⵉⵏⵙ. ⵉⴱⴱⵉ ⴳⵉⵙ ⵓⵏⴼⵓⵙ, ⵉⵣⴳⴳⵯⴰⵖ ⵓⴷⵎ ⵏⵏⵙ ⵣⵓⵏⴷ ⵉⵖ ⵜⴳⴳⵓⵜ ⵜⵉⵏⵡⵉⵜ ⵉ ⵜⵎⵉⵟⵓⵛⵜ. ⵉⴳⴳⴰⵎⵎⵉ ⵡⴰⵡⴰⵍ ⴰⴷ ⵉⵙⴽⵔ ⴰⵖⴰⵔⴰⵙ ⵙ ⵢⵉⵍⵙ ⵏⵏⵙ. -ⵓⵔ ⴼⵍⵍⵉ ⵜⴽⵯⵜⵉⴷ? -ⵡⴰⵀ, ⴽⵎⵎⵉⵏ! ⵎⴰⵏⵉⴽ ⴰⴷ ⵜⵙⴽⵔⴷ ⴰⵢⵍⵍⵉⵖ ⴷ ⵜⵓⵛⴽⵉⴷ? ⵜⴰⵎⴳⴳⴰⵔⵓⵜ ⵍⵍⵉ ⵙ ⵇⵇⵍⵖ ⴰⴷ ⵜⵙⵓⴷⵓⵇⵇⵔ ⴽⵎⵎⵉⵏ ⴰⴷ ⵜⵜ ⵉⴳⴰⵏ. -ⵉⵏⵉ ⵓⴽⴰⵏ ⵖⵉⵍⴰⴷ, ⵉⵙ ⴷ ⴰⴷ ⴽⵛⵎⵖ ⵏⵖⴷ ⵓⵀⵓ? -ⴽⵛⵎ, ⵉⵖ ⵓⵔ ⵜⴽⵛⵎⴷ ⴽⵎⵎⵉⵏ ⵎⴰ ⵔⴰⴷ ⵣⴰ ⵙⵓⵍ ⵉⴽⵛⵎ. -ⵜⴰⵏⵎⵎⵉⵔⵜ ⴰ ⵉⵥⵉⵍ. ⵜⵏⵏⴰ ⵜ ⵙ ⵉⵎⵉⴽ ⵣⵓⵏ ⵉⵖ ⵉⴳⴰ ⴽⵔⴰ ⴱⴰⵢⵟⵟⴰⵕ ⵉ ⵉⵡⴰⵍⵉⵡⵏ ⵖ ⴷⴷⴰⵡ ⵏ ⵡⴰⵏⵖⴰ ⵏⵏⵙ. ⵉⴽⵓⵜ ⵓⵔ ⴰⴽⴽⵯ ⵜⵔⴰ ⴰⴷ ⴳⵉⵙ ⵜⵍⴽⵎ ⵜⵉⵣⵉ ⵎⴽⴰⵏⵏ. ⵎⴰⴷ ⵏⵏ ⵉⵜⴰⵎⵏ ⵉⵙ ⵔⴰⴷ ⵜⵜ ⵉⴷ ⴰⵡⵉⵏ ⵉⴹⴰⵕⵕⵏ ⵏⵏⵙ ⴰⵔ ⵖⵉⴷ. ⵎⴰⵛⵛ ⵎⴰ ⵔⴰⴷ ⵜⵙⴽⵔ? ⵢⵓⴼ ⴰⵙ ⵖⵉⴷ ⴽⵔⴰ ⵏ ⵎⴰⵏⵉ ⵢⴰⴹⵏ. ⵜⴽⵛⵎ, ⵥⴹⴰⵢⵏ ⴼⵍⵍⴰⵙ ⵉⵥⵎⵎⵓⵥⵥⴰⵍ ⵏⵏⵙ ⴳ ⵓⵙⴰⵔⴰⴳ ⴰⵏⵏ ⵉⵔⴽⴰⵏ. ⴽⵔⴰ ⵏ ⵜⵊⵊⵍⵍⵉⵊⵉⵏ ⴳⵉⵙ ⴰⴽⵓⴼⵏⵜ, ⵜⵉⵢⵢⴰⴹ ⵖⴰⵎⴰⵏⵜ, ⴰⵔ ⵜⵜⵇⵇⵍⵏⵜ ⵙ ⵜⵉⵣⵉ ⵏⵏⵙⵏⵜ ⴰⴷ ⵍⴽⵎⵏⵜ. ⴰⴹⵓ ⵉⵣⵣⵓⵎⵎⴰⵏ ⵍⵍⵉ ⴷ ⵉⵜⴼⴼⴰⵖⵏ ⵖ " ⵟⵟⵡⴰⵍⵉⵟ ", ⵓⵔ ⴰⵙ ⵉⵏⵊⵉⵎ ⵢⴰⵏ ⵏⵏ ⵉⴽⵛⵎⵏ. ⵎⵏⵛⴽ ⵏ ⵜⵡⴰⵍ ⴰⴷ ⴰⵙⵏ ⵉⵏⵏⴰ ⴷⴷⴰ ⵄⵍⵉ ⴱⴰⴱ ⵏ ⵜⴳⵎⵎⵉ ⵍⵍⵉ ⴷ ⴷⴰⵔ ⴽⵯⵔⴰⵏ: -ⵀⴰ ⵏⵏ ⵓⵔ ⵜ ⴳⵉⵙ ⵜⴽⴽⵉⵙⵎ, ⵀⴰ ⵏⵏ ⵓⵔ ⵜⵙⴰⵍⴰⵎ ⵢⴰⵜ, ⵓⵔ ⵜⵜ ⵜⵉⵡⵉⵎ ⵖ ⵓⵎⵢⴰ. ⵜⵙⴽⵔⵎ ⵓⴽⴰⵏ ⴳⵉⵙ ⵣⵓⵏⴷ ⵡⴰⵍⵍⵉ ⴰⵙ ⵉⵏⵏⴰⵏ " ⵛⵔⴽⵏ ⵉⵎⵣⴷⴰⵖⵏ ⴰⵙⴰⵔⴰⴳ ⵡⴰⵍⴰ ⵊⵊⵓⵏ ⵢⴰⵍⵓⴼ ". ⵉⵥⵉⵍ ⵉⵊⵍⴰ, ⵉⵎⵎⵔⵡⵉ, ⵓⵔ ⵜⵜ ⵏⵏ ⵉⵜⴰⵎ ⵉⵙ ⵔⴰⴷ ⵜⴽⵛⵎ. ⴰⵣⴰⵍ ⵉⵛⵇⵇⴰ ⴰⴷ ⵜⵙⵙⴽⵛⵎⵜ ⴽⵔⴰ ⵏ ⵢⴰⵜ ⵙ ⵜⴳⵎⵎⵉ ⴰⵏⵏ ⵏ ⵉⵣⵓⴼⵔⵉⵏ. ⵍⵍⵉⵖ ⴰⵙ ⵜ ⵉⵏⵏⴰ ⵙ ⵉⵣⵡⴰⵔ ⴷ ⵉⵅⴼ ⵏⵏⵙ ⴰⴷ ⴽⴰ ⵉⵙⴳⴰⴷⴷⴰ ⴰⵡⴰⵍ. ⵉⵜⵜⵃⵉ ⵏⵏ ⵜⴰⴳⴳⵓⵔⵜ ⵏ ⵓⵃⴰⵏⵓ ⵏⵏⵙ, ⵏⵜⵜⴰⵜ ⵜⴹⴼⵓⵕ ⵜ ⵖ ⵉⴳⴰⵔⴰⵏ. -ⴽⵛⵎ ⵜⴽⵛⵎ, ⵓⵔ ⵜⵙⴰⵡⵍ ⵎⵏⵏⴰⵡⵜ ⵜⴽⴽⴰⵍ ⴰⴷ ⵉⵙⵙⵓⵜⵍ ⵓⵙⵇⵙⵉ ⴰⴷ ⵖ ⵉⵅⴼ ⵏ ⵢⵉⵥⵉⵍ. ⵜⴰⵃⴰⵏⵓⵜ ⵏ ⵢⵉⵥⵉⵍ ⵓⵔ ⵜⵔⵡⴰⵙ ⵜⵉⵃⵓⵏⴰ, ⵏⵖⴷ ⵉⵙ ⵜⴳⴰ ⵖ ⵡⴰⵏⴰⵡ ⵏ ⵜⵃⵓⵏⴰ ⵏ ⵉⵣⵓⴼⵔⵉⵏ, ⵜⴽⵜⵓⵔ ⵙ ⵜⵡⵍⴰⴼⵉⵏ ( ⵜⵜⵚⴰⵡⵕ ), ⴳⵉⵙ ⵜⵉⵏ ⵉⴷ ⴱⵓ ⵜⴽⵓⵔⵜ, ⵉⵎⴰⵔⵉⵔⵏ ⵉⵖⵎⵉ ⴰⵡⵔⴰⵖ ⵍⵍⵉ ⵉⴳⴰⵏ ⴰⵙⴰⵍⴰ ⵖ ⵉⵖⵔⴱⴰⵏ ⵢⵓⵜⵉ ⵉⵍⵍⵉⵖ ⵜ ⵍⴰⵃ ⵉⵍⵍⵉⵖ ⵉⵖⴰⵎⴰ. ⴽⵔⴰ ⵖ ⵜⵡⵍⴰⴼⵉⵏ ⵉⴳⴰ ⵜⵏⵜ ⵉⵏⵏ ⵖⴰⵔ ⴰⴷ ⵙⵉⵙⵏⵜ ⵉⵙⵙⵏⵜⵍ ⵉⴷⵖⴰⵔⵏ ⵍⵍⵉⵖ ⴰⴽⵓⴼⵏ ⵉⴽⵯⵍⴰⵏ ⵏ ⵓⵖⵔⴰⴱ. -ⴳⴰⵡⵔ ⵜⴳⴰⵡⵔ ⵓⵔ ⵜⵙⴰⵡⵍ ⵉⵇⵇⵏ ⵜⴰⴳⴳⵓⵔⵜ ⴰⵔ ⴷ ⵜⴰⴳⴳⵯⴰⵏⵜ ⵙⵏⴰⵜ ⵏ ⵜⵡⵍⴰⴼⵉⵏ? ⵖ ⵓⴼⵍⵍⴰ ⵜⴰⵡⵍⴰⴼⵜ ⵏ ⵉⴳⴳⵓⵜ ⵄⴱⴷⵍⵀⴰⴷⵉ ⵖ ⵉⵣⴷⴰⵔ ⵜⵉⵏ ⴱⵓⴱ ⵎⴰⵔⵍⵉ, ⴽⵔⴰⵢⴳⴰⵜ ⵢⴰⵏ ⴳⵉⵜⵙⵏ ⵖ ⵜⵉⵣⵉ ⵍⵍⵉ ⵖ ⴰⵔ ⵉⵜⵜⵉⵔⵉⵔ. ⵜⵓⴷⴷ ⵏⵏ ⵉ ⵕⴰⴹⵢⵓⴽⴰⵚⵉⵟ, ⵜⵙⴰⵡⵍ ⴷ ⵜⵙⴼⴼⵉⴼⵜ ⵏ ⴱⵓⴱ, ⵍⵍⵉⵖ ⴰⵙ ⵉⵏⵏⴰ, ⵜⴳⴰ ⵏⵏ ⴰⴼⵓⵙ ⵏⵏⵙ ⴰⴷ ⵜⵙⵉⴳⴳⵉⵍ ⵖ ⵜⵙⴼⴼⵉⴼⵉⵏ, ⵜⴰⴼ ⵏⵏ ⵓⵔ ⴳⵉⵙⵏⵜ ⴽⵔⴰ ⵢⴰⴹⵏⵉⵏ ⴰⵎⵔ ⵜⵉⵏ ⵉⵥⵏⵥⴰⵕⵏ ⴷ ⵜⵉⵏ ⴱⵓⴱ ⵎⴰⵔⵍⵉ. ⵄⴱⴷⵍⵀⴰⴷⵉ ⴷ ⴱⵓⴱ ⵎⴰⵔⵍⵉ ⵖ ⵉⵖⵔⴱⴰⵏ, ⵖ ⵜⵡⵍⴰⴼⵉⵏ, ⵖ ⵜⵙⵙⴼⵉⴼⵉⵏ. -ⴰⵡⴰ ⵡⵉⵏⵏ ⵡⴰⵃⴷⵓⵜⵏ ⴰⴷ ⵉⵎⵍⴰⵏ ⵉ ⵎⵉⴷⴷⵏ ⵉⵙ ⵜⵏ ⵓⵔ ⵉⵙⵙⵉⵃⵍ ⵓⵇⴰⵕⵉⴹ. -ⴰⵏⴰⵥⵓⵕ ( ⵍⴰⵔⵜⵉⵙⵜ ) ⵡⴰⵍⵍⵉ ⵜ ⵉⴳⴰⵏ, ⵡⴰⵍⵍⵉ ⵉⵥⴹⴰⵕⵏ ⴰⴷ ⵉⵙⵜⵜⵓ ⵉ ⵎⵉⴷⴷⵏ ⵉⵎⵟⵟⴰⵡⵏ ⵏⵏⵙⵏ ⵓⵔ ⴷ ⵡⴰⵍⵍⵉ ⵔⴰⴷ ⴰⵙⵏ ⵜⵏ ⵉⵣⴰⵢⴷ ⵓⵔ ⴷ ⴰⴽⴽⵯ ⴷⵉⵙ ⵉⵎⵛⵓⵛⴽⴰ, ⵎⴰⵛⵛ ⵓⵔ ⵉⵔⵉ ⴰⵙ ⵜ ⵉⵙⴼⵇⵄⴰ, ⴰⵎⴰⵔⴳ ⴷⴰⵔⵙ ⵏⵜⵜⴰⵏ ⵉⴳⴰ ⵉⵎⵉⵙⵙ ⵏ ⵜⴳⵔⴰⵡⵍⴰ, ⵉⵎⵉⵙⵙ ⵍⵍⵉ ⵙ ⵉⵥⴹⴰⵕ ⵓⴼⴳⴰⵏ ⴰ ⵙⵉⵙ ⵉⵏⵏⴰ: ⵓⵀⵓⵢ. -ⴰⵡⴰ ⴽⵓ ⵢⴰⵏ ⴷ ⵓⵎⵏⴰⴷ ⵏⵏⵙ, ⴽⵓ ⵢⴰⵏ ⴷ ⵉⵏⵏⴰ ⵜ ⵉⵙⵙⵓⵙⵎⵏ. ⵜⵇⵇⵣ ⴳⵉⵙ ⵓⵔ ⵜⵙⴰⵡⵍ. ⵢⴰⵍⵍⴰⵀ ⵉⵙ ⵜⵥⴹⴰⵕ ⴰⴷ ⵙⵉⵙ ⵜⵊⵎⵎⵊⴳⵔ ⵉⵎⵉ ⵏⵏⵙ, ⵜⵙⴽⵔ ⴷ ⵙ ⵓⵎⵏⵉⴷ ⵏⵏⵙ ⵢⴰⵜ ⵜⴰⴹⵚⴰ ⵉⵡⵔⵔⴰⵖⵏ. -ⵎⵍ ⵉⵢⵉ ⵓⴽⴰⵏ, ⵎⴰⴷ ⴰⵎ ⴷ ⵉⴳⴰⵏ ⵉⴹⴰⵕⵕⵏ? -ⵎⴰⴷ ⵜⵔⵉⴷ ⴰⴷ ⵜ ⵜⵉⵏⵉⴷ ⵓⵔ ⵜⵔⵉⴷ ⴰⴷ ⴷ ⴷⴰⵔⴽ ⴰⵛⴽⵖ? -ⵓⵀⵓⵢ ⵉⵙ ⴽⴰ -ⵎⵏⵛⴽ ⵏ ⵜⴼⵔⵓⵅⵜ ⴰⴷ ⵏⵏ ⴷⴰⵔⵙ ⵉⴽⴽⴰⵏ, ⵍⵍⴰⵏⵜ ⵜⵉⵍⵍⵉ ⵏⵙⴰⵏⵉⵏ, ⵍⵍⴰⵏⵜ ⵜⵉⵍⵍⵉ ⴽⵍⴰⵏⵉⵏ, ⵎⴰⵛⵛ ⵓⵔ ⵊⵊⵓⵏ ⴰⵙ ⵉⵊⵍⵉ ⵍⴱⵍⴰⵏ ⵣⵓⵏⴷ ⵜⴰⵡⴰⵍⴰ ⴰⵏⵏ. ⵎⵇⵇⴰⵔ ⴷ ⵉⵡⴰⵍⵉⵡⵏ ⵓⵔ ⴳⴰⴷⴷⴰⵏ ⵖ ⵉⵎⵉ ⵏⵏⵙ. ⵖ ⵓⴳⵯⵏⵙ ⵏⵏⵙ ⵙⵉⵏ ⵉⵎⵏⴰⴷⵏ ⴰⵔ ⵜⵎⵔⴷⵓⴽⴽⵓⵏ, ⴱⴹⴰⵏⵜ ⴼ ⵙⵏⴰⵜ ⵜⵎⵏⴰⴹⵉⵏ: ⵢⴰⵏ ⴳⵉⵜⵙⵏ ⵉⵔⴰ ⴰⴷ ⵜⴳⴰⵡⵔ, ⵡⵉⵙⵙ ⵙⵉⵏ ⵉⵔⴰ ⴰⴷ ⴳⵉⵙ ⵉⵥⵥⵓ, ⵜⴰⴷ ⵓⵔ ⵜⵜ ⵉⴷ ⵢⵉⵡⵉ ⵓⴼⵓⵍⴽⵉ. - ⵉⵙ ⴽⴰ ⵎⵉⵜ? -ⵜⵔⵉⴷ ⵜⵉⴷⵜ ⵓⵔ ⵓⴽⵣⵖ ⴰⵎⵢⴰ ⵔⵉⵖ ⴰⴷ ⵙⵙⵏⵖ ⵎⴰⴷ ⴰⵎ ⴷ ⵉⴳⴰⵏ ⵉⵥⵎⵎⵓⵥⵥⴰⵍ? ⵜⵏⴽⵔ ⵜⵉⴷⴷⵉ ⵣⵓⵏⴷ ⵉⵖ ⵜⵍⵍⴰ ⵖ ⴽⵔⴰ ⵏ ⵓⵙⴰⵢⵙ, ⵣⵓⵏⴷ ⵉⵖ ⵜⵍⵀⴰ ⴷ ⴽⵔⴰ ⵏ ⵓⴷⵎ ⵏ ⴽⵔⴰ ⵏ ⵍⴼⵉⵍⵎ. ⵎⴹⴼⵓⵕⵏ ⴷ ⴳⵉⵙ ⵉⵡⴰⵍⵉⵡⵏ, ⵓⵔ ⵜⵙⵓⵏⴼⵙ ⵏⴳⵔ ⵜⴳⵓⵔⵉ ⴷ ⵜⴰⵢⵢⴰⴹ: - ⵔⵉⵖ ⴰⴷ ⴷ ⵉⴽ ⵣⴷⵖⵖ, ⴰⴷ ⴷⵉⴽ ⵉⵍⵉⵖ, ⴰⴷ ⴷⵉⴽ ⴳⴰⵡⵔⵖ. - ⵎⴰⵏⵉⴽ ⵖⴰⵔ ⵎⴽⴰⵏⵏ " ⵔⵉⵖ ⴰⴷ ⴷⵉⴽ ⵉⵍⵉⵖ "!? - ⵎⴰⵇⵇⵍ ⴷ, ⴰ ⴳⵯⵎⴰ ⵉⵥⵉⵍ, ⵓⵔ ⵙⵙⵏⵖ ⵎⴰⵏⵉ ⵖ ⵔⴰⴷ ⴰⴽ ⴱⴷⵓⵖ. ⴰⵢⵍⵍⵉ ⴼⵍⵍⴰ ⵉⵣⵔⵉⵏ ⵉⴳⴳⵓⵜ, ⵓⵔ ⵉⵍⵍⵉ ⴽⵔⴰ ⵢⴰⴹⵏⵉⵏ ⵉⵥⴹⴰⵕⵏ ⴰⴷ ⵉⵢⵉ ⵉⴼⵙⵉ ⵜⴰⵎⵓⴽⵔⵉⵙⵜ ⴰⴷ ⴰⵎⵔ ⴽⵉⵢⵢⵉⵏ. - ⵎⴰⵏⵉⴽ ⵜⴰⵎⵓⴽⵔⵉⵙⵜ? - ⴰⵙⴷⵡⵍ ⵉⵏⵓ ⵖ ⵓⴼⵓⵙ ⵏⵏⴽ. ⵖⴰⵔ ⴰⴷ ⴷⴰⵔⴽ ⴳⴰⵡⵔⵖ ⵢⴰⵏ ⵏ ⵎⵏⵏⴰⵡ ⵓⵙⵙⴰⵏ, ⵏⵖⴷ ⴰⴷ ⵜⵜⴼⴽⴰⵖ ⵉ ⵉⵖⴰⵔⴰⵙⵏ. - ⵎⴰⴷ ⴰ ⵜⴰ ⵜⵜⵉⵏⵉⵜ? ⵓⵔ ⵏⵏ ⵓⴽⵣⵖ ⴰⵎⵢⴰ ⵖ ⵓⴳⵯⵍⵍⴰ ⴰⴷ ⵍⵍⵉ ⵜⴻⵜⵜⴰⴹⵕⴷ. ⵓⵔ ⵜⴰ ⴷ ⵉⵙⵎⴷ ⴰⵢⵍⵍⵉ ⵙ ⵉⵔⴰ ⴰⴷ ⵜ ⵉⵏⵏⴰ ⵙⵉⵖ ⴰⴷ ⵉⵜⵜⴰⵙⵉ ⴽⵔⴰ ⵜⵉⴼⵍⵓⵜ, ⵉⵥⵎⴰ, ⵜⴽⵛⵎ ⵜ ⵜⵡⴷⴰ. -ⵢⴰⴽ ⵓⵔ ⵉⵍⵍⵉ ⵎⴰ ⴽⵎ ⵉⵥⵕⴰⵏ ⵍⵍⵉⵖ ⴷ ⵜⴽⵛⵎⴷ? - ⵡⴰⵀ ⵉⵙ ⴰ ⵏⵜⵜⴰⴽⵯⵔ ⴰⵀ! ⴱⵓⵀⵓⵏⴹⴰ ⴰ ⴰⵏⵏ, ⵏⵏⵉⵖ ⴰⵙ ⵔⴰⴷ ⵏⵏ ⵓⵔⵔⵉⵖ, ⵉⵎⵉⵍ ⵜⵜⵓⵖ ⵜ. - ⵎⴰⵏ ⴱⵓⵀⵓⵏⴹⴰ?! - ⵖⴰⵔ ⵢⴰⵏ ⵙⵏⴰⵜ ⵏ ⵍⴱⴰⵍⵉⵣⴰⵜ ⴳⵉⵖ ⴳⵉⵙⵏⵜ ⵎⴰⴷ ⵍⵙⵙⴰⵖ. ⵓⵔ ⴰⴽⴽⵯ ⵉⵙⵙⴼⵍⴷ ⵉ ⵎⴰⴷ ⵜⴳⵏⴳⵓⵎ ⵍⵍⵉⵖ ⵜⴱⴱⵉ ⵜⴰⵣⵣⵍⴰ ⴰⴷ ⵏⵏ ⵜⵍⴽⵎ ⵡⴰⵍⵍⵉ ⵜⴼⵍ ⴰⵔ ⵉⵜⵜⵇⵇⵍ ⵖ ⵜⵙⵓⴽⵜ. ⵉⵥⵉⵍ ⵊⵍⴰⵏⵜ ⴰⵙ, ⵓⵔ ⵉⵔⴰ ⴰⴷ ⵏⵏ ⵜⵙⵙⴰⴳⵯ ⵓⴷⵎ ⵏⵏⵙ ⵙ ⵜⵙⵓⴽⵜ. ⵉⴽⵚⵓⴹ ⴰⴷ ⵜⵜ ⵉⵥⵕ ⵓⴱⵔⴳⴰⴳ ⵍⵍⵉ ⵉⴳⴰⵏ ⴰⴽⵓⵊⵊⴰⵔ. ⵉⴱⴱⵉ ⵜⴰⵣⵣⵍⴰ ⴰⴷ ⵜⵜ ⵉⵍⴽⵎ ⵓⵔ ⵜⴰ ⵏⵏ ⵜⵍⴽⵎ ⵜⴰⴳⴳⵓⵔⵜ. ⴰⵙⴷⵓⵇⵇⵔ ⵏⵜⵜⴰ ⴽⵔⴰ ⵙ ⴰⵔ ⵜⴻⵜⵜⵉⴳⵓⵜ ⵜⴰⵇⵇⵓⵔⵜ ⵏⵏⵙ ⴰⵔ ⵜⵜⵉⴳⵓⵜⵏⵜ ⵜⴽⵚⵚⴰⴹ ⵏ ⵢⵉⵥⵉⵍ. ⴽⵔⴰⵢⴳⴰⵜ ⵜⵓⴽⴽⵉⵎⵜ ⵖ ⵜⴳⴳⵓⵔⵜ ⵜⵍⴰ ⵜⴰⵖⵍⴰⵖⴰⵍⵜ ⵏⵏⵙ ⵖ ⵓⵍ ⵏⵏⵙ. -ⵎⴰⴷ ⵉⴳⴰ ⵡⴰⴷ ⵉⵙⴷⵓⵇⵇⵓⵔⵏ? - ⵏⴽⴽⵉⵏ. - ⵎⴰⴷ ⵜⴳⵉⴷ? - ⵏⵏⵓⵕⵥⵎ ⴰⴷ ⴽ ⵓⵔ ⵉⵙⵔⴱⵃ ⵕⴱⴱⵉ ⴰⵔ ⵏⵜⵜⵇⵇⵍ ⵖ ⵜⵔⵖⵉ ⵏ ⵍⴽⵓⵙⴰⵏ, ⴰⴷ ⴷⴰⵖ ⵏⵜⵇⵇⵍ ⵖ ⵓⵎⵣⵉⵣⴰⵍ ⵏ ⵜⴰⴼⵓⴽⵜ. ⵉⵏⵏⵓⵕⵥⵎ ⵢⵉⵥⵉⵍ ⵜⴰⴳⴳⵓⵔⵜ, ⵉⵎⵎⴰⵇⴰⵔ ⵏⵏ ⴷ ⵢⴰⵏ ⵏ ⴱⵓⵛⵛⵍⴰⵖⵎ ⴹⵍⴰⵏⵉⵏ. -ⴷⴰⵔⴽ ⴰⵙ ⵜⴽⵛⵎ ⵢⴰⵜ ⵏ ⵜⴼⵔⵓⵅⵜ ⵜⵍⵙⴰ ⵢⴰⵏ ⵏ ⴷⵊⵊⵉⵏ ⵉⵥⵉⵢⵢⵉⵕⵏ? - ⵎⴰⵏ ⵜⴰ, ⵜⵉⵍⴻⵍⵍⵉ? - ⵉⵍⵉⵍⵉ ⵓⵍⴰ ⵡⴰⵢⵔⵓⵔⵓⵜ, ⵖⵔ ⴰⵙ ⴰⵡⴷⴷⵉ ⴰⴷ ⵏⵏ ⵜⴰⵡⵉ ⵉⵇⵛⵓⵛⵏ ⴰⴷ ⵏⵏⵙ. ⵓⵔ ⵜⴰ ⵏⵏ ⵉⵙⵙⵓⵜⵍ ⵓⴷⵎ ⵏⵏⵙ ⴰⴼⴰⴷ ⴰⴷ ⴰⵙ ⴷ ⵉⵖⵔ ⵙ ⵉⵖ ⴷ ⵏⵉⵜ ⵜⵓⴳⴳⴰ ⵙ ⴱⵓⵀⵓⵏⴹⴰ ⵍⵍⵉ, ⵓⵔ ⵙⵉⵙ ⵜⵇⵇⵍ ⴰⴷ ⵉⵜⵜⵥⵉ, ⵎⵇⵇⴰⵔ ⴰⵙ ⵢⴰⴷ ⵜⴼⵔⴰ, ⵜⵓⵍⵍ ⴷ ⵎⵔⴰⵡ ⴷⵔⴰⵀⵎ ⵢⴰⴹⵏⵉⵏ ⵖ ⵜⵙⴳⴰ ⵏⵏⵙ. -ⵙⵙⵓⵔⴼ ⵉⵢⵉ ⴰ ⵓ ⵜⵎⴰⵣⵉⵔⵜ. - ⴽⵔⴰ ⵢⴰⴹⵏⵉⵏ ⵓⵔ ⵔⴰⴷ ⵙⵉⵎ ⵉⵜⵜⵇⵍ ⵓⵏⵛⴽ ⴰⴷ, ⵉⴽⵓⵜ ⵖⵉⵍⴰⴷ ⵏⵣⴰⵏ ⵉⵎⴽⵕⴰⴹ ⵏⵏⵎ ⵖ ⵍⵊⵓⵟⵓⵟ. ⵜⵓⵙⵉ ⵢⴰⵜ ⵏ ⵜⵍⴱⴰⵍⵉⵣⴰⵜ, ⵜⴳⴰ ⵏⵏ ⴰⴼⵓⵙ ⵙ ⵜⴰⵢⵢⴰⴹ ⵙ ⵉⵖ ⵏⵏ ⵉⵃⵓⵕⵕⴰ ⵢⵉⵥⵉⵍ, ⵉⴽⴽⵉⵙ ⵜⵜ ⵉⴷ ⵖ ⵓⴼⵓⵙ ⵏⵏⵙ, ⴽⵛⵎⵏ ⵙ ⵜⴳⵎⵎⵉ ⵓⵔ ⵉⵙⴰⵡⵍ ⵢⴰⵏ ⵙ ⵢⴰⵏ. ⵜⵥⴹⴰⵢ ⴼⵍⵍⴰⵙ ⵜⵍⴱⴰⵍⵉⵣⴰⵜ ⵍⵍⵉ ⵜⵓⵙⵉ, ⵎⵏⵏⴰⵡⵜ ⵜⴽⴽⴰⵍ ⴰⴷ ⵜⵜ ⵉⴼⴽⴰ ⵓⵥⵍⵎⴰⴹ ⵉ ⵓⴼⴰⵙⵉ, ⵉⴼⴽ ⵜⵜ ⵓⴼⴰⵙⵉ ⵉ ⵓⵥⵍⵎⴰⴹ. ⴽⵕⴰⴹⵜ ⵏ ⵜⴽⴽⴰⵍ ⴰⵙ ⵜⵜ ⵜⵓⵙⵉ ⵜⵙⵔⵙ ⵜⵜ ⵏⴳⵔ ⵜⵙⵓⴽⵜ ⴷ ⵓⵃⴰⵏⵓ ⵏ ⵢⵉⵥⵉⵍ, ⵎⴰⵛⵛ ⵓⵔ ⵜⵙⴳⴳⵓⵏⴼⵙ ⴰⵢⵍⵍⵉⵖ ⵜⵍⴽⵎ. ⵉⵥⵉⵍ ⵏⵉⵜ ⵉⵙ ⴽⴰ ⵉⵃⴹⴰ ⵕⵕⵎⵓⵢⵜ ⵏⵏⵙ ⵓⵔ ⵜⵜ ⵉⵙⵔⵙ ⵎⵇⵇⴰⵔ ⴷ ⵢⴰⵜ ⵏ ⵜⴽⴽⵍⵜ ⴰⴼⴰⴷ ⴰⴷ ⴰⵙ ⵉⵎⵍ ⵜⵉⵔⵔⵓⴳⵣⴰ ⵏⵏⵙ. ⴰⵔⴳⴰⵣ ⵓⵔ ⴰ ⵉⵜⵜⵉⵏⵉ " ⴰⵃ ", ⵓⵔ ⴷ ⵉⵇⵇⴰⵏ ⴰⴷ ⵉⵜⵜⵉⵏⵉ " ⵕⵎⵉⵖ ", ⴱⴰⵀⵔⴰ ⴰⴽⴽⵯ ⵖ ⵓⵎⵏⵉⴷ ⵏ ⵜⵓⵜⵎⵉⵏ. -ⵉⵙ ⴷ ⵉⵥⵕⴰⵏ ⴰⴷ ⴳⵉⵙ ⵜⴳⵉⴷ? ⵓⵔ ⵙⵉⵙ ⵉⵇⵇⵍ ⴰⴷ ⴰⵙ ⵜⵔⴰⵔ, ⵉⵙⵙⴹⴼⵓⵕ ⴰⵙ ⴷ ⴰⵙⵇⵙⵉ ⵢⴰⴹⵏⵉⵏ: -ⵎⵍ ⵉⵢⵉ ⵖⴰⵔ ⵎⴰⴷ ⴰⵎ ⵜⵏⵜ ⵉⴷ ⵢⵓⵙⵉⵏ ⴰⵔ ⵜⴰⵀⵓⵏⴹⴰⵜ ⴰⵏⵏ? - ⵜⵉⵡⵙ ⵉⵢⵉ ⴳⵉⵙⵏⵜ ⵓⵍⵜⵎⴰ. - ⵀⵉⵢⵢⴰ ⵙⵙⵏ ⴰⴽⴽⵯ ⴰⵢⵜ ⵜⴳⵎⵎⵉ ⵏⵏⵓⵏ ⵉⵙ ⴷ ⵜⴼⴼⵓⵖⴷ? - ⵓⵀⵓⵢ, ⵖⴰⵔ ⵓⵍⵜⵎⴰ ⴽⴰ ⴰⴷ ⵉⵙⵙⵏⵏ. ⵏⵏⵉⵖ ⴰⵙ ⵔⴰ ⵏⵏ ⴽⴽⵖ ⵢⴰⵏ ⵏ ⵎⵏⵏⴰⵡ ⵓⵙⵙⴰⵏ ⴷⴰⵔ ⵍⵍⴰ ⵉⵊⵊⴰ ⵖ ⵕⴱⴰⵟ. - ⴳⴰⵡⵔ. ⵙⵙⴼⵔⵓ ( ⵙⵙⴼⵀⵎ ) ⵉⵢⵉ, ⵀⴰ ⵏⵏ ⵏⴽⴽⵉ ⵎⵇⵇⵓⵕⵏ ⵉⵢⵉ ⵉⵎⵣⴳⴰⵏ, ⵓⵔ ⵓⴽⵣⵖ ⴰⵎⵢⴰ, ⵣⵓⵏⴷ ⵉⵖ ⴰⵔ ⵜⵡⴰⵔⴳⴰⵖ ⴽⵔⴰ ⵏ ⴳⴰⵔ ⵜⴰⵡⴰⵔⴳⵉⵜ ⵓⵔ ⵙⵙⵏⵖ ⵎⴰⵏⵉⴽ ⴰⵙ ⵜⴱⴷⴰ, ⵓⵔ ⵙⵙⵏⵖ ⵎⴰⵏⵉⴽ ⴰⵙ ⵜⴽⵎⵎⵍ. ⵎⴰⴷ ⵉⵊⵔⴰⵏ? ⵙⴰⵡⵍ? ⵉⵥⵉⵍ ⴰⵔ ⵉⵜⴽⴽⴰ ⴰⵃⴰⵏⵓ ⵙ ⵜⵡⴰⴷⴰ. ⴷⴰⵔⵙ ⵎⵏⵏⴰⵡ ⵉⵙⵇⵇⵙⵉⵜⵏ ⵓⵔ ⴳⴰⴷⴷⴰⵏⵉⵏ ⵖ ⵉⵅⴼ ⵏⵏⵙ. ⵓⵔ ⵙⴰⵔ ⵉⵜⵜⵓ ⴰⵢⵍⵍⵉ ⴰⵙ ⴷⵉⵙ ⴽⵓⵍⵍⵓ ⵉⵊⵔⴰⵏ, ⵍⵍⵉⵖ ⴰⵔ ⵙⵓⵍ ⴷⵉⵙ ⵢⴰⵇⵇⵔⴰ ⵖ ⵍⵍⵉⵙⵉ. ⵏⵜⵜⴰⵜ ⴰⴷ ⴰⵙ ⵉⵙⵔⴳⵏ ⴰⵢⵍⵍⵉⵖ ⵉⴼⵍ ⵜⵉⵖⵔⵉ ⵏⵏⵙ, ⵉⴷⴷⵓ ⴰⵔ ⵉⵜⵜⴰⵡⴽ ⵉⵣⴰⴽⴰⵔⵏ ⵖ ⵡⴰⵏⴰⵡⵏ ⵏⴳⵔ ⵜⴰⴹⴹⴰⵏⴳⵉⵡⵉⵏ ⴹⵍⴰⵏⵉⵏ, ⵏⴳⵔ ⵉⵏⴳⵯⵎⴰⵔⵏ ⵍⵍⵉ ⴷ ⴷⴰ ⵜ ⵓⵔ ⵉⵙⵎⵓ ⴽⵔⴰ ⵢⴰⴹⵏⵉⵏ ⴰⵎⵔ ⵉⵏⵔⴼⴰⵍ ⴷ ⵉⵣⴰⴽⴰⵔⵏ. ⵡⴰⵃⴷⵓⵜ ⴰⴷ ⴳⵉⵙⵏ ⵉⵖⵔⴰⵏ ⴱⴰⵀⵔⴰ. ⵡⵉⵢⵢⴰⴹ ⵢⴰⵍⵍⴰⵀ ⵉⵙ ⵏⵏ ⴱⴱⵉⵏ ⵉⵎⵉⴽ ⵖ ⵜⵉⵏⵎⵍ ⵏⵖⴷ ⵉⵙ ⵜⵜ ⴰⴽⴽⵯ ⵓⵔ ⴽⴽⵉⵏ. ⵓⵙⵙⴰⵏ ⵏ ⵍⵍⵉⵙⵉ ⵓⵎⵥⵏ ⴷ ⵛⴰⵍⴰ ⵙ ⵢⵉⵅⴼ ⵏ ⵢⵉⵥⵉⵍ. ⵉⴽⴽⴰ ⵜⵜ ⵏⵏ ⵢⴰⴷⵍⵍⵉ ⵍⵍⵉⵖ ⵙⵓⵍ ⵉⵙⵓⵍ ⴱⴰⴱⴰⵙ ⵓⵔ ⵉⵍⴽⵎ ⴼ ⵓⵎⵢⴰ. ⵓⵔ ⵊⵊⵓⵏ ⵜ ⴼⴼⵖⵏ ⵉⴷⵔⵉⵎⵏ. ⵉⵍⵍⴰ ⵎⴰⴷ ⴰⵙ ⵉⴼⴽⴰ ⴱⴰⴱⴰⵙ, ⵉⵍⵍⴰ ⵎⴰⴷ ⴰⵙ ⵢⵓⴽⵔ, ⴽⵔⴰⵢⴳⴰⵜ ⵜⵉⵎⵍⵙⵉⵜ ⵉⵏⵏⴰ ⴷ ⵉⴼⴼⴰⵖⵏ ⵉⵙ ⵜⵜ ⵉⵙⵖⴰ. ⵉⴳⴰ ⵢⴰⵏ ⵖ ⵉⵏⵍⵎⴰⴷⵏ ⴷⵔⵓⵙⵏⵉⵏ ⵍⵍⵉ ⵉⵟⵟⴰⴼⵏ ⴰⵏⴰⵡ ⵍⵎⵓⵟⵓⵕ ⵍⵍⵉ ⴷ ⵃⵔⴰ ⵉⴳⴳⵯⵔⴰⵏ. ⵜⵉⵍⴻⵍⵍⵉ ⵖ ⵓⵙⵙⴰⵏ ⴰⵏⵏ ⵏⵜⵜⴰⵜ ⴰⴷ ⵉⴳⴰⵏ ⵜⴰⴼⵔⵓⵅⵜ ⵍⵍⵉ ⴰⴽⴽⵯ ⵉⴼⵓⵍⴽⵉⵏ ⵖ ⵍⵍⵉⵙⵉ. ⴳⴳⵓⵜⵏⵜ ⴰⵙ ⵡⴰⵍⵍⵏ, ⵎⵇⵇⴰⵔ ⴷ ⵉⵏⵎⵎⴰⵍⵏ ⵉⵊⵡⵡⵓⵊⴷⴰ ⵜⵏ ⵓⴼⵓⵍⴽⵉ ⵏⵏⵙ. ⵉⵙ ⴰⴽⴽⵯ ⵉⵍⵍⴰ ⴰⴽⵓⴷ ⴰⵏⵏ ⵎⴰⴷ ⵉⵜⵜⵉⵏⵉⵏ ⵎⴰⵙ ⴷ ⴰⵙⵍⵎⴰⴷ ⵏ ⵓⵎⵣⵔⵓⵢ, ⵉⵜⵜⵓ ⵢⴰⵏ ⵏ ⵡⴰⵙⵙ ⵉⵅⴼ ⵏⵏⵙ ⵓⵔ ⵉⵙⵙⵉⵏ ⴰⵢⵍⵍⵉⵖ ⴰⵙ ⵉⵇⵇⵏ ⵜⵉⵟⵟ, ⵥⵕⴰⵏ ⵜ ⴰⴽⴽⵯ ⵉⵏⵍⵎⴰⴷⵏ ⵏⵏⵙ ⴼⴼⵉⵏ ⵢⴰⵜ ⵏ ⵜⴹⵚⴰ ⵜⵓⵙⵉ ⴽⵓⵍⵍⵓ ⵍⵍⵉⵙⵉ. ⵎⵏⵏⴰⵡⵜ ⵏ ⵜⴽⴽⴰⵍ ⴰⴷ ⵜⵜ ⵉⴹⴼⵓⵕ ⵉⵥⵉⵍ ⵖ ⵓⵖⴰⵔⴰⵙ ⵓⵍⴰ ⵜⵔⴰ ⴰⴷ ⵙⵉⵙ ⵜⵙⴰⵡⵍ, ⵓⵔ ⴰⵔ ⵉⴳⴳⴰⵏ, ⵓⵔ ⴰⵔ ⵉⵛⵜⵜⴰ. ⵢⵓⵣⵏ ⵙⵉⵙ ⵜⵉⴼⵔⵅⵉⵏ, ⵢⵓⵣⵏ ⴰⵙ ⵜⵉⴱⵔⴰⵜⵉⵏ, ⵜⴰⵔⵔⴰⴳⵉⵏ, ⵀⴰ ⴷ ⵜⵉⴼⵉⵍⵉⵜ ⵏ ⵡⵓⵔⵖ, ⵉⴱⵣⴳⴰⵏ, ⵜⵉⵅⵡⵔⵙⵉⵏ ⵓⵔ ⵊⵊⵓⵏ ⴷ ⵏⵜⵜⴰⵜ ⴰⴷ ⵙⵉⵙ ⵉⵙⴰⵡⵍⵏ ⵓⵍⴰ ⵜⵙⵓⵔⵔⵉ ⴰⵙ ⴷ ⵜⴰⵔⵔⴰⴳⵉⵏ ⵏⵏⵙ. ⵏⵜⵜⴰⵜ ⵜⴳⴰ ⵣⵖ ⵡⴰⵏⴰⵡ ⵏ ⵜⴼⵔⵅⵉⵏ ⵍⵍⵉ ⴱⴰⵀⵔⴰ ⵉⵜⵜⵉⵔⵉⵏ ⵉⵅⴼ ⵏⵏⵙ, ⵎⴽⵍⵍⵉ ⴱⴰⵀⵔⴰ ⵜⵜⵉⵔⵉ ⴰⴷ ⵜⵜ ⵉⵔⵉⵏ ⵎⵉⴷⴷⵏ, ⴰⴷ ⵜⵜ ⵜⴹⴼⵓⵕⵏ ⵖ ⵓⵖⴰⵔⴰⵙ, ⴰⴷ ⴼⵍⵍⴰⵙ ⵙⴰⵡⴰⵍⵏ. ⵉⵍⵍⴰ ⴰⴽⴽⵯ ⵎⴰⴷ ⵉⵜⵜⵉⵏⵉⵏ ⵎⴰ ⵙ ⴱⴷⴷⴰ ⵜⵜⵉⵍⵉ ⵖ " ⵍⵉⴱⵡⴰⵜ ", ⵎⴰ ⵙ ⴰⵔ ⵜⵜⵎⵓⵏ ⴷ ⵉⵕⵓⵎⵉⵢⵏ ⵓⵙⵙⵔⵏⵉⵏ, ⵎⴰ ⵙ ⴰⵔ ⵜⴽⵎⵎⵉ, ⴰⵔ ⵜⵙⵙⴰ ⵛⵛⵕⴰⴱ ⵉⴳⴳⵓⵜ ⵎⴰⴷ ⴼⵍⵍⴰⵙ ⵉⵜⵜⵡⴰⵢⵏⵏⴰⵏ, ⵎⴰⵛⵛ ⵉⵥⵉⵍ ⵏⵜⵜⴰ ⴰⵔ ⵜⵜ ⵉⵜⵜⵉⵔⵉ ⵙ ⵜⴰⵢⵔⵉ ⵜⴰⴱⵕⵕⴰⵏⵜ, ⵓⵔ ⴷ ⵜⵉⴷⴷⵉ ⵏⵏⵙ ⵏ ⵓⵖⴰⵏⵉⵎ, ⵓⵔ ⴷ ⵜⵉⵏⴼⵓⵔⵉⵏ ⵏⵏⵙ ⵣⴳⴳⵯⴰⵖⵏⵉⵏ, ⵓⵔ ⴷ ⵙⵏⴰⵜ ⵏ ⵜⵕⵕⵎⵎⴰⵏⵉⵏ ⵣⴳⵣⴰⵡⵏⵉⵏ ⵖ ⵉⴷⵎⴰⵔⵏ ⵏⵏⵙ, ⵓⵔ ⴷ ⵜⴰⴱⵓⴹⵜ ⵍⵍⵉ ⴷ ⵉⵜⵜⴰⴳⴳⵯⴰⵏ ⵖ ⵏⵏⵉⴳ ⵏ ⵜⵓⴳⴳⴰⵙ ⵏⵏⵙ ⴰⴷ ⵉⵜⵜⴰⵡⴽⵏ ⵙ ⵓⵎⵏⵉⴷ ⵏⵏⵙ. ⵜⴰⵢⵔⵉ ⵏ ⵢⵉⵥⵉⵍ ⵜⵥⵉⵍ ⵓⵔ ⵜⴳⵉ ⵣⵓⵏⴷ ⵜⵉⵏ ⵉⵙⵍⵎⴰⴷⵏ, ⵓⵍⴰ ⵜⵔⵡⴰⵙ ⵜⵉⵏ ⵉⵏⵍⵎⴰⴷⵏ, ⵜⴰⵢⵔⵉ ⵏⵏⵙ ⵓⵔ ⵜⵜ ⵉⴷ ⵢⵓⴳⵎ ⵖ ⵓⵖⴷⵊⴰⵊ ⵏ ⵜⵓⵣⵣⵓⴼⵜ, ⵜⵉⵍⴻⵍⵍⵉ ⴷⴰⵔⵙ ⵓⵔ ⵜⴳⵉ ⵖⴰⵔ ⵜⴰⵖⵙⵙⴰ. ⵜⵉⵍⴻⵍⵍⵉ ⴷⴰⵔⵙ ⵜⴳⴰ ⵓⴳⴳⴰⵔ ⵏ ⵢⴰⵜ ⵏ ⵜⵡⵜⵎⵜ ⵉⵥⵉⵍⵏ, ⵜⴳⴰ ⵜⴰⵏⵉⵔⵜ, ⵜⴳⴰ ⵜⴰⴳⵯⵔⵔⴰⵎⵜ, ⵓⵔ ⵜⵜ ⵉⵙⵙⵉⵃⵍ ⴰⵢⵍⵍⵉ ⴼⵍⵍⴰⵙ ⵉⵜⵜⵡⴰⵢⵏⵏⴰⵏ. ⵎⵏⵛⴽ ⵏ ⵢⴰⵏ ⵖ ⵉⵎⴷⴷⵓⴽⴽⵯⴰⵍ ⵏⵏⵙ ⴰⴷ ⴰⵙ ⵉⵏⵏⴰⵏ: " ⴰⵡⴷⴷⵉ ⵀⴰ ⵏⵏ ⵅⵜⵜⴰⵏ ⵓⵔ ⴰⴽ ⵜⴳⵉ ⴰⵢⵍⵍⵉ ⴳⵉⵙ ⵜⵔⵉⵜ ". ⵎⴰⵛⵛ ⵓⵔ ⵉⵍⵍⵉ ⵎⴰⴷ ⴰⵙ ⵉⵙⵙⵖⵍⵉⵏ ⵉⴷⴰⵎⵎⵏ ⴷ ⵢⴰⵏ ⵏ ⵡⴰⵙⵙ ⵍⵍⵉⵖ ⴰⴽⴽⵯ ⴳⴰⵡⵔⵏ ⵉⵏⵍⵎⴰⴷⵏ ⴰⵔ ⵜⵜⵇⵍⵏ ⵙ ⵜⵉⵣⵉ ⵏ ⵓⴽⵛⵛⵓⵎ ⵙ ⴷⴰⵔ ⴱⵓ ⵜⵄⵔⴰⴱⵜ. ⵍⵀⵓⵏ ⴰⵔ ⵙⴰⵡⴰⵍⵏ ⴼ ⵜⴼⵔⵅⵉⵏ ⵍⵍⵉ ⴼⵓⵍⴽⵉⵏⵉⵏ ⵖ ⵍⵍⵉⵙⵉ. ⴽⵓ ⵢⴰⵏ ⴷ ⵎⴰⵎⵉ ⵢⵓⵍⵙ: ⵜⴰⴷ ⵜⴳⴰ ⵜⴰⵎⴳⴳⴰⵏⵜ, ⵜⴰⵏⵏ ⵓⵔ ⴰⵔ ⵜⵙⴰⵡⴰⵍ ⵙ ⵢⴰⵏ, ⵜⴰⴷ ⴰⵔ ⵜⵜⵎⵓⵏ ⴷ ⵉⵄⵟⵟⴰⵛⵏ, ⵜⴰⵏⵏ ⵓⴼⴰⵏ ⵜⵜ ⵉⵏⵏ ⴷ ⵢⴰⵏ ⵓⵃⵛⴰⵢⵛⵉ ⵖ ⵡⴰⵙⵉⴼ ⵉⵥⵉⵍ ⵏⵜⵜⴰⵏ ⵉⴼⵙⵙ ⴰⵔ ⵉⵙⵙⴼⵍⵉⴷ ⵓⵔ ⵜ ⵢⵓⵎⵙ ( ⵉⵃⵓⴽⴽⴰ ) ⵍⵃⴰⵍ ⴰⴱⵍⴰ ⵍⵍⵉⵖ ⴳⴰⵏ ⵜⴰⵎⴰⵔⴰⵢⵜ ⵏⵏⵙ ⵖ ⵍⵡⵉⵔⴷ. ⵜⴰⴳⵓⴹⵉ ⵉⵔⵖⴰⵏ ⴰⴷ ⴰⵙ ⵉⴳⴰ ⵍⵍⵉⵖ ⴷ ⴰⴽⴽⵯ ⵎⵛⵓⵛⴽⴰⵏ ⵎⴰⵙ ⴷ ⵜⵉⵍⴻⵍⵍⵉ ⵓⵔ ⵜⴳⵉ ⴰⵎⵔ ⵢⴰⵜ ⵖ ⵜⵎⵉⵢⵢⴰⵃⵉⵏ ⵏ ⵉⴷ ⴱⵓ ⵢⵉⴷⵔⵉⵎⵏ, ⵓⵔ ⵜⵜ ⵜⵙⵙⵉⵃⵍ ⵜⴰⵢⵔⵉ ⵓⵍⴰ ⵜⴰⵎⵓⵏⵜ, ⵉⵎⵉⵔⵉ ⵏⵏⵙ ⵏ ⵜⵉⴷⵜ ⵉⴳⴰ ⵜ ⵓⵇⴰⵕⵉⴹ. ⴰⵔ ⴰⵙⵏ ⵉⵙⵙⴼⵍⵉⴷ ⵎⴰⵛⵛ ⵓⵔ ⵊⵊⵓⵏ ⵢⵓⵏⴼ ⴰⴱⵍⴰ ⵍⵍⵉⵖ ⴰⵙⵏ ⵉⵏⵏⴰ ⴱⵉⵃⵛⴰⵛ: " ⴰⵡⴷⴷⵉ ⵜⴰⵏⵏ ⵜⴼⵓⵍⴽⵉ, ⵎⴰⵛⵛ ⵓⵔ ⵜⵜ ⵜⴽⴽⵉⵙ ⵉ ⵡⴰⵢⴷⵉ. " ⵖ ⵓⵎⵏⵉⴷ ⵏⵏⵙ ⵏⵜⵜⴰⵜ, ⵉⵥⵉⵍ ⵓⵔ ⵉⴳⵉ ⴰⵎⵔ ⵢⴰⵏ ⵏ ⵓⴼⵔⵓⵅ ⵏ ⵍⵍⵉⵙⵉ ⵍⵍⵉ ⴰⵙ ⴷ ⵉⵜⴳⴳⴰⵏ ⵜⴰⵎⵓⵏⵜ ⴰⵔ ⵉⵎⵉ ⵏ ⵜⴳⵎⵎⵉ, ⵢⴰⵏ ⵖ ⵜⴰⵔⵡⴰ ⵉⴷ ⴱⵓ ⵢⵉⵃⵍⴳⴰⵏ ⵍⵍⵉ ⵖ ⵔⴰⴷ ⴷ ⵜⵜⵃⵉ ⵎⴰⴷ ⵉⴳⴳⵓⵜⵏ ⴷ ⵜⴰⵔⵔⴰⴳⵉⵏ. ⵖ ⵓⵎⵣⵡⴰⵔⵓ ⵓⵔ ⵊⵊⵓⵏ ⴳⵉⵙ ⵜⵙⵎⴰⵇⵇⵍ, ⵓⵔ ⵊⵊⵓⵏ ⵙⵉⵙ ⵜⵙⴰⵡⵍ. ⴰⵢⵍⵍⵉ ⴳⵉⵙ ⵉⵙⵉⴳⴳⵉⵍ ⵉⵥⵉⵍ ⵓⵔ ⴰⴽⴽⵯ ⵉⴳⴳⵓⵜ, ⵜⵜⵎⵉ ⵏ ⵜⵓⵎⵔⵜ ⵏⵏⵙ ⴰⴷ ⴷⵉⵙ ⵜⵎⵓⵏ ⵖ ⵉⴳⴳⵉ ⵏ ⵜⴰⵖⴰⵔⵜ ⴰⴷ ⵉⵙⵍⴰⵢ ⵓⵙⴰⴳⵓⵔ ⵏ ⵜⴰⵢⵢⴰⵓⵖⵉⵏ ⵉⵡⵔⵣⴰⵏ ⵏⵏⵙⵏ, ⵏⵖⴷ ⴰⴷ ⴷⵉⵙ ⵜⴳⴰⵡⵔ ⵖ ⵢⴰⵜ ⵏ ⵍⵇⵀⴰⵡⵉ ⵉⵎⵣⴰⵣⴰⵍⵏ ⴷ ⵓⵜⵡⴰⵏ, ⴰⴷ ⴱⴰⴷⵔⵏ ⵜⴰⵕⵓⵃⵉ ⵏ ⵜⴰⴼⵓⴽⵜ. ⵜⵉⵍⴻⵍⵍⵉ ⵓⵔ ⵊⵊⵓⵏ ⵜⵔⵉ ⴰⴷ ⵙⵉⵙ ⵜⵙⴰⵡⵍ ⴰⵔ ⴰⵙⵙ ⵍⵍⵉⵖ ⴰⵙ ⵜⵏⵏⴰ ⵎⴰⵔⵢⴰⵎ ⵜⴰⴱⵉⴹⴰⵡⵉⵜ " ⵉⵍⵍⴰ ⴼⵍⵍⴰⵎ ⴰⴷ ⴰⵙ ⵜⴰⴽⴽⴰⵜ ⵉⵎⵉⴽ ⵏ ⵜⵉⵣⵉ ⴰⴷ ⴼⵍⵍⴰⵎ ⵓⵔ ⵉⴱⴱⵉ ⴰⵢⵍⵍⵉ ⴰⵎ ⵢⴰⴽⴽⴰ, ⵎⵔⴰⴷ ⵉⵙ ⴷ ⵏⴽⴽⵉ ⴳⵉⵎ ⵉⴽⵓⵜ ⵡⴰⵏⵏ ⵖⵉⵍⴰⴷ ⵉⵙ ⵉⵜⵜⵉⴷⵓ ⵃⵕⴹⵉⴹ, ⵖⵉⵍⴰⴷ ⵍⵎⵓⵟⵓⵕ ⴰⵏⵏ ⵏⵏⵙ ⵉⵏⵣⴰ ". ⵎⵇⵇⴰⵔ ⴷ ⵄⵉⵛⴰ ⵜⴰⵚⵡⵉⵕⵉⵜ ⵜⵙⵙⵉⵖⵡⵥⵉⵏ ⴰⵙ ⴰⵡⴰⵍ ⵏ ⵜⴱⵉⴹⴰⵡⵉⵜ. ⵓⵍⵜⵎⴰⵙ ⵏⵜⵜⴰⵜ ⵍⵍⵉ ⴼⵍⵍⴰⵙ ⵉⵎⵥⵥⵉⵢⵏ ⵓⵔ ⴰⵔ ⵜⵥⵕⵕⴰ ⵜⵉⵖⴰⵡⵙⵉⵡⵉⵏ ⵙ ⵉⵥⵕⵉ ⴰⵏⵏ. ⵎⵏⵏⴰⵡⵜ ⵏ ⵜⴽⴽⴰⵍ ⴰⴷ ⴰⵙ ⵜⵏⵏⴰ " ⵀⴰ ⵏⵏ ⵢⵓⴼ ⴰⴷ ⵜⴷⵃⵉⴷ ⴰⴼⵔⵓⵅ ⵖ ⵜⵉⴼⴰⵡⵜ, ⵉⵖ ⵜ ⵓⵔ ⵜⵔⵉⴷ ⵜⵉⵏⵉⴷ ⴰⵙ ⵜ, ⵓⵔ ⴷ ⵉⵇⵇⴰⵏ ⴰⴷ ⵜ ⴱⴷⴷⴰ ⴷⵉⵎ ⵜⵊⵊⵓⴽⵔⵔⵓⴷ. " ⵎⴰⵛⵛ ⵜⵉⵍⴻⵍⵍⵉ ⵏⵜⵜⴰⵜ ⵓⵔ ⵜⵜ ⵉⵙⵙⵓⴼⵖ ⴰⴱⵍⴰ ⵡⴰⵡⴰⵍ ⵏ ⵎⴰⵔⵢⴰⵎ ⵜⴰⴱⵉⴹⴰⵡⵉⵜ. ⴰⵙⵙ ⵉⵣⵡⴰⵔⵏ ⵍⵍⵉⵖ ⵙⵉⵙ ⵜⵙⴰⵡⵍ ⵉⴳⴰ ⵍⵃⴰⵍ ⵍⵊⴰⵎⵄ ⵖ ⵚⴹⵉⵚⵜ ⵏ ⵜⴷⴳⴳⵯⴰⵜ. ⵓⵔ ⵜⵜ ⵉⵏⵏ ⵉⵜⴰⵎ ⵉⵙ ⵔⴰⴷ ⵙⵉⵙ ⵜⵙⴽⵔ ⴰⵖⴰⵔⴰⵙ ⵢⴰⵏ, ⵓⵔ ⵉⵙⵙⵏ ⴰⵢⵍⵍⵉⵖ ⴷ ⴼⵍⵍⴰⵙ ⵜⵍⵍⴰ. -ⵎⴰⵏⵉⴽ ⴰ ⵏⵏ ⵜⴳⵉⵜ? ⵓⵔ ⵉⵙⵙⵏ ⵎⴰⵏⵉⴽ ⴰⵙ ⵔⴰⴷ ⴰⵙ ⵉⵔⴰⵔ, ⵉⵣⴳⴳⵯⴰⵖ, ⵉⵔⴰ ⴰⴷ ⵉⵙⴰⵡⵍ ⵉⴳⴳⴰⵎⵉ ⵡⴰⵡⴰⵍ ⴰⴷ ⴳⵉⵙ ⵉⴼⴼⴰⵖ. ⵓⵔ ⴷ ⵖⵉⵍⴰⴷ ⴰⵔ ⵔⴰⴷ ⵙⵉⵙ ⵜⵙⴰⵡⵍ, ⵉⵍⵍⴰ ⴼⵍⵍⴰⵙ ⴰⴷ ⵙⵉⵙ ⵜⵙⴰⵡⵍ ⵓⵙⵙⴰⵏ ⵍⵍⵉ ⴽⵓⵍⵍⵓ ⵣⵔⵉⵏⵉⵏ ⵓⵙⵙⴰⵏ ⵍⵍⵉⵖ ⵉⵃⵉⵢⵍ, ⵎⴰⴷ ⴰⵙ ⵉⵜⵜⵉⵏⵉ. ⵍⴰⵃ ⴰⵙ ⴰⴽⴽⵯ ⵉⵡⴰⵍⵉⵡⵏ ⵍⵍⵉ ⵉⵃⵉⵢⵍ, ⵎⵔⴰⴷ ⵉⵙ ⵢⵓⴼⴰ ⴰⴷ ⴰⵙ ⵢⵉⵏⵉ: " ⵉ ⵕⴱⴱⵉ ⵉⵖ ⵓⵔ ⵜⵇⵇⵉⵍⵜ ⵢⴰⵏ ⵎⵏⵏⴰⵡ ⵏ ⵓⵙⵙⴰⵏ ⴰⵔ ⴽⵉⵖ ⴷ ⵃⵉⵢⵢⵍⵖ ⴰⵢⵍⵍⵉ ⵙ ⴷ ⵉⵇⵇⴰⵏ ⴰⴷ ⴰⵎ ⵜ ⵉⵏⵉⵖ. " ⴰⵢⵍⵍⵉ ⴰⴽⴽⵯ ⵢⵓⵔⴰ ⴷ ⵜⵎⴷⵢⴰⵣⵉⵏ ⴷ ⵜⴱⵔⴰⵜⵉⵏ ⵏ ⵜⴰⵢⵔⵉ, ⴰⵢⵍⵍⵉ ⵎⵉ ⵉⵙⵙⴼⵍⴷ ⵖ ⵓⵎⴰⵔⴳ ⵏ ⵡⴰⵙⵙ ⴰⴷ ⵓⵍⴰ ⵡⴰⵍⵍⵉ ⵉⵣⵔⵉⵏ, ⴰⵢⵍⵍⵉ ⵉⵥⵕⴰ ⵖ ⵍⴰⴼⵍⴰⵎ ⵏ ⵜⴰⵢⵔⵉ ⵜⵇⵇⵣ ⴳⵉⵙ, ⵜⴽⵜⵓⵔ ⴳⵉⵙ ⵉⵥⵕⵉ ⵏⵏⵙ. ⵜⴰⵔⵎⵉⵡⵉⵏ ⵏⵏⵙ ⵏⵜⵜⴰⵜ ⴳⴳⵓⵜⵏⵜ ⵖ ⵓⵎⵏⵉⴷ ⴰⵏⵏ. -ⵍⵍⵍ.. ⴰⴰ.. ⴱⴰⵙ, ⵉⵉⵉⵉⵎⵎⴰ ⴽⵎⵎⵉⵏ ⵎⴰⵏⵉⴽ ⴰⵏ ⵜⴳⵉⵜ? ⵖ ⵓⴳⵯⵏⵙ ⵏⵏⵙ ⴰⵔ ⵉⵜⵜⵉⵏⵉ ⵢⵓⴼ ⴰⵙ ⴰⴷ ⴰⵙ ⴷ ⵉ ⵜⵔⴰⵔ ⴼ ⵜⴱⵔⴰⵜⵉⵏ ⵍⵍⵉ ⴰⵙ ⵢⵓⵣⵏ ⵓⵍⴰ ⴷ ⴰⴷ ⵙⵉⵙ ⵜⵙⴰⵡⵍ ⴰⵖⴰⵔⴰⵙ ⵢⴰⵏ. ⵎⴰⵛⵛ ⵎⴰⴷ ⵉⴳⴰⵏ ⵣⵓⵏⴷ ⵏⵜⵜⴰ ⵉⵙⵎⴷ ⵔⵔⵊⴰ ⵏⵏⵙ ⵖⴰⵔ ⵍⵍⵉⵖ ⴳⵉⵙ ⵜⵙⵎⴰⵇⵇⵍ, ⵜⵙⴰⵡⵍ ⵙⵉⵙ. -ⵍⴰⴱⴰⵙ, ⵜⵙⵙⵏⴷ ⵎⴰⴷ ⵜⵙⴽⴰⵔⴷ, ⵖⵉⵍⴰⴷ ⵓⵔ ⵉⵢⵉ ⴷ ⵢⴰⵖ, ⴰⴷ ⵏⵎⵎⵉⴳⴳⵉⵔ ⴰⵙⴽⴽⴰ ⵖ ⵍⵇⵀⵡⴰ ⵏ ⵜⵎⵍⴰⵍⵜ ⵖ ⴽⵕⴰⴹⵜ ⴷ ⵓⵣⴳⵏ. ⵢⵓⵛⴽⴰ ⵏⵏ ⵙⵉⵙ ⵓⵔ ⵜⴰ ⵜⵍⴽⵉⵎ ⵜⵉⵣⵉ ⵏ ⵓⵏⵎⵓⵇⵇⴰⵔ. ⵢⵓⵎⵥ ⵢⴰⵏ ⵏ ⵍⴽⴰⵙ ⵏ ⵍⵇⵀⵡⴰ ⵜⴰⵙⴳⴳⴰⵏⵜ, ⵉⵍⵀⵓ ⴰⵔ ⴳⵉⵙ ⵉⵙⵙⴰ ⵢⴰⵏ ⵏ " ⴼⴼⵔ " ⵖ ⵎⵔⴰⵡⵜ ⵜⵓⵙⴷⴰⴷⵉⵏ, ⵎⴰⴷ ⵢⴰⴷ ⵜⵍⴽⵎ ⵜⵉⵣⵉ, ⵉⵣⵣⵔⵉ ⵖ ⵍⵇⵀⵡⴰ ⵓⴳⴳⴰⵔ ⵏ ⵜⴰⵙⵔⴰⴳⵜ ⵉⴽⵎⵉ ⵚⴹⵉⵚ ⵉⴳⵓⵔⵔⴰ ⵍⵍⵉ ⴰⵙ ⴷ ⵉⵖⴰⵎⴰⵏ ⵖ ⵍⴱⴰⴽⵉⵜ. ⵉⵔⴰ ⴰⴷ ⵉⵙⵖ ⵜⴰⵢⵢⴰⴹ ⵎⴰⵛⵛ ⵉⴽⵚⵓⴹ ⵖ ⵜⵉⵣⵉ ⵍⵍⵉ ⵔⴰⴷ ⵉⵣⵣⵔⵉ ⵖ ⵓⵖⴰⵔⴰⵙ ⴳⵔ ⵚⵚⴰⴽⴰ ⴷ ⵍⵇⵀⵡⴰ ⴰⴷ ⵏⵏ ⵜⴽⵛⵎ ⵜⴰⴼⵜ ⵉⵏⵏ ⵓⵔ ⴳⵉⵙ ⵉⵍⵍⵉ. ⵜⵍⴽⵎ ⴽⴽⵓⵥⵜ ⴷ ⵓⵣⴳⵏ. ⵓⵔ ⵜⵔⵉ ⴰⴷ ⵜ ⵉⵏⵏ ⵜⵍⴽⵎ, ⵓⵔ ⴷ ⵏⵜⵜⴰⵏ ⵙ ⴰⴷ ⵉⵙⵖ ⵍⴳⴰⵔⵔⵓ ⵓⵔ ⴷ ⵏⵜⵜⴰⵏ ⵙ ⴰⴷ ⵉⵜⵜⵇⵇⵍ ⵙ ⵜⴰⵍⵍⵉ ⴰⵙ ⵢⵓⴳⵍⵏ ⵉⵇⵊⴷⵔ ⵖ ⵓⵅⵙⴰⵢ. ⵉⵥⵥⵉⴹⵕ ⴰⵢⵍⵍⵉⵖ ⵉⵕⵎⵉ, ⵉⴼⴼⵖ ⴰⴷ ⵜ ⵉⴷ ⵉⵙⵖ. ⵖ ⵓⵖⴰⵔⴰⵙ ⵏⵏⵙ ⵙ ⵚⵚⴰⴽⴰ ⵍⵍⵉ ⵏⵏ ⵓⵔ ⵢⴰⴳⴳⵓⴳⵏ ⴷ ⵍⵇⵀⵡⴰ, ⵉⵥⵕⴰ ⵜⵜ ⵉⵏⵏ ⴰⵔ ⴷ ⵜⴼⵜⵜⵓ ⵏⵜⵜⴰⵜ ⴷ ⵢⴰⵏ ⵓⴼⵔⵓⵅ ⴼ ⵓⵔ ⵍⵍⵉⵏⵜ ⵜⵎⵉⵜⴰⵔ ⵏ ⵉⵏⵍⵎⴰⴷⵏ. ⵜⵥⵕⴰ ⵜ ⴷⵖ ⵏⵜⵜⴰⵜ. ⵜⵔⴰ ⴰⴷ ⵜⴰⵏⴼ ⵉ ⵓⵖⴰⵔⴰⵙ, ⵎⴰⵛⵛ ⵜⵙⵙⵏ ⵉⵙ ⵜⵜ ⵉⵏⵏ ⵉⵥⵕⴰ, ⵜⴻⵜⵜⵓ ⵉⵙ ⴷⵉⵙ ⵉⵙⴽⵔ. ⵜⴰⴷⴳⴳⵯⴰⵜ ⵏ ⵙⵙⴱⵜ ⴰⵔ ⴳⵉⵙ ⵜⵙⴽⴰⵔ ⵎⵏⵏⴰⵡ ⵉⵏⵎⵓⵇⵇⴰⵔⵏ, ⴰⴼⴰⴷ ⴰⴷ ⵜⵙⵜⵉ ⴰⵙⵎⵓⵏ ⵍⵍⵉ ⵜⵜ ⵉⵙⵙⵓⵙⵎⵏ. ⵉⵍⵍⴰ ⴰⴽⴽⵯ ⵎⴰ ⵖ ⵜⵙⴽⵔ ⴷ ⵎⵏⵏⴰⵡ ⵎⴷⴷⵏ ⵖ ⵢⴰⵏ ⵓⴷⵖⴰⵔ. ⵉⵥⵉⵍ ⵍⵍⵉⵖ ⴰⵙ ⵜⵏⵏⴰ ⴰⴷ ⵏⵎⵎⴰⴳⴳⴰⵔ ⵉⵙ ⴷ ⴽⴰ ⵢⵉⵡⵉ ⵉⵎⵉ ⵏⵏⵙ ⵍⵇⵀⵡⴰ ⵏ ⵜⵎⵍⴰⵍⵜ. ⵜⵏⵏⴰ ⵉ ⵓⴼⵔⵓⵅ ⵍⵍⵉ ⴷⵉⵙ ⵉⵍⵍⴰⵏ ⴰⴷ ⵙⵉⵙ ⵉⵇⵇⵍ, ⵜⵡⴰⵜⵙ ⵏⵉⵜ ⵉⵥⵉⵍ ⴰⴼⴰⴷ ⴰⴷ ⵜ ⵜⵙⵙⵓⵙⵙ. -ⵙⵙⵓⵔⴼ ⵉⵢⵉ ⵢⵓⵛⴽⴰ ⴷ ⴷⴰⵔⵏⵖ ⵢⵉⵡⵉⵙ ⵏ ⵄⵎⵎⵉ ⵣⵖ ⴽⴰⵥⴰ ⵉⵙⴱⵣⵣⵉⵣ ⴼⵍⵍⵉ ⴰⴷ ⴷⵉⵙ ⵎⵓⵏⵖ ⴰⴷ ⵜ ⵙⵎⵓⵔⵔⵉⵖ ⵖ ⵓⴳⴰⴷⵉⵔ, ⴰⴷ ⵏⵎⵎⵉⴳⴳⵉⵔ ⴽⵔⴰ ⵏ ⵜⵡⴰⵍⴰ ⵢⴰⴹⵏⵉⵏ. ⵓⵔ ⵙⵉⵙ ⵜⵇⵇⵍ ⵎⵇⵇⴰⵔ ⴷ ⴰⴷ ⵙⵉⵙ ⵉⵙⴰⵡⵍ, ⵜⴼⵍ ⵜ ⵜⴷⴷⵓ ⵙ ⴷⴰⵔ ⵓⴼⵔⵓⵅ ⵍⵍⵉ. ⵉⵥⵉⵍ ⵓⵔ ⵜ ⵜⵔⵉⵜ ⵉ ⵓⵎⵢⴰ ⵎⴰⵛⵛ ⴰⴼⵓⵍⴽⵉ ⴰⴷ ⴳⵉⵙ ⵜⵙⴽⵔ, ⵎⵔⴰⴷ ⵉⵙ ⵏⵏ ⵓⵔ ⵜⵓⵛⴽⵉ ⵉⴽⵓⵜ ⵔⴰⴷ ⵓⴽⴰⵏ ⵙⵓⵍ ⵉⵜⵜⵇⵇⵍ. ⵓⵔ ⵊⵊⵓⵏ ⴷ ⵏⵜⵜⴰⵜ ⴰⴷ ⴷⵉⵙ ⵉⴳⴰⵡⵔⵏ ⵎⵇⵇⴰⵔ ⴷ ⵖⴰⵔ ⵢⴰⵜ ⵏ ⵜⴽⴽⵍⵜ. ⵢⴰⵜ ⵏ ⵜⵡⴰⵍⵜ ⵖ ⵍⵍⵉⵙⵉ, ⵜⵥⵕⴰ ⵜ ⵓⵍⵜⵎⴰⵙ ⵏ ⵜⵍⴻⵍⵍⵉ ⵉⴳⴰⵡⵔ ⵡⴰⵃⴷⵓⵜ ⵖ ⴷⴷⵓ ⵢⴰⵏ ⵏ ⵓⵖⵔⴰⴱ ⵜⴷⴷⵓ ⵏⵉⵜ ⵙⵉⵙ. -ⵙⵙⵓⵔⴼ ⵉⵢⵉ, ⵔⵉⵖ ⴰⴷ ⵙⵉⴽ ⵙⴰⵡⵍⵖ, ⵏⴽⴽⵉ ⴳⵉⵖ ⵓⵍⵜⵎⴰⵙ ⵏ ⵜⵍⴻⵍⵍⵉ, ⵔⵉⵖ ⴰⴷ ⴰⴽ ⵉⵏⵉⵖ ⵢⴰⵏ ⵡⴰⵡⴰⵍ ⵎⵇⵇⴰⵔ ⵔⴰⴷ ⴽ ⵉⴱⵔⵉ. ⵓⵍⵜⵎⴰ ⵜⵉⵍⴻⵍⵍⵉ ⵀⴰ ⵏⵏ ⵓⵔ ⴰⵔ ⴽ ⵜⵜⵉⵔⵉ ⵉⵙ ⴰⵔ ⴽⴰ ⴳⵉⴽ ⵜⴹⵚⵚⴰ. ⵓⵔ ⵉⵙⵙⵉⵏ ⵎⴰⵏⵉⴽ ⴰⵙ ⵔⴰⴷ ⴰⵙ ⵉⵔⴰⵔ, ⵉⴱⴱⵉ ⴳⵉⵙ ⵡⴰⵡⴰⵍ. ⵎⴰⵛⵛ ⵏⵜⵜⴰⵜ ⵏⵉⵜ ⵓⵏⵛⴽ ⴰⵏⵏ ⴽⴰ ⴰⴷ ⴰⵙ ⵜⵏⵏⴰ ⵜⴼⵍⵜ. ⴰⵡⴰⵍ ⵏ ⵓⵍⵜⵎⴰⵙ ⵏ ⵜⵍⴻⵍⵍⵉ ⵉⵙⴽⵔ ⴰⵙ ⴰⵜⵔⵙ ⵎⵇⵇⵓⵔⵏ ⵖ ⵜⴰⵙⴰ ⵏⵏⵙ, ⵓⵔ ⵊⵊⵓⵏ ⴷ ⵏⵜⵜⴰⵏ ⴰⴷ ⵉⵔⴰⵏ ⴰⴷ ⴷ ⵢⵓⵔⵔⵉ ⵣⵖ ⵓⵏⵓⴼⵍ ⵏⵏⵙ. ⴰⵔ ⵢⴰⴷⵍⵍⵉ ⵜⵜⵉⵏⵉⵏ ⴽⵔⴰ ⵉⴳⴰⵏ ⵢⴰⵏ ⵔⴰⴷ ⴰⴷ ⴰⵙ ⵜⴼⵔⴽⵜ ⵉⵙ ⴰⵔ ⴳⵉⴽ ⵉⵟⵟⵏⴰⵥ ⴰⵔ ⵉⵅⴼ ⵏⵏⴽ ⵓⵔ ⵙⴰⵔ ⴰⵙ ⵜⴼⵔⴽⵜ, ⵎⴰⵛⵛ ⵉⵥⵉⵍ ⵓⵔ ⵉⴼⵔⵉⴽ ⵉ ⵢⵉⵅⴼ ⵏⵏⵙ ⵓⵍⴰ ⵉⵔⴰ ⴰⴷ ⵉⴼⵔⴽ ⵉ ⵟⵟⵏⵥ ⵏ ⵜⵍⴻⵍⵍⵉ. -ⵉⵥⵉⵍ! ⴳⴰⵡⵔ! - ⵀⴰ ⵉⵢⵉ ⴰⵢⵡⴰ! ⵙⴰⵡⵍ! - ⵙⵙⴼⵍⴷ ⵉⵢⵉ, ⴽⵉⵢⵢⵉⵏ ⵓⵔ ⵉⵢⵉ ⵜⵙⴽⵉⵔⵜ ⵢⴰⵜ, ⵏⴽⴽⵉⵏ ⴰⴷ ⵜⵜ ⵓⵔ ⵉⴳⵉⵏ. - ⵎⴰⴷ ⴽⵎ ⵢⴰⵖⵏ, ⴰⵔ ⵜⴼⵜⴰⴼⵜ, ⵙⴽⵔ ⴰⵖⴰⵔⴰⵙ ⵢⴰⵏ ⵙ ⵡⴰⵡⴰⵍ. ⴱⴱⴰⵇⵇⵉⵏ ⴷ ⵙⵉⵏ ⵉⵙⵓⵔⴰ ⵏ ⵉⵎⵟⵟⴰⵡⵏ ⵖ ⵡⴰⵍⵍⵏ ⵏⵏⵙ ⴽⵔⴰ ⴽⵓ ⵢⴰⵏ ⵢⵓⵎⵥ ⴷ ⴰⵖⴰⵔⴰⵙ ⵖ ⵢⴰⵜ ⵜⵉⵟⵟ, ⵓⵔ ⵊⵊⵓⵏ ⴷ ⵏⵜⵜⴰⵏ ⵢⴰⴷⵍⵍⵉ ⴰⴷ ⵜⵜ ⵉⵥⵕⴰⵏ ⴰⴷ ⵜⴰⵍⵍⴰ. -ⴼⵙⵙ ⴰ ⵉⵥⵉⵍ, ⴰⵊⵊ ⵉⵢⵉ ⴰⴷ ⵙⴰⵡⵍⵖ! ⴰⵊⵊ ⵉⵢⵉ ⴰⴷ ⴰⴽ ⴽⴽⵉⵙⵖ ⵏⵏⵉⵢⵜ ⵉⵏⵓ. ⵜⵉⵍⴻⵍⵍⵉ ⵍⵍⵉ ⵜⵙⵙⵏⵜ ⵜⵎⵎⵓⵜ, ⵉⵖ ⴷ ⴷⴰⵔⴽ ⵓⵛⴽⵉⵖ ⴰⵙⵙ ⴰⴷ ⵀⴰ ⵏⵏ ⵓⵔ ⴷ ⵖⴰⵔ ⴰⵛⴽⵓ ⵉⵊⵔⴰ ⵉⵢⵉ ⴰⵢⵍⵍⵉ ⵉⵢⵉ ⵉⵊⵔⴰⵏ ⵎⴰⵛⵛ ⴰⵛⴽⵓ ⵜⴳⵯⵔⴰⵥ ⵉⵢⵉ ⵖ ⴰⵢⵍⵍⵉ ⴰⴽ ⴽⵓⵍⵍⵓ ⵙⴽⵔⵖ. ⵜⵔⴰ ⴰⴷ ⴰⵙ ⵜⴰⵍⵙ ⵉ ⴰⵢⵍⵍⵉ ⴷ ⵉⴳⴳⵯⵔⴰⵏ ⵖ ⵜⵓⴷⵔⵜ ⵏⵏⵙ, ⴰⵜⵉⵏ ⵉⵎⵟⵟⴰⵡⵏ ⵏ ⵡⴰⵍⵍⵏ ⵏⵏⵙ ⵜⵉⴳⵓⵔⵉⵡⵉⵏ ⵏ ⵢⵉⵍⵙ ⵏⵏⵙ. ⵜⵙⴳⴳⵓⵏⴼⵙ ⵙⵏⴰⵜ ⵜⵡⴰⵍ ⴳⵔⴷⵏ ⴷ ⵉⵡⴰⵍⵉⵡⵉⵏ ⵖ ⵢⵉⵎⵉ ⵏⵏⵙ: -ⵓⵔ ⵜⴰ ⴽ ⵙⵙⵏⵖ ⴰ ⵉⵥⵉⵍ ⴰⵔ ⵜⵎⵉⴳⴳⵉⵔⵖ ⴷ ⵉⵡⵉⵙ ⵏ ⴷⴰⴷⴷⴰ ⵃⵎⴰⴷ ⵖ ⵜⵎⴰⵣⵉⵔⵜ ⵖ ⴽⵔⴰⵢⴳⴰⵜ ⴰⵙⵓⵏⴼⵓ. ⴰⵎⵏⴰⵢ ⵏⵜⵜⴰⵏ, ⵓⵔ ⵜⵜ ⵉⵏⵏ ⵉⴽⴽⵉ, ⴰⵔ ⵏⵏ ⵉⵜⵜⴰⵛⴽⴰ, ⴰⵔ ⴱⴷⴷⴰ ⵉⵜⵜⵉⵏⵉ ⵎⴰⵙ ⴷⴰⵔⵙ ⵜⵓⴼ ⵜⴳⵎⵎⵉ ⵜⵓⵎⵍⵉⵍⵜ ⵜⴰⵎⴰⵣⵉⵔⵜ. ⵣⵖ ⴰⵢⵍⵍⵉⵖ ⵏⴳⵏ ⵜⴰⵡⴰⵍⴰ ⵉⵣⵡⴰⵔⵏ, ⵓⵔ ⴰ ⵙⵓⵍ ⵉⵜⵜⵙⵉⴽⵉ ⴰⵏⴱⴷⵓ ⵏ ⴽⵔⴰⵢⴳⴰⵜ ⴰⵙⴳⴳⵯⴰⵙ. ⵖ ⵜⵎⴰⵣⵉⵔⵜ, ⵜⵉⴳⵎⵎⵉ ⵏⵏⵖ ⴷ ⵜⵉⵏ ⴰⵢⵜ ⵓⵎⵏⴰⵢ ⵓⵔ ⵎⵢⴰⴳⴰⵍⵏⵜ ⵢⴰⵜ. ⵜⵎⵇⵇⵓⵔ ⴱⴰⵀⵔⴰ ⵜⵓⵎⴰ ⵢⴰⵖ ⴰⴽⴽⵯ, ⴰⵔ ⴳⵉⵙ ⵏⵜⵜⵎⵓⵏ ⵏⴽⴽⵯⵏⵉ ⴷ ⴰⵢⵜ ⵓⵎⵏⴰⵢ ⴷ ⵍⵍⴰ ⵄⴱⵓⵛ ⴷ ⵜⴰⵔⵡⴰ ⵏⵏⵙ ⴷ ⵜⴰⵔⵡⴰ ⵏ ⵍⵍⴰ ⵉⵊⵊⴰ, ⴰⴷ ⵜⵜ ⵉⵔⵃⵎ ⵕⴱⴱⵉ. ⵜⵉⴳⵎⵎⵉ ⵏ ⵜⵎⴰⵣⵉⵔⵜ ⵜⴱⴹⴰ ⴼ ⵙⵏⴰⵜ: ⴰⵙⴳⴰ ⵏ ⵜⵎⵖⴰⵔⵉⵏ ⴷ ⵓⵙⴳⴰ ⵏ ⵉⵔⴳⴰⵣⵏ. ⵏⴽⴽⵉ ⴷ ⵓⵎⵏⴰⵢ ⴰⵔ ⵢⴰⴷ ⵍⵍⵉ ⵏⵜⵜⵎⵉⴳⴳⵉⵔ ⵖⴰⵔ ⵖ ⴷⴰⵔ ⵜⵔⴳⵯⴰ, ⵖ ⵉⴳⵔⴰⵏ. ⴰⵔ ⵏⵙⴰⵡⴰⵍ ⴼ ⵜⵓⴷⵔⵜ, ⴼ ⵜⵎⵓⴽⵔⵉⵙⵉⵏ ⵏ ⵜⵎⴰⵣⵉⵔⵜ, ⴰⵔ ⵏⵜⵜⴰⵍⵙ ⵉ ⵜⵎⵚⴹⵚⴰⵜⵉⵏ ⴰⵔ ⵏⵜⵜⵉⵔⵉⵔ, ⴰⵔ ⵏⵜⵜⵃⵓⵛ, ⴰⵔ ⵏⵙⴰⵡⴰⵍ ⴼ ⵓⵣⴷⴰⵢ ⵏⴳⵔ ⵜⴼⵔⵅⵉⵏ ⴷ ⵉⴼⵔⵅⴰⵏ, ⴼ ⵜⴰⵢⵔⵉ, ⴼ ⵍⵉⵜⵜⵉⵀⴰⵍ, ⴼ ⵢⵉⵎⴰⵍ. ⵉⵎⵉⴽ ⴰⵔ ⵏⵜⵜⵙⵓⴷⵓⵎ, ⴰⵔ ⵉⵢⵉ ⵉⵙⵍⴰⵢ, ⴰⵔ ⵜ ⵙⵍⴰⵢⵖ. ⵏⵏⵉⵖ ⵢⵓⴷⴰ ⵖ ⴰⵢⵍⵍⵉ ⵣⵣⵔⵉⵖ ⴷ ⵉⵍⵓⵍⵍⵓⵢⵏ, ⵢⵓⴼ ⵢⴰⵏ ⵉⴽⵛⵎⵏ ⵙ ⵣⵣⵎⴰⵏ ⵏⵏⵙ ⵉⵙⴽⵔ ⵜⴰⵔⵡⴰ ⵏⵏⵙ ⵓⵍⴰ ⴷ ⵉⵍⵍⴰ ⴱⴷⴷⴰ ⵖ ⵡⴰⵍⵙⵉⵡⵏ ⵏ ⵎⴷⴷⵏ? ⵏⵏⵉⵖ ⵉⵙ ⵓⴼⵉⵖ ⴰⵔⴳⴰⵣ ⵍⵍⵉ ⵔⴰⴷ ⵉⵢⵉ ⵉⵙⵙⵓⴼⵖ ⵣⵖ ⵜⵎⵎⴰⵔⴰ, ⵍⵍⵉ ⵔⴰⴷ ⵉⵢⵉ ⵉⵙⵎⵓⵏ ⵖ ⵜⵙⵓⴽⵜ. ⵓⵔ ⴳⵉⵖ ⵜⴰⵛⵛ ⴰ ⵉⵥⵉⵍ ⴰⴱⵍⴰ ⵍⵍⵉⵖ ⵥⵕⵉⵖ ⵉⴷⴰⵎⵎⵏ ⵏⴳⵉⵏ ⴷ ⵖ ⴳⵔ ⵉⴹⴰⵕⵏ ⵉⵏⵓ, ⵙⴽⵔⵏ ⵖ ⵡⴰⴷⴷⴰⵍ ⵓⵎⵍⵉⵍ ⵡⴰⴷ ⵉⵥⴳⴳⵯⴰⵖⵏ. ⵉⴳⴰ ⵓⵣⵎⵣ ⵜⴰⵎⵔⴰⵡⵜ ⵉⵣⵡⴰⵔⵏ ⵖ ⵖⵓⵛⵜ, ⵜⴰⴱⵜⵜⵉ ⵍⵍⵉ ⵉⴳⴰⵏ ⵜⴰⴱⵜⵜⵉ ⵏ ⵓⵎⵏⴰⵢ ⴷⵖ ⵏⵜⵜⴰⵏ, ⵜⵕⵎⵉ ⴱⴰⵀⵔⴰ ⴰⴽⵓⴷ ⴰⵏⵏ, ⵖⵉⵍⴰⴷ ⵜⴳⴰ ⵉⵅⵙⴰⵏ. ⵜⵣⴷⵖ ⵏⵏ ⵖ ⴱⵕⵕⴰ ⵏ ⵓⴳⴰⵎⴰ, ⵎⵏⵏⴰⵡⵜ ⵏ ⵜⴽⴽⴰⵍ ⴰⴷ ⴰⵙ ⵉⵙⵙⵡⴰ ⴱⴰⴱⴰ ⵓⵍⴰ ⴱⴰⴱⴰⵙ ⵏ ⵓⵎⵏⴰⵢ ⵉⵎⴰⵏ ⴰⴷ ⴷⵉⴷⵏⵖ ⵜⴳⴰⵡⵔ ⵖ ⵜⴳⵎⵎⵉ. ⵉⵏⵏⴰ ⵏⵛⵛⴰ ⵜⵛⵛⵜ, ⵎⴰⵛⵛ ⵉⵇⵇⵓⵔ ⵓⴳⴰⵢⵢⵓ ⵏⵏⵙ. ⵡⴰⵏⵏⴰ ⴰⵙ ⵉⵏⵏⴰⵏ ⵎⴽ ⴰⵏⵏ, ⵜⵔⴰⵔ ⴰⵙ: " ⵏⴽⴽⵉⵏ ⵉⵖ ⵔⴰⴷ ⵎⵎⵜⵖ, ⵔⴰⴷ ⵎⵎⵜⵖ ⵖⵉⵍⵍⵉ ⵖ ⵉⵢⵉ ⵜⵓⴽⵔ ⵍⵎⵓⵜ ⴰⵔⴳⴰⵣ ⵉⵏⵓ, ⵉⵍⵍⵉ ⵖ ⵏⴷⵔⴰ ⵏⴽⴽⵉ ⴷⵉⵙ ⵎⴰⴷ ⵉⵎⵎⵉⵎⵏ ⴷ ⵎⴰⴷ ⵉⵕⵥⴰⴳⵏ ". ⵏⴳⵔ ⴰⵙ ⴷ ⴱⴰⴱⴰ ⴰⵎⵖⴰⵔ ⵎⴰⴷ ⵓⵔ ⴰⵟⵟⴰⵏ ⵓⵙⵙⴰⵏ, ⴰⵔ ⵜⵜⵉⵏⵉⵏⵜ ⵜⴼⵇⵇⵉⵔⵉⵏ ⵏ ⵓⴳⴰⵎⴰ ⵎⴰⵙ ⴷ ⵜⴰⵢⵔⵉ ⵏⵏⵙⵏ ⵓⵔ ⵜⵍⵉ ⴰⵏⴰⵡ, ⵜⵓⴷⵔⵜ ⵏⵏⵙⵏ ⵜⴳⴰ ⵓⵎⵉⵢ, ⴰⵔ ⵙⵉⵙ ⵙⴳⴰⵏⵏⵜ ⵜⴼⵇⵇⵉⵔⵉⵏ ⴰⵢⵢⴰⵡⵏ ⵏⵏⵙⵏⵜ. ⵢⴰⵏ ⵏ ⵡⴰⵙⵙ ⵏⴳⴰⵡⵔ ⴰⵔ ⵏⵛⵜⵜⴰ ⵉⵎⵏⵙⵉ ⵉⵙⴰⵡⵍ ⴷ ⴷⴰⴷⴷⴰ ⵃⵎⴰⴷ: ⵉⵇⵇⴰⵏ ⴷ ⴰⴷ ⵏⵏ ⵉⵏⵙⵙⴰ ⴽⵔⴰ ⴷ ⵜⴼⵇⵇⵉⵔⵜ ⵀⴰ ⵏⵏ ⵉⴹⴳⴰⵎ ⴽⴰ ⴰⴷ ⵛⵛⴰⵏ ⵉⵎⴰⴽⵔⵏ ⵜⵉⴳⵎⵎⵉ ⵏ ⵍⵃⴰⵊ ⵙⵄⵉⴷ. ⵓⵔ ⵜⴰ ⴽ ⵙⵙⵏⵖ ⴰ ⵉⵥⵉⵍ ⴰⵔ ⵜⵎⵉⴳⴳⵉⵔⵖ ⴷ ⵉⵡⵉⵙ ⵏ ⴷⴰⴷⴷⴰ ⴽⵔⴰⵢⴳⴰⵜ ⴰⵙⵙ, ⴰⵇⵇⵓⵔ ⵏ ⵡⴰⵣⵣⴰⵏⵏ, ⵉⵡⵏⵏⴰⵏ ⵏ ⵜⵎⵖⴰⵔⵉⵏ, ⵙⵙⵔⵖ ⵍⵓⴹⵓ, ⵙⵅⵙⵉ ⵉ ⵍⵓⴹⵓ ⵏ ⵉⴼⵇⵇⵉⵔⵏ. ⵏⵏⵉⵖ ⵢⵓⴼ ⴰⴷ ⵏⵏ ⵜⵎⴰⵜⴰⵔⵖ ⵜⴰⴼⵇⵇⵉⵔⵜ ⴰⵏⵏ ⵎⴽⵏⵏⴰ ⴽⴰ ⵉⴳⴰ ⴷⴰⵔⵙ ⵔⴰⴷ ⵙⵓⵏⴼⵓⵏ ⵉⵎⵣⴳⴰⵏ ⵉⵏⵓ, ⵜⴰⵡⵡⵓⵔⵉ ⴽⵔⴰ ⵜⴳⴰ ⵔⴰⴷ ⵜⵉⴷⵔⵓⵙ. ⴽⴽⵉⵖ ⴷⴰⵔⵙ ⵉⵎⴰⵍⴰⵙⵙ ⵡⴰⵃⴷⴰⵢⵢⵉ, ⴰⵔ ⵏⵙⵙⴰⵖ ⵖ ⵓⵃⴰⵏⵓ ⵏ ⵉⵏⴱⴳⵉⵡⵉⵏ, ⴰⵔ ⵜⵏⵙⵙⴰ ⵏⵜⵜⴰⵜ ⵖ ⵓⵃⴰⵏⵓ ⵍⵍⵉ ⵜⵎⵢⴰⵔ, ⴰⵃⴰⵏⵓ ⵍⵍⵉ ⵖ ⵜⴷⵔⴰ ⵜⵓⴳⴷⵜ ⵏ ⵡⴰⴹⴰⵏ ⴷ ⵓⵙⵙⴰⵏ ⴷ ⵓⵔⴳⴰⵣ ⵏⵏⵙ, ⵓⵔ ⵊⵊⵓⵏ ⵜ ⵜⴻⵜⵜⵓ ⵎⵇⵇⴰⵔ ⴷ ⵢⴰⵜ ⵏ ⵜⵓⵙⴷⴰⴷⵜ. ⵉⵍⵍⴰ ⵎⴰ ⵖ ⴰⵙ ⵙⵙⴼⵍⵉⴷⵖ ⴰⵣⴰⵍ ⵜⵔⵖⴰ ⵜⴰⴼⵓⴽⵜ ⴰⵔ ⵜⵏⴷⴷⵔ: -ⵎⴰ ⵎⵉ ⵉⵢⵉ ⴷ ⵜⴼⵍⵜ ⴰ ⵎⵃⵏⴷ ⵉⵏⵓ ⵉⵖⵔⴱⴰⵏ ⵎⴰⵅⵅ ⴰ ⵍⵎⵓⵜ ⴰⴷ ⵉⵢⵉ ⵜⵙⵏⴳⴰⵔⴰⵜ ⴷ ⵡⴰⵍⵍⵉ ⵔⵉⵖ.? ⵎⴰⵅⵅ ⴰⴷ ⵉⵢⵉ ⵓⵔ ⵜⵙⴽⵔⵜ ⴰⵙⵎⴹⵍ ⵖ ⵜⴰⵎⴰ ⵏⵏⵙ..? ⵜⴰⴳⵓⴹⵉ ⵉⵔⵖⴰⵏ ⴰⴷ ⵉⵢⵉ ⵜⴳⴰ ⵜⴼⵇⵇⵉⵔⵜ ⴰⵏⵏ, ⵉⵍⵍⴰ ⵎⴰ ⵖ ⴰⵙ ⵉⵙⴽⴰⵔ ⵍⵃⴰⵍ ⵉⵙ ⵓⴽⴰⵏ ⵉⵍⵍⴰ ⵖ ⵜⴰⵎⴰ ⵏⵏⵙ: -ⵎⵃⵏⴷ ⵜⵥⵥⵓⵍⵜ ⵜⵉⵏⵉⴹⵚ? ⵎⵃⵏⴷ ⵉⵙ ⵙⵓⵍ ⵜⴽⵔⵣⵜ ⵜⴰⵖⵓⵍⵜ ⴰⵏⵏ ⵏⵏⵉⴳ ⵏ ⵡⴰⵙⵉⴼ? ... ⵎⴰⵙ ⵜⵇⵇⵍⵜ ⴰⴷ ⴰⵖ ⵜⵏⵜ ⵉⴽⵔⵣ? ⵜⴰⵔⵡⴰ ⵏⵏⴽ ⵜⵛⵛⴰ ⵜⵏ ⵜⵎⴷⵉⵏⵜ, ⵎⵓⴷⴷⴰⵏ, ⵜⵛⵛⴰ ⵜⵏ ⵜⵎⴷⵉⵏⵜ, ⵉⵡⵉⵏⵜ ⵜⵏ ⵉⵙⵜⵉⵙ ⵏ ⵜⵎⵖⴰⵔⵉⵏ ⵎⵃⵏⴷ, ⵡⴰ ⵎⵃⵏⴷ ⵉⵙ ⴰⵔ ⵉⵢⵉ ⵜⵙⵙⴼⵍⵉⴷⵜ..? ⴰⴷ ⴷ ⵓⴽⴰⵏ ⵜⴷⵓⵢ ⵣⵖ ⵜⵡⴰⵔⴳⵉⵜ ⵏⵏⵙ, ⵜⵓⵜ ⵜⵜ ⵜⴰⴼⵓⴽⵜ, ⵜⴼⴽ ⵜⵜ ⵉ ⵓⵎⵟⵟⴰ, ⵜⴳⴳⴰⵎⵎⵉ ⴰⴷ ⵜⴰⵎⵏ ⵎⴰⵙ ⴷ ⴰⵔⴳⴰⵣ ⵏⵏⵙ ⵉⴳⴰ ⵜⵉⵔⵎⵜ ⵏ ⵜⵡⴽⴽⴰ ⵖ ⵓⵙⵎⴹⵍ. ⵢⴰⵏ ⵡⴰⵙⵙ ⵏⴽⵔⵖ ⵜⴰⵢⵍⴳⵉ, ⵏⵏⵉⵖ ⴰⴷ ⴽⴽⵉⵙⵖ ⵉⵎⵉⴽ ⵏ ⵜⴽⵏⴰⵔⵉⵜ ⵉⵣⵓⵣⵡⴰⵏ, ⵎⵎⵉⴳⴳⵉⵔⵖ ⴰⵎⵏⴰⵢ. ⴹⵕⵏⵜ ⵉⵢⵉ ⵙⴰⵜ ⴰⵎⴰⵏ ⵍⵍⵉⵖ ⵜ ⵥⵕⵉⵖ ⵜⵉⵣⵉ ⴰⵏⵏ. ⴰⵎⵏⴰⵢ ⵡⴰⵀ, ⴰⵎⵏⴰⵢ ⵖ ⵜⵉⵇⵇⵉⵇⵜ ⵏ ⵡⴰⵙⵙ, ⵏⵜⵜⴰⵏ ⵍⵍⵉ ⵉⴳⴳⴰⵏⵏ ⴰⵔ ⴷ ⵉⵙⵎⵓⵏ ⵍⴼⴹⵓⵕ ⴷ ⵉⵎⴽⵍⵉ: -ⴰⵣⵓⵍ ⴰ ⵜⵉⵍⴻⵍⵍⵉ ⵎⴰⵏⵉ ⵙ ⵜⵓⵙⵉⵜ ⴰⴹⴰⵕ? - ⵏⵏⵉⵖ ⵖⴰⵔ ⴰⴷ ⴽⴽⵉⵙⵖ ⵢⴰⵏ ⵏ ⵎⵏⵏⴰⵡ ⵉⴽⵓⵕⵕⴰⵏ, ⵉⵎⵎⴰ ⴽⵉⵢⵢⵉⵏ? - ⵏⴽⴽⵉ ⵓⵛⴽⵉⵖ ⴷ ⴷⴰⵔⵎ, ⵍⴰⵃ ⵉⵢⵉ ⴽⵎ, ⵏⵏⴰⵏ ⵉⵢⵉ ⴰⵔ ⵜⵏⵙⵙⴰⵜ ⴷⴰⵔ ⵜⴰⴱⵜⵜⵉ ⵏⵏⵉⵖ ⴰⴷ ⴷⴰⵔⵎ ⴽⴽⵖ ⵢⴰⵖ ⵉⵢⵉ ⵓⵎⴰⵔⴳ ⵏⵏⵎ. -ⵡⴰⵀ, ⵓⵔ ⴰⴽⴽⵯ ⵜⵙⵙⵏⵜ ⵎⴰ ⴰⴷ ⴽⵓⵍⵍⵓ ⵖⵉⴷ ⴽⴽⵉⵖ. - ⴼ ⵓⵎⴳⴳⵕⴹ ⵉⵏⵓ ⴰⵎ ⴽ ⵙⵙⵏⵖ ⴰⵔ ⵉⴹⴳⴰⵎ, ⵏⴽⴽⵉ ⵏⵉⵜ ⵎⵏⵛⴽ ⴰⴷ ⴽⴽⵉⵖ ⵉ ⵜⴼⵇⵇⵉⵔⵜ ⴰⵏⵏ, ⵓⵔ ⵊⵊⵓⵏ ⵜⵜ ⵙⵓⵍ ⵥⵕⴰⵏⵜ ⵡⴰⵍⵍⵏ ⵉⵏⵓ, ⵎⴰⵏⵉⴽ ⴰⴷ ⵏⵏ ⵜⴳⴰ? ⵉⵙ ⵙⵓⵍ ⵜⵥⴹⴰⵕ? -ⴰⵔ ⵜⵇⵇⵍ ⵜⴳⵍⵍⵉⵏⵜ ⵙ ⵡⴰⵙⵙ ⵏⵏⵙ, ⵎⴰⵛⵛ ⵓⵔ ⴷ ⵏⴽⴽⵉ ⴰⵔ ⴰⴷ ⴰⴽ ⵢⴰⴽⴽⴰ ⵉⵏⵖⵎⵉⵙⵏ, ⴰⵢⵍⵍⵉ ⵉⵢⵉ ⵜⴳⴰ ⴰⴷ ⴰⴽ ⵜⴳⴰ, ⵉⵍⵍⴰ ⴼⵍⵍⴰ ⴽ ⴰⴷ ⴳⵉⵙ ⵜⵙⴰⵇⵙⴰⵜ. -ⵓⵍⵍⴰⵀ, ⵓⵔ ⴳⵉⵙ ⵜⵜⵉⵏⵉⵖ ⴰⵔ ⴰⵙⴽⴽⴰ, ⵜⴰⴷⴳⴳⵯⴰⵜ ⴰⴷ ⵏⵉⵜ ⵔⴰⴷ ⵏⵏ ⴼⵍⵍⴰⵙ ⵉⵍⵉⵖ, ⴰⵡⴰ ⵃⵉⵢⵍ ⴽⵔⴰ ⵏ ⵉⵎⵏⵙⵉ. -ⵀⴰ ⴽ ⵉⵏⵏ ⵜⴼⵜⵉⵜ, ⵎⴰⵏⵉ ⵙ ⵜⴷⴷⵉⵜ? - ⵢⵓⴳⵉ ⵉⵢⵉ ⵜⵏⵜ ⵉⴹⵚ ⵉⴹ ⴰⴷ, ⵏⵏⵉⵖ ⴰⴷ ⴽⴰ ⴼⵜⵜⵓⵖ - ⴰⵔ ⵜⴰⴷⴳⴳⵯⴰⵜ. ⴽⵜⵓⵔⵖ ⴷ ⴰⵙⵙⴽⴰⵔ ⵏ ⵓⵖⴰⵏⵉⵎ ⵙ ⵉⴽⵓⵔⵔⴰⵏ, ⵏⵏⵉⵖ ⴰⴷ ⵜⵏ ⵏⴷⵔⵓ ⵏⴽⴽⵉ ⴷ ⵜⴰⴱⵜⵜⵉ. ⵜⵉⴳⵎⵎⵉ ⵏ ⵜⴰⴱⵜⵜⵉ ⵓⵔ ⵊⵊⵓⵏ ⵜⵜ ⴼⵓⵖⵏ ⵉⴽⵛⵛⵓⴹⵏ ⵏ ⵓⵥⵓⴽⴰ. ⵉⵍⵍⴰ ⵎⴰⵖ ⵉⴽⵯⵔⴰ ⴱⴰⴱⴰ ⴽⵔⴰ ⵏ ⵓⵄⵣⵔⵉ ⵏ ⵓⴳⴰⵎⴰ ⵉⴼⴼⵉ ⴰⵙ ⵏⵏ ⵙⵏⴰⵜ ⵜⴰⴳⴳⵯⴰⵜⵉⵏ ⴰⵔ ⴽⵕⴰⴹⵜ ⵏ ⵉⴽⵛⵛⵓⴹⵏ, ⴰⵏⵡⴰⵍ ⵏ ⵜⴰⴱⵜⵜⵉ ⵣⵓⵏⴷ ⴽⵔⴰⵢⴳⴰⵜ ⴰⵏⵡⴰⵍ ⴰⵎⴰⵣⵉⵖ, ⵢⴰⵏ ⵏ ⵓⵖⵎⵎⵉⵔ ⵍⵍⴰⵏ ⴳⵉⵙ ⵉⵏⴽⴰⵏ ⴰⵔ ⴳⵉⵙ ⵏⵙⵙⵏⵡⴰ ⵜⵉⵔⴰⵎ, ⵢⴰⵏ ⵏ ⵓⵙⴰⵜⵎ ⵜⵜⵢⴰⴳⴰⵍⵏ ⴳⵉⵙ ⵉⵔⵓⴽⵓⵜⵏ, ⵖ ⵓⵖⵎⵎⵉⵔ ⵢⴰⴹⵏⵉⵏ ⵍⵍⵉ ⵏⵏ ⵢⵓⴳⴳⴰⵏ ⴼ ⵓⵙⴰⵔⴰⴳ ⴳⵉⵙ ⵙⵉⵏ ⵏ ⵉⵣⵔⴳⴰⵏ, ⴰⵣⵔⴳ ⵏ ⵜⵓⵎⵥⵉⵏ ⴷ ⵉⵔⴷⵏ ⴷ ⵓⵣⵔⴳ ⵏ ⵓⵎⵍⵓ ⵜⵥⵥⵓⵍⵍ ⵜⴰⴱⵜⵜⵉ ⵜⵉⵏⵓⵜⵛⵉ ⵓⵔ ⵜⴰ ⴰⴽⴽⵯ ⵍⴽⵎⵏⵜ, ⵜⵙⵎⵓⵏ ⵏⵉⵜ ⵜⴰⵀⵉⴹⵓⵕⵜ ⵏⵏⵙ, ⵜⵙⵓⵔ ⴼ ⵓⴽⵓⵔⴰⵢ ⵏⵏⵙ, ⵜⵡⴰⵜⵙ ⴰⵏⵡⴰⵍ. - ⵎⴰⴷ ⵔⴰⴷ ⵜⵙⴽⴰⵔⵜ ⴰ ⵜⴰⴱⵜⵜⵉ, ⵉⵙ ⴷ ⵎⵇⵇⴰⵔ ⵖⵉⴷ ⵍⵍⵉⵖ ⵔⴰⴷ ⵜⵙⵏⵉⵔⵜ, ⴳⴳⵓⵍⵖ ⵓⵔ ⵜⵙⵍⴰⵢⵜ ⵉⵔⵓⴽⵓⵜⵏ. - ⴰⵡⴰ ⴰ ⵉⵍⵍⵉ, ⵍⵍⵉⵖ ⵜⴳⴳⵓⵍⵜ ⵎⴰⴷ ⵔⴰⴷ ⴰⵎ ⵙⵓⵍ ⵜⵜⵉⵏⵉⵖ. - ⵍⵓⵃⵖ ⵏⵏ ⴽⵔⴰ ⵏ ⵉⴽⵛⵛⵓⴹⵏ ⵖ ⵉⵏⴽⴰⵏ, ⵍⵀⵓⵖ ⴷ ⵜⵉⵔⵎⵜ ⵍⵍⵉ ⴰⵢⵍⵍⵉⵖ ⵜⵜ ⵙⴳⴰⴷⴷⴰⵖ - ⴰⵡⴰ ⵍⴰⵃ ⴰⵎⵏⴰⵢ ⴰⴷ, ⵜⵉⵏⵉⴹⵙ ⵣⵔⵉⵏⵉⵏ ⴰ ⴰⴷ. ⵓⵔ ⵜⴰ ⴷ ⵜⴽⵎⵎⵍ ⵜⴰⴱⵜⵜⵉ ⴰⵡⴰⵍ ⵏⵏⵙ ⵙⵉⵖ ⴷ ⵏⵉⵜ ⵉⵙⴷⵓⵇⵇⵔ ⵓⵎⵏⴰⵢ, ⵉⵙⵙⵓⴷⵎ ⴰⴳⴰⵢⵢⵓ ⵏⵏⵙ, ⵏⵛⵛⴰ ⵉⵎⵏⵙⵉ, ⵉⵥⵕⴰ ⵓⵎⵏⴰⵢ ⵜⴰⴱⵜⵜⵉ ⴰⵔ ⵜⵜⴳⴹⴰⵢ, ⵢⵉⵏⵉ ⴰⵙ ⵏⵉⵜ ⵎⴰⵙ ⵔⴰⴷ ⵉⴷⴷⵓ, ⵜⴳⴳⴰⵍⵍ ⴰⵙ ⵓⵔ ⵏⵏ ⵉⵜⵜⴰⵙⵉ ⴰⴹⴰⵕ, ⵜⴳⴳⴰⵍⵍ ⴰⵙ ⴰⵔ ⴷ ⵉⴳⴰⵡⵔ ⴰⵔ ⴰⵙⴽⴽⴰ ⴰⵏⵏ. - ⵜⵉⵍⵍⴰⵙ ⴰ ⴰⴷ ⴰ ⴰⵎⵏⴰⵢ ⵎⴰⵏⵉ ⵜⵔⵉⵜ, ⵉⴹ ⴰⴷ ⵓⵔ ⴷⴰⵔⴽ ⵎⴰⵏⵉ ⵙ ⵜⴷⴷⵉⵜ. - ⵜⴰⴱⵜⵜⵉ ⵓⵔ ⵜⵙⵡⵉⵏⴳⵎ ⵎⴰⵏⵉ ⵖ ⵔⴰⴷ ⵉⵏⵙ, ⵎⴰⵏⵉ ⵖ ⵔⴰⴷ ⵏⵙⵖ, ⵣⵓⵏⴷ ⵉⵖ ⵜⵔⴰ ⴰⴷ ⴰⵖ ⵜⵙⴳⵏ ⵖ ⵢⴰⵏ ⵓⵃⴰⵏⵓ. - ⵀⴰ ⵉⵢⵉ ⴷⴷⵉⵖ ⴰ ⵜⴰⵔⵡⴰ, ⵜⵉⵎⵏⵙⵉⵡⵉⵏ. ⵏⵖⴰⵎⴰ ⴷ ⵏⴽⴽⵉ ⴷ ⵓⵎⵏⴰⵢ ⴰⵔ ⴳⵉⵙ ⵙⵎⵓⵇⵇⵓⵍⵖ, ⴰⵔ ⴳⵉⴳⵉ ⵉⵙⵎⵓⵇⵇⵓⵍ, ⵉⵎⵉⴽ ⵏⴼⴼⵉ ⵢⴰⵜ ⵏ ⵜⴰⴹⵚⴰ ⵏ ⵉⵏⴰⴼⴰⵍⵏ. -ⵡⴰⵅⵅⴰ ⵎⴰⴷ ⵜⵔⵉⵜ ⴰⴷ ⵜ ⵏⵙⴽⴰⵔ ⵖⵉⵍⴰⴷ? ⵡⴰⵅⵅⴰ ⵜ ⵏⵉⵜ ⵙⴰⵇⵙⴰⵖ, ⵏⴽⴽⵉ ⵏⵉⵜ ⵖ ⵓⴳⵯⵏⵙ ⵉⵏⵓ ⴰⵔ ⴱⴷⴷⴰ ⵜⵜⵇⵇⵍⵖ ⵙ ⵎⴰⵏ ⴰⴽⵓⴷ ⴰⵔ ⴰⴷ ⵉⵍⴽⵎ ⵓⵣⵎⵣ ⴰⵏⵏ. ⵉⴳⴰ ⴷ ⵙⵉ ⴰⴼⵓⵙ ⵏⵏⵙ, ⵉⵙⵔⵙ ⵜ ⴼ ⵓⴷⵎ ⵉⵏⵓ ⵙⵢⴰⴼⴰⵖ ⵙ ⵢⴰⵜ ⵏ ⵜⵔⵖⵉ ⵜⴽⵛⵎ ⵉⵢⵉ ⴽⵓⵍⵍⵓ, ⵜⴱⴱⵉ ⴳⵉⴳⵉ ⵓⵏⵛⵓⴹ, ⵔⵉⵖ ⴰⵏⵏ ⴳⵉⴳⵉ ⵉⵙⵉⵜⵜⵉ ⴰⴼⵓⵙ ⵏⵏⵙ ⵉⴳⴳⴰⵎⵎⵉ ⵡⵉⵏⵓ ⴰⴷ ⵉⵎⵎⴰⵙⵙ. ⵔⵉⵖ ⴰⴷ ⵙⴰⵡⵍⵖ, ⴰⴷ ⴳⵖ ⵜⴰⵖⵓⵢⵢⵉⵜ, ⵉⴳⴳⴰⵎⵎⵉ ⵡⴰⵡⴰⵍ ⴰⴷ ⴳⵉⴳⵉ ⵉⴼⴼⴰⵖ. ⵜⵙⵙⵓⵜⵍ ⵉⵢⵉ ⵢⴰⵜ ⵏ ⵜⵓⵛⵛⵏⵜ ⵓⵔ ⵊⵊⵓⵏ ⴷ ⵏⴽⴽⵉ ⴰⴷ ⵉⵥⵕⴰⵏ ⴰⵏⴰⵡ ⵏⵏⵙ, ⵉⵥⵕⴰ ⵉⵢⵉ ⵓⵔ ⵙⴰⵡⵍⵖ, ⵉⴳ ⵏⵏ ⴰⴼⵓⵙ ⵏⵏⵙ ⵡⵉⵙⵙ ⵙⵉⵏ, ⵓⵔ ⵙⵓⵍ ⵓⵎⵥⵖ ⵖ ⵢⵉⵅⴼ ⵉⵏⵓ, ⴳⵉⵖ ⵣⵓⵏⴷ ⵢⴰⵏ ⵉⴽⵎⵉⵏ ⵉⴳⵔ ⵏ ⵍⵃⵛⵉⵛ, ⵏⵖⴷ ⵢⴰⵏ ⵉⵙⵡⴰⵏ ⴰⵎⴷⴰ ⵏ ⵛⵛⵕⴰⴱ. ⵎⵇⵇⴰⵔ ⵙⵓⵍ ⵔⵖⴰⵏⵜ ⵙⵏⴰⵜ ⵏ ⵜⵛⵛⵓⵎⵄⵉⵏ ⵍⵍⵉ ⵙ ⵏⵙⴼⴰⵡ ⵉⵎⵏⵙⵉ ⴰⵃⴰⵏⵓ ⵉⴹⵍⴰ ⵙ ⵜⵉⵍⵍⴰⵙ. ⵜⵓⵎⵥ ⵉⵢⵉ ⴽⵔⴰ ⵏ ⵜⵔⴳⴰⴳⴰⵢⵜ ⵓⵔ ⵉⴳⵉⵏ ⵜⵉⵏ ⵜⴽⵚⵚⴰⴹ, ⴰⵔ ⵜⵜⵎⵏⵉⴷⵖ ⵙ ⵉⵎⵉⴽ ⴰⵎⵏⴰⵢ ⴰⵔ ⴷ ⵙⵉ ⵉⵟⵟⴰⵥ, ⴰⵔ ⴷ ⵙⵉ ⵉⴼⵜⵜⵓ ⵉⵎⵉⴽ ⵙ ⵉⵎⵉⴽ, ⵓⴷⵎ ⵏⵏⵙ ⵓⵔ ⵙⵓⵍ ⵢⴰⴳⴰ ⵢⴰⵜ ⴷ ⵡⵉⵏⵓ, ⴰⵔ ⵙⵢⴰⴼⴰⵖ ⵙ ⵓⵏⴼⵓⵙ ⵏⵏⵙ ⴰⵔ ⵉⵜⵜⵉⴳⵓⵜ, ⴰⵔ ⵉⵜⵜⵉⵎⵖⵓⵔ ⵣⵓⵏⴷ ⴽⵔⴰ ⵏ ⵜⴰⵢⵢⵓⵖⵜ ⵉⵖ ⴰⴷ ⵜⵟⵟⴰⵣ ⵜⴰⵖⴰⵔⵜ. ⴰⵔ ⵙⵢⴰⴼⴰⵖ ⵙ ⵓⵏⵛⵓⴹ ⵏⵏⵙ ⴰⵔ ⵉⵜⵜⴳⴳⴰ ⵜⴰⵇⵇⴰⵢⵜ ⵉ ⵡⵉⵏⵓ, ⵜⵉⵏⴼⵓⵔⵉⵏ ⵏⵏⵖ ⵓⵔ ⵙⵓⵍ ⵎⵢⴰⴳⴰⵏⵜ ⵢⴰⵜ. ⴰⵔ ⵙⵉⵙ ⵜⵇⵇⵍⵖ ⴰⴷ ⵏⵏ ⵙⵉ ⵢⴰⴽⵯⵉ, ⴰⴷ ⵉⵢⵉ ⵉⵙⵙⵓⴷⵎ, ⴰⴷ ⴳⵉⴳⵉ ⵉⴱⴱⵉ, ⴰⴷ ⵉⵢⵉ ⵉⵛⵛ, ⴰⵔ ⵙⵉ ⵉⵜⵜⵇⵍ ⴷⵖ ⵏⵜⵜⴰⵏ, ⵎⵎⵔⴽⵙⵏ ⵉⵢⵉ ⵉⵡⴰⵍⵉⵡⵉⵏ ⴷ ⵓⵏⴼⵓⵙ: -ⵓⵓⵓ ⵀⵀⵀ ⵢⵢⵢ, ⵓⵀⵓⵢ ⵓⵀⵓⵢ.. ⵓⵓⵓ ⵢⵢⵢ. ⵓⵍⴰ ⵉⵔⴰ ⴰⴷ ⵢⴰⴽⵯⵉ, ⵉⵔⴰ ⴰⵥⵎⵎⴰⵥⵥⵍ ⵉⵣⵡⴰⵔⵏ ⴰⴷ ⵏⵏ ⴷⴰⵔⵉ ⵉⴽⴽ. ⵜⴰⵛⵛⵓⵎⵄⵉⵏ ⵅⵙⵉⵏⵜ, ⵜⵉⵍⵍⴰⵙ ⴷⵍⵏⵜ ⴰⵃⴰⵏⵓ, ⵓⵔ ⵙⵓⵍ ⵙⵙⵏⵖ ⵎⴰⵏⵡⴰ ⵉⵣⵡⴰⵔⵏ ⵙ ⵉⵖ ⵏⵏ ⵢⵓⴽⵉ. ⴱⴱⵉⵖ ⴰⵙ ⵖ ⵜⵏⴼⵓⵔⵜ ⵏ ⵉⵣⴷⴷⴰⵔ ⵉⴱⴱⵉ ⵉⵢⵉ ⵖ ⵜⵏⴼⵓⵔⵜ ⵏ ⵓⴼⵍⵍⴰ, ⵉⴼⴰⵙⵙⵏ ⵏ ⴽⵔⴰⵢⴳⴰⵜ ⵢⴰⵏ ⵎⵎⴰⵖⵏ ⴷ ⴰⴷ ⵏⵏⵓⵕⵥⵎⵏ ⵜⵉⵊⵔⵔⴰⵢⵉⵏ ⵏ ⵡⴰⵢⵢⴰⴹ. ⵉⵏⵏⵓⵕⵥⵎ ⵜⴰⵊⵔⵔⴰⵢⵜ ⵉⵣⵡⴰⵔⵏ, ⵜⵉⵙⵙ ⵙⵏⴰⵜ, ⵜⵉⵙⵙ ⴽⵕⴰⴹⵜ, ⵉⴳⴰ ⵏⵏ ⴰⴼⵓⵙ ⵙ ⵜⵉⴱⴱⵉⵜ ⵉⵏⵓ ⵜⴰⵥⵍⵎⴰⴹⵜ ⴰⴽⵯⵉⵖ ⵜⵉⴷⴷⵉ, ⵉⵙⵙⵓⵜⵍ ⴰⴼⵓⵙ ⵏⵏⵙ ⴽⵓⵍⵍⵓⵜ ⵉ ⵜⵉⴱⴱⵉⵜ ⵉⵏⵓ ⵣⵓⵏⴷ ⵉⵖ ⵔⴰⴷ ⵉⵙⵙⵓⴽⴼ ⴽⵔⴰ ⵏ ⵜⵕⵎⵎⴰⵏⵜ ⵓⵔ ⵉⵏⵡⵉⵏ: -ⵎⴰ ⴽⵎ ⵢⴰ ⵖⵏ? ⵓⵔ ⴰⵙ ⵔⵓⵔⵖ ⴰⵡⴰⵍ, ⵉⵥⵕⴰ ⵉⵢⵉ ⴼⵙⵙⵖ. ⵉⵙⵙⵏ ⵉⵙ ⴷ ⴰⵖⴷⵊⴰⵊ ⴰⴷ ⵉⵢⵉ ⵉⴽⵛⵎⵏ, ⵉⵣⵣⵓⴳⵣ ⴷ ⵜⵉⵏⴼⵓⵔⵉⵏ ⵏⵏⵙ ⵉⵙⵎⵓⵏ ⵜⵏⵜ ⴷ ⴷⴷⴰⵡ ⴰⵙ ⵏ ⵓⵎⴳⴳⵕⴹ ⵉⵏⵓ, ⵙ ⵉⴷⵎⴰⵔⵏ ⵉⵙⴽⵛⵎ ⵜⵏⵜ ⴷ ⵜⵉⵣⵉ ⵍⵍⵉ ⵉⵍⵍⴰⵏ ⵏⴳⵔ ⵜⵉⴱⴱⴰⵜⵉⵏ, ⵢⴰⵡⵏ ⵉ ⵓⵙⴰⵡⵏ ⵏ ⵜⴼⴰⵙⵉⵜ ⴰⵢⵍⵍⵉⵖ ⵉⵍⴽⵎ ⴰⴼⴰ ⵏⵏⵙ ⵉⵙⵓⵏⴼⵓ ⵏⵜⵜⴰⵏ, ⵜⵔⵖ ⴳⵉⴳⵉ ⵜⴰⴽⴰⵜ ⵏⴽⴽⵉⵏ, ⵉⵎⵉⴽ ⵉⴳⴳⵯⵉⵣ ⴷ ⵉⵡⴰⵜⵙ ⴷ ⴰⵣⴰⵖⴰⵔ ⵏ ⵜⵖⵙⵙⴰ ⵉⵏⵓ, ⵜⵉⵏⴼⵓⵔⵉⵏ ⵏⵏⵙ ⴳⴰⵏⵜ ⵣⵓⵏⴷ ⴰⵍⴳⵯⵎⴰⴹ ⴰⵔ ⵙⵜⴰⵔⴰⵏⵜ ⴰⵔⴷⴰⴷⵏ ⵏ ⵓⵃⵍⵉⴳ ⵉⵏⵓ, ⵎⴰ ⵔⴰⴷ ⵜⵏⵜ ⵉⴷ ⵉⴳⵍⵉ? ⵎⴰⵏⵉ ⵙ ⵉⵏⵏⴰ ⵔⴰⴷ ⵏⵏ ⴳⵉⵙ ⴱⴷⴷⵏⵜ? ⴳⴳⵯⵉⵣⵏⵜ ⴷ, ⴽⴽⵏⵜ ⴼ ⵉⵖⵣⴷⵉⵙⵏ ⵢⴰⵏ ⵙ ⵢⴰⵏ, ⵎⴰⵏⵉ ⵉⵔⴰ? ⵎⴰⵏⵉ ⵙ ⵢⵉⵡⵉ ⴰⵡⵍⵍⵓ ⵏⵏⵙ ⴰⴷ ⵜ ⵉⴽⵔⵣ?. ⵜⴰⵖⵙⵙⴰ ⵉⵏⵓ ⵓⵔ ⵙⵓⵍ ⴳⵉⵙ ⴱⴰⴹⵖ ( ⴽⵓⵎⴰⵏⴹⵖ ), ⴰⵡⴰⵍ ⵉⵏⵓ ⵓⵔ ⵙⵓⵍ ⵙⵉⵙ ⵙⵙⵓⴳⵔⵖ ⴰⵎⵢⴰ, ⵉⴼⴰⵙⵙⵏ ⵉⵏⵓ ⵜⵜⵡⴰⵢⴽⵔⴰⴼⵏ ⵙ ⵓⵖⴷⵊⴰⵊ ⴰⵏⵏ ⵉⵜⵜⵉⵎⵖⵓⵔⵏ ⵉⵎⵉⴽ ⵙ ⵉⵎⵉⴽ. ⵜⵉⵏⴼⵓⵔⵉⵏ ⵏⵏⵙ ⵍⴽⵎⵏⵜ ⴰⴱⵓⴹ ⵉⵏⵓ, ⵉⵍⵙ ⵏⵏⵙ ⴰⵔ ⵉⵇⵇⴰⵣ ⵜⴰⵏⵓⵜ ⵏ ⵢⵉⴼⵔⵉ ⴰⵏⵏ ⵉⵎⵉⴽ ⵙ ⵉⵎⵉⴽ? ⴰⵔ ⵜ ⵉⵙⵙⵓⵙⵄⵓ ⵉⵎⵉⴽ ⵙ ⵉⵎⵉⴽ. ⵉⵙⵎⴷ ⵔⵊⵊⴰ ⵏⵏⵙ ⵖ ⵢⵉⴼⵔⵉ ⴰⵏⵏ ⵉⵙⵙⵓⴼⴼⵖ ⵜⵏⵜ ⵉⴷ ⴰⴼⴰⴷ ⴰⴷ ⵜⵏⵜ ⵉⵙⵎⵎⵓⵔⵔⵉ ⵖ ⵜⴳⴰⵏⵉⵏ ⵢⴰⴹⵏⵉⵏ ⵓⵔ ⵉⵅⴰⵍⴹ. ⵉⴳ ⵏⵏ ⴰⴼⵓⵙ ⴰⴷ ⵉⵢⵉ ⵉⵜⵜⵏⵓⵕⵥⵓⵎ ⵜⵓⴳⴳⴰⵙ, ⴷⵓⵢⵖ ⴷ ⵖ ⵓⵡⵡⵓⵊⴷⵓ ⵉⵏⵓ: -ⵖⵉⵏⵏ ⵓⵀⵓⵢ ⵉⵙⴽⵔ ⵣⵓⵏⴷ ⵉⵖ ⵉⵢⵉ ⵓⵔ ⵉⵙⵍⵍⵉ, ⵉⵎⵎⴰⵖ ⴰⵙ ⵜⵜ ⵉⵏⵏⵓⵕⵥⵎ, ⴳⵖ ⵏⵏ ⴰⴼⵓⵙ ⴷⵖ ⵏⴽⴽⵉⵏ ⴰⵙ ⵜⵜ ⵇⵇⵏⵖ. - ⵏⵏⵉⵖ ⴰⴽ ⵓⵀⵓⵢ ⵖⵉⵏⵏ ⵓⵀⵓⵢ - ⵎⴰⵅⵅ? - ⵓⵀⵓⵢ, ⵓⵀⵓⵢ ⵉⵙ ⴷ ⵉⵙ ⵓⵔ ⴰⵔ ⵜⵙⵙⴼⵍⵉⴷⴷ. - ⵔⵉⵖ ⴰⴷ ⵙⵙⵏⵖ ⵎⴰⵅⵅ? ⴰⵔ ⵎⴰⵏ ⴰⴽⵓⴷ ⵔⴰⴷ ⵜⵖⴰⵎⴰⴷ ⵜⵜⵡⴰⵢⴽⵔⴰⴼⴷ? ⴰⵔ ⵎⴰⵏ ⴰⴽⵓⴷ ⵔⴰⴷ ⵜⴳⴷ ⵜⴰⴼⵔⵓⵅⵜ? ⵜⵖⵔⵉⴷ ⵣⵓⵏⴷ ⵉⵖ ⵓⵔ ⵜⵖⵔⵉⴷ. ⵎⴰ ⵔⴰⴷ ⵉⵊⵔⵓ ⵉⵖ ⵜⵙⵙⵓⴽⴼⴷ ⴰⵙⴽⵔⴼ ⴰⵏⵏ ⵍⵍⵉ ⴽⵎ ⵓⵔ ⵢⵓⵊⵊⵉⵏ ⵎⵇⵇⴰⵔ ⴷ ⴰⴷ ⵜⵙⵢⴰⴼⴰⴷ ⵉⵙ ⵜⴳⵉⴷ ⴰⴼⴳⴰⵏ,? ⵉⵙ ⵜⵍⵍⵉⴷ ⵖ ⵜⵓⴷⵔⵜ, ⵉⵙ ⵜⴳⵉⴷ ⵜⴰⵡⵜⵎⵜ ⵢⵉⵍⵉ ⵖ ⵓⵣⵔⴼ ⵏⵏⵎ ⴰⴷ ⵜⴽⴽⵙⵜ ⵉⵎⵉⴽ ⴼ ⵍⵅⴰⵟⵕ ⵏⵏⵎ?. ⵜⵓⴷⵔⵜ ⵀⴰ ⵏⵏ ⵓⵔ ⵜⵖⵣⵣⵉⴼ ⵙ ⵓⵏⵛⴽ ⴰⵏⵏ ⵍⵍⵉ ⴰⵖ ⵉⵙⴽⴰⵔ ⵍⵃⴰⵍ, ⵜⵓⴷⵔⵜ ⵜⴳⵣⵣⵓⵍ, ⴷⵔⵓⵙⵏ ⴳⵉⵙ ⵓⵙⵙⴰⵏ ⴼⵓⵍⴽⵉⵏⵉⵏ, ⵉⵖ ⵉⵣⵔⵉ ⵢⴰⵏ ⵏ ⵡⴰⵙⵙ ⵉⴼⵓⵍⴽⵉⵏ ⵓⵔ ⵔⴰⴷ ⵙⵓⵍ ⵢⴰⵛⴽ ⴽⵔⴰ ⵏ ⵢⴰⵏ ⵍⵍⵉ ⵔⴰⴷ ⵜ ⵢⵉⵔⵡⵉⵙ, ⵣⵓⵏⴷ ⴰⵣⵎⵣ ⴰⴷ ⵓⵔ ⵔⴰⴷ ⵜ ⵙⵓⵍ ⵜⴰⴼⴷ, ⴼⵊⵊⵉⵊ ⴽⵔⴰ ⵜⴽⴽⵉⴷ ⵜⵓⴼⵉⴷ ⴰⵙ. ⵓⵔ ⵉⵢⵉ ⵢⵓⵊⵊⵉ ⴰⴷ ⵙⴰⵡⵍⵖ, ⴰⵔ ⵉⵙⴰⵡⴰⵍ ⴳⴳⴰⵎⵎⵉⵏ ⵉⵡⴰⵍⵉⵡⵏ ⴰⴷ ⵙⵎⴷⵏ ⵖ ⵉⵎⵉ ⵏⵏⵙ? ⴰⴼⵓⵙ ⵏⵏⵙ ⴰⵥⵍⵎⴰⴹ ⵉⵜⵜⵔⵙ ⴼ ⵓⵎⴳⵕⴹ ⵉⵏⵓ, ⵉⴹⵓⴹⴰⵏ ⵏⵏⵙ ⴰⵔ ⵙⵍⴰⵢⵏ ⵉⵏⵥⴰⴹⵏ ⵙⴷⵉⴷⵏⵉⵏ ⵏ ⵜⵡⵔⵏⴰ ⵉⵏⵓ, ⵜⵓⵛⵛⵏⵜ ⵜⵓⵔⵔⵉ ⴷ ⴷⴰⵖ ⵙⵉ? ⵎⵇⵇⴰⵔ ⴷ ⴷⵉⵙ ⵓⵔ ⵎⵛⵓⵛⴽⵉⵖ, ⵜⴰⴹⴼⵉ ⵍⵍⵉ ⵉⵢⵉ ⵉⵙⴽⵛⵎ ⵓⵔ ⴰⵔ ⵙⵓⵍ ⵜⵥⵍⴰⵢ ⴳⵔ ⵜⵉⴷⵜ ⴷ ⵜⴽⵔⴽⴰⵙ ⵉⴳⴰ ⵏⵏ ⵉⴼⴰⵙⵙⵏ ⵏⵏⵙ ⵜⴰⵡⴰⵍⵜ ⴰⴷ ⵙ ⵜⵓⴳⴳⴰⵙ ⵉⵏⵓ ⵉⴳⴳⴰⵎⵎⵉ ⵡⴰⵡⴰⵍ ⴰⴷ ⵙⵓⵍ ⴳⵉⴳⵉ ⵉⴼⴼⴰⵖ, ⵉⴼⵙⵉ ⵜⵏⵜ, ⵉⴳ ⵏⵏ ⴰⴼⵓⵙ ⵉⵏⵏⵓⵕⵥⵎ ⵜⵉⵊⵔⵔⴰⵢⵢⵉⵏ ⵏ ⵙⵔⵡⴰⵍ ⴰⵢⵍⵍⵉⵖ ⵜⵏⵜ ⵉⴽⵎⵎⵍ ⵏⵏⵉⵖ ⴰⴽ ⵓⵔ ⴳⵉⵖ ⵜⴰⵛⵛ ⴰⴱⵍⴰ ⴰⵢⵍⵍⵉⵖ ⵥⵕⵉⵖ ⵉⴷⴰⵎⵎⵏ ⵏⴳⵉⵏ ⴷ ⴳⵔ ⵉⴹⴰⵕⵕⵏ ⵉⵏⵓ. ⵎⴰ ⵔⴰⴷ ⴰⴽ ⵜⵜⵉⵏⵉⵖ ⴰ ⵉⵥⵉⵍ? ⵢⵓⴼ ⴰⴷ ⴼⵙⵙⵖ. ⵖⵉⵍⴰⴷ ⴰⵢⵍⵍⵉ ⵉⵊⵔⴰⵏ ⵜⵙⵙⵏⴷ: ⵜⵉⵍⴻⵍⵍⵉ ⵍⵍⵉ ⵜⵙⵙⵏⴷ ⵜⵎⵎⵓⵜ, ⵜⴰⵢⵢⴰⴹ ⴰⴷ ⴷ ⴷⴰⵔⴽ ⵢⵓⵛⴽⴰⵏ ⵖⵉⵍⴰⴷ, ⵀⴰ ⵜⵜ ⵉⴷ ⵏⴳⵔ ⵉⴼⴰⵙⵙⵏ ⵏⵏⴽ, ⵜⴳⴰ ⴰⵊⵔⵡⵉⴹ ⵉⵔⴽⴰⵏ, ⵓⵔ ⵙⵓⵍ ⵉⴳⵉ ⵓⵃⵍⵉⴳ ⵏⵏⵙ ⵎⴰⴷ ⵜⵊⵊⵏⵊⴰⵎ. ⵖ ⵓⵎⵣⵡⴰⵔⵓ ⵏⵏⵉⵖ ⵉⵙ ⵔⴰⴷ ⵉⴳ ⵍⵃⴰⵍ ⵖⴰⵔ ⴰⴷ ⵣⵔⵉⵖ ⵣⵖ ⵓⵙⵡⵉⵔ ⵏ ⵜⴼⵔⵓⵅⵜ ⵙ ⵓⵙⵡⵉⵔ ⵏ ⵜⵎⵖⴰⵔⵜ. ⵓⵔ ⵙⵡⵉⵏⴳⵎⵖ ⵖ ⵓⴽⵔⵉⵙ ⵍⵍⵉ ⵓⵙⵉⵖ ⴰⴱⵍⴰ ⴰⵢⵍⵍⵉⵖ ⵢⴰⴷ ⴼⵍⵍⴰⵜⵉ ⵣⵔⵉⵏ ⵢⴰⵏ ⵎⵏⵏⴰⵡ ⵓⵙⵙⴰⵏ, ⴰⵎⵓⴽⵔⵉⵙ ⵉⵏⵓ ⵓⵔ ⵙⵓⵍ ⵉⴳⴰ ⵎⴰⴷ ⵜⵙⵙⵓⴼⵓⵙⴷ ⵓⵍⴰ ⵎⴰⴷ ⵜⵜⵍⵎⴰⵥⴷ ⵓⵔ ⴰⵖ ⴱⴷⴷⴰ ⵜⴳⴳⵉ ⵜⵓⴷⵔⵜ ⵎⴽⵍⵍⵉ ⴳⵉⵙ ⵏⵜⵜⵉⵔⵉ. ⵜⵙⵙⵏⴷ ⵎⴰⴷ ⵜⵙⴽⵔⴷ ⵖⵉⵍⴰⴷ ⴼⵙⵙ. ⵏⵏⵉⵖ ⴰⵎ ⴼⵙⵙ! ⵢⵓⴷⴰ! ⵜⵙⵙⵏⴷ ⵎⴰⴷ ⵜⵙⴽⵔⴷ ⵖⵉⵍⴰⴷ ⴼⵙⵙ ⴰⵢⵢⵓⵔ 3 ⵜⴰⵃⴰⵏⵓⵜ ⵏ ⵢⵉⵥⵉⵍ ⵜⵓⵛⴽⴰ ⴷ ⵖ ⵢⴰⵜ ⵏ ⵜⵙⵓⴽⵜ ⵢⵓⵙⵄⴰⵏ ⵎⴰⵛⵛ ⵜⵇⵇⵏ, ⴰⵢⵍⵍⵉ ⵓⵔ ⵜⵜⵉⵔⵉⵏ ⵉⵥⵓⴼⵔⵢⵉⵏ, ⵓⵔ ⵜⵓⴼⵉⴷ ⴰⴷ ⵜⵙⵙⴽⵛⵎⴷ ⵓⵍⴰ ⴰⴷ ⵜⵙⵙⵓⴼⵖⴷ. ⵜⵉⵎⵖⴰⵔⵉⵏ ⴰⵔ ⵜⴳⵓⴷⵉⵏⵜ ⵖ ⵜⴰⵎⴰ ⵏ ⵜⴳⵎⵎⵉ ⵏ ⵃⴷⴷⵉⵢⵢⴰ ⵎⵎ ⵉⵙⵙⵜⴼⴰⵍⵏ, ⵉⵔⴳⴰⵣⵏ ⴰⵔ ⵣⵣⵔⴰⵢⵏ ⵜⵉⵣⵉ ⵏⵏⵙⵏ ⵖ ⵜⴰⵎⴰ ⵏ ⵜⵃⴰⵏⵓⵜ ⵏ ⴷⴷⴰ ⵎⵓⵃ, ⴽⵔⴰ ⴰⵔ ⵉⵜⵜⵓⵔⴰⵔ ( ⵉⵜⵜⵍⵄⴰⴱ ) ⴹⴰⵎⴰ, ⴽⵔⴰ ⵕⵕⵓⵏⴹⴰ, ⵉⴼⵔⵅⴰⵏ ⴰⵔ ⵜⵜⵎⴰⵖⵏ ⵜⴰⴽⵓⵔⵜ, ⴽⵓ ⵢⴰⵏ ⵉⵔⴰ ⴰⴷ ⵉⴳ ⵃⵊⵊⵉ, ⵜⵉⴼⵔⵅⵉⵏ ⴰⵔ ⵜⵜⵀⴹⴰⵔⵏⵜ ⵙ ⵉⵣⵉⴽⵔ ⵏⵖ ⵍⴰⵙⵜⵉⴽ ⵓⵔ ⵊⵊⵓⵏ ⴷ ⵜⴰⵙⵓⴽⵜ ⴰⴷ ⵢⵓⴳⴰⵏ, ⵉⵖ ⴰⴽⴽⵯ ⵍⴰⵃ ⵎⴰⴷ ⴽ ⵉⴷ ⵉⵙⵙⵏⴽⴰⵔⵏ ⴰⵔ ⵜⵙⵍⵍⴰⵜ ⵉ ⴱⵓ ⵉⵙⵍⵎⴰⵏ ⵉⵖ ⴰⵔ ⵉⵜⵜⴰⵙⵉ ⵜⴰⵙⵓⴽⵜ: -ⴰⵙⵙⴰⵔⴳⴰⵍ ⴰ!? ⴰⵙⵙ ⴰⴷⴳⴰⵍ ⴰ!? ⵓⵔ ⵙⵓⵍ ⵉⵙⵙⵏ ⵢⴰⵏ ⵎⴰⴷ ⵉⵜⵜⵉⵏⵉ ⵉⵙ ⴷ ⴰⵙⴰⵔⴳⴰⵍ ⵍⵍⵉ ⵉⴳⴰⵏ ⵢⴰⵏ ⵡⴰⵏⴰⵡ ⵏ ⵉⵙⵍⵎⴰⵏ ⵏⵖⴷ ⴰⵙⵙ ⴰⴷⴳⴰⵍ ⵍⵍⵉ ⵉⴳⴰⵏ ⵢⴰⵏ ⵡⴰⵏⴰⵡ ⵖ ⵜⵎⵖⴰⵔⵉⵏ. ⴱⵓ ⵉⵙⵍⵎⴰⵏ ⵙⵙⵏⵏ ⵜ ⴰⴽⴽⵯ ⴰⵢⵜ ⵓⴹⵡⵡⴰⵕ, ⵉⵍⵍⴰ ⴰⴽⴽⵯ ⵎⴰⴷ ⵉⵜⵜⵉⵏⵉⵏ ⴰⵔ ⵉⴽⵛⵛⵎ ⴷⴰⵔ ⴼⴰⴹⵎⴰ ⵜⴰⴱⵓⴷⵔⴰⵔⵜ. ⴰⵔ ⴽⵓⵍⵍⵓ ⵉⵜⵜⴰⵙⵉ ⵜⴰⵙⵓⴽⵜ: ⴰⵙⵙ ⴰⴷⴳⴰⵍ ⴰⴰⴰ! ⴰⵙⴰⵔⴳⴰⵍ ⴰⴰ ⴰⴷ ⵏⵏ ⵓⴽⴰⵏ ⵢⴰⵥ ⵜⵉⴳⵎⵎⵉ ⵏ ⴼⴰⴹⵎⴰ ⵜⴰⴱⵓⴷⵔⴰⵔⵜ, ⵉⴽⵔⵉ ⵖ ⵜⴰⵇⵇⵓⵔⵜ, ⵉⴳ ⴽⵓⵍⵍⵓ ⴰⵍⵍⵏ ⵏⵏⵖ ⴰⴽⴽⵯ ⵉⴼⵙⵙ. ⵓⵔ ⴰⵔ ⵜ ⵙⵓⵍ ⵉⵙⵙⵉⵃⵉⵍ ⴷⴷⴰ ⵎⵓⵃ ⵉⵖ ⴰⵔ ⵜ ⵉⴷ ⵉⵜⵜⵎⵏⵉⴷ ⵙ ⵓⵙⴳⴰ ⵏ ⵜⵉⵟⵟ, ⵉⵙⵙⵏ ⵉⵙ ⵉⵙⵙⵏ, ⴱⵓ ⵉⵙⵍⵎⴰⵏ ⴷⵖ ⵏⵜⵜⴰⵏ ⵉⵙⵙⵏ ⵉⵙ ⵉⵙⵙⵏ. ⵎⴰⴷ ⵏⵏ ⴰⴽⴽⵯ ⵉⴱⴱⵉ ⴷⴷⴰ ⵎⵓⵃ ⵉⵖ ⵜ ⵉⵥⵕⴰ, ⵉⵙⵙⵏ ⵉⵙ ⴰⵙ ⵉⴳⴳⵓⵜ ⵓⴳⵏⴼⵓⵔ. ⵏⵜⵜⴰⵏ ⵏⵉⵜ ⵎⵇⵇⴰⵔ ⴰⵔ ⴱⴷⴷⴰ ⵉⵜⵜⵓⴹⴹⴰ, ⵎⵇⵇⴰⵔ ⴰⵔ ⴱⴷⴷⴰ ⵉⵜⵜⴽⵔⴽⵯⵏⵏⵉ ⵉⵃⵎⵍ ⴱⴰⵀⵔⴰ ⵜⵉⴼⵉⵢⵢⵉ ⵉⵣⴳⵣⴰⵡⵏ. ⵜⴰⵔⵡⴰ ⵍⵍⴰⵏ ⵏ ⵖ ⵜⵎⴰⵣⵉⵔⵜ, ⵜⴰⵎⵖⴰⵔⵜ ⵓⵔ ⵜⵜ ⵉⵥⵕⵉ ⵢⴰⵏ ⵎⴰⴷⵜⵙⴰⵍⴰ. ⵎⴰⵎⵏⴽ ⵔⴰ ⴱⴷⴷⴰ ⵉⵙⴽⴰⵔ ⵖ ⵏⵏⵉⴳ ⵏ ⵓⴽⵓⵏⵜⵡⴰⵔ. ⴰⵍⵍⵏ ⵏⵏⵙ ⵊⵊⴰⵡⵏⵏⵜ ⵉⴽⴰⴱⴰⵔⵏ ⵏ ⵜⵎⵖⴰⵔⵉⵏ ⴷ ⵜⴼⵔⵅⵉⵏ ⵍⵍⵉ ⵉⵣⵣⵔⴰⵢⵏ ⵖ ⵜⴰⵎⴰ ⵏⵏⵙ. ⵉⵥⵕⴰ ⵜⵏⵜ ⵉⵖ ⴷ ⵏⴽⵔⵏⵜ ⵜⴰⵢⵍⴳⵉ ⵍⵙⴰⵏⵜ ⵓⵔ ⵍⵙⴰⵏⵜ, ⵉⵥⵕⴰⵜⵏⵜ ⵉⵖ ⴷ ⵓⵔⵔⵉⵏⵜ ⵖ ⵍⵃⵎⵎⴰⵎ, ⵖ ⵙⵙⵓⵇ, ⴷⴰⵔ ⵉⵎⴷⴷⵓⴽⴽⵯⴰⵍ ⵏ ⵜⵉⴼⴰⵡⵜ, ⴷⴰⵔ ⵉⵎⴷⴷⵓⴽⴽⵯⴰⵍ ⵏ ⵜⵉⵍⵍⴰⵙ. ⵉⵥⵕⴰ ⵜⵉⵊⵍⵍⵓⴱⴰ ⴽⵕⵕⵓⵥⵏⵉⵏ, ⵉⵥⵕⴰ ⵜⵉⴷⵎⴰⵔⵉⵏ ⵖ ⴰⴷ ⵉⵜⵜⴰⴳⴳⵯⴰ ⵓⵣⴳⵏ ⵏ ⵜⵉⴱⴱⴰⵜⵉⵏ, ⵉⵥⵕⴰ ⵉⴹⴰⵕⵕⵏ ⴷ ⵉⵜⵜⴰⴳⴳⵯⴰⵏ ⵖ ⵓⵙⴳⴰ ⵏ ⵜⵛⴽⵉⵟⴰ. ⴷⴷⴰ ⵎⵓⵃ ⵉⵥⵕⴰ ⵖⴰⵔ ⵜⵉⴳⵓⴹⵉⵡⵉⵏ, ⵚⴰⵃⴰⵏⵜ ⴰⵙ ⵖⴰⵔ ⵜⵉⵡⴰⵔⴳⵉⵡⵉⵏ ⴷ ⵎⴰⴷ ⵉⴹⴼⵓⵕⵏ ⵜⵉⵡⴰⵔⴳⵉⵡⵉⵏ ⵉⵖ ⵢⴰⴷ ⵢⵓⴷⴷ ⵉ ⵓⴳⴰⵔⴰⵊ. ⴷⴷⴰ ⵎⵓⵃ ⵉⵙⵙⵏ ⴰⵢⵍⵍⵉ ⴷ ⴰⴽⴽⵯ ⵉⵜⵜⴳⵓⵔⵓⵏ ⵖ ⵓⴹⵡⵡⴰⵕ. ⵉⵙⵙⵏ ⵎⴰ ⵉⵙⵙⵉⴽⵉⵏ, ⵉⵙⵙⵏ ⵎⴰ ⵉⵛⵛⴰⵏ, ⵉⵙⵙⵏ ⵉⵙⴽⴰⵢⵔⵉⵏ, ⵡⵉⵍⵍⵉ ⵉⵣⵣⵉⵡⵉⵣⵏ ⵎⵉⴷⴷⵏ ⵉⵖ ⴷ ⵙⵡⴰⵏ, ⵡⵉⵍⵍⵉ ⵃⴱⴱⵓⵏⵉⵏ ⴼ ⴰⵢⵜ ⴷⴰⵔⵙⵏ ⵉⵙ ⴰⵔ ⵙⵙⴰⵏ, ⵜⵉⴼⵔⵅⵉⵏ ⵍⵍⵉ ⵜⴼⴼⵓⵖⵏⵉⵏ ⴷ ⵉⵕⵓⵎⵉⵢⵏ ⴷ ⵉⵙⴰⵄⵓⴷⵉⵢⵏ ⴷ ⵉⴷ ⴱⵓⵍⴽⴰⵎⵢⴰⵡⴰⵜ. ⵉⵙⵙⵏ ⵜⵉⵍⵍⵉ ⵉⵜⵜⴼⴼⵓⵖⵏ ⴰⵣⴰⵍ ⵜⵉⵇⵇⵉⵇⵜ, ⵜⵉⵍⵍⵉ ⵉⵜⵜⴼⴼⵓⵖⵏⵉⵏ ⵖ ⵜⵓⵥⴳⴰⴹⵉⵏ ⵏ ⵡⴰⴹⴰⵏ, ⵜⵉⵍⵍⵉ ⵉⵜⵜⴳⵓⵔⵓⵏ ⵙ. ⵜⴰⵏⵏⴰ ⵓⵔ ⵉⵔⴰⵏ ⴰⴷ ⴰⵙ ⵜⴼⵔⵓ ⴰⵕⵟⵟⴰⵍ, ⵉⴼⵙⵔ ⴰⵙⴽⵕⴹ ( ⵍⵄⵉⴱ ) ⵏⵏⵙ ⵖ ⵜⵙⵓⴽⵜ. ⵡⵉⵍⵍⵉ ⴷⴰⵔⵙ ⵉⵜⵜⴰⵎⵥⵏ ⵙ ⵓⵕⵟⵟⴰⵍ, ⵉⵙⵙⵏⵏ ⴰⴽⴽⵯ ⵉⵙ ⴰⵙ ⵓⵔ ⵉⵜⵜⵏⵊⴰⵎ ⵓⵎⵢⴰ, ⵉⵙⵙⵏ ⴰⵅⵡⵛⵛⴰⵏ ⵏ ⴽⵓ ⵢⴰⵏ, ⵉⵙⵙⵏ ⴰⵢⵍⵍⵉ ⴷ ⴰⴽⴽⵯ ⵉⵜⵜⴳⵓⵔⵓⵏ ⵖ ⴽⵔⴰⵢⴳⴰⵜ ⴰⵏⵡⴰⵍ, ⵎⴰ ⵉⵎⵎⴰⵖⵏ, ⵎⴰ ⵉⵙⵉⴳⴳⵉⵍⵏ, ⵎⴰ ⵔⴰⴷ ⵢⵉⵡⵍ, ⵎⴰ ⵔⴰⴷ ⵉⴱⵓⵔ. ⵉⵍⵍⴰ ⵎⴰ ⵉⴼⵔⵔⵓⵏ ⵉⵖ ⴰⵙ ⴷ ⵉⵖⵍⵉ ⵡⴰⵙⵙ ⵏⵖ ⵉⵖ ⴰⵙ ⵉⵖⵍⵉ ⵢⵉⴹ. ⵎⴰⵛⵛ ⴽⵓ ⵢⴰⵏ, ⴽⵓ ⵢⴰⵜ ⵉⵍⵍⴰ ⴼⵍⵍⴰⵙ ⴰⴷ ⵜⴼⵔⵓ. ⴷⴷⴰ ⵎⵓⵃ ⴷⴰⵔⵙ ⵢⴰⵜ ⵏ ⵜⵖⴰⵔⴰⵙⵜ ⵍⵍⵉ ⵙ ⴰⵔ ⵉⵜⵜⵎⵏⵉⴷ ⵖ ⵎⵉⴷⴷⵏ, ⴰⵔ ⵉⵙⴰⵡⴰⵍ ⴽⵔⴰ ⵏ ⵜⵡⴰⵍ ⵖⴰⵔ ⵙ ⵡⴰⵍⵍⵏ? ⵣⵓⵏⴷ ⵉⵖ ⴰⵔ ⵉⵜⵜⵉⵔⵉ ⴰⴷ ⴰⵙⵏ ⵢⵉⵏⵉ: ⵙⵙⵏⵖ ⴰⴽⴽⵯ ⵎⴰⴷ ⵜⵙⴰⵍⴰⵎ ⵉⵎⵎⴰⴳⴳⴰⵔ ⵉⵥⵕⵉ ⵏⵏⵙ ⴷ ⵡⵉⵏ ⴱⵓ ⵉⵙⵍⵎⴰⵏ, ⵉⵇⵇⵣⵣ ⵢⴰⵏ ⴳⵉⵙⵏ ⵖ ⵡⴰⵢⵢⴰⴹ, ⵢⴰⴽⵯⵣ ⴱⵓ ⵉⵙⵍⵎⴰⵏ ⵉⵥⵕⵉ ⵏⵏⵙ ⵉⵙⴰⵡⴰⵍⵏ: -ⴰⵢⵡⴰ ⵓⵔ ⵜⵔⵉⴷ ⴽⵔⴰ ⵏ ⵉⵙⵍⵎⴰⵏ ⴰ ⴷⴷⴰ ⵎⵓⵃ? - ⵉⵖ ⴳⴰⵏ ⵡⵉⵏ ⵏ ⵕⴱⴱⵉ - ⵎⴰⵅⵅ ⴽⵉⵢⵢⵉ ⴰⵔ ⵜⴰⴽⴽⴰⴷ ⵜⵉⵏ ⵏ ⵕⴱⴱⵉ? - ⵏⴽⴽⵉ ⴰⵔ ⵉⵢⵉ ⵜⵚⴰⵃⴰ ⵖⴰⵔ ⵜⴰⵣⴰⵎⵎⴰ, ⵎⴰⵛⵛ ⵉⵍⵍⴰ ⵎⴰⴷ ⵜⵜ ⵉⵃⵎⵍⵏ - ⵓⵔ ⵉⵍⵍⵉ ⵎⴰ ⵉⵣⵣⵓⵎⵎⴰⵏ ⵉ ⵡⴰⵍⵍⵏ ⵏⵏⴽ - ⵉⵙ ⴰⵙ ⵜⴰⴽⴽⴰⴷ ⵉⵎⵉⴽ ⵏ ⵉⵙⵍⵎⴰⵏ ⵏⵖⴷ ⵖⴰⵔ ⵜⵓⵊⵊⵓⵟ - ⴰⴷ ⴰⴽ ⵉⴼⴽ ⵕⴱⴱⵉ ⴰⵢⵍⵍⵉ ⵉⴼⴽⴰ ⵓⵙⵏⵓⵙ ⵉ ⵎⴰⵙ. ⴱⵓ ⵉⵙⵍⵎⴰⵏ ⵢⴰⴷⵍⵍⵉ, ⵉⴽⴽⴰ ⵢⵉⵅⴼ ⵏⵏⵙ ⴰⴷ ⵏⵏ ⵢⴰⴳⴳⵯ ⵙ ⴼⴰⴹⵎⴰ ⵢⴰⴽ ⵓⵔ ⵜⵔⵉ ⵉⵙⵍⵎⴰⵏ, ⵎⴰⵛⵛ ⵉⵡⴰⵍⵉⵡⵉⵏ ⴷ ⴷⴷⴰ ⵎⵓⵃ ⵙⵏⴼⵍⵏ ⴰⵙ ⵍⴱⵍⴰⵏ, ⵢⴰⵡⵏ ⵏⵉⵜ ⵉ ⵜⵙⵓⴽⵜ ⴰⵔ ⵉⵙⴱⵉⵔⵔⵉⵃ, ⵎⴰⵛⵛ ⵓⵔ ⴰⵔ ⵙⵓⵍ ⵉⵜⵜⴰⵙⵙ ⴰⴷⴳⴰⵍ: - ⴰⵙⴰⵔⴳⴰⵍ ⴰⴰⴰⴰⴰ - ⴰⵙⴰⵔⴳⴰⵍ ⴰⴰⴰⴰⴰ ⴽⵕⴰⴹ ⵏ ⵓⵙⵙⴰⵏ ⴰⴷ ⵜⴽⴽⴰ ⵜⵍⴻⵍⵍⵉ ⵖ ⵜⵃⴰⵏⵓⵜ ⵏ ⵢⵉⵥⵉⵍ ⵓⵍⴰ ⵜⵔⴰ ⴰⴷ ⵜⴼⴼⴰⵖ, ⵜⴰⵙⵓⴽⵜ ⴰⵔ ⵜⵜ ⵜⵥⵥⵎⴰⵡ. ⴷ ⵓⵔ ⵜⴰ ⵏⵏ ⵉⴼⴼⵓⵖ ⵢⵉⵥⵉⵍ ⵙ ⵓⴼⵜⴰⵙ ⵉⵙⴽⵔ ⴷⵉⵙ ⴰⴼⴰⴷ ⴰⴷ ⴷⴰⵔⵙ ⵜⴳⴰⵡⵔ ⵉⵇⵇⴰⵏ ⴷ ⴰⴷ ⵓⵔ ⵜⵙⵙⴳⵓⵜ ⵓⴼⵓⵖⵏ ⵣⵖ ⵜⴳⵎⵎⵉ, ⵓⵔ ⵉⵏⵏⵉ ⴰⵎⴰⵔ ⵉ ⵉⵡⵏⵏⴰⵏ ⵏ ⵎⵉⴷⴷⵏ. ⵓⵔ ⵊⵊⵓⵏ ⴷ ⵏⵜⵜⴰⵜ ⴰⴷ ⵉⵙⵍⵍⴰⵏ ⵉ " ⵉⵥⵏⵥⴰⵕⵏ " ⵓⴳⴳⴰⵔ ⵏ ⵓⵏⵛⴽ ⵍⵍⵉ ⴰⵙ ⵜⵙⵍⵍⴰ ⵖ ⵜⵃⴰⵏⵓⵜ ⵏ ⵢⵉⵥⵉⵍ, ⵉⵖ ⴰⵙ ⵖⵍⵉⵏ ⵉⵥⵏⵥⴰⵕⴰⵏ ⵖ ⵢⵉⵅⴼ, ⵜⴳ ⵏⵏ ⴱⵓⴱⵎⴰⵕⵍⵉ, ⵜⴰⵍⴱⴰⵍⵉⵣⴰⵜⵉⵏ ⵍⵍⵉ ⵏⵏ ⵜⵉⵡⵉ ⵓⵔ ⴳⵉⵙⵏⵜ ⵎⵇⵇⴰⵔ ⴷ ⵢⴰⵜ ⵏ ⵜⵙⵙⴼⵉⴼⵜ. ⴽⵕⴰⴹ ⵏ ⵓⵙⵙⴰⵏ ⵔⴰⴷ ⴳⵉⵙⵏ ⵜⵙⴳⴰⴷⴷⴰⴷ ⵜⴰⵃⴰⵏⵓⵜ, ⵔⴰⴷ ⴳⵉⵙⵏ ⵜⴰⵔⵙⴷ, ⵜⵙⵍⴰⵍⴷ, ⵜⵙⵙⵏⵓⴷ, ⵜⴰⴹⵕⴷ ⴰⴳⴳⵯⵔⵏ, ⵜⴳⴳⵯⴷ. ⴽⵕⴰⴹ ⵏ ⵓⵙⵙⴰⵏ ⴳ ⵜⵃⴰⵏⵓⵜ ⵏ ⵢⵉⵥⵉⵍ ⵡⴰⵃⴷⵓⵜ ⴳⴰⴷⴷⴰⵏ ⴷ ⴽⵕⴰⴹ ⵏ ⵉⵙⴳⴳⵯⴰⵙⵏ ⵖ ⵜⵙⵓⴽⵜ, ⵓⵔ ⴷⴰⵔⵙ ⵎⴰⴷ ⵜⵙⴽⴰⵔ, ⵓⵔ ⴷⴰⵔⵙ ⴰⴱⵍⴰ ⴰⴷ ⵜⵜⵇⵇⵍ ⴰⵔ ⴷ ⵢⴰⵛⴽ. ⵉⵖ ⴰⴽⴽⵯ ⵜⴼⴼⴰⵖ ⵎⴰⵏⵉ ⵜⵔⴰ, ⴰⴷ ⵜⵓⵔⵔⵉ ⵙ ⵜⴳⵎⵎⵉ, ⴰⴷ ⵜⴼⵜⵓ ⴰⴷ ⵜⵙⵉⴳⴳⵉⵍ ⵙ ⵡⴰⵍⵍⵉ ⴳⵉⵙ ⵉⵙⴽⵔⵏ ⵜⴰⵎⵖⴰⵔⵜ. ⵉⵊⵍⴰ ⵍⴱⵍⴰⵏ ⵉ ⵜⵍⴻⵍⵍⵉ ⵓⵔ ⵙⵓⵍ ⵜⵙⵙⵏ ⵜⴳⵍⵍⵉⵏⵜ ⵎⴰⵏ ⵜⴰⵖⴰⵔⴰⵙⵜ ⴰ ⵔⴰⴷ ⵜⵜ ⵉⵙⵙⵓⴼⵖ, ⵜⴳⵯⵕⴰⵥ ⵜⵜ ⴱⴰⵀⵔⴰ ⵍⵍⵉⵖ ⵜⵙⵜⵉ ⵉⵥⵉⵍ ⴰⴼⴰⴷ ⴰⴷ ⴰⵙ ⵉⴼⵙⵉ ⵜⴰⵎⵓⴽⵔⵉⵙⵜ ⴰⴷ ⵏⵏⵙ. ⵜⴳⵯⵕⴰⵥ ⵜⵜ ⵍⵍⵉⵖ ⴰⵙ ⴷ ⵜⵙⵙⴽⵜⵉ ⵓⵙⵙⴰⵏ ⵏ ⵜⵃⴳⴳⴰⵔⵜ ⵍⵍⵉ ⴰⵙ ⵉⵊⴷⵔⵏ ⵜⴰⵙⴰ ⵏⵏⵙ. ⵓⵙⵙⴰⵏ ⴰⵔ ⴷ ⵙⵙⴽⵏⴰⵡⵏ ⵉⵖⴰⵏⵉⵎⵏ ⵍⵍⵉ ⵏⵏ ⵉⵍⵍⴰⵏ ⵙ ⵉⴳⵏⵡⴰⵏ, ⴰⵔ ⵏⵇⵇⴰⵏ ⵜⵉⵎⵓⴹⴰⵏ, ⴰⵔ ⵜⵣⴰⵢⵢⴰⴷⵏ ⵜⵉⵢⵢⴰⴹ. ⵜⴰⵢⵔⵉ ⵏ ⵢⵉⵥⵉⵍ ⵍⵍⵉ ⵉⴳⴰⵏ ⵜⵉⵏ ⵏ ⵜⵥⵉⴹⴰⵕ, ⵜⵙⵙⵓⵔⵔⵉ ⴰⵙ ⴷ ⴰⵟⵟⴰⵏ ⵍⵍⵉ ⵉⵙⵙⵏⵜⵉⵏ ⴰⵔ ⵉⵜⵜⴰⴼⵓⴹ ⵖ ⵜⴱⵍⴰⴹⵜ ⵏ ⵜⴰⵙⴰ ⵏⵏⵙ. ⵢⵓⵊⵊⴰ ⵜⵜ ⴰⴷ ⴷⴰⵔⵙ ⵜⴳⴰⵡⵔ ⵎⵇⵇⴰⵔ ⵉⴱⴷⴰ ⴰⵔ ⴷ ⵉⵏⵡⵡⴰ ⵓⵏⵍⵍⵉ ⵏⵏⵙ ⵓⵙⵙⴰⵏ ⴰⵏⵏ ⵏ ⵓⴼⵜⴰⵙ, ⵙⵉⵏ ⵉⵙⴳⴳⵯⴰⵙⵏ ⵍⵍⵉ ⴰⴷ ⴳⵉⵙ ⵏ ⵉⵇⵇⵏ, ⵙⵙⵖⵔⴰⵏ ⴰⵙ ⵎⴰⵙ ⴷ ⵉⵖ ⵓⵔ ⵢⵉⵡⴽ ⵢⴰⵏ ⵏ ⵢⵉⵣⵉⴽⵔ ⵓⵔ ⴰⴷ ⵉⵛⵛ ⴰⵖⵔⵓⵎ. ⴰⴼⵜⴰⵙ ⵉⵎⵍⴰ ⴰⵙ ⴽⵉⴳⴰⵏ ⴷ ⵉⵍⵎⵎⵓⴷⵏ, ⵡⵉⵏ ⵏ ⵜⴷⴰⵎⵙⴰ ⵜⵓⵙⵙⵏⴰⵎⴷⴰⵏ, ⵡⵉⵏ ⵏ ⵜⵓⵙⵙⵏⴰⴼⴳⴰⵏ, ⵎⴰⴷ ⵙⵉⵙ ⵜⵓⵔⵔⵉ ⵜⵍⴻⵍⵍⵉ, ⵉⵜⵜⵓ ⴰⴽⴽⵯ ⵉⵍⵎⵎⵓⴷⵏ, ⵉⵜⵜⵓ ⵓⵙⵙⴰⵏ ⵏ ⵜⵃⴳⴳⴰⵔⵜ, ⵓⵍⴰ ⵜⴰⵔⴼⵓⴼⵏⵜ ⵍⵍⵉ ⴼⵍⵍⴰⵙ ⵜⵣⵣⵔⵉ, ⵜⵓⵔⵔⵉ ⴰⵙ ⴷ ⵎⴰⵛⵛ ⵓⵔ ⵜⴳⵉ ⵡⴰⵃⴷⵓⴷⵜ, ⵜⵓⵔⵔⵉ ⴷ, ⵜⴳ ⴷ ⵙⵉⵏ. ⴰⴷⵉⵙ ⵏⵏⵙ ⵢⵓⵙⵉ ⵢⴰⵏ ⵏ ⵓⴼⴳⴰⵏ ⵢⴰⴹⵏ ⵓⵔ ⴷ ⵉⴽⴽⴰⵏ ⵉⵎⴰⵏ ⵏⵏⵙ, ⵢⴰⵏ ⵏ ⵓⴼⴳⴰⵏ ⵙⴽⵔⵏ ⵡⵉⵢⵢⴰⴹ, ⵢⴰⵜ ⵏ ⵜⵎⵇⵇⵉⵜ ⵏ ⵓⴽⵯⴼⴰⵢ ⴷ ⵉⴽⴽⴰⵏ ⵢⴰⵏ ⵏ ⵓⵖⴱⴰⵍⵓ ⵓⵔ ⵉⴳⵉⵏ ⵡⵉⵏⵙ ⵉⵥⵉⵍ ⴰⵔ ⵜⵜ ⵉⵜⵜⵉⵔⵉ ⵜⴰⵢⵔⵉ ⵜⴰⴱⵓⴽⴰⴹⵜ, ⵎⴰⵛⵛ ⵓⵙⵙⴰⵏ ⴰⴷ ⵉⵏⴳⴰⵔⴰ ⴼ ⵙⵏⴰⵜ ⵜⵎⵏⴰⴹⵉⵏ, ⴼ ⵙⵏⴰⵜ ⵜⵉⵙⵡⵉⵏ: ⵜⴰⵙⴰ ⵏ ⵢⵉⵣⵎ ⴷ ⵜⴰⵙⴰ ⵏ ⵓⴼⵓⵍⵍⵓⵙ, ⵜⵉⵏ ⵢⵉⵣⵎ ⵜⵇⵇⵓⵔ, ⴰⵔ ⴰⵙ ⵜⴻⵜⵜⵉⵏⵉ " ⵥⵥⵓ ⴳⵉⵙ, ⵉⵙ ⴷ ⵉⵙ ⵜⴻⵜⵜⵓⵜ ⴰⵢⵍⵍⵉ ⴼⵍⵍⴰⴽ ⵜⵥⴹⴰ ⴷ ⵉⵃⴰⵜⴰⵏ, ⴰⵢⵍⵍⵉ ⴼⵍⵍⴰⴽ ⵜⵣⵣⵔⵉ ⴷ ⵜⵔⴼⵓⴼⵓⵏⵜ, ⵢⵓⴷⴰ ⴽ ⵖ ⵉⴹⵚ, ⵉⵇⵇⴰⵏ ⴷ ⴰⴷ ⵜⴷⵓⵢⵜ, ⵉⵙ ⵜⴻⵜⵜⵓⵜ ⵍⵍⵉⵖ ⴳⵉⴽ ⵜⵙⴽⵔ ⵜⴰⴹⵚⴰ ⵖ ⵓⵎⵏⵉⴷ ⵏ ⵉⵏⴳⴳⵯⴰ ⵏⵏⴽ, ⵜⴻⵜⵜⵓⵜ ⵓⵙⵙⴰⵏ ⵏ ⵍⵍⵉⵙⵉ. " ⵜⴰⵙⴰ ⵢⴰⴹⵏⵉⵏ ⵜⵍⴳⴳⵯⴰⵖ ⵏⵖⴷ ⵉⵙ ⴰⵙ ⴰⴽⴽⵯ ⵜⵔⵛⴰ, ⵏⵜⵜⴰⵜ ⵜⵔⴰ ⵜⵉⵍⴻⵍⵍⵉ ⴰⴷ ⵜⵖⴰⵎⴰ, ⴰⴷ ⴷⵉⵙ ⵉⴷⵔⵓ ⴰⴹⴰⵏ ⴷ ⵓⵙⵙⴰⵏ, ⵉⵖ ⵜⵜ ⵉⵟⵟⴰⵢ, ⵎⴰⵏⵉ ⵜⵔⴰ ⴰⴷ ⵜⵜⵏⵏⴼⴽⴰ ⵖ ⵉⵙⵡⴰⴽ, ⴰⴷ ⵜⵜ ⴰⴽⴽⴰⵏⵜ ⵜⴳⴳⵯⵎⵎⴰ ⵉ ⵜⵉⵢⵢⴰⴹ. ⴽⵕⴰⴹ ⵏ ⵓⵙⵙⴰⵏ ⵍⵍⵉ ⵜⴽⴽⴰ ⵜⵍⴻⵍⵍⵉ ⵖ ⵓⵃⴰⵏⵓ ⴰⴷ ⵏⵏ ⵉⴽⴽⴰ ⵉⵥⵉⵍ ⵖ ⵓⴼⵜⴰⵙ. ⵓⵔ ⵊⵊⵓⵏ ⴷ ⵏⵜⵜⴰⵏ ⴰⴷ ⴷ ⵢⵉⵡⵉⵏ ⵉⵙⵍⵎⴰⵏ ⴼⵓⵍⴽⵉⵏⵉⵏ ⵣⵓⵏⴷ ⵡⵉⵏⵏ ⴰⵔ ⵓⵙⵙⴰⵏ ⴰⵏⵏ ⵍⵍⵉⵖ ⵏⵏ ⴷⴰⵔⵙ ⵜⵓⵛⴽⴰ ⵜⵍⴻⵍⵍⵉ. ⴱⴱⵉⵏ ⴰⴽⴽⵯ ⵉⴼⴰⵙⵙ ⵏⵏⵙ ⵙ ⵉⵣⴰⴽⴰⵔⵏ, ⵎⴰⵛⵛ ⵜⴰⵖⴰⵎⵜ ⵏⵏⵙ ⵏⴳⵔ ⵉⵏⴳⵯⵎⴰⵔⵏ ⵏ ⵜⴽⴽⵍⵜ ⴰⵏⵏ ⵜⵓⵜⵉ ⴰⴽⴽⵯ ⵜⵉⵍⵍⵉ ⵣⵔⵉⵏⵉⵏ. ⵉⵥⵉⵍ ⵉⴳⴰ ⵖ ⵡⴰⵏⴰⵡ ⵏ ⵎⵉⴷⴷⵏ ⵍⵍⵉ ⵢⵓⵎⵏⵏ ⴱⴰⵀⵔⴰ ⵙ ⵍⴰⵔⵣⴰⵇ, ⵎⵏⵏⴰⵡⵜ ⵏ ⵜⴽⴽⴰⵍ ⴰⴷ ⴰⵙ ⵉⵏⵏⴰ ⴱⴰⴱⴰⵙ ⵓⵔ ⵜⴰ ⵉⵎⵎⵓⵜ ⵀⴰ ⵏⵏ ⴽⵔⴰⵢⴳⴰⵜ ⴽⵏⵙⵉⵙ ⵉⵅⵍⵇ ⵜ ⵕⴱⴱⵉ ⵙ ⵔⵣⵇ ⵏⵏⵙ, ⵉⴳ ⵉ ⵜ ⴰⴼⴳⴰⵏ ⵏⵖ ⴰⵢⵡⴰⵍ. ⵎⵇⵇⴰⵔ ⴷ ⵍⵎⵓⵟⵓⵕ ⵍⵍⵉⵖ ⴰⵙ ⵜ ⵉⵙⵖⴰ ⵉⵏⵏⴰ ⴰⵙ ⵀⴰ ⵏⵏ ⵉⵎⵓⵏ ⴷ ⴷ ⵔⵣⵇ ⵏⵏⵙ, ⵎⴰ ⴰⵏⵏ ⴰ ⴼ ⴰⵔ ⵢⴰⵇⵇⵔⴰ ⵉ ⵕⴱⴱⵉ ⵖⴰⵔ ⵉⵖ ⵢⵓⴹⵏ ⵏⵖⴷ ⵉⵖ ⵉⵔⴰ ⴰⴷ ⴰⵙ ⵙⵓⵍ ⵉⴳ ⵜⵉⵍⴻⵍⵍⵉ ⵖ ⵔⵣⵇ ⵏⵏⵙ, ⵎⴰⵛⵛ ⵜⵉⵍⴻⵍⵍⵉ ⵜⵍⴽⵎⴷ ⵉⴷ, ⵜⴳ ⴰⵙ ⴷ ⵙⵉⵏ ⵍⴰⵔⵣⴰⵇ. ⴽⵕⴰⴹ ⵏ ⵓⵙⵙⴰⵏ ⵏ ⵜⴳⵯⵎⵔⵜ ⵓⵔ ⴳⵉⵙⵏ ⵉⵊⵊⴰⵡⵏ ⵢⵉⵥⵉⵍ ⵉⴹⵚ. ⵉⴼⴼⴰⵖ ⴷ ⵖ ⵓⴼⵜⴰⵙ ⵣⵓⵏⴷ ⵉⵖ ⴷ ⵉⴼⴼⴰⵖ ⵖ ⴽⵔⴰ ⵏ ⵍⵃⴱⵙ, ⵉⵍⵀⵓ ⴰⵔ ⵉⵙⵙⴼⵓⴹ ⴰⵍⵍⵏ ⵏⵏⵙ. ⵉⵔⴰ ⴰⴷ ⵉⴱⴱⵉ ⴰⵖⴰⵔⴰⵙ, ⵉⵎⵉⴽ ⵓⵔ ⵢⵓⵎⵥ ⵟⵟⴰⵎⵓⴱⵉⵍ ⵍⵍⵉ ⵔⴰⴷ ⵜ ⵢⴰⵡⵉ ⵙ ⵍⵉⵅⵔⵜ. ⵉⵙⵔⵙ ⵜ ⵟⵟⵓⴱⵉⵙ ⵖ ⵉⵎⵉ ⵏ ⵜⵙⵓⴽⵜ ⵍⵍⵉ ⵖ ⵉⵣⴷⵖ. ⵉⵥⵎⴰ ⵉⵏⵏⴰ ⴷ ⵢⵉⵅⴼ ⵏⵏⵙ ⵉⵔⵡⴰⵙ ⵉⵙ ⴷ ⴰⴱⵔⴳⴰⴳ ⵍⵍⵉ ⵉⴳⴰⵏ ⴰⴷⵊⴰⵔ ⵏⵏⵙ ⴰⴷ ⵜ ⵉⵏⵏ ⵉⵛⴽⴽⵎⵏ ⴷⴰⵔ ⵉⵎⵅⵣⵏⵉⵢⵏ. ⵉⴽⵚⵓⴹ, ⵓⵍ ⵏⵏⵙ ⴰⵔ ⵉⴽⴽⴰⵜ ⵢⵓⵙⵉ ⴰⴽⴽⵯ ⵉⴷⵎⴰⵔⵏ ⵏⵏⵙ, ⵎⴰⵛⵛ ⵉⴽⵚⵓⴹ ⵙ ⵜⵍⴻⵍⵍⵉ ⵓⴳⴳⴰⵔ ⵏ ⵎⴰⵙ ⵉⴽⵚⵓⴹ ⵙ ⵢⵉⵅⴼ ⵏⵏⵙ. ⴽⵔⴰ ⵙ ⴰⵔ ⵏⵏ ⵉⵟⵟⴰⵥ ⴷ ⴽⵔⴰ ⵙ ⴰⵙ ⴷ ⵉⵙⴽⴰⵔ ⵍⵃⴰⵍ ⴽⵉⴳⴰⵏ ⵏ ⴳⴰⵔ ⵜⵉⵡⴰⵔⴳⵉⵡⵉⵏ. ⵎⴰ ⵔⴰⴷ ⵉⵙⴽⴰⵔ? ⴰⴷ ⵉⴽⵛⵎ ⵙ ⵜⴳⵎⵎⵉ ⵏⵏⵖ ⴷ ⴰⴷ ⵢⴰⵏⴼ ⵉ ⵓⴳⴷⵓⴷ ⴰⵏⵏ ⵏ ⵎⵉⴷⴷⵏ ⵍⵍⵉ ⵉⴱⴱⵓⵊⵊⵉⵏ ⵖ ⵜⵙⵓⴽⵜ. -ⵉⵔⵡⴰⵙ ⵉⵙ ⴷ ⴰⴽⴽⵯ ⵓⵛⴽⴰⵏ ⴰⵢⵜ ⴷⴰⵔⵙ!? ⵏⵜⵜⵏⵉⵏ ⴰⴷ ⵢⵉⵡⵉⵏ ⵉⵚⵓⵕⵜⵉⵢⵏ ⴰⴷ ⵉⵢⵉ ⵏⵏ ⴰⵡⵉⵏ?! ⵢⴰⴽ ⵓⵔ ⴷ ⵉⵙ ⵢⴰⴷ ⵜⵓⵔⵓ?! ⵉⴳⴳⵓⵍ ⵓⵔ ⵉⵜⵜⴰⵏⴼ, ⵉⴳⴳⵓⵍ ⴰⵔ ⴷ ⵉⵏⵏⵔⵓ ⵜⵉⴽⵚⵚⴰⴹ ⵍⵍⵉ ⵜ ⵉⴽⵛⵎⵏ. ⵢⵉⵜⵜⵉ ⵏⵏ ⵉⵎⵉⴽ ⵙ ⵓⴳⴷⵓⴷ ⴰⵏⵏ, ⵓⵔ ⵜⴰ ⵜ ⵉⵏⵏ ⵉⵍⴽⵎ, ⵉⵥⵕ ⵏⵏ ⴷⴷⴰ ⵎⵓⵃ ⵃⵔⴰ ⴷ ⵉⴼⴼⴰⵖ ⴳⵔ ⵎⵉⴷⴷⵏ: -ⵎⴰⴷ ⵖⵉⵏⵏ ⵉⴳⴳⵓⵔⴰⵏ ⴰ ⴷⴷⴰ ⵎⵓⵃ? -ⴼⴰⴹⵏⴰ ⵎⵎ ⵉⵙⴼⵜⴰⵍⵏ ⴰⵙ ⵏⵏⴰⵏ ⵓⴼⴰⵏ ⵜⵜ ⵉⵏⵏ ⵉⴹⴳⴰⵎ ⴰⵔ ⵜⵙⴽⵔⴽⵓⵣ ⵉⵚⵎⴹⴰⵍ. ⵓⴼⴰⵏ ⵏⵏ ⵎⵏⵛⴽ ⵏ ⵓⵙⵎⴹⵍ ⴰⴷ ⵢⴰⴽⵓⴼⵏ, ⴽⵔⴰⵢⴳⴰⵜ ⵜⴰⵖⵙⵙⴰ ⵍⴰⵃ ⴳⵉⵙ ⴰⴼⵓⵙ ⴰⵥⵍⵎⴰⴹ, ⴰⵔ ⵜⵙⵜⴰⵢ ⵖⴰⵔ ⵉⵙⵎⴹⴰⵍ ⵏ ⵜⴰⵣⵣⴰⵏⵉⵏ. -ⵎⴰⴷ ⴰⵙⵏ ⵣⴰ ⵉⵏⵏⴰⵏ ⵏⵜⵜⴰⵜ ⴰⴷ ⵉⴳⴰ ⵍⵃⴰⵍ? - ⴰⴷ ⴰⴽ ⵉⵙⵙⵓⵔⴼ ⵕⴱⴱⵉ ⵍⴰⵃ ⴽ ⴰⴷ ⵜⵥⵕⴷ ⵎⵏⵛⴽ ⵏ ⵉⴼⴰⵙⵙⵏ ⵉⵥⵍⵎⴰⴹⵏ ⴰⴷ ⴷⴰⵔⵙ ⵜⵜⵃⵉⵏ, ⵜⵥⴳⴳⵯⴰⵖ ⵓⴽⴰⵏ ⵙⵓⵍ ⵜⴼⵉⵢⵢⵉ ⵏⵏⵙⵏ -ⴷⵓⵔⵜⵜ ⴰ ⵜⴰ ⴷⵓⵔⵜⵜ! ⵎⴰⴷ ⴰ ⴳⵯⵎⴰ ⵙⵉⵙⵏ ⵜⵙⴽⴰⵔ? - ⵏⵏⴰⵏ ⴰⴽ ⴰⵔ ⵙⵉⵙⵏ ⵜⵙⴳⵔⵉⵡⵉⵍ ⵙⴽⵙⵓ, ⴰⵔ ⵜ ⵜⴰⴽⴽⴰ ⵉ ⵜⵎⵖⴰⵔⵉⵏ ⵓⵔ ⵉⵟⵟⴰⴼⵏ ⵜⴰⵔⵡⴰ ⵉⴳⴰⵏ ⵉⵡⵜⵎⴰⵏ. ⵓⵔ ⴼⵍⵍⴰⵖ ⴰⵡⴷⴷⵉ ⵜⴰⵛⵛⴽⴰ! ⴷⴷⵓ ⵍⴽⵎ ⵜⴰⵡⵡⵓⵔⵉ ⵏⵏⴽ. ⵢⵓⵎⵎⵔ ⴱⴰⵀⵔⴰ ⵢⵉⵥⵉⵍ ⵍⵍⵉⵖ ⵓⵔ ⵉⵍⴽⵉⵎ ⵓⴼⵓⵙ ⵜⴰⵎⴰⵔⴰⵢⵜ ⵏⵏⵙ, ⵢⵓⴼ ⴰⵙ ⴰⴷ ⴰⵎⵥⵏ ⴼⴰⴹⵏⴰ ⵎⵎ ⵉⵙⵜⴼⴰⵍⵏ ⵏⵖ ⴷⴷⴰ ⵎⵓⵃ, ⴰⴷ ⵙⴽⵔⴽⵯⵣⵏ ⵉⵙⵎⴹⴰⵍ ⵏⵖ ⵉⵎⴷⴷⴰⵣ, ⵓⵍⴰ ⵉⵕⵥⴰ ⵡⴰⴷⴷⵓⵔ ( ⵍⵄⴰⵕⴰⴹⴰ ) ⵏⵏⵙ ⵖ ⵜⵙⵓⴽⵜ. ⵢⵓⵔⵔⵉ ⵙ ⴷⴰⵔ ⴷⴷⴰ ⵎⵓⵃ ⵢⴰⵎⵥ ⴷ ⴷⴰⵔⵙ ⵙⵏⴰⵜ ⵏ ⵜⵏⴳⵯⴰⵍ, ⴽⴽⵓⵥⵜ ⵏ ⵜⴳⵍⴰⵢ ⴷ ⵜⴼⵓⵙⵜ ⵏ ⵍⵉⵇⵇⴰⵎⵜ. ⵉⵡⴰⵜⵙ ⵜⴰⵃⴰⵏⵓⵜ ⵏⵏⵙ, ⵉⵏⵏⵓⵕⵥⵎ ⵜⵉⴼⵍⵓⵜ, ⵉⵔⴰ ⴰⴷ ⵉⵣⵔⵉ ⵙ " ⵜⵜⵡⴰⵍⵉⵜ " ⵢⴰⴼ ⵜⵜ ⵉⵏⵏ ⵜⵣⵣⵓⵎⵎⴰ, ⵉⵙ ⴰⴽⴽⵯ ⵉⵍⵍⴰ ⵎⴰⴷ ⵜ ⵉⴷ ⵉⴽⴽⴰⵏ ⵓⵔ ⵉⵥⴹⴰⵕ ⴰⴷ ⵏⵏ ⵉⴼⴼⵉ ⴰⵎⴰⵏ. ⵙⵉⵏ ⴰⵖ ⵜⵍⵍⴰ ⵜⵓⵔⴷⴰ ⵎⴰⵙ ⵥⴹⴰⵕⵏ ⴰⴷ ⵙⴽⵔⵏ ⵜⴰⵡⵡⵓⵔⵉ ⴰⵏⵏ, ⵖⴰⵔ ⵎⵃⵏⴷ ⴱⵓ ⵉⴼⴰⴷⴷⵏ ⵏⵖⴷ ⴱⵓⵛⵄⵉⴱ ⴰⵄⵔⴰⴱ. - ⵎⴰⵜⵜⴰ ⵜⵓⵣⴷⵖⵜ ⴰⴷ ⵖ ⵓⵔ ⵉⵥⴹⴰⵕ ⵢⴰⵏ ⵎⵇⵇⴰⵔ ⴷ ⴰⴷ ⵉⵅⵅⵉ!? ⵉⵙⴷⵓⵇⵇⵔ ⵙ ⵉⵎⵉⴽ, ⵜⵏⵏⵓⵕⵥⵎ ⴰⵙ ⵜⵍⴻⵍⵍⵉ ⵜⵉⴼⵍⵓⵜ. ⴳⴰⵏ ⵏⵏ ⵉⴼⴰⵙⵙⵏ ⵙ ⵙⵉⵏ, ⵉⵃⴰⴱⴱⵍ ⵢⴰⵏ ⴳⵉⵜⵙⵏ ⵢⴰⵏ, ⵣⵓⵏⴷ ⴽⵔⴰ ⵏ ⵓⵔⴳⴰⵣ ⴷ ⵜⵎⵖⴰⵔⵜ ⵏⵏⵙ, ⴽⵓ ⵢⴰⵏ ⴳⵉⵜⵙⵏ ⵉⵎⴰⵟⵍ ⵉ ⵡⴰⵢⵢⴰⴹ, ⵉⵎⵉⴽ ⵉⵙⵢⴰⴼⴰ ⵉⵥⵉⵍ ⵙ ⵓⵃⵍⵉⴳ ⵏ ⵜⵍⴻⵍⵍⵉ, ⵉⵏⵏⵓⵕⵥⵎ ⴰⵙ ⵏⵉⵜ ⵙ ⵢⴰⵜ ⵜⴽⴽⵍⵜ. ⵉⵙⵔⵙ ⴰⵢⵍⵍⵉ ⴷ ⵢⵉⵡⵉ ⵖ ⵜⵃⴰⵏⵓⵜ ⴼ ⵉⴳⴳⵉ ⵏ ⵍⵎⵔⴼⵄ. ⵉⴹⵕ ⵏⵉⵜ ⴼ ⵉⴳⴳⵉ ⵏ ⵉⵍⵍⵉ ⵖ ⴰ ⵉⴳⴳⴰⵏ, ⵉⵕⵎⵉ, ⵉⵔⴼⵓⴼⵏ, ⵜⵛⵛⴰⵏ ⴰⴽⴽⵯ ⵉⴼⴰⵙⵙⵏ ⵏⵏⵙ, ⵎⵖⵖⵉⵏ ⴷ ⵜⵍⴱⵖⵉⵏ ⴼ ⵜⵉⵢⵢⴰⴹ. ⵓⵔ ⵉⴽⴽⵉ ⴰⵎⵢⴰ ⵉⵍⵀⵓ ⵉⴹⵚ ⴰⵔ ⵜ ⵉⵜⵜⴰⵡⵉ ⵉⵎⵉⴽ ⵙ ⵉⵎⵉⴽ. ⵜⵙⵙⵏⵡⴰ ⴰⵙ ⵜⵍⴻⵍⵍⵉ ⵜⵉⴳⵍⴰⵢ ⵍⵍⵉ ⴷ ⵢⵉⵡⵉ, ⵜⵄⵎⵎⵔ ⴰⵙ ⵜⴰⵍⴱⵔⵔⴰⵜ ⵏ ⵡⴰⵜⴰⵢ, ⵜⵙⵔⵙ ⴰⵙ ⵜⵏ ⴷ ⵖ ⵜⴰⵎⴰ ⵏ ⵍⴽⴰⵜⵔⵉ. ⵜⵓⴼⴰ ⵜ ⵉⵏⵏ ⵉⵟⵟⴰⵚ, ⵜⵔⴰ ⴰⴷ ⵜ ⵉⴷ ⵜⵙⵙⵏⴽⵔ, ⵉⴳⴳⴰⵎⵉ ⴰⴷ ⵉⵏⴽⵔ, ⵜⴳⴰⵡⵔ ⵖ ⵜⴰⵎⴰ ⵏⵏⵙ, ⴰⵔ ⵜ ⵉⵜⵜⵎⵏⵉⴷ, ⵜⵙⵔⵙ ⴰⴼⵓⵙ ⵏⵏⵙ ⴼ ⵉⴳⴳⵉ ⵏ ⵓⴷⵎ ⵏⵏⵙ, ⵉⵎⵉⴽ ⵍⵀⵓⵏ ⵉⵎⵟⵟⴰⵡⵏ ⴰⵔ ⴷ ⵜⵜⵃⵉⵢⵢⴰⵍⵏ ⴰⴷ ⵙⵜⴰⵔⴰⵏ ⵓⴷⵎ ⵏⵏⵙ, ⵜⴳⵯⵕⴰⵥ ⵜⵜ ⵖ ⵜⴰⵣⵣⵍⴰ ⵏ ⵓⵣⵓⵔ ⵍⵍⵉ ⵜⵓⵣⵣⵍ, ⴼ ⴰⵢⵍⵍⵉ ⵜⵣⵣⵔⵉ ⴼ ⵢⵉⵥⵉⵍ ⵍⵍⵉ ⵜⵜ ⵉⵔⴰⵏ ⵜⴰⵢⵔⵉ ⵏ ⵓⴱⵓⴽⴰⴹ ⵉ ⵜⵉⴼⴰⵡⵜ. ⵜⴳⵯⵕⴰⵥ ⵜⵜ ⴼ ⵓⵔ ⴷ ⵉⵎⵉⴽ ⵏ ⵉⵏⵎⵓⵇⵇⴰⵕⵏ ⵍⵍⵉ ⵖ ⴰⵙ ⵜⵓⴳⵍ ⵉⵇⵇⵊⴷⵔ ⵖ ⵓⵅⵙⴰⵢ. ⵎⵔⴰⴷ ⵉⵙ ⵜⵓⴼⴰ ⴰⴷ ⵜⵓⵔⵔⵉ ⵙ ⵜⵖⵔⴷⵉⵏ ⴰⴷ ⵜⵙⵙⵉⵔⴷ ⴰⵢⵍⵍⵉ ⵜⵙⴽⵔ ⵉ ⵢⵉⵥⵉⵍ. ⵎⵔⴰⴷ ⵉⵙ ⵜⵓⴼⴰ ⴰⴷ ⵜⵙⵙⵓⵔⵔⵉ ⴰⵣⵎⵣ ⵍⵍⵉ ⵖ ⵜⴳⴰ ⵜⴰⴼⵔⵓⵅⵜ ⴰⴼⴰⴷ ⴰⴷ ⴳⵉⵙ ⵜⵔⵣⴼ ⴰⵢⵍⵍⵉ ⴰⵙ ⵉⴳⴰⵏ ⴰⵜⵉⴳ ⵉ ⵡⴰⵍⵍⵉ ⵉⴳⵏⵏ ⵖ ⵜⴰⵎⴰ ⵏⵏⵙ. ⵀⴰ ⵜⵜ ⵉⴷ ⵖⵉⵍⴰⴷ ⵓⵔ ⴷ ⵙⵓⵍ ⴳⵉⵙ ⵉⵖⴰⵎⴰ ⵢⴰⵜ ⵎⴰⴷ ⵜⴻⵜⵜⵏⵜⴰⵍ. ⴰⵖⴰⵔⴰⵙ ⵉⵣⵔⵉ ⵣⴳⵔⵏⵜ ⵡⵉⵍⵍⵉ ⵜⵜ ⵉⴼⵍⵏ ⵖ ⵜⴰⴳⴰⵏⵜ ⴰⴷ ⵜⴳ ⵜⵉⵔⵎⵜ ⵉ ⵓⵛⵛⴰⵏⵏ ⴷ ⵉⴼⴰⵙⵉⵡⵏ ⵜⴰⴳⴰⵏⵜ ⵢⵓⵜⵉⵏ ⵜⴰⴳⴰⵏⵉⵏ ⵖ ⵜⵔⴰⵄⴰⵢⵜ, ⵜⴰⴳⴰⵏⵜ ⵍⵍⵉ ⵖ ⵉⴳⵍⴷ ⵓⵇⵇⴰⵕⵉⴹ ⴷ ⵡⴰⵏⴰⵡⵏ ⵏ ⵟⵎⵓⴱⵉⵍⵉⵏ ⴰⵙⵙ ⴰⴷ ⵜⵙⵙⵏ ⵉⵙ ⵓⵔ ⵜⴳⴰ ⵢⴰⵜ, ⵏⴳⵔ ⵉⴹⴰⵕⵕⵏ ⵏⵏⵙ ⵉⵣⵓⵣⴼⵏ, ⴰⵃⵍⵉⴳ ⵏⵏⵙ ⴽⵔⴰ ⵙ ⴰⵔ ⵉⵜⵜⴽⴽⴰ ⴰⵔ ⵉⵜⵜⵓⴼ. ⵜⵙⵙⵏ ⵉⵙ ⴷ ⵡⴰⵍⵍⵉ ⵔⴰⴷ ⵜⵜ ⵢⵉⵔⵉ ⵖ ⵜⴰⴳⴰⵏⵜ, ⵓⵔ ⵔⴰⴷ ⵢⵉⵔⵉ ⴰⵎⵔ ⵜⵉⴳⵓⵥⵥⵉⵏ ⵏⵏⵙ ⵥⴳⴳⵯⴰⵖⵏⵉⵏ, ⵜⵉⵎⵉⵎⵎⵉⵜ ⵏⵏⵙ ⵉⵎⵥⵥⵉⵢⵏ ⵣⵓⵏⴷ ⵜⴰⵍⵅⴰⵜⵎⵜ, ⵜⵉⵡⴰⵍⵍⵉⵏ ⵏⵏⵙ ⵉⵙⵓⴼⵓⵏ, ⵜⵉⴷⴷⵉ ⵏⵏⵙ ⵡⴰⵍⵍⵉ ⵔⴰⴷ ⵜⵜ ⵢⵉⵔⵉ ⵓⵔ ⵔⴰⴷ ⵉⴳ ⴰⵎⵔ ⵣⵓⵏⴷ ⵡⴰⵍⵍⵉ ⵔⴰⴷ ⵉⵙⵖ ⴽⵔⴰ ⵏ ⵜⵉⵅⵙⵉ ⵖ ⵓⴳⴰⴷⴰⵣ, ⴰⴷ ⴰⵙ ⵉⵜⵜⵙⵓⵜⵓⵍ, ⵢⴰⴳⴳⵯ ⵏⵏ ⵉⴳⴰⵔⴰⵏ ⵏⵏⵙ, ⴰⵃⵍⵉⴳ ⵏⵏⵙ, ⵓⵅⵙⴰⵏ ⵏⵏⵙ: ⵉⵙ ⵜⴳⴰ ⵜⵉⵏ ⵙⵉⵏ ⵉⵙⴳⴳⵯⴰⵙⵏ, ⵏⵖ ⵜⴰⵎⵚⴹⵉⵚⵜ ( ⵜⴰⵙⴷⴰⵙⵉⵜ ), ⵢⴰⵡⵉ ⵜⵜ, ⴰⴷ ⵜⵜ ⵉⵙⵙⵏⵓ, ⵉⵛⵛ ⵜⵜ ⴰⵙⵙ ⴰⵏⵏ, ⴰⵙⴽⴽⴰ ⵏⵏⵙ ⵉⵜⵜⵓ ⵜⵜ ⵜⵉⵍⴻⵍⵍⵉ ⵜⵙⵙⵏ ⴰⴽⴽⵯ ⵜⵉⵎⵓⵜⵜⴰⵍ ⵏ ⴷⴷⵓⵏⵉⵜ, ⵜⵔⵖⴰ ⵖ ⵜⵓⴷⵔⵜ ⴰⵢⵍⵍⵉ ⵓⵔ ⵖⵔⴰⵏ ⵡⵉⵍⵍⵉ ⵢⵓⵙⵉⵏ ⵉⴷⵍⵉⵙⵏ ⵜⴰⵙⵓⵜⵉⵏ. ⵜⵙⵙⵏ ⴰⴽⴽⵯ ⵙ ⵎⴰ ⴰⵏⵏ, ⵎⴰⵛⵛ ⴰⵢⵍⵍⵉ ⵓⵔ ⵜⵙⵙⵉⵏ ⵉⵙ ⵔⴰⴷ ⴰⵙ ⵉⴳ ⵜⵉⴷⵜ, ⵉⴳⴰ ⵜ ⵢⵉⵥⵉⵍ ⴰⴷ ⵍⵍⵉ ⵜⵜ ⵢⵓⵊⵊⴰⵏ ⴰⴷ ⴷⵉⵙ ⵜⵙⴰⵔ ⴰⵢⵍⵍⵉ ⵉⵟⵟⴰⴼ, ⵉⵥⵉⵍ ⴰⴷ ⵍⵍⵉ ⵜⵜ ⵓⵔ ⵉⵜⵜⵎⵏⵉⴷⵏ ⵉⵙ ⵜⴳⴰ ⵖⴰⵔ ⵜⴰⵖⵙⵙⴰ, ⵜⵉⵅⵙⵉ, ⵓⵔ ⵜ ⵉⵏⵏ ⵜⵜⴰⵎ ⵉⵙ ⵙⵓⵍ ⵉⵥⴹⴰⵕ ⴰⴷ ⴷⵉⵙ ⵉⴷⵔⵓ ⵓⵙⵙⴰⵏ ⵏⵏⵙ. ⴰⵔ ⴳⵉⵙ ⵜⴻⵜⵜⵎⵏⵉⴷ, ⵉⴼⴰⵙⵙⵏ ⵏⵏⵙ ⴰⵔ ⵜⵃⵍⵍⵉⵍⵏ ⴰⵣⵣⴰⵔ ⵏⵏⵙ, ⴰⵔ ⴷ ⵣⵣⵉⴳⵉⵣⵏ ⵉⴽⴰⴱⴰⵔⵏ ⵏ ⵉⵎⵟⵟⴰⵡⵏ ⵖ ⵡⴰⵍⵍⵏ ⵏⵏⵙ, ⴰⵔ ⴷ ⵜⵜⴰⴷⴷⵓⵎⵏ ⴼ ⵓⴷⵎ ⵏ ⵢⵉⵥⵉⵍ, ⵜⵉⵎⵇⵇⵉⵜ ⵏⵏⴰ ⵉⴹⵕⵏ ⵜⵍⵍⵖ ⵜⵜ ⵉⴷ ⵙ ⵢⵉⵍⵙ ⵏⵏⵙ. ⵉⵥⵉⵍ ⵏⵜⵜⴰⵏ ⵢⵉⵡⵉⵜ ⵉⴹⵚ ⵉⴷⵔⴰⵏ ⵣⵓⵏⴷ ⵜⴰⵎⵜⵜⴰⵏⵜ. ⵓⵔ ⵉⵙⵙⵏ ⵉⵙ ⴷ ⵜⴰⵍⵍⵉ ⵜⵜ ⵉⵏⵏ ⵉⴽⴽⴰ ⴰⵔ ⵜⵜ ⵉⵜⵜⵉⵔⵉ ⵉⴹⴳⴰⵎ, ⵜⵙⵖⵔ ⴰⵙⵙ ⴰⴷ ⵉⵖⴱⵓⵍⴰ ⵏⵏⵙ ⵙ ⵉⵎⵟⵟⴰⵡⵏ. ⴰⵔ ⴳⵉⵙ ⵜⵙⵎⵓⵇⵇⵓⵍ ⵉⵎⵉⴽ ⵜⴼⴼⵉ ⵢⴰⵜ ⵏ ⵜⵖⵓⵢⵢⵉⵜ ⵏ ⵉⵏⴰⴼⴰⵍⵏ: -ⵙⵙⵓⵔⴼ ⵉⵢⵉ ⴰ ⵉⵥⵉⵍ! ⵙⵙⵓⵔⴼ ⵉⵢⵉ! ⵙⵙⵓⵔⴼ ⵉⵢⵉ ⴰ ⵉⵥⵉⵍ! ⵉⵥⵎⴰ, ⵢⵓⴽⵉ ⵜⵉⴷⴷⵉ, ⵉⵙⴽⵔ ⴰⵙ ⵍⵃⴰⵍ ⵉⵙ ⴼⵍⵍⴰⵙ ⵉⴳⵔⴰⵡⵍ ⵓⵖⵔⵔⴰⴱⵓ, ⵎⴰⵛⵛ ⵜⴰⵖⵓⵢⵢⵉⵜ ⵜⴳⴰ ⵜⵉⵏ ⵜⴰⵡⵜⵎⵜ: - ⴰⵏⴰⴱⵍⵍⴰⵀ ⵓⴱⵛⵛⵔⵄ, ⵎⴰⵢⴳⴰ ⵎⴰ ⴰⵏⵏ? ⵎⴰ ⴷ ⵉⴳⴳⵯⵔⴰⵏ? ⵉⵙⵎⴰⵇⵇⵍ ⴳⵉⵙ ⵢⴰⴼ ⵏⵏ ⴰⵍⵍⵏ ⵏⵏⵙ ⵣⴳⴳⵯⴰⵖⵏⵜ, ⵉⵎⵉⴽ ⵜⴹⵕ ⵏⵏ ⴼⵍⵍⴰⵙ ⴰⵔ ⵜⵏⴷⴷⵔ, ⵔⵄⵉⵏ ⵉⵎⵟⵟⴰⵡⵏ ⴷ ⵜⵏⴷⵔⴰ ⴷ ⵜⵓⵙⵓⵜ, ⵉⵎⵉ ⵏⵏⵙ ⵓⵔ ⴰⴷ ⵙⵓⵍ ⴳⵉⵙ ⵉⵜⵜⴼⴼⴰⵖ ⴰⴱⵍⴰ ⵢⴰⵜ ⵜⴳⵓⵔⵉ " ⵙⵙⵓⵔⴼ ⵉⵢⵉ ⵙⵙⵓⵔⴼ ⵉⵢⵉ " -ⵎⴰⴷ ⴽⵎ ⵢⴰⵖⵏ? - ⵉⴳⴳⵓⵜ ⵎⴰⴷ ⴰⴽ ⵙⴽⵔⵖ, ⵙⴰⵎⵃⵉ ⵉⵢⵉ ⴰ ⵉⵥⵉⵍ. - ⵓⵔ ⵉⵢⵉ ⵜⵙⴽⵔⴷ ⴰⵎⵢⴰ, ⵉⵜⵜⵉ ⴷ ⴳⴰⵡⵔ ⵖ ⵜⴰⵎⴰ ⵏⵓ. ⵉⵙⵙⵓⵜⵍ ⴷ ⵉⵖⴰⵍⵏ ⵏⵏⵙ ⵉ ⵜⴰⴷⴰⵡⵜ ⵏⵏⵙ, ⵉⵃⴰⴱⴱⵍⵜ ⴰⴼⴰⴷ ⴰⴷ ⴰⵙ ⵉⵙⵙⵜⵓ ⴰⵢⵍⵍⵉ ⴰⵙ ⵉⴳⴰⵏ ⵜⴰⴳⵓⴹⵉ ⴷ ⵓⵃⵔⵔⵉⴳ, ⵉⵍⵀⵓ ⵜⴰⵡⴰⵍⴰ ⵏⵏⵙ ⴰⵔ ⵉⵣⵣⵔⴰⵢ ⵉⴹⵓⴹⴰⵏ ⵏⵏⵙ ⴼ ⵏⴳⵔ ⵉⵏⵥⴰⴹⵏ ⵏ ⵡⴰⵣⵣⴰⵔ ⵏⵏⵙ, ⵣⵓⵏⴷ ⵉⵖ ⵔⴰⴷ ⵉⵙⴳⵏ ⴽⵔⴰ ⵏ ⵡⴰⵣⵣⴰⵏ ⵏ ⴽⴽⵓⵥ ⵏ ⵉⵙⴳⴳⵯⴰⵙⵏ. ⵉⵎⵉⴽ ⴰⵔ ⵜⵏ ⵉⵜⵜⴰⵡⵉ ⵉⴹⵚ ⵉⵎⵉⴽ ⵙ ⵉⵎⵉⴽ ⴰⵢⵍⵍⵉⵖ ⵜⵏ ⵍⴰⵃ. ⴰⵢⵢⵓⵔ 4 ⴰⵔ ⵢⴰⴷⵍⵍⵉ ⵜⵜⵉⵏⵉⵏ: ⴰⵙⵙ ⵉⵣⵡⴰⵔⵏ ⴰⴷ ⵉⵜⵜⵎⵜⵜⴰⵜ ⵓⵎⵓⵛⵛ, ⵎⴰⵛⵛ ⵡⵉⵏ ⵏ ⵢⵉⵥⵉⵍ ⵓⵔ ⵉⵎⵎⵓⵜ ⴰⵢⵍⵍⵉⵖ ⵉⵣⵣⵔⵉ ⵓⵙⵙⴰⵏ ⵏⵏⵙ. ⴽⵔⴰ ⵏ ⵜⵡⴰⵍ ⵢⵓⴼ ⴰⴷ ⵜⵜ ⴱⴰⵀⵔⴰ ⵓⵔ ⵉⵜⵜⴰⵙⵙ ⵢⴰⵏ. ⵜⵉⵣⵉ ⵍⵍⵉ ⵖ ⴰⵙ ⵉⴼⵙⵉ ⵉⵥⵉⵍ ⴰⴷ ⵙⵉⵙ ⵜⵓⵔⵔⵉ ⵜⴳ ⵙⵉⵏ. ⴰⵎⵓⵛⵛ ⵏ ⵢⵉⵥⵉⵍ ⵓⵔ ⵉⵔⵡⴰⵙ ⵉⵎⵓⵛⵛⴰ. ⴰⵎⵓⵛⵛ ⵉⵖ ⵜ ⵓⵔ ⵜⵏⵖⵉⵜ; ⵜⵏⵖ ⵜ ⵜⵎⵖⴰⵔⵜ. ⴰⵃⵍⵉⴳ ⵏ ⵜⵍⴻⵍⵍⵉ ⴽⵔⴰ ⵙ ⴰⵔ ⵉⵜⵜⴽⴽⴰ ⴰⵔ ⵉⵜⵜⵓⴼ, ⴰⵣⵣⴰⵏ ⵏⵖ ⵜⴰⵣⵣⴰⵏⵜ ⵍⵍⵉ ⴳⵉⵙ ⵉⵍⵍⴰⵏ ⴰⵔ ⵉⵜⵜⵎⵓⵙⵙⵓ. ⴽⵕⴰⴹ ⵏ ⵢⵉⵔⵏ ⴰⴷ ⵜⴽⴽⴰ ⴷⴰⵔ ⵢⵉⵥⵉⵍ. ⵜⴻⵜⵜⵓ ⴳⴰⵔ ⵓⵙⵙⴰⵏ ⵍⵍⵉ ⵖ ⵜⵜ ⴳⵉⵙⵏ ⵓⵔ ⵜⴽⴽⵉⵙ, ⵓⵔ ⵉⵍⵍⵉ ⵎⴰⴷ ⵉⵛⵇⵇⴰⵏ ⴷ ⵜⴰⵜⵓⵜ ⵏ ⵓⵙⵙⴰⵏ ⵏ ⵓⴼⵓⵍⴽⵉ ⵉⴳⴳⵓⵜⵏ ⴷ ⵓⵙⵙⴰⵏ ⵏ ⵓⵅⵛⵛⴰⵏ ⵉⴳⴳⵓⵜⵏ. ⵏⵜⵜⴰⵜ ⵜⵎⵎⴰⵖ ⴰⴷ ⵜⴻⵜⵜⵓ, ⵓⵔ ⵜⴼⵉⵍ ⵎⴰⴷ ⵓⵔ ⵜⵙⴽⵉⵔ ⴰⴼⴰⴷ ⴰⴷ ⵜⴳ ⵣⵓⵏⴷ ⴰⴽⴽⵯ ⵜⵉⵎⵖⴰⵔⵉⵏ ⵏ ⴷⴰⵔⵙⵏ ⵓⵔ ⴰⴷ ⵍⵍⵉ ⵊⵊⵓⵏ ⵜⵙⵡⵉⵏⴳⵎ ⵉⵙ ⵉⵥⴹⴰⵕ ⴰⴷ ⴷ ⵢⴰⵛⴽ ⵢⴰⵏ ⵏ ⵡⴰⵙⵙ ⵍⵍⵉ ⵖ ⵔⴰⴷ ⵙⵓⵍ ⵜⵙⵉⴳⴳⵉⵍ ⵎⵇⵇⴰⵔ ⴷ ⴰⴷ ⵙⵓⵍ ⵜⴳ ⵖⴰⵔ ⵣⵓⵏⴷ ⵎⴰⵙ, ⴰⴷ ⴷⴰⵔⵙ ⵢⵉⵍⵉ ⵓⵔⴳⴰⵣ, ⵜⴰⵔⵡⴰ. ⴰⵔⴳⴰⵣ ⴰⴷ ⴰⵙ ⵉⵜⵜⵉⵏⵉ " ⵔⵉⵖ ⴽⵎ ", ⵜⴰⵔⵡⴰ ⴰⴷ ⴰⵙⵏ ⵜⵜⵉⵏⵉ " ⵔⵉⵖ ⴽⵯⵏ ". ⵜⴰⵣⵣⴰⵏⵉⵏ ⵜⵃⵎⵍ ⵜⵏ ⴱⴰⵀⵔⴰ, ⵎⴰⵛⵛ ⵡⴰⴷ ⵍⵍⵉⵉⵍⵍⴰⵏ ⵖ ⵓⵃⵍⵉⴳ ⵏⵏⵙ ⵜⵔⴰ ⵜ ⴰⴷ ⵉⴳ ⵡⴰⴷ, ⴰⵎⵣⵔⵓⵢ ⵏⵏⵙ ⵓⵔ ⵜⵔⵉ ⴰⴷ ⴰⵙ ⵢⴰⵍⵙ ⵢⴰⵏ, ⵓⵔ ⵜⵔⵉ ⵜⵓⴷⵔⵜ ⵏ ⵢⵉⵍⵍⵉⵙ ⴰⴷ ⵜⵣⵔⵉ ⵖ ⵜⴰⵎⴰ ⵏ ⵜⵉⵙⵉⵜ. ⴰⵔ ⵢⴰⴷⵍⵍⵉ ⵜⵜⵉⵏⵉⵏ " ⴰⴼⵔⵓⵅ ⵉⴳⴰ ⴱⴷⴷⴰ ⴰⴼⵔⵓⵅ, ⵉⵏⵏⴰ ⵖ ⵉⵍⵍⴰ ⵉⴳⴰ ⴰⴼⵔⵓⵅ, ⴰⵢⵏⵏⴰ ⵉⵙⴽⵔ ⵉⴳⴰ ⴰⴼⵔⵓⵅ ". ⵜⴰⴼⵔⵓⵅⵜ ⵏⵜⵜⴰⵜ ⵉⵖ ⴷ ⴳⵉⵙ ⴼⴼⴰⵖⵏ ⵉⵎⵉⴽ ⵏ ⵉⴷⴰⵎⵎⵏ ⵖ ⴷⴷⴰⵡ ⴰⵙ, ⵜⴳ ⵜⴰⵎⵖⴰⵔⵜ, ⵉⵖ ⵜⵙⴽⵔ ⴰⵃⵍⵉⴳ, ⵜⴳ ⵜⵓⴽⴽⵙⴰ ⵏ ⵍⵄⴰⵕⴰⴹⴰ ⵏ ⵢⵉⵅⴼ ⵏⵏⵙ ⵓⵍⴰ ⵜⵉⵏ ⴰⵢⵜ ⵜⴳⵎⵎⵉ ⵏⵏⵙ. ⵉⵍⵍⴰ ⵎⴰ ⵖ ⵜⴳⴰⵡⵔ ⴰⵔ ⴰⵙ ⵉⵙⴽⴰⵔ ⵍⵃⴰⵍ ⵉⵙ ⵜⵜ ⴽⵔⴼⵏ ⴰⵢⵜ ⵜⴳⵎⵎⵉ ⵏⵏⵙⵏ, ⴰⴳⵯⵍⵏ ⵜⵜ ⵙ ⵢⴰⵏ ⵏ ⵉⵣⵉⴽⵔ ⵖ ⵉⴹⴰⵕⵕⵏ, ⴽⵓ ⵢⴰⵏ ⴷ ⴽⵓ ⵢⴰⵜ ⴷ ⵎⴰⵏⵉ ⵖ ⴰⵔ ⵜⵜ ⵉⴽⴽⴰⵜ " ⵜⵕⵥⵉⴷ ⵍⵄⴰⵕⴰⴹⴰ ⵏⵏⵖ! ⵎⴰⵅⵅ ⵍⵍⵉⵖ ⵓⵔ ⵜⵔⵡⴰⵙⴷ ⵡⵉⵍⵍⵉ ⴽⵎ ⵢⵓⵔⵓⵏ, ⴰ ⵉⵍⵍⵉⵙ ⵏ ⵜⵙⵓⴽⵜ! ⴰ ⵜⴰⵎⴳⴳⴰⵏⵜ! ... ⴰⵡⴰ ⵏⵙⵙⵏⴽⵔ ⴷ ⵜⴰⵔⵡⴰ! ⴰⴷ ⵉⵅⵍⴼ ⵕⴱⴱⵉ ⵜⴰⴽⵔⵔⴰⵢⵜ, ⵓⵔ ⴳⵉⵎ ⵏⵓⵔⵓ ⵢⴰⵜ! ⵜⴳⵯⵕⴰⵥ ⵉⵢⵉ ⵖ ⵜⵥⴰ ⵏ ⵢⵉⵔⵏ ⵍⵍⵉ ⴽⵎ ⵓⵙⵉⵖ ⵖ ⵓⵃⵍⵉⴳ ⵉⵏⵓ! ⵏⴳⴰ ⵉⴷ ⵡⴰⵛⵛ, ⵓⵔ ⵏⵙⵙⵉⵏ ⵎⴰⵏ ⵜⴰⴳⴰⵜ ⴰⴷ ⴰⵖ ⵢⵓⵜⵏ ⵜⵜⴼⵓ! ⵜⵜⴼⵓ! ⵜⵜⴼⵓ ". * ⵎⵇⵇⴰⵔ ⵓⵔ ⵇⵇⵉⵏⵜ ⵡⴰⵍⵍⵏ ⵏⵏⵙ, ⵜⵡⵡⵓⵊⵊⴷⴰ ⵖ ⴳⴰⵔ ⵜⵉⵡⴰⵔⴳⵉⵡⵉⵏ ⵜⴷⵓⵢ ⴷ, ⵜⵍⵀⵓ ⴰⵔ ⵜⵙⵙⴼⵓⴹ ⵓⴷⵎ ⵏⵏⵙ ⵍⵍⵉ ⴰⵙ ⵉⵙⴽⴰⵔ ⵍⵃⴰⵍ ⵎⴰⵙ ⵉⴽⵜⴰⵔ ⵙ ⵉⵙⵙⵓⴼⵓⵙⵏ ⵏ ⵜⵡⵊⴰ ⵏⵏⵙ: ⵉⵍⵍⴰ ⵎⴰⵖ ⴰⵔ ⵜⵙⴰⵡⴰⵍ ⵡⴰⵃⴷⵓ ⵜⵜ, ⵣⵓⵏⴷ ⵉⵖ ⴷ ⵉⵇⵇⴰⵏ ⴰⴷ ⵜⵎⵍⵉ ⴽⵔⴰ ⵎⴰⵅⵅ ⴰⵢⵍⵍⵉⵖ ⴷ ⵜⴼⴼⴰⵖ ⵣⵖ ⴷⴰⵔ ⴰⵢⵜ ⴷⴰⵔⵙ ⴰⴼⴰⴷ ⴰⴷ ⵜⵣⴷⵖ ⴷ ⵢⴰⵏ ⵏ ⵓⴼⵔⵓⵅ ⵍⵍⵉ ⵙ ⴷ ⵉⵇⵇⴰⵏ ⴰⴷ ⵜ ⵜⴻⵜⵜⵓ. ⵉⵙⵇⵇⵙⵉⵜⵏ ⵏ ⵜⵎⴰⴳⵉⵜ ⴰⵔ ⵜⵜ ⴱⴰⵀⵔⴰ ⵣⵣⵉⵡⵉⵣⵏ. ⵉⴷⵔⵓⵙ ⵎⴰ ⵖ ⴰⵙⵏ ⵜⵜⴰⴼⴰ ⵓⵔⵓⵔⵏ, ⴰⵔ ⵜⵏ ⵜⵜⴰⵊⵊⴰ ⴰⵔ ⴽⵔⴰ ⵏ ⵜⴽⴽⵍⵉⵜ ⵢⴰⴹⵏⵉⵏ ⵜⴰⵍⵙ ⴰⵙⵏ. ⵉⴳⴰ ⵓⵣⵎⵣ ⴰⵏⴱⴷⵓ, ⵉⴼⵜⴰⵙⵏ ⵔⴰⴷ ⵇⵇⵏⵏ, ⵙⵉⵏ ⵏ ⵢⵉⵔⵏ ⵣⴷⵉⵏⵉⵏ ⴰⴼⴰⴷ ⵢⵉⵍⵉ ⵓⵙⵓⵏⴼⵓ ⴰⴱⵢⵓⵍⵓⵊⵉ, ⵉⴼⴼⵓⵖ ⴷ ⵖ ⵉⵖⵎⵉⵙⵏ ⵢⴰⵏ ⵏ ⵓⵙⵉⵙⴼⵉⵡ ⴰⵔ ⵉⵜⵜⵉⵏⵉ ⵎⴽⴰⴷ: " ⵔⴰⴷ ⵇⵇⵏ ⵉⴼⵜⴰⵙⵏ ⴰⴽⴽⵯ ⵏ ⵜⵎⴰⵣⵉⵔⵜ ⵙⵉⵏ ⵏ ⵢⵉⵔⵏ ⴰⴼⴰⴷ ⴰⴷ ⴰⵔⵓⵏ ⵉⵙⵍⵎⴰⵏ, ⴰⵛⴽⵓ ⵓⵙⵙⴰⵏ ⴰⴷ ⵓⴽⵣⵏ ⵏⵏ ⵉⵏⴳⵯⵎⴰⵔⵏ ⵎⴰⵙ ⴷ ⵉⵙ ⴷⵔⵓⵙⵏ ⴱⴰⵀⵔⴰ ⵉⵙⵍⵎⴰⵏ ⵖ ⵉⵍⵍ ⴷ ⵎⴰⵙ ⴷ ⵓⵔ ⵢⴰⴳⵓⵔ ⴰⵎⵔ ⵉⵙⵍⵎⴰⵏ ⵎⵥⵥⵉⵢⵏⵉⵏ. ⵎⴰ ⴰⴷ ⴰⴼ ⴷ ⵉⵇⵇⴰⵏ ⴰⴷ ⵏⴼⵍ ⵉⵙⵍⵎⴰⵏ ⵎⵥⵥⵉⵢⵏⵉⵏ ⵢⴰⵜ ⵏ ⵜⵉⵣⵉ ⵎⴰ ⵖ ⴰⵔ ⵜⵜⵉⵎⵖⵓⵔⵏ, ⴰⵔⵓⵏ ⵡⵉⵢⵢⴰⴹ " ⵉⵏⴳⵯⵎⴰⵔⵏ ⵓⵔ ⴷ ⵎⵛⵓⵛⴽⵉⵏ ⴷ ⵓⵙⵙⵉⵙⴼⵉⵡ ⴰⵏⵏ. ⵜⵓⵎⵥ ⵜⵏ ⵜⴳⵓⴹⵉ ⵍⵍⵉⵖ ⴰⵔ ⵥⵕⵕⴰⵏ ⵉⵖⵔⵔⵓⴱⴰ ⴷ ⵡⴰⵏⴰⵡⵏ ⵏ ⴱⵔⵜⵇⵇⵉⵣ ⴷ ⵙⴱⵏⵢⵓⵍ ⴷ ⴽⵓⵔⵢⴰ ⴰⵔ ⵓⴽⴰⵏ ⵙⵍⵓⴼⵜⵓⵏ ⵉⵙⵍⵎⴰⵏ ⵖ ⵜⴰⵖⴰⵔⵉⵏ ⵏ ⵜⵎⴰⵣⵉⵔⵜ ⵙ ⵉⵏⴼⵔⵍⵏ ⵎⵉ ⴽⵕⵕⵓⵥⵏⵜ ⵜⵛⵏⴱⴰ ⵏⵏⵙⵏ. ⴽⵔⴰ ⵉⵏⵏⴰ ⴰⴷ ⵙⴽⵔⵏ " ⵍⴰⴳⵔⵉⴼ ", ⴽⵔⴰ ⵉⵏⵏⴰ ⴰⴷ ⵥⵥⵓⵏ ⵖ ⵓⵎⵣⵡⴰⵔⵓ ⵏ " ⵙⵙⴰⵏⴷⵉⴽⴽⴰ " ⵏⵏⵙⵏ ⵍⵍⵉ ⴼⵍⵍⴰⵙⵏ ⵓⵔ ⵢⵓⵜⵏ ⵜⴰⴽⵔⵔⴰⵢⵜ ⴰⴼⴰⴷ ⴰⴷ ⴳⵯⵎⵎⵔⵏ ⵣⵓⵏⴷ ⴰⴽⴽⵯ ⵉⵏⴳⵯⵎⴰⵔⵏ ⵢⴰⴹⵏⵉⵏ ⵏ ⵜⵎⵉⵣⴰⵔ ⵉⵥⵉⵍ ⵏⵜⵜⴰⵏ ⴰⴷ ⵉⴳⴰⵏ ⵡⴰⵍⵍⵉ ⵉⵜⵜⵉⵣⵡⵉⵔⵏ ⵉ ⵉⵏⴳⵯⵎⴰⵔⵏ. ⵎⵏⵏⴰⵡⵜ ⵜⵉⴽⴽⴰⵍ ⴰⴷ ⵉⵔⴰ ⴰⴷ ⵉⴽⴽⵙ ⵜⵉⵎⵣⵡⵓⵔⴰ ⵉ ⵎⵓⵃⵎⵎⴰⴷ ⴱⵓ ⵜⴰⵅⵙⵜ, ⵎⴰⵛⵛ ⴰⵙⵜⴰⵢ ⵉⵏⵏⴰ ⴷ ⵉⵍⴽⵎⵏ ⵢⴰⵡⵉ ⴰⵙ ⵜ. ⴱⵓ ⵜⴰⵅⵙⵜ, ⵏⵜⵜⴰⵏ ⴰⵔ ⴱⴷⴷⴰ ⵉⵣⵔⴰⵢ ⵖ ⵉⵙⵜⴰⵢⵏ ⵏ ⵙⵙⴰⵏⴷⵉⴽⴽⴰ, ⴰⴼⵜⴰⵙ ⵉⴽⵜⴰⵔ ⵙ ⴰⵢⵜⵎⴰⵙ ⴷ ⵉⴹⵓⵍⴰⵏ ⵏⵏⵙ, ⵉⴱⵔⴳⴰⴳⵏ ⵏⵏⵙ. ⵍⵍⴰⵏ ⵖ ⴽⵔⴰⵢⴳⴰⵜ ⴰⵖⵔⵔⴰⴱⵓ. ⵜⴰⵏⴱⴰⴹⵜ ⵜⴽⴽⴰ ⴱⴷⴷⴰ ⵜⴰⵙⴳⴰ ⵏⵏⵙ. ⴽⵔⴰⵢⴳⴰⵜ ⴰⵣⵎⵣ ⵏ ⵓⵙⵜⴰⵢ ⴰⵔ ⵢⴰⵟⵟⵓ ⵉ ⵎⵉⴷⴷⵏ ⵍⵍⵉ ⵓⵔ ⵖⵔⴰⵏⵉⵏ ⵍⴰⵊⵡⵉⵢⵢⴰ ⵏ ⵉⴷ 200 ⴷⵀ ⴰⴼⴰⴷ ⴰⴷ ⵏⵏ ⵍⵓⵃⵏ ⵜⴰⵏⴼⵓⵍⵜ ⵏⵏⵙ. ⴽⵓ ⵢⴰⵏ ⵉⵙⵙⵏ ⵉⵙ ⴷ ⵏⵜⵜⴰⵏ ⴰⵔ ⵔⴰ ⵉⵖⵍⵉ, ⴷ ⵉⵖ ⴰⴽⴽⵯ ⵓⵔ ⵉⵖⵍⵉ ⵉⵙⵙⵖⵍⵉ ⵜ ⵍⵎⵅⵣⵏ. ⵍⵍⵉⵖ ⴷ ⵉⴼⴼⵓⵖ ⵓⵙⵙⵉⵙⴼⵉⵡ ⴰⵏⵏ ⵍⵍⵉ ⵉⵜⵜⵉⵏⵉⵏ ⵎⴰⵙ ⵔⴰⴷ ⵉⵇⵇⵏ ⵓⴼⵜⴰⵙ, ⵉⵙⴰⵡⵍ ⵙⵉⵙ ⵢⵉⵥⵉⵍ ⵙ ⵉⵙⵎ ⵏ ⵎⵏⵏⴰⵡ ⵉⵏⴳⵯⵎⴰⵔⵏ ⴰⴼⴰⴷ ⴰⴷ ⵉⵙⴽⵔ ⴽⵔⴰ. -ⵎⴰⴷ ⵉⴳⴰ ⵎⴰ ⴰⴷ ⴰ ⵙⵙⵉ ⵎⵓⵃⵎⵎⴰⴷ? ⴱⵔⵜⵇⵇⵉⵣ ⴷ ⵙⵙⴱⵍⵢⵓⵏ ⴰⵔ ⴳⵯⵎⵎⵔⵏ ⵖ ⵜⴰⵖⴰⵔⵉⵏ ⵏⵏⵖ ⵏⴽⵯⵏⵉⵏ ⴰⵔ ⴳⵉⵙⵏ ⵏⵙⵎⵓⵇⵇⵓⵍ?! -ⵡⴰⵀ ⵎⵇⵇⴰⵔ ⴷ ⴽⵉⵢⵢⵉⵏ ⵍⵍⵉ ⵉⵖⵔⴰⵏ ⵔⴰⴷ ⴷ ⵉⴽ ⵏⵜⵜⴰⵃⵍ, ⵡⴰⵀ ⵓⵔ ⵜⵙⵙⵉⵏⴷ ⵎⴰ ⵉⴳⴰⵏ:? -ⵓⵀⵓⵢ! ⵉⵙ ⴰⴽ ⴽⴰ ⵏⵏⵉⵖ ⴰ ⴷⴷⴰ ⵍⵃⴰⵊ -ⵙⵎⴰⵇⵇⵍ ⴰ ⵙⵉⴷⵉ, ⴰⴷ ⵉⵢⵉ ⵓⵔ ⵜⵉⵏⵉⴷ ⵓⵍⴰ ⵏⵏⵉⵖ ⴰⴽ! ⵡⴰⵀ ⵉⵙ ⵜⵓⴼⴷ ⴽⵉⵢⵢⵉⵏ ⵍⵎⵅⵣⵏ!? -ⵀⴰⵜⵉ ⴽⵉⵢⵢⵉⵏ ⴰⴷ ⵉⴳⴰⵏ ⴰⵏⴼⵍⵓⵙ ⵏ ⵉⵏⴳⵯⵎⴰⵔⵏ, ⵉⵍⵍⴰ ⴼⵍⴰⴽ ⴰⴷ ⵜⴽⴽⴷ ⵎⵏⵉⴷ ⵏⵏⵖ ⵓⵔ ⴷ ⵎⵏⵉⴷ ⵏ ⵍⵎⵅⵣⵏ? -ⵍⴰ, ⵍⴰⵍ ⴽⵉⵢⵢⵉⵏ, ⵉⵇⵇⵓⵔ ⵢⵉⵅⴼ ⵏⵏⴽ, ⴰⵔ ⵜⵍⵍⵉⴷ ⵙ ⵉⵅⵣⵉⵜ! ⵉⵏⴳⵯⵎⴰⵔⵏ ⵉⴷⵔⵓⵙ ⵎⴰⴷ ⴳⵉⵙⵏ ⵉⵖⵔⴰⵏ. ⵉⵥⵉⵍ ⵉⵄⵣⵣⴰ ⴰⴽⴽⵯ ⴷⴰⵔⵙⵏ, ⴰⵛⴽⵓ ⵉⵎⵎⴰⵖ ⴱⴷⴷⴰ ⴼ ⵉⵣⵔⴼⴰⵏ ⵏⵏⵙⵏ. ⵓⵔ ⴰⵔ ⵜ ⵜⵙⵙⵉⵃⵉⵍ ⵜⵖⴰⵡⵙⴰ ⵏⵏⵙ ⴰⵔ ⵉⴽⴽⴰⵜ ⴼ ⵙⴰⵃⴰ ⵏ ⵉⵏⴳⵯⵎⴰⵔⵏ ⴰⴽⴽⵯ, ⵎⴰⵛⵛ ⵢⴰⵏ ⵏ ⵓⴼⵓⵙ ⵓⵔ ⴰ ⵉⴽⴽⴰⵜ ⵕⵕⵛⵛ, ⵎⵇⵇⴰⵔ ⴷ ⵙⵉⵏ ⵏ ⵉⴼⴰⵙⵙⵏ ⵓⵔ ⴰⵔ ⵜ ⴽⴽⴰⵜⵏ ⵉⵖ ⵜⵢⴰⴳⴰⵙⵏ ⵉⴹⵓⴹⴰⵏ. ⵓⵔ ⵉⴼⵉⵍ ⴱⵓ ⵜⴰⵅⵙⵜ ⵎⴰⴷ ⵓⵔ ⵉⵙⴽⵉⵔ ⴰⴼⴰⴷ ⴰⴷ ⴷⵉⵙ ⵢⵉⵍⵉ ⵖ ⵓⴽⴰⴱⴰⵔ ⵏⵏⵙ ⵍⵍⵉ ⵉⵜⵜⵓⵢⵙⵙⴰⵏ ⵙ ⵓⴽⴰⴱⴰⵔ ⵏ ⵉⴷ ⴱⵓ ⵉⵃⵍⴳⴰⵏ ⵢⵓⵣⵏ ⴰⵙ ⵉⵇⴰⵕⵉⴹⵏ, ⵉⵔⴰ ⴰⴷ ⴰⵙ ⵉⵙⵜⴰⵀⵍ ⵎⵎ ⵉⵖⴰⵜⵉⵔⵏ ⵍⵍⵉ ⵉⴳⴰⵏ ⵉⵍⵍⵉⵙ, ⵙⵓⵍ ⵉⴼⴽ ⴰⵙⵏ ⵍⴱⵉⵍⵍⴰ ⵎⴰⵖ ⴰ ⵜⵣⴷⴰⵖⵏ ⵎⴰⵛⵛ ⵉⵥⵉⵍ ⵏⵜⵜⴰⵏ ⵉⴷⵓⵙ, ⵜⵓⴼ ⴰⵙ ⵜⴰⵍⴱⵔⵔⴰⴷⵜ ⵏ ⵡⴰⵜⴰⵢ ⴷ ⵜⵍⴻⵍⵍⵉ ⵍⴱⵉⵍⵍⴰ ⴷ ⵉⵍⵍⵉⵙ ⵏ ⴱⵓ ⵜⴰⵅⵙⵜ. ⵓⵔ ⵉⴼⵉⵍ ⵎⴰⴷ ⵓⵔ ⵉⵙⴽⵉⵔ ⴰⴼⴰⴷ ⵉⵙⵎⵓⵏ ⵉⵏⴳⵯⵎⴰⵔⵏ ⴼ ⴰⴷ ⵙⴽⵔⵏ ⵍⴰⴳⵔⵉⴼ, ⴰⴷ ⵓⵔ ⵉⵇⵇⵏ ⵓⴼⵜⴰⵙ, ⵎⴰⵛⵛ ⵉⵏⴳⵯⵎⴰⵔⵏ ⵉⴳⵍⵍⵉⵏⵏ ⴽⵚⵓⴹⵏ ⵖ ⵜⵔⴰⵄⴰⵢⵜ ⵏ ⴱⵓ ⵜⴰⵅⵙⵜ. ⵓⵔ ⵉⴼⵉⵍ ⵎⴰⴷ ⵓⵔ ⵉⵙⴽⵉⵔ ⵎⴰⵛⵛ ⵎⵇⵇⴰⵔ ⴷ ⵡⵉⵍⵍⵉ ⴷⵉⵙ ⵉⵍⵍⴰⵏ ⴼⵍⵏ ⵜ, ⵎⵇⵇⴰⵔ ⴷ ⵍⵃⵇⵏ ⴰⴱⵓⵛⴰⵡⴽ ⵍⵍⵉ ⵉⵜⵜⵉⵏⵉⵏ ⵎⴰⴷ ⵜⵜ ⵉⵏⵏ ⵉⴽⴽⴰ ⵉⴳⴰ ⴰⵎⵖⵏⴰⵙ ⵖ ⵜⵙⴷⴰⵡⵜ ⵉⵍⵀⴰ ⴰⵙ: -ⵎⴰ ⵔⴰⴷ ⴷ ⵜⵎⵎⴰⵖⴷ ⴰ ⵉⵥⵉⵍ ⴰⵏⴳⵉ? ⵀⴰ ⵏⵏ ⵏⴷⵔⵓⵙ, ⵓⵔ ⴰⴽⴽⵯ ⵏⵙⴽⵔ ⵢⴰⵜ ⴷ ⵡⵉⵍⵍⵉ ⵖⵔⴰⵏⵉⵏ, ⴰⴷ ⵜ ⵜⵙⴽⵔⴷ ⴷ ⵉⴼⵇⵇⵉⵔⵏ, ⵎⵉⴷⴷⵏ ⵉⴳⵍⵍⵉⵏⵏ ⵔⴰⵏ ⵖⴰⵔ ⵎⴰⴷ ⵜⵜⴰⵡⵉⵏ ⵉ ⵜⴰⵔⵡⴰ ⵏⵏⵙⵏ, ⵉⵖ ⵜⵏ ⵉⵏⵏ ⵇⵇⵏⵏ ⵖ ⵓⵖⵣⵓ ⵎⴰ ⵔⴰⴷ ⵉⵜⵜⴰⵡⵉ ⵉ ⵜⴰⵔⵡⴰ ⵏⵏⵙⵏ ⵜⵉⵔⴰⵎ ⴷ ⵜⵎⵍⵙⵉⵜ? ⵎⵏⵛⴽ ⵏ ⵢⴰⵏ ⴰⴷ ⵉⵜⵜⵇⵍⵏ ⵙ ⵜⵡⵓⵔⵉ ⵓⵔ ⵜⵜ ⵢⵓⴼⵉ?! -ⵎⴰ ⴰⴷ ⴰⴷ ⵉⴳⴰⵏ ⵜⴰⵖⵏⵙⴰ, ⵎⴰⵙ ⴰⵖ ⵓⴼⵏ ⵏⴽⵯⵏⵉⵏ ⵡⵉⵍⵍⵉ ⵉⵎⵎⴰⵖⵏ ⴼ ⵉⵣⵔⴼⴰⵏ ⵏⵏⵙⵏ ⵖ ⵜⵎⵉⵣⴰⵔ ⵢⴰⴹⵏⵉⵏ? ⵏⴽⵔ ⴰⵡⴰ ⵖⵉⵏ ⵎⴰⵏⵣⴰ ⵉⴱⴱⵉ ⵉⵣⴷⵉ ⵍⵍⵉ ⵉⵢⵉ ⵜⵜⵏⵉⵏⴷ ⵍⵍⵉⵖ ⴷ ⵃⵔⴰ ⵜⵓⵛⴽⵉⴷ? ⵜⴰⵖⵏⵙⴰ ⵏⵏⵓⵏ ⵔⵓⵔⵏ ⵜⵜ ⵉⵏⵏ ⵉⵖⵔⴱⴰⵏ ⵏ ⵜⵙⴷⴰⵡⵉⵜ ⵙ ⵓⴳⵯⵏⵙ. ⵓⵔ ⴰⵔ ⵏⵏ ⵜⵣⵔⴰⵢ ⵜⴰⵎⴰⵖⵜ ⴼ ⴰⵢⵍⵍⵉ ⵉⵣⵔⵉⵏ, ⵎⴰ ⴰⴷ ⴰ ⵎⵉ ⴽⵯⵏ ⵙⵙⵍⴽⵎⵏ ⵡⴰⵇⵇⵓⵔⵏ ⵏⵏⵓⵏ, ⵉⴳⴰ ⵓⴽⴰⵏ " ⵍⵎⵓⵜⴰⵎⴰⵔ 7 " " ⵍⵎⵓⵜⴰⵎⴰⵔ 15 " " ⵍⵎⵓⵜⴰⵎⴰⵔ 1000 ". ⵜⵙⵙⵏⵎ ⵖⴰⵔ ⴰⴷ ⵜⵍⵓⵃⵎ ⵜⵜⵉⵢⴰⵜ ⴼ ⵡⴰⵄⵔⴰⴱⵏ ⵏ ⴼⴰⵍⴰⵙⵟⵉⵏ ⴷ ⵡⵉⵏ ⵍⵄⵉⵔⴰⵇ. ⵜⵜⵉⵢⵢⴰⵜ ⵏ ⵖⵉⴷ ⵓⵔ ⴷⴰⵔⵓⵏ ⵍⵍⴰⵏⵜ, ⵓⵔ ⵊⵊⵓⵏ ⴳⵉⵙⵏⵜ ⵜⵙⵡⵉⵏⴳⵎⵎ. ⵉⴳⵔⴰⵡⵏ ⴷⵓⵙⵏⵉⵏ ⴳⴰⵏ ⵜⵏ ⵡⵉⵏ ⵡⵉⵍⵍⵉ ⵉⵣⵣⵏⵣⴰⵏ ⵜⴰⵎⴰⵣⵉⵔⵜ, ⵡⵉⵏ ⵉⴷ ⴱⵓ ⵉⵃⵍⴳⴰⵏ, ⵏⵜⵜⵏⵉⵏ ⴰⵔ ⵙⴰⵡⴰⵍⵏ ⵙ ⵡⴰⵡⴰⵍ ⵏ ⴰⵢⵜ ⵜⵎⴰⵣⵉⵔⵜ, ⴰⵔ ⵙⴰⵡⴰⵍⵏ ⵙ ⵡⴰⵡⴰⵍ ⵉⴷⴷⵔⵏ ⵙ ⵓⵎⴰⵔⴳ. ⴽⵯⵏⵏⵉⵏ ⵎⴰ ⵜⵙⴽⵔⵎ ⵣⵖ ⵉⵙⴳⴳⵯⴰⵙⵏ ⵏ 70 ⴰⵔ ⵖⵉⵍⴰⴷ, ⵜⵓⵣⵏⵎ ⵜⵉⴳⵓⴹⵉⵡⵉⵏ ⵏⵏⵓⵏ ⵉ ⵚⴹⴹⴰⵎ ⴷ ⵏⴰⵚⵕ, ⵜⵎⴹⵍⵎ ⵏⵏ ⵜⴰⵎⴰⴳⵉⵜ ⵏⵏⵓⵏ, ⵜⵕⴹⵍⵎ ⵜⵉⵏ ⵡⵉⵢⵢⴰⴹ, ⵜⵍⵙⵎ ⵉⵊⵄⴰⴹ, ⵜⴽⴽⵉⵙⵎ ⵍⴽⵯⵎⵎⵉⵜ, ⵜⴳⵉⵎ ⴰⵄⵕⴰⴱⵏ, ⵜⴰⵔⵓⵎ ⵡⵉⵢⵢⴰⴹ. ⵎⴰⴷ ⵜⵙⴽⵔⵎ ⵉ ⴰⵢⵜ ⴷⴰⵔⵓⵏ? ⵎⴰ ⵜⵙⴽⵔⵎ ⵉ ⵉⵅⴷⴷⴰⵎⵏ ⴷ ⵉⵏⴳⵯⵎⴰⵔⵏ ⴷ ⵉⴷ ⵎⵎⵓ ⵍⵓⵣⵉⵏ? ⵎⴰ ⴰⴷ ⴰⴷ ⵉⴳⴰⵏ ⵜⴰⴳⵔⴰⵡⵍⴰ! ⵜⴰⵎⴰⵖⵜ ⵏ ⵜⵙⴽⵯⴼⴰⵍ! ⴰⴷ ⵓⴽⴰⵏ ⵜⵙⵏⴼⵍⴷ ⵉ ⵓⴳⵔⵓ ⴰⵎⴰⵏ ⴰⵔ ⴰⵙ ⵊⵍⵍⵓⵏⵜ. ⵉⵎⴷⵉⵡⵉⵍⵏ ⵏⵏⵓⵏ ⵏ ⵜⵙⴷⴰⵡⵜ ⵔⵡⴰⵙⵏ ⵓⴽⴰⵏ ⵡⵉⵏ ⵣⵣⴰⵡⵉⵜ ⵏⵖ ⵉⵙ ⵜⵏ ⵙⵓⵍ ⵜⵓⴼ, ⵏⵜⵜⴰⵜ ⴽⵔⴰ ⵜⴳⴰ ⵜⴽⵛⵎ ⴷ ⵎⵉⴷⴷⵏ. -ⵏⴽⴽⵉ, ⵔⵉⵖ ⴰⴷ ⴰⴽ ⵉⵏⵉⵖ ⵜⵉⴷⵜ! ⴽⵉⵢⵢⵉⵏ ⵓⵔ ⵜⵜ ⵜⵔⵉⵜ, ⵏⴽⴽⵉ ⴰⵔ ⴰⴽ ⵙⴰⵡⴰⵍⵖ ⴼ ⵜⵙⵜⵔⴰⵜⵉⵊⵉⵜ, ⴱⵓ ⵜⴰⵅⵙⵜ ⵓⵔ ⵔⴰⴷ ⵜ ⵜⵍⵓⵃⴷ ⵙ ⵉⵡⴰⵍⵉⵡⵏ. -ⴽⵉⵢⵢⵉ ⵉⵖ ⵙⵉⴽ ⵇⵇⵍⵖ, ⵇⵇⵍⵖ ⵙ ⵜⵙⵜⵔⴰⵜⵉⵊⵉⵜ ⵏⵏⴽ ⵔⴰⴷ ⵉⵢⵉ ⵓⴽⴰⵏ ⵙⵓⵍ ⵜⴰⴷⴷⵔⵜ ⵎⴰ ⵉⵜⵜⵉⵏⵉ " ⵍⵎⵓⵜⴰⵎⴰⵔ 16 ". ⴱⵓ ⵜⴰⵅⵙⵜ ⴽⵉⵢⵢⵉⵏ ⵔⴰⴷ ⵜ ⵜⵍⵓⵃⴷ ⵙ ⵓⵊⵄⵓⴷ ⵏ ⴼⴰⵍⴰⵚⵟⵉⵏ, ⵙ ⵜⵜⵉⵢⵢⵜ ⵏ " ⵛⴰⵄⴱⵉ ⵍⵄⴰⵔⴰⴱⵉ ⵡⵉⵏ " ⵏⵖⴷ ⴰⴷ ⵏⴰⵣⵏ ⵙ ⵡⴰⵢⵢⴰⵡⵏ ⵏ ⵏⴰⵚⵕ ⵏⵖⴷ ⴰⴷ ⵏⵇⵇⵍ ⵙ ⵍⵊⴰⴱⵉⵔⵉ ⴰⴷ ⴰⵖ ⵢⴰⵔⴰ ⴼ ⵜⵙⵜⵔⴰⵜⵉⵊⵉⵜ ⵍⵍⵉ ⵙ ⵔⴰⴷ ⵏⵍⵓⵃ ⴱⵓ ⵜⴰⵅⵙⵜ. ⵖⵉⴷ ⵓⵔ ⴰⴽⴽⵯ ⴳⵉⵙ ⵍⵍⴰⵏ ⵉⵎⵓⵔⵉⴳⵏ ⵏ ⵜⵙⴷⴰⵡⵉⵜ, ⵏⵏⴰⵡ ⵏⵏⴰⵡ ⵍⵍⵉ ⵜⵣⴷⵉⴷ ⵖ ⵓⵙⵙⴰⵏ ⵣⵡⴰⵔⵏⵉⵏ, ⵖⵉⴷ ⴳⵉⵙ ⵜⵉⴷⵜ, ⵜⴰⵖⵏⵙⴰ ⵏ ⵜⵉⴷⵜ, ⵖⴰⵔ ⵉⵙⵔⴼⴰⵏ ⵏⵖ ⴱⵓ ⵉⴳⴳⵓⵔⴷⴰⵏ. -ⵖⵉⵍⴰⴷ ⵜⵔⵖⵉⴷ ⴰ ⵉⵥⵉⵍ, ⴰⵔ ⴽⵉⵖ ⵓⴽⴰⵏ ⵏⵊⵎⵄⴰ, ⵓⵔ ⴳ ⵉⴽ ⵜⵔⴰ ⵜⵉⵣⵉ ⴰⴷ ⵜⵛⵇⵇⵓⴷ ⵙ ⵎⴽⴰⵏⵏ. ⵉⵥⵉⵍ ⴰⵢⵍⵍⵉ ⴰⵙ ⵉⵙⵙⴰⵖⵏ ⵜⴰⴳⵓⴹⵉ ⵖ ⵓⵙⵎⵓⵏ ⵏⵏⵙ ⵓⵔ ⵜ ⵉⴳⵉ ⴰⵢⵍⵍⵉ ⴰⵙ ⵉⵜⵜⴰⵍⵙ ⴼ ⵉⵎⵔⴷⵓⴽⴽⵓⵜⵏ ⵏ ⵜⵙⴷⴰⵡⵉⵜ, ⴰⵢⵍⵍⵉ ⴰⵙ ⵉⴳⴰⵏ ⵜⴰⴳⵓⴹⵉ ⵉⴳⴰ ⵜ ⵍⵍⵉⵖ ⵓⵔ ⵉⵙⵎⵓⵙⵙ ⵜⴰⴹⴰⴹⵜ ⵜⵉⵣⵉ ⵍⵍⵉⵖ ⵉⵎⵎⴰⵖ ⵏⵜⵜⴰⵏ ⴷ ⵓⵏⴳⵉ, ⵍⵍⵉⵖ ⵓⵔ ⵉⵥⴹⴰⵕ ⴰⴷ ⵉⵏⵏⴰ ⵎⵇⵇⴰⵔ ⴷ ⵍⵄⴰⵕ ⵉ ⴱⵓ ⵜⴰⵅⵙⵜ. ⵉⴼⴼⴰⵖ ⴷ ⵢⵉⵥⵉⵍ ⴷ ⵓⴼⵜⴰⵙ, ⵉⵎⴷⵉ ⴰⵙ ⵢⴰⵏ ⵏ ⵓⵏⴳⵯⵎⴰⵔ ⵏⵏ ⵉⴽⴽⵙⵏ ⵉⵎⵉⴽ ⵖ ⵉⵙⴳⴳⵯⴰⵙⵏ, ⵓⴷⵎ ⵏⵏⵙ ⵉⴹⵍⴰ ⵙ ⵜⴰⴼⵓⴽⵜ, ⵉⵙⵜⵖ ⵙ ⵜⵎⵎⴰⵔⴰ, ⵓⵔ ⴼⵍⵍⴰⵙ ⵍⵍⴰⵏⵜ ⵜⵎⵉⵜⴰⵔ ⵏ ⵍⵖⴷⵔ: -ⵙⵙⵓⵔⴼ ⵉⵢⵉ, ⴰ ⵉⵡⵉ ⵉⵥⵉⵍ, ⵓⴳⵔⵖ ⴽ ⵖ ⵉⵙⴳⴳⵯⴰⵙⵏ, ⴰⴳⵯⵔⵖ ⴽ ⵖ ⵜⴰⵔⵎⵉⵡⵉⵏ, ⵏⴽⴽⵉ ⵓⵔ ⵉⵢⵉ ⵉⵖⴰⵎⴰ ⵢⴰⵜ ⵖ ⵓⴼⵜⴰⵙ ⴰⴷ, ⵓⵔ ⵉⵢⵉ ⵉⵖⴰⵎⴰ ⵓⵏⵛⴽ ⴰⴷ ⵍⵍⵉ ⵉⵣⵔⵉⵏ ⵖ ⵜⵓⴷⵔⵜ ⵉⵏⵓ. ⵜⵙⵙⵓⵙⵎ ⵉⵢⵉ ⴱⴰⵀⵔⴰ ⵜⵓⵔⵔⴳⵣⴰ ⵏⵏⴽ, ⵉⵙⵙⵓⵙⵎ ⵉⵢⵉ ⴱⴰⵀⵔⴰ ⵍⵍⵉⵖ ⵜⴽⴽⵉⴷ ⵜⴰⵎⴰ ⵏ ⵉⵎⵥⵍⴰⴹ. ⵎⴰⵛⵛ ⴰⴷ ⴱⴰⵀⵔⴰ ⵓⵔ ⵜⵙⵙⵉⴼⵙⵓⵙⴷ ⵜⴰⵡⴰⴷⴰ ⵏⵏⴽ, ⵓⵍⴰ ⴰⵔ ⵜⴽⴽⵉⵙⴷ ⵏⵏⵉⵢⵜ ⵏⵏⴽ ⵉ ⵢⴰⵏ ⵜⵓⴼⵉⴷ. ⵥⵕⵉⵖ ⴽ, ⵙⵙⴼⵍⴷⵖ ⴰⴽ ⵍⵍⵉⵖ ⴰⵔ ⵜⴻⵜⵜⵥⵉⴷ ⴷ ⵓⵄⵣⵔⵉ ⵏ ⴳⴰⵎⵍⵍⵉ, ⵎⴰ ⴰⵏⵏ ⴰⴼ ⵔⵉⵖ ⴰⴷ ⵙⵉⴽ ⵙⴰⵡⵍⵖ? ⴰⴼⵔⵓⵅ ⴰⵏⵏ, ⴰ ⵉⵡⵉ, ⴰⴷ ⴰⵙ ⵓⵔ ⵜⴽⴽⵉⵙⴷ ⵏⵏⵉⵢⵜ ⵏⵏⴽ, ⵀⴰ ⵏⵏ ⴰⵎⵥⵥⵓⵖ ⵎⵇⵇⵓⵕⵏ ⵏ ⴱⵓ ⵜⴰⵅⵙⵜ ⴰⴷ ⵉⴳⴰ. ⵏⵜⵜⴰⵏ ⴰⴷ ⴰⵙ ⵉⴱⴷⴷⵏ ⴰⵢⵍⵍⵉⵖ ⵉⴽⵛⵎ ⵙ ⵓⴼⵜⴰⵙ. ⵉⵙ ⴰⴽⴽⵯ ⵏⵏⴰⵏ ⵔⴰⴷ ⴰⵙ ⵉⵙⵜⴰⵀⵍ ⵉⵍⵍⵉⵙ. ⵉⵖ ⵏⴼⵙⵙ, ⴰ ⵉⵡⵉ, ⵀⴰ ⵏⵏ ⴰⵛⴽⵓ ⵉⵔⵡⵉ ⵓⵎⴷⴰ, ⵢⵓⵜⵉ ⴳⵉⵏⵖ ⵎⴰ ⵉⵙⵖⴰ ⴱⵓ ⵜⴰⵅⵙⵜ ⵙ ⵙⵉⵏ ⵏ ⵔⵔⵢⴰⵍ ⵎⴰ ⵉⵎⵎⴰⵖⵏ ⴼ ⵚⴰⵃⴰ ⵏ ⵉⵏⴳⵯⵎⴰⵔⵏ ⴷ ⵚⴰⵃⴰ ⵏ ⵜⵎⴰⵣⵉⵔⵜ, ⵜⴰⵎⴰⵖⵜ. ⵀⴰ ⵏⵏ ⴰ ⵉⵡⵉ ⵓⵔ ⴰⴽ ⵏⵏⵉⵖ ⵢⴰⵜ, ⵓⵔ ⴽ ⵥⵕⵉⵖ ⵓⵔ ⵉⵢⵉ ⵜⵥⵕⵉⵜ. -ⵜⴰⵏⵎⵎⵉⵔⵜ ⵏⵏⴽ ⴰ ⵓ ⵜⵎⴰⵣⵉⵔⵜ, ⵀⴰ ⵏⵏ ⵜⴳⵉⴷ ⵉⵢⵉ ⴰⵍⵍⵏ, ⵜⵙⵙⵉⵙⴼⵉⵡⴷ ⵉⵢⵉ ⵜⵉⵍⵍⴰⵙ, ⵓⵔ ⴽ ⵥⵕⵉⵖ ⵓⵔ ⵉⵢⵉ ⵜⵥⵕⵉⴷ. ⵉⵥⵉⵍ ⵉⵙⵙⵏ ⵎⴰⵙ ⴷ ⴱⵓ ⵜⴰⵅⵙⵜ ⵉⵍⵍⴰ ⵙ ⵎⵏⵏⴰⵡ ⵉⵎⵣⴳⴰⵏ ⵎⴰⵛⵛ ⴰⵢⵍⵍⵉ ⵏⵏ ⵓⵔ ⵉⵜⴰⵎ ⵉⴳⴰ ⵜ ⵡⴰⴷ ⵎⵇⵇⵓⵕⵏ ⵡⵉⵏ ⵏ ⵓⵙⵎⵓⵏ ⵏⵏⵙ ⵍⵍⵉ ⴰⵙ ⵉⵜⵜⴽⴽⵉⵙⵏ ⵉⵏⵖⵎⵉⵙⵏ ⵏ ⵜⵙⴷⴰⵡⵉⵜ, ⵍⵍⵉ ⵉⵙⵙⵓⴳⵜⵏ ⵉⵡⴰⵍⵉⵡⵏ ⴼ ⵜⴳⵔⴰⵡⵍⴰ, ⵜⴰⵎⴰⵖⵜ ⵏ ⵜⵙⴽⵯⴼⴰⵍ ⵓⵔ ⵏⵏ ⵉⵜⴰⵎ ⵎⴰⵙ ⵥⴹⴰⵕⵏ ⵉⵡⴰⵍⵉⵡⵏ ⴰⴷ ⴳⵉⵏ ⴰⴼⵏⴰ ⵏ ⵉⵙⴽⴽⵉⵔⵏ. ⵓⵔ ⵏⵏ ⵉⵜⴰⵎ ⵎⴰⵙ ⴷ ⵍⴰⵥ ⴷ ⵓⵙⵓⵎⵎⵔ ⵉⵥⴹⴰⵕ ⴰⴷ ⵉⵙⴳⵔⴰⵡⵍ ⴰⴳⵔⵣⴰⵎ ⴰⴷ ⵉⴳ ⵉⴼⵉⵙ. ⵎⵇⵇⴰⵔ ⴷ ⴰⴷ ⵉⴳ ⵢⴰⵏ ⴰⴱⵔⴳⴰⴳ ⵉⵇⵇⴰⵏ ⴷ ⴰⴷ ⵢⵉⵍⵉ ⵙ ⵜⵓⴳⴳⴰ ⵎⵇⵇⵓⵕⵏ ⴷ ⴰⴷ ⵉⴳ ⵢⴰⵏ ⵖ ⵡⵉⵍⵍⵉ ⵉⵣⵔⵉⵏ ⵖ ⵉⵎⵔⴷⵓⴽⴽⵓⵜⵏ ⵏ ⵜⵙⴷⴰⵡⵉⵜ. ⴱⵓ ⵜⴰⵅⵙⵜ ⵓⵔ ⵉⴳⵉ ⵖⴰⵔ ⵢⴰⵏ, ⵓⵔ ⵉⴳⵉ ⵡⴰⵃⴷⵓⵜ ⵜⴰⵎⴰⵣⵉⵔⵜ ⴰⴽⴽⵯ ⵜⴳⴰ ⵉⴷ ⴱⵓ ⵜⵓⵅⵙⵉⵏ. ⵉⵖⵡⵥⴰⵏ ⵓⵎⵥⵥⵓⵖ ⵎⵇⵇⵓⵕⵏ: ⵉⵥⵉⵍ ⵉⴳⵍⵍⵉⵏ ⵓⵔ ⵉⵎⵎⴰⵖ ⴷ ⵢⴰⵏ, ⵉⵎⵎⴰⵖ ⴷ ⵓⵏⴳⵉ. ⴰⵢⵢⵓⵔ 5 ⵉⴳⴰ ⵓⵣⵎⵣ ⴰⵜⵡⴰⵏ ( ⵜⴰⵔⵓⵃⵉ ) ⵏ ⵜⴰⴼⵓⴽⵜ, ⵍⵍⵉⵖ ⵓⵔ ⵜⴰ ⵉⴽⵛⵉⵎ ⵢⵉⵥⵉⵍ ⵙ ⵜⴳⵎⵎⵉ, ⵓⵔ ⵜ ⵜⵔⵉⴷ ⵉ ⵓⵎⵢⴰ, ⵖⵍⵉⵏ ⴰⵙ ⵉⴷⴰⵎⵎⵏ, ⵣⵓⵏⴷ ⴽⵔⴰ ⵏ ⵢⴰⵏ ⵙ ⴷ ⵉⵇⵇⴰⵏ ⴰⴷ ⵉⵙⵙⵏ ⵙ ⵜⵙⵔⴳⵎⵜ ⵏⵏⵙ, ⵉⵙⵢⴰⴼⴰ ⵙ ⵜⴷⴰⵍⵍⵉⵜ ⵍⵍⵉⵖ ⴷⵉⵙ ⵓⵔ ⵉⵎⵓⵏ ⵢⴰⵏ. ⵜⵉⵣⵉ ⵍⵍⵉⵖ ⵉⴽⵛⵎ, ⵢⵓⴼⴰ ⵏⵏ ⵜⵉⵍⴻⵍⵍⵉ ⴰⵔ ⵓⴽⴰⵏ ⵜⵄⵎⵎⴰⵔ ⵢⴰⵜ ⵏ ⵜⵍⴱⵔⵔⴰⴷⵜ ⵏ ⵡⴰⵜⴰⵢ. ⵉⵙ ⵜⵜ ⴽⴰ ⵉⵥⵔⴰ, ⵉⵜⵜⵓ ⴰⴽⴽⵯ ⵉⵎⵓⴽⵔⵉⵙⵏ ⴰⵏⵏ ⵏ ⵓⴼⵜⴰⵙ, ⵉⵜⵜⵓ ⵙⵙⴰⵏⴷⵉⴽⴽⴰ, ⵍⴰⴳⵔⵉⴼ, ⴱⵓ ⵜⴰⵅⵙⵜ, ⴰⵎⵖⵏⴰⵙ ⵏ ⵍⵎⵉⴽⴽⴰ. ⵉⴳⴰ ⵢⴰⵏ ⵢⴰⴹⵏⵉⵏ, ⵉⵙⵙⵓⵜⵍ ⴰⵙ ⵓⵖⴷⵊⴰⵊ ⵣⵓⵏⴷ ⴽⵔⴰ ⵏ ⵓⵍⴳⵎⴰⴹ, ⵉⵙⵢⴰⴼⴰ ⵎⴰⵙ ⴷ ⵙⵉⵙ ⵢⵓⵔⵔⵉ ⵓⵣⵎⵣ ⵙ ⵉⴳⴰⵔⴰⵏ ⴰⵢⵍⵍⵉⵖ ⵙⵓⵍ ⵉⴳⴰ ⴰⵏⵍⵎⴰⴷ. ⵣⵓⵏⴷ ⵉⵖ ⴷ ⴳⴳⵯⵉⵣⵏ ⵡⴰⵏⵉⵔⵏ ⵏ ⵉⴳⵏⵡⴰⵏ ⴰⴼⴰⴷ ⴰⴷ ⴰⵙ ⵙⵙⵓⵜⵔⵏ ⴰⵙⵓⵔⴼ ( ⵍⵎⵓⵙⴰⵎⵉⵃⴰ ) ⴼ ⵉⵣⵎⴰⵣ ⵍⵍⵉⵖ ⵉⴳⴳⵓⵎⵎⵉ ⵎⵇⵇⴰⵔ ⴷ ⴰⴷ ⵀⵍⵍⵉ ⴳⵉⵙ ⵜⵙⵎⴰⵇⵇⵍ " ⵀⴰ ⵜⵜ ⵉⴷ ⵖ ⵜⴰⵎⴰⵏⴰⴽ! ⵜⴳⴰ ⵜⵉⵏ ⴽ! ⴰⴷ ⵜⵜ ⵓⵔ ⵜⴼⵍⵜ! ". ⵛⵛⴰⵏ ⵉⵎⵏⵙⵉ, ⵉⵍⵀⵓ ⵢⴰⵏ ⴳⵉⵜⵙⵏ ⴰⵔ ⵉⵙⵎⵓⵇⵇⵓⵍ ⵖ ⵡⴰⵢⵢⴰⴹ ⵣⵓⵏⴷ ⵉⵖ ⵉⵔⴰ ⴽⵓ ⵢⴰⵏ ⴰⴷ ⵢⵉⵏⵉ ⵉ ⵡⴰⵢⵢⴰⴹ ⵜⴰⵏⵎⵎⵉⵔⵜ. ⵏⵜⵜⴰⵏ ⴰⵛⴽⵓ ⵜⵓⵔⵔⵉ ⴰⵙ ⴷ, ⵏⵜⵜⴰⵜ ⴰⵛⴽⵓ ⵉⴽⴽⴰ ⵜⴰⵎⴰ ⵏⵏⵙ ⴰⴷ ⵓⵔ ⵜⵜⵡⴰⵢⴼⴽⴰ ⵉ ⵜⵙⵡⴰⴽ, ⴰⴷ ⵓⵔ ⵜⴳ ⵜⵉⵔⵎⵜ ⵉ ⵡⵓⵛⵛⴰⵏⵏ ⴷ ⵉⴼⴰⵙⵉⵡⵉⵏ ⵏ ⵜⴰⴳⴰⵏⵉⵏ. ⵉⴳⴰ ⵏⵏ ⴰⴼⵓⵙ ⴰⵔ ⵜⵜ ⵉⵙⵍⴰⵢ ⵙ ⵉⵅⴼⴰⵡⵏ ⵏ ⵉⴹⵓⴹⴰⵏ, ⵢⴰⵏ ⵏ ⵓⴼⵓⵙ ⴰⵔ ⵉⵜⵜⴽⴽⴰ ⴼ ⵓⴷⵎ ⵏⵏⵙ, ⴷⴷⴰⵡ ⴰⵙ ⵏ ⵜⵏⵣⴰⵔ ⵏⵏⵙ ⵖ ⵉⵍⵍⵉ ⵖ ⵣⴷⵉⵏⵜ ⵜⵏⴼⵓⵔⵉⵏ ⵏⵏⵙ, ⴰⵎⴳⴳⵕⴹ, ⵏⵏⵉⴳ ⵏ ⵓⵎⵥⵥⵓⵖ, ⴷⴷⴰⵡ ⴰⵙ ⵏ ⵓⵎⵥⵥⵓⵖ, ⵉⵖ ⵉⵕⵎⵉ ⵖ ⵉⵥⵍⵎⴰⴹⵏ ⵢⵓⵔⵔⵉ ⵙ ⵉⴼⴰⵙⵉⵢⵏ. ⴰⴼⵓⵙ ⵢⴰⴹⵏⵉⵏ ⵉⴳⴰ ⵓⵙⵓ ⵉ ⵢⵉⵅⴼ ⵏⵏⵙ ⴰⵔ ⵜⵜ ⵉⵜⵜⵃⵍⵍⵉⵍ ⵣⵓⵏⴷ ⵉⵖ ⴰⵔ ⵉⵜⵜⵃⵍⵍⵉⵍ ⴽⵔⴰ ⵏ ⵡⴰⵣⵣⴰⵏ ⵍⵍⵉ ⵙ ⴷ ⵉⵇⵇⴰⵏ ⴰⴷ ⵜ ⵉⴷ ⵉⵙⵙⵏⴽⵔ, ⴰⴷ ⵜ ⵉⴹⵓⴼ, ⴰⴷ ⵜ ⵓⵔ ⵛⵛⵉⵏ ⵉⵙⵡⴰⴽ, ⵏⵜⵜⴰⵜ ⵓⵔ ⴰⵔ ⵜⵜ ⵉⵜⵜⴰⵡⵉ ⵉⴹⵚ ⵖⴰⵔ ⵉⵖ ⵜⵥⵕⴰ ⵉⵥⵉⵍ, ⵣⵓⵏⴷ ⵉⵖ ⴰⵙ ⴳⴰⵏ ⵡⵓⵙⵙⴰⵏ ⵍⵍⵉ ⴳⵉⵙ ⵓⵔ ⵉⵜⵜⵉⵍⵉ ⴰⵎⵔ ⵜⵉⴹⴰⴼ ⵏ ⵜⵃⴰⵏⵓⵜ. ⴰⵔ ⵜⵜ ⵉⵜⵜⴰⵡⵉ ⵢⵉⴹⵚ ⴰⵛⴽⵓ ⵓⵔ ⴰⵙ ⵜⵜ ⵙⵓⵍ ⵣⵣⵉⵡⵉⵣⵏ ⴳⴰⵔ ⵉⵙⵇⵙⵉⵜⵏ ⵍⵍⵉ ⴰⵙ ⵉⵜⵜⴳⴳⴰⵏ ⵜⴰⵇⵇⴰⵢⵜ ⴽⵔⴰⵢⴳⴰⵜ ⴰⵙⵙ, ⴰⵔ ⵜⴳⴳⴰⵏ ⴰⵛⴽⵓ ⵉⵊⵉⵡⵊⵉⵡⵏ ⵓⵔ ⴰⵔ ⵜⵜ ⵉⴷ ⵙⵓⵍ ⵍⴽⴽⵎⵏ ⵉⵣⵣⵓⴳⵣ ⴰⴼⵓⵙ ⵏⵏⵙ ⴰⵥⵍⵎⴰⴹ, ⵉⵍⵀⵓ ⴰⵔ ⵜ ⵉⵙⴰⴽⴰ ⴼ ⵓⵃⵍⵉⴳ ⵏⵏⵙ ⵍⵍⵉ ⵙ ⵉⵙⵢⴰⴼⴰ ⴰⵔ ⵉⵜⵜⵓⴼ ⵉⵎⵉⴽ ⵙ ⵉⵎⵉⴽ, ⴰⵢⵍⵍⵉ ⴳⵉⵙ ⵉⵍⵍⴰⵏ ⵉⵔⴰ ⵜⴰⵖⴰⵎⵜ ⵏⵏⵙ ⵖ ⵜⴰⴼⵓⴽⵜ, ⵖ ⵜⴰⴳⵓⵜ, ⵖ ⵉⵊⴰⵡⴰⵏ, ⵖ ⵓⵏⵥⴰⵕ, ⵖ ⵉⵎⵓⴽⵔⵉⵙⵏ, ⵖ ⵜⵓⵎⵔⵜ, ⵖ ⵜⴷⵉⵎⵓⴽⵔⴰⵜⵉⵜ, ⵖ ⵜⴷⵉⴽⵜⴰⵜⵓⵔⵉⵜ ⴰⵔ ⵙⵉⵙ ⵉⵙⵢⴰⴼⴰ ⵉⵎⵉⴽ ⵉⵡⵡⵓⵊⴷⵓ ⴷ ⵉⵙⵡⵉⵏⴳⵉⵎⵏ ⵏⵏⵙ, ⵉⴽⵜⵉ ⴷ ⵍⵍⵉⵖ ⴰⵙ ⵏⵏⴰⵏ ⵉⵥⵏⵥⴰⵕⵏ: ⵜⵉⵍⵍⴰⵙ ⴰⴷ ⵏⴽⴽⴰ ⵜⵉⵢⵢⴰⴹ ⴰⴷ ⴷ ⵏⵓⴼⴰ ⵎⴷⵉⵏⵜ ⴰⵖ. ⵎⴰⵏⵉⴽ ⵙ ⵔⴰⴷ ⵢⵉⵙⴼⵉⵡ ⴰ ⵉⵎⵎⵉ ⵡⴰⵔⵔⴰⵡ ⵏⵏⵎ? ⵉⵥⵎⴰ, ⵉⵎⵉⴽ ⵉⵍⵀⵓ ⴰⵔⴰⵙ ⵢⴰⵇⵇⵔⴰ: -ⵜⵉⵍⴻⵍⵍⵉ ⴰⵔ ⵉⵜⵜⵎⵓⵙⵙⵓ! ⴰⵔ ⵉⵜⵜⵎⵓⵙⵙⵓ! ⵎⴰⵙ ⴷ ⵉⵇⵇⴰⵏ ⴰⴷ ⵜ ⵏⵙⴽⵔ! -ⵉⵎⴰⵍⴰⵙⵙ ⴰ ⴰⴷ ⵉⵜⵜⵎⵓⵙⵙⵓ! ⵉⵙ ⴷ ⴽⵉⵢⵢⵉⵏ ⵓⵔ ⵊⵊⵓⵏ ⵜⵙⵙⵏⵜ!? -ⵎⴰⵙ ⴷ ⵉⵇⵇⴰⵏ ⴰⴷ ⵜ ⵏⵙⴽⵔ? -ⵓⵔ ⵙⵙⵉⵏⵖ. -ⵎⵏⵛⴽ ⴰ ⴰⴷ ⴼⵍⵍⴰⵙ ⵉⵣⵔⵉⵏ ⵖⵉⵍ ⴰⴷ? -ⵡⵉⵙⵙ ⴽⴽⵓⵥ ⵏ ⵢⵉⵔⵏ. -ⵉⵇⵇⴰⵏ ⴷ ⴰⴷ ⴼⵜⵓⵖ ⴷⴰⵔ ⵢⴰⵎⵏⴰ ⵏⵏⵖ ⴰⴷ ⴰⵙ ⵙⴰⵡⵍⵖ ⴼ ⵓⵎⵓⴽⵔⵉⵙ ⴰⴷ ⵏⵏⵖ. ⵏⵜⵜⴰⵜ ⴽⴰⴷ ⵉⵥⴹⴰⵕⵏ ⴰⴷ ⴰⵖ ⵜⴰⵡⵙ. -ⵎⴰⵏ ⵢⴰⵎⵏⴰ? -ⵓⵍⵜⵎⴰ, ⵓⵔ ⵊⵊⵓⵏ ⴰⵎ ⴼⵍⵍⴰⵙ ⵙⴰⵡⵍⵖ? -ⵢⴰⴽ ⵓⵔ ⵔⴰⴷ ⵜ ⵜⵉⵏⵉ ⵉ ⴰⵢⵜ ⵜⴳⵎⵎⵉ ⵏⵏⵖ? -ⵓⵀⵓ ⵓⵔ ⵜⴽⵚⵓⴹⵜ ⵢⴰⵜ. ⵎⵏⵛⴽ ⴰ ⴰⴷ ⵉⴽⴽⴰ ⵢⵉⵥⵉⵍ ⵓⵔ ⵏⵏ ⵉⵍⴽⵉⵎ ⵓⵍⵜⵎⴰⵙ ⵍⵍⵉ ⵉⵣⴷⵖⵏ ⵖ ⴱⵕⵕⴰ ⵏ ⵜⵎⴷⵉⵏⵜ. ⵉⵣⵣⵉⵡⵣ ⵜ ⴱⴰⵀⵔⴰ ⵓⵣⴷⴰⵢ ⴰⴷ ⵏⵏⵙ ⵏⴳⵔ ⴰⵙ ⴷ ⵜⵍⴻⵍⵍⵉ, ⵉⵍⴽⵎ ⴳⵉⵙ ⵉⵙⵇⵇⵙⵉⵜⵏ ⵎⵇⵇⵓⵕⵏⵉⵏ, ⵉⵏⵏⴰ ⴷ ⵢⵉⵅⴼ ⵏⵏⵙ ⵎⴰⵙ ⴷ ⴰⵢⵍⵍⵉ ⵖ ⵉⵇⵇⵏ ⵓⴼⵜⴰⵙ ⵢⵓⴼ ⴰⵙ ⴰⴷ ⵉⴼⵜⵓ ⴰⴷ ⵜⵜ ⵉⴷ ⵉⵥⵕ. ⵉⵥⵉⵍ ⵉⵖ ⴷⴰⵔⵙ ⵢⴰⴷⵍⵍⵉ ⴽⵔⴰ ⵏ ⵓⵎⵓⴽⵔⵉⵙ ⴰⵔ ⵜ ⵉⴷⵔⵔⵓ ⴷ ⵓⵍⵜⵎⴰⵙ, ⴰⵔ ⴱⴰⵀⵔⴰ ⵉⵙⴽⴰⵔ ⵙ ⵉⵎⵏⴰⴷⵏ ⵏⵏⵙ. ⵏⵜⵜⴰⵜ, ⵓⵔ ⴷⴰⵔⵙ ⵜⴳⵉ ⵖⴰⵔ ⵓⵍⵜⵎⴰⵙ, ⵉⵍⵍⵉⵙ ⵏ ⴱⴰⴱⴰⵙ ⴷ ⵉⵏⵏⴰⵙ, ⵏⵜⵜⴰⵜ ⵜⴳⴰ ⴷⴰⵔⵙ ⵓⵍⵜⵎⴰⵙ, ⵜⴰⵎⴷⴷⴰⴽⴽⵯⵍⵜ ⵏⵏⵙ, ⵉⵏⵏⴰⵙ. ⵓⵔ ⴱⴰⵀⵔⴰ ⴷⴰⵔⵙ ⵢⴰⵜ, ⴰⵔⴳⴰⵣ ⵏⵏⵙ ⵉⴳⴰ ⵜⵜⵔⵉⵙⵢⴰⵏ, ⵎⴰⵛⵛ ⵓⵔ ⵊⵊⵓⵏ ⵜⵍⴽⵎ ⴼ ⵢⴰⵜ, ⵙⵉⵏ ⵉⴼⵔⵅⴰⵏ ⵍⵍⵉ ⵜⵓⵔⵓ ⴰⵔ ⵜⵜⵉⴷⵓⵏ ⵙ ⵜⵉⵏⵎⵍ. ⵢⴰⵏ ⵏ ⵓⴼⵔⵓⵅ ⴷⴰⵔⵙ ⵎⵔⴰⵡ ( 10 ) ⵉⵙⴳⴳⵯⴰⵙⵏ ⴷ ⵢⴰⵜ ⵏ ⵜⴼⵔⵓⵅⵜ ⴷⴰⵔⵙ ⵙⴰ ( 7 ) ⵏ ⵉⵙⴳⴳⵯⴰⵙⵏ. ⵉⵥⵉⵍ ⵢⴰⵖ ⵜ ⵓⵎⴰⵔⴳ ⵏ ⵓⵍⵜⵎⴰⵙ, ⴷ ⵉⵔⴰ ⵏⵉⵜ ⴰⴷ ⴰⵙ ⵜⴰⵡⵙ ⵉⵖ ⵔⴰⴷ ⵜⵙⵓⵏⴼⵓ ⵜⵍⴻⵍⵍⵉ ⵍⵍⵉ ⴼⴰⵙ ⵢⴰⴷ ⵉⵙⴰⵡⵍ ⵍⵍⵉⵖ ⴰⵔ ⵙⵓⵍ ⵢⴰⵇⵇⵔⴰ. ⵓⵙⵙⴰⵏ ⴰⵏⵏ ⵜⵣⴷⵉ ⴰⵙ ⴱⴷⴷⴰ " ⵜⴰⴼⵔⵓⵅⵜ ⵉⵖ ⴽ ⵓⵔ ⵜⵔⵉ ⵜⴼⴽⵜ ⴰⵙ ⵙ ⵍⵓⵇⵇⵔ ", ⵎⴰⵛⵛ ⵖ ⵓⵣⵎⵣ ⴰⵏⵏ ⵓⵍⴰ ⵏⵉⵜ ⵡⴰⴷ, ⵉⵥⵉⵍ ⵓⴽⵉⵏⵜ ⴷ ⵡⴰⵍⵍⵏ ⵏⵏⵙ: ⵉⵔⴰ ⵜⵜ, ⵉⵔⴰ ⵜⵜ, ⵉⵔⴰ ⵜⵜ. ⵓⵙⵙⴰⵏ ⵣⵡⴰⵔⵏⵉⵏ, ⴰⵢⵏⵏⴰ ⵜⵏⵏⴰ ⵜⵍⴻⵍⵍⵉ, ⵜⵔⴰ ⵜ, ⵢⴰⵡⵉ ⴰⵙ ⵜ ⵉⴷ. ⵉⵍⵍⴰ ⵎⴰ ⵖ ⴰⵙ ⵉⵔⴰ ⵓⵍ ⵏⵏⵙ ⵜⵉⵢⴷⵔⵉⵏ ⵢⴰⵡⵉ ⵜⵏⵜ ⵉⴷ, ⵉⵍⵍⴰ ⵎⴰ ⵖ ⴰⵙ ⵉⵔⴰ ⵉⵍⴰⵡⴰⵏ, ⵙⵙⵔⴷⵉⵍ, ⵜⴰⵣⴰⵔⵜ ⵉⴽⵚⵓⴹ ⵉⵖ ⵓⵔ ⵜⵛⵛⵉ ⴰⵢⵍⵍⵉ ⴰⵙ ⵉⵔⴰ ⵉⵎⴰⵏ ⵏⵏⵙ ⵖ ⵓⵙⵙⴰⵏ ⴰⵏⵏ, ⴰⴷ ⴰⵙ ⴷ ⵉⴼⴼⴰⵖ ⵖ ⴽⵔⴰ ⵏ ⵜⵙⴳⴰ ⵖ ⵜⵖⵙⵙⴰ ⵏ ⵡⴰⵔⵔⴰⵡ ⵏⵏⵙ. ⵣⵓⵏⴷ ⴰⴽⴽⵯ ⵉⵏⴳⴳⵯⴰ ⵏⵏⵙ ⵏ ⵎⵥⵥⵉⵢ ⵍⵍⵉ ⵉⵥⵕⵕⴰ ⵖ ⵡⴰⵙⵉⴼ ⴽⵔⴰ ⵉⴽⵯⵍⴰ ⴳⵉⵙ ⴽⴰⴱⴰⴱ, ⴽⵔⴰ ⵜⴰⴹⴰⵕⵜ ⵏ ⵜⴼⵓⵍⵍⵓⵙⵜ, ⴽⵔⴰ ⵜⴰⴳⴰⵢⵢⵓⵜ ⵏⵉⵣⵉⵎⵎⵔ. ⵎⴰⵛⵛ ⵖⵉⵍⴰⴷ ⵓⵔ ⴰⵙ ⵙⵓⵍ ⵜⴳⵉ ⵜⵉⵣⵉ ⵖⴰⵔ ⵜⵉⵏⵉⵜⵉⵏ, ⴰⵣⵣⴰⵏ ⴰⵔ ⵉⵜⵜⵎⵓⵙⵙⵓ, ⵉⵍⴰ ⵉⵎⴰⵏ ⵏⵏⵙ, ⵉⴳⴰ ⴰⴼⴳⴰⵏ ⵍⵍⵉ ⴷ ⵉⵜⵜⵃⵉⵢⵢⴰⵍⵏ ⴰⵎⵓⴷⴷⵓ ⵏⵏⵙ ⵙ ⵜⵓⴷⵔⵜ, ⴰⵣⵣⴰⵏ ⵉⵜⵜⵏⴳⵉⵔⵉⵏ ⴷ ⵜⴼⵉⵢⵢⵉ ⵏ ⵎⴰⵙ ⵉⵎⵉⴽ ⵙ ⵉⵎⵉⴽ. ⵏⵜⵜⴰⵏ ⵓⵔ ⵉⵙⵙⵏ ⴰⵎⵢⴰ ⴼ ⴰⵢⵍⵍⵉ ⵙ ⴷ ⵉⵇⵇⴰⵏ ⴰⴷ ⵜ ⵉⵙⴽⴰⵔ ⵉⵖ ⵜⴼⴼⵉ ⵜⴰⵖⵓⵢⵢⵉⵜ, ⵉⵖ ⴰⵔ ⵜⴻⵜⵜⵔⵔⴰ, ⵉⵖ ⴰⵔ ⵜⴽⴽⴰⵜ ⵙ ⵉⴹⴰⵕⵏ ⴷ ⵉⴼⴰⵙⵙⵏ. ⵏⵜⵜⴰⵜ ⵖ ⵓⵎⵏⵉⴷ ⵏⵏⵙ, ⵓⵔ ⵊⵊⵓⵏ ⵢⴰⴷⵍⵍⵉ ⵜⵙⵡⵉⵏⴳⵎ ⵉⵙ ⵔⴰⴷ ⴷ ⵢⴰⵛⴽ ⵢⴰⵏ ⵏ ⵡⴰⵙⵙ ⵍⵍⵉ ⵖ ⵔⴰⴷ ⵜⵉⵔⵡⵉⵙ ⴰⴽⴽⵯ ⵜⵉⵎⵖⴰⵔⵉⵏ ⵍⵍⵉ ⵢⴰⴽⴽⴰⵏ ⵜⵓⴷⵔⵜ ⵉ ⵉⵎⵣⴷⴰⵏ ⵏ ⴷⴷⵓⵏⵉⵜ. ⵎⴰ ⴰⴷ ⴰⴼ ⵉⵔⴰ ⴰⴷ ⵉⵥⵕ ⵓⵍⵜⵎⴰⵙ ⵍⵍⵉ ⴼ ⵢⴰⴷ ⵜⵣⵔⵉ ⵜⵎⵎⴰⵔⴰ ⵏ ⵜⵉⵏⵉⵜⵉⵏ. ⵏⵜⵜⴰⵜ ⴰⴷ ⵉⵙⵙⵏⵏ ⵎⴰⵏ ⵉⵙⴰⴼⴰⵔⵏ ⴰⵙ ⴷ ⵉⵇⵇⴰⵏ ⴰⴷ ⵜⵏ ⵜⵛⵛ ⵜⵎⵖⴰⵔⵜ ⵉⵜⵜⴰⵔⵓⵏ, ⵎⴰⵙ ⴷ ⵉⵇⵇⴰⵏ ⴰⴷ ⵉⵜⵜⵓⵙⴽⴰⵔ ⴷ ⴰⴷ ⵓⵔ ⵉⵜⵜⵓⵙⴽⴰⵔ ⵖ ⵡⴰⵏⴰⵡ ⴰⴷ ⵏ ⵉⵣⵎⴰⵣ. ⵎⴰⵛⵛ ⵎⴰⵏⵉⴽ ⴰⵙ ⵔⴰⴷ ⴰⵙ ⵉⵙⵎⵎⵏⵜⵍ ⵉⵎⵎⵔⵡⴰⵢⵏ ⴰⵏⵏ ⵍⵍⵉ ⵙ ⵉⴽⵛⵎ? ⵉⵙ ⴷ ⴰⴷ ⴼⵍⵍⴰⵙ ⵉⵙⴽⵉⵔⴽⵉⵙ, ⵢⵉⵏⵉ ⴰⵙ ⵎⴰⵙ ⵉⴳⴰ ⵡⴰⵔⵔⴰⵡ ⴰⵏⵏ ⵡⵉⵏⵙ, ⵏⵖⴷ ⴰⴷ ⴰⵙ ⵉⴽⴽ ⴰⵖⴰⵔⴰⵙ, ⵢⴰⵍⵙ ⴰⵙ ⵉ ⴰⵢⵍⵍⵉ ⴷ ⵉⴳⴳⵓⵔⴰⵏ ⵖ ⵜⵓⴷⵔⵜ ⵏⵏⵙ ⵖ ⵡⵓⵙⵙⴰⵏ ⴰⵏⵏ ⵍⵍⵉ ⴰⵙ ⵉⴽⴽⴰ. ⵉⴱⴱⵉ ⵜⴰⵏⴼⵓⵍⵜ ⵏⵏⵙ ⵏ ⵟⵟⵓⴱⵉⵚ, ⵉⵙⴽⵔ ⴰⵖⴰⵔⴰⵙ ⴷⴰⵔ ⵓⵍⵜⵎⴰⵙ, ⵢⵓⵎⵥ ⴰⴷⵖⴰⵔ ⵏⵏⵙ, ⵉⵍⵀⵓ ⴰⵔ ⵉⵙⵡⵉⵏⴳⵉⵎ ⵎⴰ ⵔⴰⴷ ⵉⵜⵜⵉⵏⵉ ⵉ ⵓⵍⵜⵎⴰⵙ. ⵉⵎⵉⴽ ⵉⵥⵕ ⵏⵏ ⴰⴼⵓⵙ ⵏ ⵢⴰⵏ ⵏ ⵓⵄⵥⵕⵉ ⵍⵍⵉ ⴼ ⴷ ⵓⴳⴳⴰⵏⵜ ⵜⵎⵉⵜⴰⵔ ⵏ ⵉⵎⵣⴷⵉ ⴼ ⵜⵎⴷⵉⵏⵜ, ⴰⵔ ⵉⵜⵜⵍⵍⵉ ⵖ ⵓⵇⵔⴰⴱ ⵏ ⵢⴰⵏ ⵏ ⵓⴼⵇⵇⵉⵔ: -ⴷⴷⴰ ⵍⵃⴰⵊ! ⵀⴰ ⵏⵏ ⵡⴰⵏ ⵔⴰⴷ ⵉⵙⵙⵓⴳⵓ ⴰⵢⵍⵍⵉ ⵉⵍⵍⴰⵏ ⵖ ⵓⵇⵔⴰⴱ ⵏⵏⴽ! ⵙⵙⴼⵍⴷⵏ ⴰⵙ ⴽⵔⴰ ⵏ ⵉⵄⵣⵔⴰⵢ ⵏ ⵜⵓⵥⵥⵓⵎⵜ, ⵎⵓⵏⵏ ⵏⵉⵜ ⴼ ⵉⵎⵉⴽⵔ ⵍⵍⵉ, ⵊⵊⴰⵡⵏⵏ ⴰⵙ ⴰⴽⵓⵔⴰⵢ, ⴼⵍⵏ ⵜ ⵏⴳⵔ ⵜⵎⵜⵜⴰⵏⵜ ⴷ ⵜⵓⴷⵔⵜ. ⴽⴽⵉⵙⵏ ⴰⵙ ⴰⵢⵍⵍⵉ ⵢⵓⴽⵔ ⵉ ⵓⴼⵇⵇⵉⵔ ⵓⵍⴰ ⴰⵢⵍⵍⵉ ⵢⴰⴷⵍⵍⵉ ⴷⴰⵔⵙ ⵉⵍⵍⴰⵏ, ⵔⵓⵔⵏ ⵉ ⵓⴼⵇⵇⵉⵔ ⴰⵢⴷⴰ ⵏⵏⵙ, ⴱⴹⵓⵏ ⴰⵢⵍⵍⵉ ⴽⴽⵉⵙⵏ ⵉ ⵉⵎⵉⴽⵔ. -ⴰ ⴽⵯⵏ ⵉⵙⵔⴱⵃ ⵕⴱⴱⵉ ⴰ ⵜⴰⵔⵡⴰⵏⵓ! ⵎⵍⴰⵜ ⵉ ⵉⵎⴰⴽⵔⵏ ⵉⵙ ⴱⴷⴷⴰ ⵏⴳⴰ ⵢⴰⵏ! ⵉⵥⵉⵍ ⵜⵣⵣⵉⵡⵣⵜ ⵜⴳⵓⵔⵉ ⵏ ⵓⴼⵇⵇⵉⵔ ⵓⴳⴳⴰⵔ ⵏ ⵎⴰⵙ ⵜ ⵉⵣⵣⵉⵡⵣ ⵡⴰⴷⴷⴰⴷ ⵏⵏⵙ ⵏⵜⵜⴰⵏ ⴷ ⵜⵍⴻⵍⵍⵉ. -ⵎⴰⵙ ⵉⵔⴰ ⴰⴷ ⵜ ⵉⵏⵏⴰ? ⵏⵜⵜⴰⵏ ⵉⵥⵕⴰ ⵖⴰⵔ ⵢⴰⵏ ⵏ ⵉⵎⵉⴽⵔ ⵎⴰⵛⵛ ⴰⴼⵇⵇⵉⵔ ⴰⵔ ⵉⵙⴰⵡⴰⵍ ⴼ ⵎⵏⵏⴰⵡ. -ⵉⵙ ⴷ ⵉⵙ ⵉⵙⵙⵏ ⵉⴼⵔⵅⴰⵏ ⴰⵏⵏ, ⵍⵍⵉⵖ ⵉⵏⵏⴰ ⵎⴰⵙ ⴷⵉⵙⵏ ⵉⴳⴰ ⵢⴰⵏ? ⴰⵡⴰⵍ ⵏ ⵓⴼⵇⵇⵉⵔ ⵖ ⵓⵎⵏⵉⴷ ⵏ ⵢⵉⵥⵉⵍ ⵓⵔ ⵉⴳⵉ ⵖⴰⵔ ⴰⵡⴰⵍ ⵏ ⴽⵓ ⴰⵙⵙ, ⴰⵡⴰⵍ ⵏⵏⵙ ⵉⴳⴰ ⴰⵎⴰⵔⴳ, ⵉⴳⴰ ⴰⵡⴰⵍ ⵉⴷⴷⵔⵏ ⵉⵔⴰ ⴱⴰⴱ ⵏⵏⵙ ⴰⴷ ⵉⵙⵙⵍⴽⵎ ⴽⵔⴰ ⵏ ⵜⵏⵢⴰⴼⵜ ( ⵍⴼⴰⵢⴷⵜ ) ⵉ ⵎⵉⴷⴷⵏ ⵍⵍⵉ ⴰⵙ ⵉⵙⵙⴼⵍⴷⵏ. ⵉⵍⴽⵎ ⵏⵏ ⵟⵟⵓⴱⵉⵙ, ⵉⴳⴳⵯⵉⵣ ⵢⵉⵥⵉⵍ, ⵢⵓⵜ ⵢⴰⵏ ⵎⵏⵏⴰⵡ ⵉⴷ ⵎⵉⵜⵔⵓ, ⵉⵍⴽⵎ ⵜⴰⵎⴰ ⵏ ⵢⴰⵏ ⵏ ⴱⵓ ⵜⵃⴰⵏⵓⵜ, ⵢⴰⵥ ⵏⵏ ⵉ ⵓⵍⵜⵎⴰⵙ, ⵉⵙⵖ ⴳⵉⵙ ⵢⴰⵏ ⵏ ⵍⵇⵇⴰⵍⴱ ⵏ ⵙⵙⴽⵯⴰⵔ ⴷ ⵍⴱⴰⴽⵉⵜ ⵏ ⵡⴰⵜⴰⵢ ⴷ ⴽⵔⴰ ⵍⴼⴰⵏⵉⴷ ⵉ ⵡⴰⵣⵣⴰⵏⵏ? ⵉⵡⴰⵜⵙ ⵜⴰⴳⴳⵓⵔⵜ, ⵉⵙⴷⵓⵇⵇⵔ. ⵜⵏⵏⵓⵕⵥⵎ ⴰⵙ ⵓⵍⵜⵎⴰⵙ, ⵉⴽⵛⵎ, ⵜⵓⵎⵔ ⵙⵉⵙ ⴱⴰⵀⵔⴰ, ⵜⵄⵎⵎⵔ ⴰⵙ ⴰⵜⴰⵢ, ⴳⴰⵡⵔⵏ, ⴰⵔ ⵙⴰⵡⴰⵍⵏ ⴼ ⵎⵥⵥⵉⵢ ⵏⵏⵙⵏ, ⴼ ⴰⵢⵜ ⴷⴰⵔⵙⵏ. ⵎⴰⵛⵛ ⵉⵥⵉⵍ ⵓⵔ ⴷ ⵉⵙⵙⵓⴳⴳⵉ ⴰⵢⵍⵍⵉ ⵉⵍⵍⴰⵏ ⵖ ⵓⵃⵍⵉⴳ ⵏⵏⵙ, ⴰⴱⵍⴰ ⵍⵍⵉⵖ ⵢⴰⴷ ⵉⴼⴼⴰⵖ ⵓⵔⴳⴰⵣ ⵏ ⵓⵍⵜⵎⴰⵙ ⵙ ⵜⵡⵡⵓⵔⵉ, ⴷ ⵜⴰⵣⵣⴰⵏⵉⵏ ⵙ ⵜⵉⵏⵎⵍ, ⵓⵔ ⴼⵍⵍⴰⵙ ⵉⵙⵙⵏⵜⵍ ⴰⵎⵢⴰ. ⵍⴽⵎⵏⵜ ⵜⴰⴽⵯⵥⵉⵏ ⵉⵣⵔⵉⵏ ⵙ ⵉⵎⵉⴽ, ⵜⴰⴼⵓⴽⵜ ⵜⵍⵀⴰ ⴰⵔ ⴷ ⵉⵜⵜⵉⵡⵔⵉⵖ, ⵉⵙⴽⵔ ⵢⵉⵥⵉⵍ ⴷ ⵓⵍⵜⵎⴰⵙ ⴰⴷ ⵏⵏ ⴷⴰⵔⵙⵏ ⵜⴰⵛⴽ, ⵉⵎⵙⴰⵍⵍⴰⵎ ⴷⵉⵙ, ⵉⴼⴼⴰⵖ. ⵓⵔ ⵜ ⵉⵙⵙⵓⵙⵎ ⵉⵥⵕⵉ ⵍⵍⵉ ⴳⵉⵙ ⵜⵙⴽⵔ ⵓⵍⵜⵎⴰⵙ ⵍⵍⵉⵖ ⴰⵙ ⵉⵜⵜⴰⵍⵙ ⵉ ⴰⵢⵍⵍⵉ ⴷ ⵉⴳⴳⵓⵔⴰⵏ ⵖ ⵜⵓⴷⵔⵜ ⵏⵏⵙ. ⵓⵔ ⵜ ⵉⵙⵙⵓⵙⵎ ⵍⵍⵉⵖ ⴳⵉⵙ ⵉⴱⴱⵉ ⵡⴰⵡⴰⵍ, ⵍⵍⵉⵖ ⴷ ⴳⵉⵙ ⴱⴱⴰⵇⵇⵉⵏ ⵉⵡⴰⵍⵉⵡⵏ, ⵍⵍⵉⵖ ⴰⵙ ⵜⵏⵏⴰ: -ⵡⴰⵀ ⴰ ⴳⵯⵎⴰⵏⵓ ⴰ ⵉⵥⵉⵍ ⵜⴰⴷⴳⴰⵍⵜ, ⵓⵔⵓⵏ ⵜ ⵡⵉⵢⵢⴰⴹ ⵜⵉⵔⵉⵜ ⴰⴷ ⵜ ⵉⴷ ⵜⵙⵏⴽⵔⵜ ⴽⵉⵢⵢⵉⵏ. -ⵓⵀⵓⵢ ⴰ ⵢⴰⵎⵏⴰ! ⵎⴰⵅⵅ ⵏⴽⴽⵉ ⵏⵓⴼⵍⵖ, ⵓⵔ ⴰⵎ ⵉⵏⵏⵉ ⵢⴰⵏ ⵖⵉⵍⴰⴷ ⵔⴰⴷ ⵜⴰⵀⵍⵖ, ⵓⵔ ⴰⵎ ⵉⵏⵏⵉ ⵢⴰⵏ ⵔⴰⴷ ⵜ ⵉⴷ ⵙⵙⵏⴽⵔⵖ. ⵔⴰⴷ ⴷⴰⵔⵉ ⵜⴳⴰⵡⵔ ⴰⵔ ⴽⵉⵖ ⵜⵓⵔⵓ, ⵜⵍⴽⵎ ⵜⴰⵡⵡⵓⵔⵉ ⵏⵏⵙ. -ⵉⵔⵡⵡⴰⵢⵏ ⴰ ⴰⵏⵏ ⴰ ⵉⵥⵉⵍ ⴰⴷ ⵜⵜ ⵀⵍⵍⵉ ⵉⴼⵙⵉ ⵕⴱⴱⵉ ⴽⵉⵢⵢⵉⵏ. -ⴰⴷ ⵜⵜ ⵉⴼⵙⵉ ⵕⴱⴱⵉ. ⴰⵢⵢⵓⵔ 6 ⵓⵙⵙⴰⵏ ⴽⵔⴰ ⵙ ⴰⵔ ⵣⵔⴰⵢⵏ? ⴽⵔⴰ ⵙ ⴰⵔ ⵉⵜⵜⵓⴼ ⵓⵃⵍⵉⴳ ⵏ ⵜⵍⴻⵍⵍⵉ. ⵓⵔ ⵙⵙⵏⵏ ⵎⴰⵏⵉⴽ ⴰ ⵔⴰⴷ ⴷ ⵉⵙ ⵙⴽⴰⵔⵏ. ⵜⵉⵍⴻⵍⵍⵉ, ⵉⵍⵍⴰ ⵎⴰ ⵖ ⴰⵙ ⵜⵜ ⵉⵜⵜⴰⵎⵥ ⵉⵡⵔⵉⵖ, ⴰⵔ ⵜⴻⵜⵜⵔⵔⴰ, ⵉⵍⵍⴰ ⵎⴰ ⵖ ⴰⵔ ⵜⴻⵜⵜⴳⴰⵡⴰⵔ, ⴰⵔ ⵜⵙⵡⵉⵏⴳⵉⵎ ⵖ ⵉⵎⵎⵉⵙ ⵍⵍⵉ ⵏⵏ ⵜⴼⵍ ⵉ ⴱⴰⴱⴰⵙ ⴰⴷ ⴼⵍⵍⴰⵙ ⵉⵜⵜⴰⵖ ⴽⵔⴰⵢⴳⴰⵜ ⴰⵙⵙ. ⴰⵔ ⴰⵙ ⴷ ⵉⵙⴽⴰⵔ ⵍⵃⴰⵍ ⵉⵙ ⵜⵍⵍⴰ ⵖ ⵜⴳⵎⵎⵉ ⴰⵔ ⵜⵙⵙⴼⵍⵉⴷ ⵣⵖ ⵓⵃⴰⵏⵓ ⵏⵏⵙ ⵉ ⴱⴰⴱⴰⵙ ⵉⵖ ⴰⵔ ⵉⵜⵜⵥⵉ ⴷ ⵎⴰⵙ ⵓⵔ ⵔⴰ ⴷ ⵜⵜⴷⵓⵢ ⴰⴱⵍⴰ ⵉⵖ ⴰⵙ ⵉⵖⵔⴰ ⵢⵉⵥⵉⵍ ⵏⵖⴷ ⵉⵖ ⵜⵍⵍⴰ ⴽⵔⴰ ⵏ ⵜⴰⵇⵇⵓⵔⵜ ⵉⴳⴳⵓⵜⵏ. ⵉⵥⵉⵍ ⴰⵙⵙ ⵍⵍⵉ ⴷ ⵢⵓⵔⵔⵉ ⴷⴰⵔ ⵓⵍⵜⵎⴰⵙ ⵉⵎⵎⴰⴳⴳⴰⵔ ⴷ ⵢⴰⵏ ⵏ ⵓⵎⴷⴷⴰⴽⴽⵯⵍ ⵏⵏⵙ, ⵉⵙⵙⵏ ⵜ ⵍⵍⵉⵖ ⴰⵔ ⵙⵓⵍ ⵢⴰⵇⵇⵔⴰ, ⴰⴷ ⵉⴳⴰⵏ ⵜⵉⴷⵜ ⴷ ⵉⵙⵙⵏ ⵜⵏ ⴰⴽⴽⵯ. ⵡⴰⵀ ⵎⴰⴷ ⵓⵔ ⵉⵙⵙⵏ ⵜⴰⵍⵍⴰⵙⵜ ⵏⵏⵙⵏ ⵍⵍⵉ ⵓⵔ ⵉⵏⵜⵍⵏ ⴼ ⵢⴰⵏ ⵉⵖⵔⴰⵏ ⵖ ⵍⵍⵉⵙⵉ ⵏⵏⵙⵏ? ⵉⵙⵙⵏ ⵜ ⵢⴰⴷⵍⵍⵉ ⵙⵓⵍ ⵖ ⵡⴰⵛⵜⵓⴽⵏ ⵓⵔ ⵜⴰ ⵏⵏ ⴰⴽⴽⵯ ⵎⵎⵓⵜⵜⵉⵏ ⴰⵢⵜ ⴷⴰⵔⵙ ⵙ ⵓⴳⴰⴷⵉⵔ. ⵖ ⵍⵍⵉⵙⵉ, ⵎⵉⴷⴷⵏ ⴰⴽⴽⵯ ⴰⵔ ⴰⵙ ⴰⵇⵇⵔⵔⴰⵏ ⵙ ⵉⵙⵎ ⵏⵏⵙ, ⴰⵔ ⵏⵜⵜⴰ ⴰⵔ ⴰⵙ ⵢⴰⵇⵇⵔⵔⴰ ⵙ ⴹⴼⵕⵉⵙⵎ ⵍⵍⵉ ⴰⵙ ⴳⴰⵏ ⴷⴰⵔⵙⵏ. ⵉⵎⵉ ⵏⵏⵙ ⵉⵛⵇⵇⴰ ⴼⵍⵍⴰⵙ ⴰⴷ ⴳⵉⵙ ⵉⴼⴼⵖ ⴽⵔⴰ ⵉⵙⵎ ⵢⴰⴹⵏⵉⵏ ⴰⴱⵍⴰ ⵉⵊⵉⵍⵍⵉⵊ. ⵏⵜⵜⴰⵏ ⴰⴷ ⴷ ⵉⵍⵎⴷ ⵉⴳⵓⵕⵕⴰ ⵣⵡⴰⵔⵏⵉⵏ, ⵎⴰⵏⵉⴽ ⴰⵙ ⴰⵔ ⵉⵙⵙⴽⵛⵓⵎ ⴰⴳⴳⵓ ⵙ ⵜⵓⵔⵉⵏ ⵏⵏⵙ ⵉⵙⵙⴼⴰⵖ ⵜ ⵉⴷ ⴱⵍⴰ ⴰⵙ ⵉⴳⴰ ⵜⴰⵇⵇⴰⵢⵜ. ⵏⵜⵜⴰ ⴰⴷ ⴷ ⵉⵎⵓⵏ ⵜⵉⴽⴽⴰⵍ ⵣⵡⴰⵔⵏⵉⵏ ⵙ ⵍⴱⵓⵔⴷⵉⵍ, ⴳⵯⵎⵔⵏ ⴷ ⵜⵉⵅⴷⴷⴰⵎⵉⵏ ⵖ ⵍⵓⵣⵉⵏ ⵏ ⵜⵎⵉⵟⴰⵛ ⴰⵙⵙ ⵍⵍⵉⵖ ⴷⵉⵙ ⵉⵎⵎⴰⵇⵇⴰⵔ ⵉⴽⵯⵜⵉ ⴷ ⵜⵓⴳⴷⵜ ⵏ ⵉⵄⵓⵕⵉⴹⵏ ⵍⵍⵉ ⵉⵙⴽⵔ ⵖ ⵎⵥⵥⵉⵢ ⵏⵏⵙ. ⵉⴽⵯⵜⵉ ⴷ ⵍⵍⵉⵖ ⴷⴰⵔⵙ ⵙⴰ ⵉⵙⴳⴳⵯⴰⵙⵏ, ⵢⵉⵍⵉ ⴷⴰⵔ ⵢⵉⵊⵉⵍⵍⵉⵊ ⵜⵜⴰⵎ, ⵉⴳⴰ ⵓⵣⵎⵣ ⵜⴰⵎⵖⵔⴰ ⵏ ⵜⴼⴰⵙⴽⴰ. ⵉⵊⵉⵍⵍⵉⵊ ⵉⵥⵕⴰ ⴱⴰⴱⴰⵙ ⵉⵖⵔⵙ ⵉ ⵉⵣⵉⵎⵎⵔ ⵢⴰⵣⵓ ⵜ, ⵉⴼⵜⵓ ⵏⵉⵜ ⴰⵙⴽⴽⴰ ⵏ ⵡⴰⵙⵙ ⴰⵏⵏ ⴰⵔ ⵉⵜⵜⵍⵍⵉ ⵙ ⵢⵉⵥⵉⵍ. ⵉⵙ ⴰⴽⴽⵯ ⵙⵉⵙ ⵉⵙⴷⵓⵇⵇⵔ ⵖ ⵜⴳⵎⵎⵉ. ⵉⵙⵍⵍⴰ ⵢⵉⵥⵉⵍ. ⵉⵥⵉⵍ ⵉ ⵉⵎⵎⵉⵙ ⵍⵍⵉⵖ ⴰⵙ ⵜⵏⵏⴰ: " ⵉⴼⴼⵓⵖ ⵉⴼⵜⴰ ⴷⴰⵔ ⵅⴰⵍⵜⵉⵙ ⵖ ⵉⵏⵣⴳⴳⴰⵏ ". ⵉⵊⵉⵍⵍⵉⵊ ⵏⵜⵜⴰⵏ ⵖ ⵜⵉⵣⵉ ⴰⵏⵏ ⵓⵔ ⵔⴰⴷ ⵉⵙⴽⵔ ⴽⵔⴰ ⴱⵍⴰ ⴷⵉⵙ ⵓⵔ ⵉⵍⵍⵉ ⵉⵥⵉⵍ. ⵢⵓⵔⵔⵉ ⵙ ⵜⴳⵎⵎⵉ ⵏⵏⵙⵏ, ⵉⵛⵛⴰ ⵉⵎⴽⵍⵉ ⵉⴼⴼⴰⵖ ⴷ ⴷⴰⵖ ⴰⵔ ⵉⵜⵜⵍⵍⵉ ⵙ ⵉⵥⵉⵍ. ⵉⵙⵙⵏⵏ ⵎⴰⵙ ⴷ ⵉⵎⵎⵉⵙ ⵓⵔ ⵜⵔⵉ ⴰⴷ ⵜ ⴷⵉⵙ ⵜⵥⵕⵕⴰ. ⵉⵙⴷⵓⵇⵇⵔⵔ ⴷⴰⵖ ⵜⵉⵙⵙ ⵙⵏⴰⵜ ⵜⵡⴰⵍ, ⵉⴼⴼⵖ ⴷ ⵉⵥⵉⵍ. ⵎⵏⵏⴰⵡⵜ ⵜⵡⴰⵍ ⴰⴷ ⴰⵙ ⵜⵏⵏⴰ ⵉⵎⵎⵉⵙ " ⴰⴷ ⵓⵔ ⵜⵜⵎⵓⵏⵜ ⴷ ⵉⵊⵉⵍⵍⵉⵊ ", ⵉⵎⵓⵏ ⴷⴰⵖ ⴷⵉⵙ. ⴼⵜⴰⵏ ⵙ ⵓⵎⴷⴷⵓⵣ ⵍⵍⵉ ⵖ ⴰⵏⵏ ⵉⵜⵜⵍⵓⵃ ⵓⵃⵊⵊⴰⵎ ⴰⵔⵔⴰⵙ ⵏⵏⵙ ⴰⵔ ⴳⵉⵙ ⵜⵜⵍⵍⵉⵏ ⵙ ⵜⴰⵣⵣⵉⵣⵡⴰⵔⵉⵏ. ⴰⴼⵏⵏ ⴳⵉⵙ ⵢⴰⵜ ⵙⵓⵍ ⵉⴼⵔⵙⵏⵏ, ⴰⵎⵥⵏ ⵏⵉⵜ ⵢⴰⵏ ⵏ ⵓⵎⵓⵛⵛ, ⵙⵏⴰⵍⵏ ⵜ ⵉ ⵍⵇⵇⴱⵍⵜ, ⵢⴰⵎⵥ ⵢⵉⵥⵉⵍ ⵉⴹⴰⵕⵕⵏ, ⵢⴰⵎⵥ ⵢⵉⵊⵉⵍⵍⵉⵊ ⴰⵎⴳⴳⵕⴹ ⵙ ⵢⴰⵏ ⵏ ⵓⴼⵓⵙ, ⵜⴰⵣⵣⵉⵣⵡⴰⵔⵜ ⵙ ⵡⵉⵙⵙ ⵙⵉⵏ ⵉⵍⵀⵓ ⴰⵔ ⵉⵇⵇⵔⵓⵙ " ⵜⴰⵇⵇⴰⴱⴱⴰⵍ ⵓⵙⵙⴰⵎⵉⵄ ⵓⵍⵄⴰⵍⵉⵎ " ⴰⴳⵯⵍⵏⵜ ⵖ ⵢⴰⵏ ⵏ ⵓⵎⵙⵎⴰⵔ ⴷ ⵉⴼⴼⴰⵖⵏ ⵖ ⵢⴰⵜ ⵏ ⵜⴷⵓⵍⵉ ⵉⵅⵍⴰⵏ, ⵢⴰⵣⵓ ⵜ ⵢⵉⵊⵉⵍⵍⵉⵊ, ⵉⵜⵃⵉ ⴷ ⵉⴱⵄⴰⵍ ⵏⵏⵙ, ⵉⴳ ⴰⵙ ⵢⴰⵏ ⵏ ⵓⴳⵣⵣⵓⵎ ⵏ ⵓⵖⴰⵏⵉⵎ ⵏⴳⵔ ⵉⵖⵣⴷⵉⵙⵏ. ⵓⵔ ⵊⵊⵓⵏ ⴷ ⵏⵜⵜⵏⵉ ⴰⴷ ⵉⵙⵡⵉⵏⴳⵎⵏ ⵖ ⵎⴰⴷ ⵙⴽⵔⵏ, ⴷⴰⵔ ⵉⵅⴼⴰⵡⵏ ⵏⵏⵙⵏ ⵉⵙ ⴽⴰ ⵔⴰⵏ ⴰⴷ ⵜⵜⵍⵎⴰⴷⵏ ⵜⵉⵖⵔⵙⵉ ⵖ ⵓⵎⵓⵛⵛ ⴰⴼⴰⴷ ⴰⴷ ⵙⵙⵏⵏ ⵉ ⵜⵖⵔⵙⵉ ⵏ ⵉⵣⴰⵎⵎⴰⵔⵏ. -ⵉⵙ ⵜⴽⵯⵜⵉⴷ ⵓⵙⵙⴰⵏ ⵍⵍⵉ ⵖ ⴰⵔ ⵜⵄⵎⵎⴰⵔⴷ ⵜⴰⵙⵙⵎⵉⵡⵉⵏ ⵙ ⵡⴰⵎⴰⵏ ⵉⵍⵍⵙⵏ ⵏ " ⵣⵣⵉⴳⵓ ", ⴰⵔ ⵜⵏⵜ ⵜⴽⴽⴰⵜⴷ ⵉ ⵉⴹⴰⵏ? -ⵓⵙⵙⴰⵏ ⴰⵏⵏ ⴰⵔ ⵜⵏⵜ ⵏⴽⴽⴰⵜ ⵉ ⵉⴹⴰⵏ, ⵓⵙⵙⴰⵏ ⴰⴷ ⴰⵔ ⵜⵏ ⵏⴽⴽⴰⵜ ⵉ ⵎⵉⴷⴷⵏ. -ⵎⴰⵏⵉⴽ? -ⵓⵙⵙⴰⵏ ⴰⵏⵏ ⴰⵔ ⵜⵏⵜ ⵏⴽⵜⵜⵓⵔ ( ⵏⵜⵄⵎⵎⴰⵔ ) ⵙ ⵓⵍⵍⵓⵙ, ⴰⵙⵙ ⴰⴷ ⴰⵔ ⵜⵏⵜ ⵏⴽⵜⵜⵓⵔ ⵙ ⵍⴱⵉⵏⵉⵙⵉⵍⵉⵏ. -ⴰⵀ ⵉⵏⵉ ⵜⴳⵉⴷ ⴰⴼⵔⵎⵍⵉ. -ⵢⴰⵀ. -ⵖ ⵎⴰⵏⵉ? -ⵖ ⵏⵚⴱⵉⵟⴰⵕ ⵏ ⵍⵃⴰⵙⴰⵏ ⵡⵉⵙⵙ ⵙⵉⵏ. -ⴰⵀ! ⵀⵢⴰ ⵏⴼⵄⴰⵏ ⴽ ⵏⵉⵜ ⵓⵙⵙⴰⵏ ⴰⵏⵏ ⵏ ⵓⵏⵓⴼⵍ. -ⴽⵉⵢⵢⵉⵏ ⵉⵖ ⵓⴽⴰⵏ ⵜⵔⵉⴷ ⴰⴷ ⴰⴽ ⵏⵓⵜ ⴽⵔⴰ ⵏ ⵜⴰⵙⵙⵎⵉ ⵏ " ⵣⵣⵉⴳⵓ ", ⵏⵓⵜ ⴰⴽ ⵜⵜ. -ⵜⵙⵙⵏⴷ ⵎⴰⴷ ⵜⵙⴽⴰⵔⴷ ⵉⵍⵍⴰ ⴼⵍⴰⴽ ⴰⴷ ⵏⵏ ⴷⴰⵔⵉ ⵜⵣⵔⵉⴷ ⴽⵔⴰ ⵏ ⵡⴰⵙⵙ, ⵓⵙⵙⴰⵏ ⴰⴷ ⵉⵇⵇⵏ ⵓⴼⵜⴰⵙ? ⵓⵔ ⵔⴰ ⴷ ⵏⴽⵛⵎ ⴰⵔ ⵢⴰⵏ ⵏ ⵡⴰⵢⵢⵓⵔ ⴷ ⵓⵣⴳⵏ ⵎⴽⴰⵏⵏ. -ⵀⵢⴰ ⴰⴷ ⴰⵙ ⵏⴳ ⴰⵙⵙ. -ⵢⴰⵖ ⴽ ⵉⴷ ⵉⵎⴰⵍⴰⵙⵙ ⴰⴷ? -ⵜⴰⴷⴳⴳⵯⴰⴷ ⵏ ⵙⵙⴱⵜ, ⵏⵙⴽⵔ ⴽⵔⴰ ⵏ ⵢⵉⴳⵉⵡⵔ ⴷⴰⵔⵉ ⵖ ⵜⴳⵎⵎⵉ. -ⵀⵢⴰ ⵜⵙⴽⵔⴷ ⴽⵔⴰ ⵏ ⵜⴳⵎⵎⵉ. -ⵓⵀⵓⵢ, ⵔⵉⵖ ⴰⴷ ⴰⴽ ⵉⵏⵉⵖ ⵍⴱⵔⵜⵓⵛ. -ⴰ ⵡⴰ ⴰⵔ ⴰⴽⵓⴷ ⴰⵏⵏ. ⴰⵢⵢⵓⵔ 7 ⵉⵊⵉⵍⵍⵉⵊ ⵉⵙⵙⵏ ⵜⵏ ⴰⴽⴽⵯ, ⵉⵙⵙⵏ ⴰⵢⵍⵍⵉ ⵉⵣⵔⵉⵏ ⵏⴳⵔ ⵜⵍⴻⵍⵍⵉ ⴷ ⵢⵉⵥⵉⵍ. ⵓⵔ ⵏⵏ ⵉⵜⴰⵎ ⵉⵙ ⵔⴰⴷ ⵏⵏ ⵢⴰⴼ ⵜⵉⵍⴻⵍⵍⵉ ⴷⴰⵔ ⵢⵉⵥⵉⵍ. ⵎⵎⴰⴳⴰⵔⵏⵜ ⵡⴰⵍⵍⵏ ⵏⵏⵙⵏ, ⵉⴱⴱⵉ ⵡⴰⵡⴰⵍ ⵖ ⴽⵔⴰⵢⴳⴰⵜ ⵢⴰⵏ ⴳⵉⵜⵙⵏ. -ⴰⵣⵓⵍ. -ⴰⵣⵓⵍ. ⵎⵏⵛⴽ ⵏ ⵜⵡⴰⵍ ⴰⴷ ⴰⵙ ⵉⵔⴰⵔ, ⵉⵖ ⴰⵙ ⵉⵏⵏⴰ ⵜⴳⴰ ⵜⴰⵎⵖⴰⵔⵜ ⵏⵏⵙ, ⴰⵎⵓⴽⵔⵉⵙ, ⵉⵖ ⴰⵙ ⵉⵏⵏⴰ ⵓⵔ ⵜⵜ ⵜⴳⵉ, ⵡⴰⵢⵢⴰⴹ. ⴰⵙⵇⵇⵙⵉ ⴰⵏⵏ, ⵓⵔ ⵊⵊⵓⵏ ⵉⵙⵡⵉⵏⴳⵎ ⵎⴰⵏⵉⴽ ⴰⵙ ⵔⴰⴷ ⴼⵍⵍⴰⵙ ⵉⵔⴰⵔ. ⵉⵙⵙⵏ ⵉⵙ ⴰⵔ ⴱⴰⵀⵔⴰ ⵙⵉⵙ ⵉⵜⵜⵇⵇⵍ ⵎⴰⵛⵛ ⴽⵔⴰⵢⴳⴰⵜ ⴰⵣⵎⵣ ⵉⵖ ⴷ ⵉⵙⴽⵔ ⵛⴰⵍⴰ ⵙ ⵓⵏⵍⵍⵉ ⵏⵏⵙ ⴰⵔ ⵜ ⵉⵟⵟⴰⵢ, ⴰⵔ ⵜ ⵉⵏⵏ ⵉⵙⴰⴳⴳⵓⴳ. -ⵎⵍ ⵉⵢⵉ: ⵎⴰⴷ ⵙⵓⵍ ⵉⵙⴽⵔ ⵎⴱⴰⵔⴽ ⵏⵏⵓⵏ ⴷ ⵡⵉⵍⵍⵉ ⴰⵙ ⵉⵛⵛⴰⵏ ⵜⵉⴳⵎⵎⵉ? -ⵎⵏⵛⴽ ⴰ ⴰⴷ ⵙ ⵜⵜⵢⴰⵎⴰⵥⵏ, ⵉⵙ ⴷ ⴼⴼⵓⵖⵏ. -ⴰⵢⵜ ⵎⴰⵏⵉ ⴰⴷ ⴳⴰⵏ? -ⵎⴰ ⵔⴰⴷ ⴳⵉⵏ? ⴰⵢⵜ ⵓⴹⵡⵡⴰⵕ! -ⵎⴰⵏⵡⵉ? -ⵜⴰⵔⵡⴰ ⵏ ⵉⵊⵊⴰ ⵄⵍⵉ ⵙ ⵙⵉⵏ ⴷ ⵉⵡⵉⵙ ⵓⵎⵛⴽⴽⴰⴷⵔⵉ. ⵉⵊⵉⵍⵍⵉⵊ ⵏⵉⵜ ⵖ ⵓⴳⵯⵏⵙ ⵏⵏⵙ ⵢⵓⴼ ⴰⵙ ⵡⴰⵡⴰⵍ ⴰⵏⵏ ⴼ ⵉⵎⴰⴽⵔⵏ ⵡⴰⵍⵍⵉ ⴷ ⵢⵓⵡⴽ. ⵉⵥⵕⴰ ⵓⴷⵎ ⵏ ⵢⵉⵥⵉⵍ ⴼⴼⵓⵖⵏ ⵜ ⵉⴷⴰⵎⵎⵏ, ⵓⵔ ⵙⵓⵍ ⵉⵙⵙⵏ ⵎⴰ ⵔⴰⴷ ⵉⵜⵜⵉⵏⵉ ⵢⴰⵏ ⵏ ⵉⴼⵙⵙⵉ ⵉⵀⵔⵛⵏ ⵢⵓⵙⵉ ⵜⴰⵃⴰⵏⵓⵜ, ⵉⵔⵡⵉ ⵜⵜ, ⵏⵜⵜⴰⵏ ⴷ ⵉⵊⵉⵡⵉ ⵍⵍⵉ ⴷ ⵉⵜⵜⴰⴳⴳⵯⴰⵏ ⵣⵖ ⵜⵛⵏⴱⵉⵜ ⵍⵍⵉ ⵖ ⴰⵔ ⵜⴽⵛⵛⵎ ⵜⵙⴰⵔⵓⵜ. ⵜⵙⴰⵡⵍ ⴷ ⵜⵍⴻⵍⵍⵉ, ⵜⵙⵙⵓⵙⵙ ⴰⵥⴰⵥⵓ ⵏ ⵉⴼⵙⵙⵉ ⴰⵏⵏ: -ⵎⴰⴷ ⵜⵔⴰⵎ ⴰⴷ ⵜ ⵜⵙⵓⵎ ⴰⵜⴰⵢ ⵏⵖ ⵍⵇⵀⵡⴰ? ⵉⵊⵉⵍⵍⵉⵊ ⴰⴷ ⴰⵙ ⵓⵔ ⵜⴰⴷⴷⵔⵜ ⴽⵔⴰ ⵢⴰⴹⵏⵉⵏ ⴱⵍⴰ ⴰⵜⴰⵢ. -ⴱⵔⵔⴽ ⴷⴰⵔⵏⵖ ⴰ ⵍⵃⵓⵙⴰⵢⵏ. ⵏⴽⴽⵉ ⵉⵛⵇⵇⴰ ⴼⵍⵍⴰ ⴰⴷ ⴰⴽ ⴰⵇⵔⴰⵖ ⵙ ⵢⵉⵊⵉⵍⵍⵉⵊ. ⵉⵙⵎ ⴰⵏⵏ ⴰⵔ ⴰⵙ ⵜⵙⵍⵍⴰⵖ ⵖⴰⵔ ⵖ ⵉⵎⵉ ⵏ ⵉⵎⵎⵉ ⵉⵖ ⵜ ⵜⵙⵎⵓⵏ ⴷ ⵍⴰⵎ, ⴰⴷ ⴰⵙ ⵓⴽⴰⵏ ⵏⵙⵙⵖⵍⵉ ⵉⴷⴰⵎⵎⵏ, ⵜⴳ ⵜⴰⵖⵓⵢⵢⵉⵜ: -ⵉⵊⵉⵍⵍⵉⵊ ⵏ ⵍⴰⵎ. -ⵀⴰⵜⵉ ⵎⴰ ⴰⵏⵏ ⴽⴰ ⴰⴼ ⴰⵙ ⵓⵙⵉⵏ ⵉⵊⵉⵍⵍⵉⵊ. ⵉⵙ ⵜⵜ ⵉⵏⵏ ⴰⴽⴽⵯ ⵏⴽⴽⴰ ⴰⵔ ⴰⵙ ⵏⴰⵇⵇⵔⴰ ⵙ ⵢⵉⵊⵉⵍⵍⵉⵊ ⵏ ⵍⴰⵎ. ⵉⴼⵜⵓ ⵍⴰⵎ ⵉⵖⴰⵎⴰ ⴷ ⵢⵉⵊⵉⵍⵍⵉⵊ. ⵉⵙ ⵜⴽⵯⵜⵉⴷ ⴰ ⵉⵊⵉⵍⵍⵉⵊ, ⵙⵓⵔⴼ ⵉⵢⵉ ⴰ ⵍⵃⵓⵙⴰⵢⵏ? -ⴰⵊⵊ ⴰ ⵡⴰ ⴽⵉⵢⵢⵉ ⵎⴰ ⴰⵏⵏ, ⴰⵔ ⴷ ⵜⴻⵜⵜⴰⵡⴽⴷ ⵖⴰⵔ ⴳⴰⵔ ⵜⵉⵖⴰⵡⵙⵉⵡⵉⵏ. ⵜⵜⵓⵏ, ⵏⵖⴷ ⵉⵙ ⵙⴽⵔⵏ ⵣⵓⵏⴷ ⵉⵖ ⵜⵜⵓⵏ ⴳⴰⵔ ⴰⵙⵇⵇⵙⵉ ⴰⵏⵏ, ⵍⵍⵉ ⴰⵙⵏ ⵉⴳⴰⵏ ⵜⴰⵇⵇⴰⵢⵜ. ⵎⴰⴷ ⵉⵙⵙⵏⵏ ⵉⵊⵉⵍⵍⵉⵊ ⵉⵙ ⵜ ⵉⵏⵏ ⴽⴰ ⵉⵙⵎⴰⵟⵍ ⴰⵔ ⴷ ⵢⴰⴼ ⴰⵣⵎⵣ ⵍⵍⵉ ⵖ ⵔⴰⴷ ⴳⵉⵏ ⵙⵉⵏ. -ⵀⴰ ⵉⵢⵉ ⴼⵜⵉⵖ ⵔⴰⴷ ⴰⵡⵏ ⵏⵏ ⴳⵖ ⴰⵜⴰⵢ. ⵜⵉⵍⴻⵍⵍⵉ ⵓⵔ ⵙⵓⵍ ⴳⵉⵙ ⵎⴰⴷ ⵉⴽⵏⵏⵓⵏ. ⵉⵏⵔⴰ ⵜⵜ ⵓⴷⵉⵙ ⵍⵍⵉ ⵜⵓⵙⵉ. ⵎⴰⵛⵛ ⵓⵔ ⴳⵉⵙ ⵉⵃⵏⵏⴰ ⵢⵉⵥⵉⵍ ⵎⵇⵇⴰⵔ ⴷ ⵍⵍⵉⵖ ⵜⵓⵙⵉ ⴰⵃⵍⵉⴳ, ⵏⵜⵜⴰⵜ ⴰⴷ ⵓⴽⴰⵏ ⵙⵓⵍ ⵉⵜⵜⵄⵎⵎⴰⵔⵏ ⴰⵜⴰⵢ, ⵜⵙⵙⵏⵓ ⵜⵉⵔⴰⵎ, ⵜⵙⵖ ⴷ ⴰⵢⵏⵏⴰ ⴼ ⵍⴽⵎⵏ ⵖ ⵜⵃⴰⵏⵓⵜ. ⵉⵍⵍⴰ ⴰⴽⴽⵯ ⵎⴰⵖ ⴰⵔ ⵜⴳⴳⵯⴰ ⴰⵔ ⴷ ⵉⵖ ⴽⵓⵍⵍⵓ ⵜⵜⵛⴰⵏ ⵉⴼⴰⵙⵙⵏ ⵏⵏⵙ. ⴰⵃⵍⵉⴳ ⵏⵏⵙ ⵢⵓⴼⴼ, ⴰⵔⵔⴰⵡ ⴰⵔ ⵉⵜⵜⵍⵓⵇⵍⵓ ⵖ ⵓⴷⵉⵙ ⵏⵏⵙⵉⵥⵉⵍ ⵍⵍⵉⵖ ⵜⴼⴼⴰⵖ ⵜⵍⴻⵍⵍⵉ ⵙ ⵓⵏⵡⴰⵍ ⵍⵍⵉ ⴱⴹⴰⵏ ⴷ ⵉⴽⵔⵔⴰⵢⵏ ⵢⴰⴹⵏⵉⵏ, ⵉⵙⴳⴳⵓⵏⴼⵙ ⴷ ⴰⵎⵓⴽⵔⵉⵙ ⵍⵍⵉ ⴰⵙ ⵉⴳⴰⵏ ⵜⴰⵇⵇⴰⵢⵜ: -ⵉⵙ ⴷ ⵓⵔ ⵜⵥⴹⴰⵕⴷ ⴰⴷ ⵜⴳⴰⵡⵔⴷ ⴰⵔ ⴷⵉⵖ ⵜⴼⴼⵓⵖ ⵜⵍⵓⵃⴷ ⴷ ⴰⵄⵓⵕⵉⴹ ⵏⵏⴽ? -ⵓⵀⵓⵢ, ⴽⵔⴰ ⵓⵄⵓⵕⵉⴹ ⵓⵔ ⵉⴳⵉ ⵡⵉⵏⵓ. ⵏⴽⴽⵉ ⵉⵙ ⴽⴰ ⵥⵕⵉⵖ ⵜⵉⵍⴻⵍⵍⵉ ⵜⵓⵙⵉ ⴰⵃⵍⵉⴳ, ⵏⵏⵉⵖ ⵀⵢⴰ ⵜⵜⴰⵀⵍⵎ ⴰⵀ, ⵓⵔ ⵉⴳⵉ ⵡⴰⵡⴰⵍ ⵎⴽⴰⵏⵏ, ⵉⵙ ⴷ ⵉⵡⵉⴽ ⴰⴷ ⵉⵍⵍⴰⵏ ⵖ ⵓⵃⵍⵉⴳ ⵏⵏⵙ ⵏⵖⴷ -ⵢⵓⴷⴰ ⴽ ⵣⴰ, ⴰ ⵉⵊⵉⵍⵍⵉⵊ ⵖ ⵉⵙⵇⵇⵙⵉⵜⵏ, ⴰⵔ ⴷ ⵏⴳ ⵡⴰⵃⴷⵓ ⴰⵏⵖ, ⵙⵙⴼⵉⵖ ⴰⴽ ⴷ ⵜⴰⴼⴼⵓⵢⵜ ⴰⴷ ⵍⵍⵉ ⵉⵢⵉ ⵏⵏ ⵉⵍⵍⴰⵏ ⵖ ⴳⴰⵔ ⴰⵎⵏⵉⴷ. ⵜⵙⵔⵙ ⴰⵙⵏ ⴷ ⵜⵍⴻⵍⵍⵉ ⴰⵜⴰⵢ ⴷ ⴽⵔⴰ ⵏ ⵜⵍⴳⴰⵟⵟⵓⵟⵉⵏ: ⵜⴼⴽⴰ ⴰⵙⵏ ⵜⵏⵜ ⵉⴷ ⵢⴰⴷⵍⵍⵉ ⵓⵍⵜⵎⴰⵙ ⵏ ⵢⵉⵥⵉⵍ ⴰⵙⵙ ⵍⵍⵉⵖ ⴷ ⴷⴰⵔⵙ ⵉⴽⴽⴰ. ⵜⵙⴽⵔ ⵣⵓⵏⴷ ⵉⵖ ⵓⵔ ⵜⵙⵍⵍⵉ ⵉ ⵢⴰⵜ, ⵜⵙⵔⵙ ⵉⵎⵙⵍⴰⵏ ⵏⵏⵙ ⵙ ⵢⴰⵜ ⵏ ⵜⵎⵎⴰⵔⴰ ⵉⴳⴳⵓⵜⵏ, ⵜⵍⵀⵓ ⴰⵔ ⵜⵅⵍⵍⴰⴼ ⴰⵜⴰⵢ: -ⴱⵔⵔⴽ ⴷⴰⵔⵏⵖ ⴰ ⵍⵃⵓⵙⴰⵢⵏ, ⵜⵉⴳⵎⵎⵉ ⵏⵏⵓⵏ ⴰ ⴰⴷ. ⵜⵏⵏⴰ ⴰⵙ ⴷ ⵎⴽⴰⵏⵏ, ⵜⴰⴷⵔ ⵉ ⵢⵉⵅⴼ ⴰⵔ ⵜⵙⵡⵉⵏⴳⵉⵎ ⵖ ⵎⴰⵙ ⵜⵏⵏⴰ. " ⵉⵙ ⴷ ⵏⴽⴽⵉⵏ ⴰⵔ ⵔⴰⴷ ⵉⵙⴱⵔⵔⴰⴽ ⵎⵉⴷⴷⵏ, ⵓⵔ ⵢⴰⴷ ⴳⵉⵖ ⵜⴰⵎⵖⴰⵔⵜ ⵏ ⵢⵉⵥⵉⵍ ⵓⵍⴰ ⴳⵉⵖ ⵜⴰⵡⵊⴰ ⵏⵏⵙ, ⵓⵍⴰ ⴳⵉⵖ ⵖ ⵜⵎⴳⴳⴰⵏⵉⵏ ⵏⴳⵔ ⵜⴳⵯⵎⵎⴰ?. ⵎⴰⴷ ⵔⴰⴷ ⵉⵜⵜⵉⵏⵉ ⵉⵊⵉⵍⵍⵉⵊ ⴳⵉⵖ ⵜ? ⵜⴰⵣⵓⴼⵔⵉⵜ? ⵜⴰⵢⴷⵉⵜ? ⵜⴰⵙⵡⵡⴰⵏⵜ? ... ⵉⵙ ⵉⵥⴹⴰⵕ ⴰⴷ ⵉⵙⵡⵉⵏⴳⵎ ⵎⵇⵇⴰⵔ ⴷ ⵢⴰⵜ ⵏ ⵜⴽⴽⵍⵉⵜ ⵢⵉⵏⵉ: ⵜⵉⵍⴻⵍⵍⵉ ⵍⵍⵉ ⵏⵙⵙⵏ ⵜⴳⵔⴰⵡⵍ ⴼ ⵢⵉⵅⴼ ⵏⵏⵙ, ⵜⵙⵏⴼⵍ ⵜⵉⵎⵍⵙⵉⵜ ⵏⵏⵙ ⵉⵣⵣⵓⵎⵎⴰⵏ ⵙ ⵓⵙⵔⴳⵎ. ⵎⴰ ⵔⴰⴷ ⴰⵙ ⵉⵜⵜⵉⵏⵉ ⵢⵉⵥⵉⵍ ⴼ ⵓⵃⵍⵉⴳ ⴰⴷ ⵍⵍⵉ ⵓⵙⵉⵖ? ⵉⵙ ⵉⵥⴹⴰⵕ ⴰⴷ ⴰⵙ ⵉⵏⵏⴰ ⴰⵔⵔⴰⵡ ⵉⴳⴰ ⵡⵉⵏⵙ, ⵉⵀⵀ! ⴰ ⵎⵔⴰⴷ ⵉⵙ ⵉⵥⴹⴰⵕ ⴰⴷ ⵢⵉⵏⵉ ⵉ ⴽⵓ ⵢⴰⵏ ⵎⴰⵙ ⴷ ⴰⵔⵔⴰⵡ ⵉⴳⴰ ⵡⵉⵏⵙ ". -ⵎⴰⵏⵉ ⵙ ⵜⴼⵜⵉⵜ ⴰ ⵜⵉⵍⴻⵍⵍⵉ? ⵎⴰⵏⵉ ⵖ ⵏⵏ ⵜⴽⵙⵉⵜ ⵉ ⵉⴱⵍⵉⵙ? ⵡⴰⵀ! ⵙⵏⴰⵜ ⵜⵡⴰⵍ ⴰⴷ ⴰⵎ ⵉⵏⵏⴰ ⵉⵊⵉⵍⵍⵉⵊ " ⵜⴰⵏⵎⵎⵉⵔⵜ ", ⵓⵔ ⵜⵜ ⴰⴽⴽⵯ ⴳⵉⵙ ⵜⵉⵡⵉⵜ? -ⵙⵙⵓⵔⴼⴰⵜ ⵉⵢⵉ. ⵉⵙ ⴽⴰ ⵙⵀⵉⵖ ⵉⵎⵉⴽ. -ⴰⵜⴰⵢ ⴰ ⴰⴷ ⴰ ⵜⵉⵍⴻⵍⵍⵉ! -ⴰⴷ ⴰⴽ ⵉⴳ ⴰⴷⵡⴰⵙ ⴰ ⵍⵃⵓⵙⴰⵢⵏ. ⵙⵡⴰⵏ ⴰⵜⴰⵢ, ⵛⵛⵏ ⵜⵉⵍⴳⴰⵟⵟⵓⵟⵉⵏ, ⵢⵓⵔⵔⵉ ⴷ ⴷⴰⵖ ⴳⴰⵔ ⵉⴼⵙⵙⵉ ⵍⵍⵉ ⵙ ⵜⵃⴰⵏⵓⵜ ⵏ ⵢⵉⵥⵉⵍ, ⴰⴷ ⴳⵉⵙ ⵉⴳⵍⴷ. ⵉⵥⵉⵍ ⴰⵔ ⵉⵙⵡⵉⵏⴳⵉⵎ ⵖ ⵎⴰⵏ ⵜⴰⵖⴰⵔⴰⵙⵜ ⴰ ⵙ ⵔⴰⴷ ⵢⴰⵔⵙ ⵉⵊⵉⵍⵍⵉⵊ ⵣⵖ ⵉⴳⵉⵡⵔ. ⵉⵊⵉⵍⵍⵉⵊ ⴷⵖ ⵏⵜⵜⴰⵏ ⴰⵔ ⵉⵜⵜⵇⵇⵍ ⵙ ⵢⵉⵥⵉⵍ ⴰⴷ ⵢⵉⵏⵉ ⴰⴷ ⵏⵏ ⴼⴼⴰⵖⵏ ⵣⵖ ⵜⵃⴰⵏⵓⵜ ⵉⵙⴰⵡⵍ ⴷ ⵉⵊⵉⵍⵍⵉⵊ: -ⵉⵍⵍⴰ ⴼⵍⵍⵉ ⴰⴷ ⵙⵓⵍ ⵙⵍⵉⵖ ⵍⴼⴰⵔⵎⴰⵙⵢⴰⵏ ⴰⴷ ⴳⵉⵙ ⵙⵖⵖ ⴽⵔⴰ ⵏ ⵍⴼⴰⵏⵉⴷ. ⵉⵙⴰⵡⵍ ⴷ ⵢⵉⵥⵉⵍ: -ⵡⴰⵀ! ⵉⵙ ⵉⵀⵏⵏⴰ ⵍⵃⴰⵍ, ⵎⴰ ⵢⵓⴹⵏⵏ? -ⵓⵀⵓⵢ, ⵖⴰⵔ ⵉⵙ ⵏⴽⵚⵓⴹ ⴰⴷ ⵜⵙⴳⵓⴷⵉ ⵜⵎⵖⴰⵔⵜ ⴽⵔⴰ ⵏ ⵡⴰⵔⵔⴰⵡ. ⴰⵡⴰ, ⵏⴻⵏⵏⴰ ⴰⴷ ⵜⵛⵜⵜⴰ ⵍⴼⴰⵏⵉⴷ ⵍⵍⵉ ⵏⵏ ⵉⵜⵜⵔⴰⵔⵏ ⵜⴰⵔⵡⴰ. ⴰⵔ ⴽⵉⵖ ⴰⵙⵏ ⵏⵥⴹⴰⵕ. ⵓⵔ ⵙⵓⵍ ⴷ ⵉⵙⵎⴷ ⵢⴰⵏ ⴳⵉⵜⵙⵏ ⴰⵡⴰⵍ, ⵣⵓⵏⴷ ⵉⵖ ⴰⵙⵏ ⵜⵖⵔⵙⵜ, ⵜⴰⵣⵓⵜ ⵜⵏ. ⵓⵔ ⵙⵓⵍ ⵉⵍⵍⵉ ⵎⴰⴷ ⴰⵙ ⵉⵏⵏⴰⵏ ⴰⴷ ⵉⴳⴰⵡⵔ, ⴰⴷ ⵉⵛⵛ ⵉⵎⵏⵙⵉ ⵓⵍⴰ ⴰⴷ ⵉⵏⵙ. ⵉⴼⴼⵓⵖ ⵏⵏ ⵙ ⵉⵎⵉⴽ ⵣⵖ ⵓⵃⴰⵏⵓ, ⵉⵃⵓⵔⵔⵓ ⵢⵉⵥⵉⵍ, ⵉⵍⵀⵓ ⴰⵔ ⵉⵍⵙⵙⴰ ⵓⵕⵥⵉⵢⵢⵏ ⵏⵏⵙ, ⵜⵍⵀⵓ ⵜⵍⴻⵍⵍⵉ ⴰⵔ ⴷ ⵜⵥⵎⵎⴰ ⵜⵉⵡⴰⵍⵍⵉⵏ ⵏⵏⵙ ⵖ ⴰⵢⵍⵍⵉ ⴰⵙ ⴷ ⵢⴰⴳⵓⵔⵏ ⵖ ⵉⵎⵟⵟⴰⵡⵏ. ⵜⵙⵢⴰⴼⴰ ⵙ ⵜⴳⵓⴹⵉ ⵍⵍⵉⵖ ⵜⵙⵍⵍⴰ ⵉ ⵡⴰⵡⴰⵍ ⵏ ⵢⵉⵊⵉⵍⵍⵉⵊ ⴼ ⵍⴼⴰⵏⵉⴷ ⵣⵓⵏⴷ ⵉⵖ ⴼⵍⵍⴰⵙ ⵉⵙⵙⵓⴼⵖ ⵉⵏⵖ ⵜⵜ. ⵜⵍⴽⵎ ⵜⵜⴰⵎⵜ ⵏ ⵜⴷⴳⴳⵯⴰⵜ ⵜⵉⵣⵉ ⵍⵍⵉⵖ ⵏⵏ ⵉⴼⴼⵓⵖ ⵢⵉⵥⵉⵍ, ⵢⵉⵏⵉ ⴷ ⵉ ⵜⵍⴻⵍⵍⵉ ⴰⴷ ⵙⵉⵙ ⵓⵔ ⵜⵇⵇⵍ ⵜⴰⴷⴳⴳⵯⴰⵜ. ⵉⵊⵉⵍⵍⵉⵊ ⵉⵜⵜⵓ ⴰⴷ ⵙⵓⵍ ⵉⵙⵖ ⵍⴼⴰⵏⵉⴷ ⵍⵍⵉ. ⵎⵛⴰⵡⴰⵔⵏ ⵏⵜⵜⴰ ⴷ ⵢⵉⵥⵉⵍ ⴰⴷ ⵙⵖⵏ ⵢⴰⵏ ⵏ ⵎⵏⵏⴰⵡⵜ ⵏ ⵜⵍⴱⵉⵔⵔⴰⵜⵉⵏ ⴷ ⵢⴰⵜ ⵏ ⵜⵍⵎⴰⵃⵢⴰⵜ. ⴷⴷⵓⵏ ⵙ " ⵍⴱⴱⵉⵙⵔⵉ ", ⵇⴹⵓⵏ ⴷ, ⵙⴽⵔⵏ ⴰⵖⴰⵔⴰⵙ ⵢⴰⵏ ⵙ ⵜⴰⵖⴰⵔⵜ. ⵙⵙⵏⵜⵉⵏ ⴰⵔ ⵙⵙⴰⵏ ⵜⴰⵍⵎⴰⵃⵢⴰⵜ ⵖ ⵓⵖⵏⴱⵓⴱ, ⴽⵓ ⵢⴰⵏ ⵙ ⵜⴳⵯⵎⵎⵉⵎⵜ ⵏⵏⵙ. ⵉⵥⵉⵍ ⵉⴳⴰ ⴽⵓⵍⵍⵓ ⴰⵡⴰⵍ, ⵓⵔ ⵉⴼⵍ ⵎⴰⴷ ⵓⵔ ⵢⵓⵍⵙ ⵉ ⵉⵊⵉⵍⵍⵉⵊ, ⵎⵇⵇⴰⵔ ⴷ ⵎⴰⵏⵉⴽ ⴰⵙ ⵙⴽⴰⵔⵏ ⵜⴰⵢⵔⵉ ⵓⵔ ⵜ ⵉⵣⴳⵍ: -ⵓⵔ ⵙⵓⵍ ⵙⵙⵏⵖ ⴰ ⵉⵊⵉⵍⵍⵉⵊ ⵎⴰ ⵔⴰⴷ ⵙⴽⴰⵔⵖ, ⵊⵍⴰⵏⵜ ⵉⵢⵉ ⵏⵜⵜⴰⵜ ⴰⵔ ⵜⵜ ⴱⴰⵀⵔⴰ ⵜⵜⵉⵔⵉⵖ, ⵎⴰ ⴰⵏⵏ, ⵓⵔ ⵢⴰⴷⵍⵍⵉ ⵉⵏⵜⵍ ⵉ ⵢⴰⵏ. ⵏⴽⴽⵉ ⵙⵙⵏⵖ ⵎⴰⵙ ⵓⵔ ⵊⵊⵓⵏ ⴷ ⵏⵜⵜⴰⵜ ⴰⴷ ⵉⵢⵉ ⵉⵔⴰⵏ, ⵎⵇⵇⴰⵔ ⴰⵔ ⵉⵢⵉ ⵜ ⵜⵜⵉⵏⵉ. ⴰⵔ ⵙⴽⵉⵔⴽⵉⵙⵖ ⴼ ⵢⵉⵅⴼ ⵉⵏⵓ ⴰⵎⵏⵖ ⵜⵉⴽⵔⴽⴰⵙ, ⵙⴽⵔⵖ ⴳⵉⵙⵏⵜ ⵜⵉⴷⵜ. ⵓⵔ ⵊⵊⵓⵏ ⵉⵢⵉ ⴷ ⵜⵓⵔⵔⵉ ⴰⵔ ⴰⵙⵙ ⵍⵍⵉⵖ ⵜⴳⴰ ⵙⵉⵏ ⵎⵏⵛⴽ ⵏ ⵢⴰⵏ ⴰⴷ ⵉⵢⵉ ⵉⵏⵏⴰⵏ ⵀⴰ ⵏⵏ ⵓⵔ ⴽ ⵜⵔⵉ, ⵎⵇⵇⴰⵔ ⴷ ⵓⵍⵜⵎⴰⵙ ⵜⵏⵏⴰ ⵉⵢⵉ ⵜ, ⵥⵕⵉⵖ ⴳⵖ ⵉⵅⴼ ⵉⵏⵓ ⴷ ⵓⴱⵓⴽⴰⴹ. ⵉⴳⴳⵓⵜ ⵎⴰ ⵎⵉ ⵙⵙⴼⵍⴷⵖ ⴳⵖ ⴰⴳⴰⵢⵢⵓ ⵏⵓ ⴷ ⵓⴹⵕⴹⵓⵕ. ⵎⵏⵛⴽ ⵏ ⵢⴰⵏ ⴰⴷ ⴷⴰ ⵙ ⵜⵜ ⵉⵏⵏ ⵓⴼⵉⵖ: ⵡⴰⴷ ⵉⴳⴰ ⵉⵡⵉⵙ ⵏ ⵅⴰⵍⵜⵉ, ⵡⴰⵏⵏ ⵉⵡⵉⵙ ⵏ ⵄⵎⵎⵉ, ⵡⴰⴷ ⵉⴳⴰ ⴰⵎⴷⴷⴰⴽⴽⵯⵍ ⵏ ⵓⵍⵜⵎⴰ, ⴰⵎⴷⴷⴰⴽⴽⵯⵍ ⵏ ⵜⵎⴷⴷⴰⴽⴽⵯⵍⵜ ⵉⵏⵓ ⵔⵉⵖ ⴰⴷ ⵜⵜⵓⵖ ⵓⵙⵙⴰⵏ ⴰⵏⵏ ⵏ ⵍⵍⵉⵙⵉ, ⴰ ⴳⵯⵎⴰ ⵉⵊⵉⵍⵍⵉⵊ, ⵎⴰⵛⵛ ⴳⴳⴰⵎⵎⵉⵏ ⴰⴷ ⵉⵢⵉ ⴼⴼⴰⵖⵏ ⵉⵅⴼ " -ⵎⴰⵏⵉⴽ ⴰⵙ ⴷⴰⵖ ⵜⵎⵎⴰⴳⴳⴰⵔⵎ ⵢⴰⴽ ⵢⴰⴷⵍⵍⵉ ⵜⴻⵜⵜⵓⴷ ⵜⵜ? ⴰⵙ ⵜⵜ ⵜⵜⵓⵖ, ⵓⵔ ⵊⵊⵓⵏ ⴷ ⵏⴽⴽⵉ ⴰⵙ ⵜⵜ ⵉⵜⵜⵓⵏ, ⴼⵍⵖ ⵜⵉⵖⵔⵉ, ⴼⵍⵖ ⴽⵔⴰⵢⴳⴰⵜ ⵜⴰⵖⴰⵔⴰⵙⵜ ⵍⵍⵉ ⵜⴻⵜⵜⴽⴽⴰ ⴰⵙ ⵜⵜ ⵜⵜⵓⵖ, ⵏⴽⴽⵉ, ⴰⵙ ⵜⵜ ⵜⵜⵓⵖ, ⵉⵏⵉ ⴰⵔ ⵜⵜⵔⵡⴰⵍⵖ ⵉ ⵓⴽⵯⵜⵜⴰⵢ ⵏⵏⵙ, ⵉⵣⴷⵉ ⴷⵉⴷⵉ, ⵓⵔ ⴰⵔ ⴷⵉⴷⵉ ⵉⵜⵜⵏⴳⴰⵔⴰ. ⴰⴼⵜⴰⵙ, ⵜⵏⵏⵉⵜ ⵉⵙ ⴷ ⵏⴽⴽⵉ ⴰⴷ ⵜ ⵉⵙⵜⵉⵏ. ⴼⵜⵉⵖ ⵙⵉⵙ ⴰⵛⴽⵓ ⵏⵏⵉⵖ ⴷ ⵢⵉⵅⴼ ⵉⵏⵓ ⵓⵔ ⵔⴰⴷ ⵉⵢⵉ ⵜⵜ ⵉⵙⵜⵜⵓ ⴰⴱⵍⴰ ⵜⴰⴹⴹⴰⵏⴳⵉⵡⵉⵏ ⵏ ⵉⵍⵍ, ⵓⵔ ⵔⵉⵖ ⴰⴷ ⵙⵓⵍ ⵥⵕⵕⴰⵖ ⴽⵔⴰ ⵏ ⵜⵡⵜⵎⵜ ⵍⵍⵉ ⵔⴰⴷ ⵉⵢⵉ ⵉⴷ ⵉⵙⵙⴽⵜⵉ ⵀⴰ ⵜⵜ ⵉⴷ ⵜⵓⵔⵔⵉ ⴷ ⵓⵔ ⵙⵓⵍ ⵜⴳⵉ ⵜⴰⵍⵍⵉ ⵙ ⵜⵜ ⵉⵏⵏ ⵉⴽⴽⴰⵏ, ⵜⴰⴳⵍⵍⵉⴷⵜ ⵏ ⵜⴰⵢⵔⵉ, ⵜⵓⵔⵔⵉ ⴷ ⵜⴳⴰ ⵖⵉⵍⴰⴷ ⵙⵉⵏ. -ⵀⵢⴰ, ⴰⵔⵔⴰⵡ ⴰⵏⵏ ⵓⵔ ⵉⴳⵉ ⵡⵉⵏⴽ ⴰ ⵉⵥⵉⵍ. -ⴰⵔⵔⴰⵡ? ⵎⴰⵏ ⴰⵔⵔⴰⵡ? ⵏⴽⴽⵉ ⴰ ⵉⴳⴰⵏ ⴳⴰⵔ ⴰⵔⵔⴰⵡ ⵍⵍⵉ ⵉⴳⴳⴰⵎⵎⵉⵏ ⴰⴷ ⵉⵜⵜⵓ ⵓⵀⵓ, ⴰⵔⵔⴰⵡ ⵡⵉⵏ ⵢⴰⵏ ⴷ ⴷⵉⵙ ⵉⵏⴽⵔⵏ. ⵉⵍⵍⴰ ⵎⴰⵖ ⵏⴳⵏ ⴰⵔ ⵙⴼⵍⵉⴷⵖ ⵉ ⵓⵃⵍⵉⴳ ⵏⵏⵙ ⴰⵔ ⵉⵜⵜⵎⵓⵙⵙⵓ, ⵜⴰⵎⵥⵉ ⵉⵢⵉ ⵜⵔⴳⴰⴳⴰⵢⵜ, ⵍⵀⵓⵖ ⴷⴰⵖ ⴰⵔ ⵙⴽⵉⵔⴽⵉⵙⵖ ⴼ ⵢⵉⵅⴼ ⵉⵏⵓ. ⵎⴰⴷ ⵜⵔⵉⴷ ⴰⴷ ⴰⴽ ⵜ ⵉⴷ ⵙⵓⵍ ⵜⵜⵃⵉⵖ ⵖ ⵜⴰⴼⴼⵓⵢⵉⵜ ⴰⴷ. ⴰⵔⵔⴰⵡ ⵓⵔ ⵉⴳⵉ ⵡⵉⵏⵓ, ⵎⴰⴷ ⵉⵙⵙⵏⵏ, ⵔⴰⴷ ⵜ ⵉⴷ ⵜⴰⵔⵓ ⵉⴳ ⴰⴱⴰⵔⴰⵖ ( ⴰⵛⵀⴱⵓⵏ ) ⵏⵖ ⴰⵙⵓⵇⵇⵉ, ⵏⵖ ⴰⴽⵓⵔⵉ. ⵎⴰ ⵉⵙⵙⵏⵏ ⴰⴷ ⵓⵔ ⵉⴳ ⴽⵔⴰ ⵏ ⵓⵙⴰⵄⵓⴷⵉ, ⵎⴰ ⵉⵙⵙⵏⵏ? ⵢⴰⵜ ⵏ ⵜⵖⴰⵡⵙⴰ ⴰⴷ ⵙⵙⵏⵖ ⴼ ⵡⴰⵔⵔⴰⵡ ⴰⴷ: ⴰⵔⵔⴰⵡ ⴰⴷ ⵓⵔ ⵉⴳⵉ ⵡⵉⵏⵓ. ⵏⵜⵜⴰⵜ, ⵜⵏⵏⴰ ⵜⵙⴽⵔ ⵜ ⴷ ⵉⵡⵉⵙ ⵏ ⵄⵎⵎⵉⵙ. ⵎⴰ ⵔⴰⴷ ⵜⴰⵎⵏⴷ, ⵜⵉⵎⵊⵉⵡⵛⵜ ⵎⴰ ⵉⵙⵙⵏⵏ ⵎⴰ ⵉⵙⵙⵏⵏ ⵎⴰ ⵉⵉⵉⵉ ⵙⵙ ⵏⵏⵏ??? ⵉⵡⴰⵍⵉⵡⵏ ⴰⵔ ⴷ ⵜⵜⵉⵥⴹⵉⵢⵏ ⵖ ⵉⵎⵉ ⵏⵏⵙ, ⴰⵍⴰⴷⴷⴰ ⵏⵏⵙ ⵉⵣⵣⵖⵓⵔ ⴽⵓⵍⵍⵓ ⵜⴰⵎⴰⵔⵜ ⵏⵏⵙ, ⵉⴽⴽⴰ ⵜⵜ ⵉⵏⵏ ⵉⴳⴰ ⴽⵔⴰ ⵏ ⵜⵣⴰⴽⴰⵔⵉⵏ ⵎⵥⵥⵉⵢⵏⵉⵏ, ⴽⵔⴰ ⵙ ⴰⵔ ⵉⵜⵜⴽⴽⴰ ⴰⵔ ⵉⵜⵜⵉⵎⵍⵓⵍ, ⴰⵔ ⵉⵜⵜⴳⴳⴰ ⴰⵍⵓⵙⵙ. ⴰⵍⵍⵏ ⵏⵏⵙ ⴰⵔ ⵜⵜⵉⵣⴳⵯⵉⵖⵏⵜ, ⴰⵔ ⵜⵜⵇⵏⵏⵜ ⵉⵎⵉⴽ ⵙ ⵉⵎⵉⴽ, ⴰⴳⴰⵢⵢⵓ ⵏⵏⵙ ⴽⵔⴰ ⵙ ⴰⵔ ⵉⵜⵜⴽⴽⴰ ⴰⵔ ⴼⵍⵍⴰⵙ ⵉⵜⵜⵉⵥⴹⵉⵢ, ⴰⵔ ⴰⵙ ⵉⵙⴽⴰⵔ ⵍⵃⴰⵍ ⵉⵙ ⵢⵓⴳⵔ ⵜⴰⵖⵙⵙⴰ ⵏⵏⵙ. ⵜⴰⵍⵎⴰⵃⵢⴰⵜ ⴽⵎⵎⵍⵏ ⵜⵜ ⵖ ⵎⵔⴰⵡⵜ ⵏ ⵜⵓⵙⴷⴰⴷⵉⵏ. ⵍⵀⵓⵏ ⴰⵔ ⵙⵙⴰⵏ ⵜⵉⵍⴱⵉⵔⵔⴰⵜⵉⵏ ⵍⵍⵉ ⴰⵙⵏ ⵜⵙⵙⵔⵖⴰ ⵜⴰⴼⵓⴽⵜ, ⴰⵢⵍⵍⵉⵖ ⵖⴰⵎⴰⵏⵜ ⵢⴰⵏ ⵏ ⴽⵕⴰⴹⵜ ⵏ ⵜⴳⵯⵎⵉⵎⵉⵏ ⵖ ⵜⵍⴱⵉⵔⵔⴰⵜ ⵏ ⵢⵉⵥⵉⵍ, ⵉⴳⴰ ⵏⵏ ⴰⴷ ⴷⴰⵖ ⵉⵍⴳⴳⵎ ⵢⴰⵜ ⴳⵉⵜⵙⵏⵜ ⵙⵉⵖ ⵏⵏ ⵉⵏⵏⴰ " ⵀⵓⵛⵛ " ⴼ ⵉⴳⴳⵉ ⵍⴼⵉⵙⵜⴰ ⵏ ⵢⵉⵊⵉⵍⵍⵉⵊ. ⵉⵔⴰⵔ ⴷ ⵜⵉⵏⵉⵍⵜⵉⵜ ⵍⵍⵉ ⵉⵛⵛⴰ ⵙ ⵉⵎⵏⵙⵉ ⵎⴽⵍⵍⵉ ⵜ, ⵜⴳⴰ ⵏⵉⵜ ⵙⵓⵍ ⴰⵇⵇⴰⵢⵏ, ⵉⵔⴰⵔ ⴷ ⵜⵓⴳⴷⵜ ⵏ ⵓⵍⴰⴷⴷⴰ ⴷ ⵉⵎⵎⴰⵖ ⴰⴷ ⵉⵙⵙⵓⴳⵓ ⴰⵃⵍⵉⴳ ⵏⵏⵙ, ⴳⴳⴰⵎⵎⵉⵏ ⵉⵔⴰⵔⴰⵏ ⴰⴷ ⵙⵓⵍ ⴼⴼⴰⵖⵏ. ⵓⵔ ⵏⵏ ⵙⵓⵍ ⵖⴰⵎⴰⵏ ⴱⵍⴰ ⵉⴱⵄⵍⴰⵏ ⵏⵏⵙ ⵉⵊⵉⵍⵍⵉⵊ ⵉⴱⴱⵉ ⵜⴰⵣⵣⵍⴰ ⵙ ⵡⴰⵎⴰⵏ, ⵉⵙⵙⴹⵍⵓ ⵏⵏ ⴳⵉⵙⵏ ⵜⵉⵎⵍⵙⵉⵜ ⵏⵏⵙ, ⵢⵓⵔⵔⵉ ⵏⵏ ⵙ ⵢⵉⵥⵉⵍ ⵉⵍⵀⵓ ⴰⵔ ⵜⵜ ⴼⵍⵍⴰⵙ ⵉⵥⵎⵎⴰ ⵖ ⵜⵡⵔⵏⴰ ⵏⵏⵙ. -ⵥⵥⵍ ⴰ ⵉⵥⵉⵍ, ⵙⵙⵓⵏⴼⵓ, ⵉⵖ ⵜⵓⴼⵉⴷ ⴰⴷ ⵜⴻⵜⵜⵔⵔⴰⴷ, ⴰⵔ ⵜⴻⵜⵜⵔⵔⴰⴷ. - ⵏⴽⴽⵉ ⵔⴰⴷ ⵎⵎⵜⵖ, ⵔⵉⵖ ⴰⴷ ⵎⵎⵜⵖ, ⴰⵙⵙ ⴰⴷ ⴰⴷ ⴷⴰⵔⵉ ⵉⴳⴳⵯⵔⴰⵏ. ⵜⵓⴼ ⵍⵎⵓⵜ ⵉⵏⵓ ⵜⵓⴷⵔⵜ ⵉⵏⵓ. - ⵓⵀⵓⵢ, ⴰⴷ ⵓⵔ ⵜⵜⵉⵏⵉⴷ ⵎⴽⴰⵏⵏ, ⵃⵔⴰ ⵜⵙⵙⵏⵜⵉⴷ. - ⵓⵀⵓⵢ, ⵏⴽⴽⵉ ⵏⵏⵉⵖ ⴰⴽ ⵔⴰⴷ ⵎⵜⵜⵖ. - ⵏⴽⵔ ⵖⵉⵏⵏ ⴰⴷ ⴰⵖ ⴷ ⴷⴰⵖ ⵓⵔ ⴰⴼⵉⵏ ⵉⵎⵔⴷⴰⵜⵏ, ⴰⴷ ⵜⵜ ⵓⵔ ⵏⴼⵔⵓ ⵙⵎⵔⴰⵡ ⴷⵔⴰⵀⵎ, ⵏⴽⵔ ⵖⵉⵏⵏ, ⵏⴽⵔ! ⴰⵡⴰⵍ ⵉⴳⴳⴰⵎⵎⵉ ⴰⴷ ⵙⵓⵍ ⴳⵉⵙ ⵉⴼⴼⴰⵖ, ⵓⵔ ⴰⵔ ⴷ ⴰⴽⴽⵯ ⵙⵓⵍ ⴳⵉⵙ ⵜⴼⴼⴰⵖⵏ ⵉⵔⴰⵔⴰⵏ ⵉⵙ ⴷ ⴰⵡⴰⵍ. - ⴰⵊⵊ ⵉⵢⵉ ⴰⴷ ⵎⵎ ⵜⵖ - ⵓⵀⵓⵢ ⴰⴷ ⵓⵔ ⵜⵜⵉⵏⵉⴷ ⵎⴽⴰⵏⵏ. - ⵡⴰⵅⵅⴰ ⴰⵊⵊ.. ⵊⵊⵊ ⵉⵢⵉ ⴰⴷ ⴽ.. ⴽ.. ⴽ.. ⴽ.. ⴽⴰ ⴳⵏⵖ. ⵓⵔ ⴰⵔ ⵙⵓⵍ ⵙⵉⵙ ⵉⵙⴰⵡⴰⵍ ⵉⵊⵉⵍⵍⵉⵊ. ⵉⴳⴰ ⵏⵏ ⴰⵎⴳⴳⵕⴹ ⵏⵏⵙ ⵖ ⴷⴷⴰⵡ ⴰⵙ ⵏ ⵜⴰⵢⵜⵜ ⵏⵏⵙ, ⵢⴰⵍⵍ ⵜ ⴰⵢⵍⵍⵉⵖ ⵉⴱⴷⴷ ⴼ ⵉⴹⴰⵕⵕⵏ ⵏⵏⵙ, ⵉⵍⵀⵓ ⴰⵔ ⵜ ⵉⵜⵜⴰⵡⴽ, ⴽⵔⴰ ⵙ ⴰⵔ ⵉⴼⵜⵜⵓ ⵉⵥⵉⵍ ⵙ ⵉⵖ ⴰⴷ ⵉⵜⵜⴷⵓⵢ. -ⵡⴰⵅⵅⴰ ⵕⵕⵥⵎ ⵉⵢⵉ ⵖⵉⵍⴰⴷ, ⵀⴰ ⵉⵢⵉ ⵀⴰⵜⵉ ⴱⴷⴷⵖ. ⴰⵔ ⵉⴼⵜⵜⵓ ⵢⵉⵥⵉⵍ ⵣⵓⵏⴷ ⵉⵖ ⴰⵔ ⵉⴼⵜⵜⵓ ⴼ ⵜⴳⵍⴰⵢ, ⴰⵃⵍⵉⴳ ⵏⵏⵙ ⴰⵔ ⵉⵜⵜⴱⴱⵉ, ⴰⵍⵍⵏ ⵏⵏⵙ ⵕⵥⵎⵏⵜ ⵓⵔ ⵕⵥⵉⵎⵏⵜ, ⵉⵥⴹⴰⵢ ⴼⵍⵍⴰⵙ ⵢⵉⵅⴼ ⵏⵏⵙ. ⵜⵍⴽⵎ ⵙⵏⴰⵜ ⵏ ⵢⵉⴹ ⵜⵉⵣⵉ ⵍⵍⵉ ⵖ ⵜ ⵢⵉⵡⵉ ⵉⵊⵉⵍⵍⵉⵊ ⵙ ⵜⵃⴰⵏⵓⵜ ⵏⵏⵙ. ⵓⴼⴰⵏ ⵏⵏ ⵜⴰⴳⴳⵓⵔⵜ ⵏ ⵜⴳⵎⵎⵉ ⵜⵕⵥⵎ, ⴽⵛⵎⵏ, ⵙⴷⵓⵇⵇⵕⵏ ⵙ ⵜⵍⴻⵍⵍⵉ, ⵜⵕⵥⵎ ⴰⵙⵏ. ⵉⴽⵛⵎ ⵓⴽⴰⵏ ⵉⵥⵉⵍ, ⵉⴹⵕ ⵏⵉⵜ ⵉⴳⵏ, ⵓⵔ ⵙⵓⵍ ⵉⵏⵏⵉ ⵎⵇⵇⴰⵔ ⴷ ⵜⵉⵎⵏⵙⵉⵡⵉⵏ ⵉ ⵢⵉⵊⵉⵍⵍⵉⵊ ⵍⵍⵉ ⵜ ⵉⵏⵏ ⵉⵙⵍⴽⵎⵏ. -ⵜⵉⵎⵏⵙⵡⵉⵡⵉⵏ ⴰ ⵍⵃⵓⵙⴰⵢⵏ. -ⵜⵉⵎⵏⵙⵉⵡⵉⵏ ⴰ ⵜⵉⵍⴻⵍⵍⵉ. -ⵎⴰ ⵜⵜ ⵢⴰⵖⵏ? ⵉⵙⵡⴰ ⴷⴰⵖ? -ⵢⴰⵀ! ⵉⵕⵎⵉ! ⴰⵊⵊ ⵜ ⴰⴷ ⵉⴳⵏ. ⵜⵉⵎⵏⵙⵉⵡⵉⵏ ⵜⵉⵍⴻⵍⵍⵉ. ⵉⵏⴽⵔ ⴷ ⵢⵉⵥⵉⵍ, ⵜⵍⴽⵎ ⵙⵏⴰⵜ ⵏ ⵜⴷⴳⴳⵯⴰⵜ, ⵓⵔ ⵉⵙⵙⵏ ⵎⴰⴷ ⵉⵊⵔⴰⵏ ⵖ ⵜⵓⴷⵔⵜ ⵏⵏⵙ ⵉⴹⴳⴰⵎ ⴰⵏⵏ. ⴰⵍⵍⵏ ⵏⵏⵙ ⵉⴳⴳⴰⵎⵎⵉ ⴰⴷ ⵜⵏⵜ ⵉⵏⵏⵓⵕⵥⵎ. ⴰⵃⵍⵉⴳ ⵏⵏⵙ ⵉⵣⵡⴰ ⵖ ⵜⵉⵔⴰⵎ ⵎⴰⵛⵛ ⵉⴳⴳⴰⵎⵎⵉ ⴰⴷ ⵉⵙⵎⴰⵇⵇⵍ ⵖ ⵜⵉⵔⵎⵜ ⵍⵍⵉ ⴰⵙ ⴷ ⵜⵙⵔⵙ ⵜⵍⴻⵍⵍⵉ ⴼ ⵉⴳⴳⵉ ⵍⴽⴰⵕⵟⵓⵏ ⵍⵍⵉ ⵖ ⵙⴽⵔⵏ ⵍⵎⵔⴼⵄ. ⵢⵓⴼⴰ ⵜⵜ ⵉⴷ ⴰⵔ ⴳⵉⵙ ⵜⵙⵎⵓⵇⵇⵓⵍ, ⴰⴼⵓⵙ ⵏⵏⵙ ⵢⵓⵎⵥ ⴰⴳⴰⵢⵢⵓ ⵏⵏⵙ ⴰⴷ ⵓⵔ ⵉⴹⵕ, ⵓⵔ ⵉⵙⵙⵏ ⵎⵏⵛⴽ ⴰⴷ ⵜⴽⴽⴰ ⵜⵙⴽⵔ ⵜⵉⴳⵉⵡⵔⵜ ⴰⵏⵏ. -ⵎⴰⵅⵅ ⴰⵔ ⴳⵉⴳⵉ ⵜⵙⵎⵓⵇⵇⵓⵍⵜ? ⵓⵔ ⴰ ⵉⵜⵜⵉⵃⵎⵉⵍ ⵉⵅⴼ ⵏⵏⵙ ⵉⵖ ⵉⵙⵎⴷ ⵜⵉⵙⵙⵉ ⵏⵏⵙ ⵙ ⵉⵔⴰⵔⴰⵏ, ⵎⵏⵏⴰⵡⵜ ⵏ ⵜⵡⴰⵍ ⴰⴷ ⴰⵙ ⵉⵊⵔⴰ ⵎⴽⴰⵏⵏ ⵎⴰⵛⵛ ⴰⵔ ⵏⵏ ⴱⴷⴷⴰ ⵉⵜⵜⵓⵔⵔⵉ: ⵜⴰⵍⴱⵉⵔⵔⴰⵜⵉⵏ ⴰⵔ ⴰⵙ ⵙⵜⵓⵏⵜ ⵉⵏⴳⴰⵥⵏ ⵍⵍⵉ ⵉⵣⵔⵉⵏ ⵍⵍⵉ ⵔⴰⴷ ⵢⴰⵛⴽ ⴳ ⵜⵓⴷⵔⵜ ⵏⵏⵙ. ⵓⵔ ⴰ ⵉⵜⵜⵉⵃⵎⵉⵍ ⵉⵅⴼ ⵏⵏⵙ ⴷ ⴰⵔ ⴰⵙ ⵉⵙⴽⴰⵔ ⵍⵃⴰⵍ ⵉⵙ ⵜ ⵓⵔ ⵉⵃⵎⵉⵍ ⵢⴰⵏ ⵉⵙ ⴷ ⴽⵓⵍⵍⵓ ⵎⵉⴷⴷⵏ ⵎⵛⵓⵛⴽⴰⵏ ⴷ ⴰⴷ ⵜ ⵓⵔ ⵃⵎⵍⵏ. ⵜⵉⵍⴻⵍⵍⵉ ⵓⵔ ⵜⵔⵓⵔ ⴼ ⵓⵙⵇⵇⵙⵉ ⵏⵏⵙ, ⵜⵓⴼⴰ ⵏⵏ ⵢⵓⴼ ⴰⴷ ⴰⵙ ⵜⴼⴽ ⵡⴰⵢⵢⴰⴹ: -ⵜⵔⵉⴷ ⴰ ⵜⵛⵛⴷ ⵖⵉⵍⴰⴷ ⵏⵖⴷ ⴰⵔ ⴽⵉⵖ ⴰⴽ ⴷ ⵙⵙⵏⵡⵉⵖ ⵍⵇⵀⵡⴰ ⵜⴰⵙⴳⴳⴰⵏⵜ ⴷ ⵣⵏⴱⵓⵃ. -ⴰⵃⵍⵉⴳ ⵉⵏⵓ ⵓⵔ ⵉⵔⵉ ⵜⵉⵔⴰⵎ, ⵙⵙⵏⵓ ⵜⵜ ⵉⴷ, ⵙⵙⵏⵓ ⵜⵜ ⵉⴷ, ⵄⴰⴼⴰ ⴽⵎ. ⴰⵢⵢⵓⵔ 8 ⵢⴰⵎⵏⴰ, ⵓⵍⵜⵎⴰⵙ ⵏ ⵢⵉⵥⵉⵍ ⵜⴳⴰ ⵣⵖ ⵡⴰⵏⴰⵡ ⵏ ⵜⵎⵖⴰⵔⵉⵏ ⵉⵃⵏⵏⴰⵏ, ⴰⵔ ⵜⴻⵜⵜⵉⴹⵉⵏ ⵜⴰⵙⴰ ⵎⵇⵇⴰⵔ ⴷ ⵖ ⵉⵣⵉ. ⵜⴰⵖⴰⵡⵙⴰ ⵏⵏⵙ ⵜⴳⴰ ⴰⴽⴽⵯ ⵜⵉⵏ ⵎⵉⴷⴷⵏ. ⴰⵙⵙ ⵏⵏⴰ ⵏⵏ ⴷⴰⵔⵙ ⵉⴽⴽⴰ ⵢⵉⵥⵉⵍ, ⵜⵙⵔⵙ ⴰⵙ ⴷ ⴰⵢⵍⵍⵉ ⵜⵟⵟⴰⴼ. ⵜⵉⵎⴽⵉⵍⵉⵏ ⵏ ⵡⵓⴷⵉ ⴷ ⵜⴰⵎⵎⵏⵜ ⵓⵔ ⵊⵊⵓ ⵜⵜ ⴼⴼⴰⵖⵏⵜ. ⵜⵉⴳⵎⵎⵉ ⵏⵏⴰ ⵖ ⵓⵔ ⵍⵍⵉⵏ ⵉⵎⵙⵜⵉⵔⵏ ⵓⵔ ⵜⴳⵉ ⵜⵉⴳⵎⵎⵉ. ⵜⵉⵣⵉ ⵏⵏⴰ ⵖ ⴷ ⵉⴽⴽⴰ ⴷⴰⵔ ⵢⴰⵎⵏⴰ ⵏⵏⵙ ⵉⵇⵇⴰⵏ ⴷ ⴰⴷ ⴰⵙ ⵜⴼⴽ ⴽⵔⴰ: ⵜⴰⴽⵓⵕⵕⵓⵜ, ⵜⵉⵢⵏⵉ, ⵍⵍⵓⵣ; ⵍⵍⵉⵖ ⵢⴰⴷ ⵉⵎⵇⵇⵓⵕ ⴰⵔ ⴰⵙ ⴷ ⵙⵓⵍ ⵜⴽⵜⵜⵓⵔ ⵉⴳⵉⵡⴰⵍ ⵏⵏⵙ. ⵜⵉⵣⵉ ⵍⵍⵉⵖ ⵜⴻⵜⵜⴰⵀⵍ ⵏⵜⵜⴰⵜ ⵉⴳⴰ ⵢⴰⵏ ⵏ ⵓⴽⵯⵜⵜⴰⵢ ⵍⵍⵉ ⵔⴰⴷ ⵙⴰⵔ ⵓⵔ ⵉⵜⵜⵓ ⵢⵉⵥⵉⵍ ⵉⵎⵥⵥⵉ ⵙⵓⵍ ⵔⴰⴷ ⴷⴰⵔⵙ ⵉⵍⵉⵏ ⵖ ⵓⵣⵎⵣ ⴰⵏⵏ ⵚⴹⵉⵚ ⴰⵔ ⵙⴰ ⵏ ⵉⵙⴳⴳⵯⴰⵙⵏ. ⵉⴳⴰⵡⵔ ⵏⵉⵜ ⵖ ⵓⵃⴰⵏⵓ ⵏⵜⵜⴰⵏ ⴷⵉⵙ ⴰⵔ ⴰⵙ ⵜⵣⵔⵔⵓ ⴰⴳⴰⵢⵢⵓ ⵏⵏⵙ. ⵉⴳⴰ ⵓⵣⵎⵣ ⵜⴰⴼⵙⵓⵜ, ⵎⴰⵛⵛ ⵉⵔⵖⴰ ⵡⴰⵙⵙ, ⵉⴱⴱⵕⴱⵕ ⵓⵛⴽⴰⵏ ⵏⵏ ⴷⴰⵔⵙⵏ ⴽⵕⴰⴹ ⵏ ⵉⵏⴱⴳⵉⵡⵉⵏ. ⵓⵔ ⵊⵊⵓ ⵜⵏ ⵜⴰⵏⵏⵉ ⵜⵉⵟⵟ ⵏⵏⵙ. ⵍⵙⴰⵏ ⴰⴽⴽⵯ ⵜⵉⵊⵍⵍⵓⴱⴰ ⵜⵓⵎⵍⵉⵍⵉⵏ ⴰⵙⵉⵏ ⵏⵏ ⴷⵉⵙⵏ ⴽⵔⴰ ⵏ ⵡⴰⵔⵢⴰⵍⵏ ⵖ ⴰⴷ ⵜⵜⴰⴳⴳⵯⴰⵏ ⴽⵕⴰⴹ ⵏ ⵍⵇⵡⴰⵍⴱ ⵏ ⵙⴽⴽⵯⴰⵕ. ⵉⴼⴰⵙⵙⵏ ⵏ ⵢⴰⵎⵏⴰ ⵓⵜⵉⵏ ⵎⴰⵖ ⵡⵡⵓⵊⴷⴰⵏ ⵖ ⵢⵉⵅⴼ ⵏⵏⵙ ⵎⴰⵖ ⴰⵔ ⵏⵉⵜ ⵜⵍⵍⵉⵏ ⵙ ⴽⵔⴰ ⵏ ⵜⴰⵛⵛ ⵏ ⵜⵍⴽⵉⵏ ⵏⵖ ⴽⵔⴰ ⵏ ⵡⴰⵛⵛ ⵏ ⵉⵡⵟⵟⵏ. ⵢⴰⵎⵏⴰ ⵍⵍⵉ ⴰⵙ ⵉⵜⵜⴽⵙⵏ ⵓⵎⵉⵏ ⴽⵔⴰ ⵉⴳⴰⵏ ⵉⴹ, ⵜⴼⵙⵙ, ⵜⴽⵙⴰ ⵉⵖⵓⵢⴰⵍ ⵉ ⵉⴱⵍⵉⵙ: -ⵜⵉⵏ ⵓⵏⴰⵎⵉⵔ ⴰ ⵍⴰⵍⵍⴰ ⵢⴰⵎⵏⴰ. ⵓⵔ ⴰⵙ ⵜⵔⵓⵔ. -ⵜⵉⵏ ⵓⴳⵍⵍⵉⴷ ⵉⵍⴰⵏ ⴰⵙⴽⵉⵡⵏ ⴰ ⵍⴰⵍⵍⴰ ⵢⴰⵎⵏⴰ. ⵜⴼⵙⵙ, ⴰⵔ ⵜⵜ ⵉⵜⵜⴰⵡⴽ ⵣⵓⵏⴷ ⵉⵖ ⴰⵔ ⵉⵜⵜⴰⵡⴽ ⴽⵔⴰ ⵏ ⵜⵖⵙⵙⴰ ⵉⵎⵎⵓⵜⵏ. ⵉⵙⴷⵓⵇⵇⵕ ⴱⴰⴱⴰⵙ ⵓⵔ ⵜⴰ ⵉⴽⵛⵎ: -ⵎⴰ ⴷ ⵣⴰ ⵜⵏⵏⵉⵜ ⴰ ⵉⵍⵍⵉ? ⵀⴰ ⵏⵏ ⵏⴽⴽⵉ ⵓⵔ ⵔⴰⴷ ⴼⵍⵍⴰⵎ ⵙⴱⵣⵣⵉⵣⵖ ⴰⵎⵢⴰ, ⴽⵎⵎⵉⵏ ⴰ ⵔⴰⴷ ⴷⵉⵙ ⵉⵣⵔⵉ ⵜⵓⴷⵔⵜ ⵏⵏⵎ. ⵣⵎⴰⵏ ⵓⵔ ⵉⴳⵉ ⵢⴰⵏ ⵏ ⵡⴰⵙⵙ, ⵉⴳⴰ ⴽⵓ ⴰⵙⵙ ⵎⵉⴷⴷⵏ ⵓⵔ ⴼⵍⵍⴰⵙ ⵏⵏⴰⵏ ⴰⴱⵍⴰ ⵎⴰ ⵉⴼⵓⵍⴽⵉⵏ, ⵓⵔ ⴰ ⵉⵙⵙⴰ, ⵓⵔ ⴰ ⵉⴽⵎⵎⵉ, ⵓⵔ ⴰ ⵉⵜⵜⵎⵓⵏ ⴷ ⴳⴰⵔ ⵎⵉⴷⴷⵏ, ⵓⵔ ⵊⵊⵓⵏ ⴷ ⵏⵜⵜⴰ ⴰⴷ ⵉⵙⵙⵉⴽⵉⵏ ⵍⵊⴰⵎⵄ ⵙⵇⵇⵙⴰⵖ ⴳⵉⵙ, ⴰⵍⵙⵖ ⵙⵇⵇⵙⴰⵖ, ⵓⵔ ⵉⵍⵍⵉ ⵎⴰ ⵉⵏⵏⴰⵏ ⵎⴰ ⵉⵀⵔⵛⵏ, ⵓⵔ ⵉⵍⵍⵉ ⵎⴰ ⵢⵓⵍⵙⵏ ⵉ ⴳⴰⵔ ⵎⴰⴷ ⵣⴰ ⵜⵏⵏⵉⵜ ⴰ ⵉⵍⵍⵉ? -ⴰⵢⵏⵏⴰ ⵜⵔⵉⵜ ⴰ ⴱⴰⴱⴰ ⵀⴰ ⵏⵏⵏⴽⴽⵉ ⵔⵉⵖ ⵜ. -ⴼⴽⵉⵖ ⴰⵎ, ⴰ ⵉⵍⵍⵉ ⵕⴹⴰ ⴰⴷ ⴰⵎ ⵢⵉⵣⵡⵉⵔ, ⵉⴳⴳⵔⵓ ⴰⵎ. ⵢⵓⵔⵔⵉ ⴱⴰⴱⴰⵙ ⴷⴰⵔ ⵉⵏⴱⴳⵉⵡⵉⵏ, ⵜⵍⵀⵓ ⵏⵜⵜⴰⵜ ⴰⵔ ⵜⴰⵍⵍⴰ, ⴰⵔ ⴷ ⵜⵜⴰⴷⴷⵓⵎⵏ ⵉⵎⵟⵟⴰⵡⵏ ⴼ ⵜⴳⴰⵢⵢⵓⵜ ⵏ ⵢⵉⵥⵉⵍ ⵍⵍⵉ ⴰⴷ ⵉⴱⴷⴳⵏ ⵙ ⵜⵉⴷⵉ. -ⵎⴰⵅⵅ ⵍⵍⵉⵖ ⴰⵔ ⵜⴰⵍⵍⴰⵜ ⴰ ⵍⴰⵍⵍⴰ ⵢⴰⵎⵏⴰ? ⵓⵔ ⴰⵙ ⵜⵔⵓⵔ ⵙ ⵉⵡⴰⵍⵉⵡⵏ ⵎⴰⵛⵛ ⵜⵃⴰⴱⵍⵜ, ⵜⵙⵙⵓⴷⵎ ⵉⴳⵏⵣⵉ ⵏⵏⵙ. ⴰⵢⵍⵍⵉ ⵉⵙⵙⴰⵍⵍⴰⵏ ⵢⴰⵎⵏⴰ ⵓⵔ ⵜ ⵉⴷ ⵉⴽⵯⵜⵉ ⴰⴱⵍⴰ ⵍⵍⵉⵖ ⵏⵏ ⵢⴰⴷ ⵢⵓⵜ ⵖ ⵉⵙⴳⴳⵯⴰⵙⵏ. ⴰⵔ ⵜⵜ ⵉⵙⵙⴰⵍⵍⴰ ⵓⴼⵓⵖ ⵉⴳⴳⵯⵔⴰⵏ ⵣⵖ ⵜⴳⵎⵎⵉ ⵏ ⴱⴰⴱⴰⵙ, ⴰⵎⵓⴷⴷⵓ ⵙ ⵢⴰⵏ ⵏ ⵓⵎⴰⴹⴰⵍ ⵍⵍⵉ ⴼ ⵓⵔ ⵜⵙⵙⵏ ⴰⵎⵢⴰ. ⴰⵢⵢⵓⵔ 9 ⵉⴼⴼⵓⵖ ⵢⵉⵥⵉⵍ, ⵉⴱⴱⵉ ⵢⴰⵜ ⵏ ⵜⵣⵣⵍⴰ ⵏ ⵉⵏⴰⴼⴰⵍⵏ, ⵓⵔ ⵉⵙⵙⵏ ⵎⴰ ⵔⴰⴷ ⵉⵙⴽⴰⵔ. ⵉⴱⴷⴷ ⵉⵍⵀⵓ ⴰⵔ ⵉⵙⵓⵏⴼⵓⵙ ⴰⵔ ⵉⵙⴳⴳⵓⵏⴼⵓⵙ. ⵉⵏⵏⴰ ⴷ ⵢⵉⵅⴼ ⵏⵏⵙ ⴰⴷ ⵉⵖⵔ ⵉ ⵓⵍⵜⵎⴰⵙ ⴰⴷ ⴰⵙ ⵜⵥⵕ ⴽⵔⴰ ⵏ ⵎⴰⴷ ⵜⵜ ⵉⵙⵙⴰⵔⵓⵏ ⵖ ⵜⴳⵎⵎⵉ. ⵉⵎⵉⴽ ⴰⵎⵥⵏ ⵜⵜ ⵜⴽⵚⵚⴰⴹ: ⵉⵏⵏⴰ ⴷ ⵢⵉⵅⴼ ⵏⵏⵙ ⴰⴷ ⴷ ⵢⴰⵡⵉ ⵕⴱⴱⵉ ⴽⵔⴰ ⵏ ⴱⵓ ⵟⵟⴰⴽⵙⵉ ⵎⵥⵥⵉⵢⵏ. ⵡⴰⵏⵏⴰ ⵎⵉ ⵢⵓⵍⵍ ⴰⴼⵓⵙ ⵉⴱⴷⴷ ⴰⵙ, ⴰⴷ ⴰⵙ ⵓⴽⴰⵏ ⵉⵏⵏⴰ: -ⴰⴷ ⵉⵢⵉ ⵜⴰⵡⵉⴷ ⵜⴰⵎⵖⴰⵔⵜ ⵙ " ⵚⴱⵉⵟⴰⵕ ", ⵉⵔⴰⵔ ⴰⵙ: -ⵓⵔ ⴷⴰⵔⵉ ⵍⴰⴱⵉⵍⴰⵏⵙ! ⵉⵙⴰⵇⵙⴰ ⵡⵉⵙⵙ ⴽⴽⵓⵥ, ⵉⴳ ⵓⵔⵓⵔ ⵏⵏⵙ ⵣⵓⵏⴷ ⵡⵉⵏ ⵡⵉⵍⵍⵉ ⵉⵣⵡⴰⵔⵏⵉⵏ. ⵓⵔ ⵜ ⵜⵔⵉⴷ ⵉ ⵓⵎⵢⴰ, ⵉⴱⴱⵉ ⵏⵉⵜ ⴷⴰⵖ ⵜⴰⵣⵣⵍⴰ ⵢⵓⵔⵔⵉ ⵙ ⵜⴳⵎⵎⵉ. ⵜⵉⵍⴻⵍⵍⵉ ⴰⵔ ⵜⵏⴷⴷⵔ ⵉⵎⵔⵔⵜ ⵜⵜ ⵓⵏⴳⴰⵥ; -ⵀⴰ ⵉⵢⵉ ⵓⵔⵔⵉⵖ ⵏⵏ. ⵢⵓⵙⵉ ⴷⵉⵙ ⵢⴰⵏ ⵏ ⵓⵊⵏⵡⵉ ⵍⵍⵉ ⵙ ⴰⵔ ⵉⵜⵜⴱⴱⵉ ⵉⵣⴰⴽⴰⵔⵏ ⵖ ⵓⵖⵔⵔⴰⴱⵓ, ⵉⵙⵙⵏⵜⵍⵜ ⵖ ⵜⵖⵓⵔⴷⵉⵏ ⵏ ⵜⵓⴳⴳⴰⵙ ⵏⵏⵙ, ⵢⵓⵔⵔⵉ ⵏⵉⵜ ⴷⴰⵖ ⴷⴰⵔ ⵉⴷ ⴱⵓ ⵟⵟⴰⴽⵚⵉ, ⵉⵙⴱⴷⴷ ⵡⴰⵍⵍⵉ ⵉⵣⵡⴰⵔⵏ: -ⵉ ⵕⴱⴱⵉ, ⵔⵉⵖ ⴰⴷ ⵉⵢⵉ ⵜⴰⵡⵉⴷ ⵏⴽⴽⵉ ⴷ ⵜⵎⵖⴰⵔⵜ ⵙ ⵚⴱⵉⵟⴰⵕ! -ⵡⴰⵅⵅⴰ ⴰ ⵙⵉⴷⵉ. ⵜⴰⵡⴰⵍⴰ ⴰⴷ, ⵉⵙⵙⵏⵜⵍ ⵎⴰⵙ ⴷ ⵜⴰⵎⵖⴰⵔⵜ ⵜⵔⴰ ⴰⴷ ⵜⴰⵔⵓ. ⵍⴽⵎⵏ ⵜⵉⴳⵎⵎⵉ, ⵉⴽⵛⵎ ⵢⵉⵥⵉⵍ ⵢⴰⵡⵙ ⵉ ⵜⵍⴻⵍⵍⵉ ⴰⵢⵍⵍⵉⵖ ⵜⵎⵓⵜⵜⵉ, ⵉⵙⵙⵓⵜⵍ ⴰⵙ ⴷ ⴰⴼⵓⵙ ⵏⵏⵙ ⵉ ⵓⵎⴳⴳⵕⴹ ⵏⵏⵙ. ⵢⴰⵡⵙ ⴰⵙ ⴰⵢⵍⵍⵉⵖ ⵣⴳⵔⵏ ⴰⵙⴰⵔⴰⴳ ⴰⵏⵏ ⵉⵣⵣⵓⵎⵎⴰⵏ. ⴼⴼⴰⵖⵏ ⵏⵏ ⵙ ⴱⵓ ⵟⵟⴰⴽⵚⵉ, ⵉⵕⵥⵎ ⴰⵙ ⵜⴰⴳⴳⵓⵔⵜ ⴰⵢⵍⵍⵉⵖ ⵜⵜ ⵉⵙⵙⴽⵛⵎ, ⴱⵓ ⵟⵟⴰⴽⵚⵉ ⵉⵙⵏⴰⵍ ⴰⵙ ⵉⴳⴰⵔⴰⵏ, ⴰⵔ ⵉⴽⵎⵎⵉ ⵢⴰⵏ ⵏ ⵓⴳⴰⵕⵕⵓ ⵖ ⴱⵕⵕⴰ ⵏ ⵟⵟⴰⴽⵚⵉ, ⵉⵥⵕⴰ ⵜⵜ ⵉⴷ ⵉⴼⴼⵉ ⵜⴰⵖⵓⵢⵢⵉⵜ: -ⵓⵔ ⴷⵉⴽ ⵙⴽⵔⵖ ⵎⴽⴰⵏⵏ, ⵏⴽⴽⵯⵏⵉ ⵉⴳⵯⴷⵍ ⴼⵍⵍⴰⵖ ⴰⴷ ⵏⵜⵜⴰⵡⵉ ⵉⵎⵓⴹⴰⵏ ⴷ ⵜⵎⵖⴰⵔⵉⵏ ⵉⵜⵜⴰⵔⵓⵏ ⵙ ⵚⴱⵉⵟⴰⵕ. -ⵏⵜⵜⴰⵜ ⵀⴰ ⵏⵏ, ⵢⴰⵏ ⴰⴽ ⵉⵏⵏⴰⵏ ⵔⴰⴷ ⵜⴼⴼⴰⵖ ⵣⵖ ⵟⵟⴰⴽⵚⵉ, ⵉⴼⴽⴰ ⴰⴽ ⵜⵜ ⵉ ⵜⴽⵔⴽⴰⵙ, ⵉⵖ ⵜⵎⵎⵓⵜ ⵀⴰ ⵏⵏ ⴽⵉⵢⵢⵉⵏ ⴰⵙ ⵜⵜ ⵉⵏⵖⴰⵏ, ⴷ ⵏⴽⴽⵉ ⵀⴰ ⵏⵏ ⵔⴰⴷ ⴳⵖ ⵜⵜⵎⵉ ⵉ ⵓⵙⵙⴰⵏ ⵏⵏⴽ. -ⵡⴰⵅⵅⴰ ⴰ ⵙⵉⴷⵉ, ⵡⴰⵅⵅⴰ. ⵉⵙⴽⵔ ⴰⵎⴰⵔⵛ, ⵉⴽⵙⵉⵔⵉ, ⵜⵉⵍⴻⵍⵍⵉ ⵜⴳⴳⴰⵎⵎⵉ ⴰⴷ ⵜⴳ ⵜⵜⵎⵉ ⵉ ⵜⵏⴷⵔⴰ ⵏⵏⵙ. -ⵀⴰ ⵏⵏ ⵓⵔ ⵜⴽⵚⵓⴹⵜ ⵢⴰⵜ, ⵙⵙⵍⴽⵎ ⴰⵖ ⵖⴰⵔ ⵉ ⵉⵎⵉ, ⵏⴽⴽⵯⵏⵉ ⵔⴰⴷ ⵏⴹⴼⵓⵕ ⵙ ⵓⴹⴰⵕ, ⵉⵖ ⵏⵏ ⵏⵍⴽⵎ, ⴰⴷ ⵙⵉ ⵜⵇⵇⵍⵜ ⴰⴷ ⵖⵔⵖ ⵉ ⵢⴰⵏ ⵏ ⵓⴼⵔⵎⵍⵉ ⵉⴳⴰ ⴰⵎⴷⴷⴰⴽⴽⵯⵍ ⵉⵏⵓ. ⴱⵓ ⵟⵟⴰⴽⵚⵉ ⵓⵔ ⴰⵔ ⵉⵙⴰⵡⴰⵍ ⵓⵎⵥⵏⵜ ⵜ ⵜⴽⵚⵚⴰⴹ, ⵉⴽⵚⵓⴹ ⴰⴷ ⴰⵙ ⵜⵎⵎⵜ ⵜⵍⴻⵍⵍⵉ ⵖ ⵓⴳⵯⵏⵙ ⵏ ⵟⵟⴰⴽⵚⵉ. ⵍⴽⵎⵏ ⵏⵏ ⵉⵎⵉ ⵏ ⵚⴱⵉⵟⴰⵕ, ⵓⵔ ⵜⴰ ⴷ ⵉⴳⴳⵯⵉⵣ ⵢⵉⵥⵉⵍ ⵙⵉⵖ ⴰⵔ ⵏⵏ ⵉⵜⵜⴰⵏⵏⴰⵢ ⵉⵊⵉⵍⵍⵉⵊ ⴰⵔ ⵉⵙⵙⴰⵖ ⴳⴰⵕⵕⵓ ⴷⴰⵔ ⴱⵓ ⴹⴹⵉⵟⴰⵢ. ⵉⴳⴳⵯⵉⵣ ⴷ ⵉⵍⵀⵓ ⴰⵔ ⵢⴰⵇⵇⵔⴰ ⵉ ⵢⵉⵊⵉⵍⵍⵉⵊ. ⵉⵥⵕⴰ ⵜ ⵉⴱⴱⵉ ⵏ ⵙⵉⵙ ⵜⴰⵣⵍⴰ ⵉⵙⵙⵏ ⵉⵙ ⴷ ⵓⵔ ⵔⴰⴷ ⵢⵉⵍⵉ ⵎⴰ ⵔⴰⴷ ⵜ ⵉⵏⵏ ⵢⴰⵡⵉ ⵙ ⵚⴱⵉⵟⴰⵕ ⴰⵎⵔ ⴰⵃⵍⵉⴳ ⵏ ⵜⵍⴻⵍⵍⵉ. ⴱⵓ ⵟⵟⴰⴽⵚⵉ ⵓⵔ ⵙⵓⵍ ⵉⵇⵇⵍ ⵙ ⵢⵉⵥⵉⵍ ⴰⴷ ⴰⵙ ⵉⴼⵔⵓ, ⴰⵔ ⵉⵙⵉⴳⴳⵉⵍ ⵖⴰⵔ ⴰⴷ ⵉⵊⵊⵏⵊⵎ ⵉⵅⴼ ⵏⵏⵙ. ⵜⵉⵍⴻⵍⵍⵉ ⵜⴳⵯⵔⴰ ⵜⴰⴳⴰⵜ ⵖ ⴳⵔ ⵉⵖⴰⵔⴰⵙⵏ ⴰⵏⵏ ⴳⴳⵓⵜⵏⵉⵏ ⵏ ⵚⴱⵉⵟⴰⵕ, ⴰⵔ ⵜⵏⴷⴷⵔ, ⴰⵔ ⵜⴰⵍⵍⴰ, ⴰⵔ ⵜⵙⵖⵓⵢⵢⵓ. ⵙⵍⴽⵎⵏ ⵜⵜ ⵙ ⵓⵃⴰⵏⵓ ⵏ ⵜⵍⴰⵍⵉⵜ, ⵙⵔⵙⵏ ⵜⵜ ⵖ ⵍⴱⴰⵢⵢⴰⵚ. -ⵀⴰ ⵉⵢⵉ ⵓⵔⵔⵉⵖ ⵏⵏ ⴰ ⴼⴰⴹⵎⴰ. ⵎⴽⴰⴷ ⴰⵙ ⵉⵏⵏⴰ ⵢⵉⵊⵉⵍⵍⵉⵊ ⵉ ⵜⵍⴻⵍⵍⵉ ⵜⵉⵣⵉ ⵍⵍⵉ ⵖ ⵢⵓⵎⵥ ⴰⴼⵓⵙ ⵉ ⵢⵉⵥⵉⵍ ⴰⵔ ⵜ ⵉⵜⵜⴰⵡⴽ ⴰⴷ ⴼⴼⴰⵖⵏ ⵏⴳⵔ ⵜⴼⵔⵎⵍⵉⵢⵢⵉⵏ ⴰⵏⵏ ⵎⵉ ⵜⵜ ⵉⵏⵏ ⵉⴼⵍ. ⵜⵉⵍⴻⵍⵍⵉ ⵓⵔ ⵜⵜ ⵉⴷ ⵢⴰⵖ ⴰⴷ ⵜⵙⵡⵉⵏⴳⵎ ⵎⴰⵅⵅ ⴰⵢⵍⵍⵉⵖ ⴰⵙ ⵉⴳⴰ ⵢⵉⵊⵉⵍⵍⵉⵊ ⴼⴰⴹⵎⴰ. ⵎⴰⵛⵛ ⴰⵙⵇⵙⵉ ⴰⵏⵏ ⵉⵣⵣⵉⵡⵣ ⴱⴰⵀⵔⴰ ⵉⵥⵉⵍ. -ⵎⴰⵅⵅ ⵍⵍⵉⵖ ⴰⵙ ⵜⴳⵉⴷ ⴼⴰⴹⵎⴰ? -ⵙⵉⵏ ⵓⵙⵙⴰⵏ ⵍⵍⵉ ⵔⴰⴷ ⵜⴽⴽ ⵖ ⵚⴱⵉⵟⴰⵕ ⵔⴰⴷ ⴳⵉⵙ ⵜⴳ ⵜⴰⵎⵖⴰⵔⵜ ⵉⵏⵓ ⴼⴰⴹⵎⴰ. -ⵃⵔⴰ ⴽ ⵉⴷ ⵢⴰⵖ ⴽⵉⵢⵢⵉⵏ ⴰⴷ ⵜⵏⴰⵥⴷ! -ⵀⴰⵜⵉ ⵉⵇⵇⴰⵏ ⴷ ⴰⴷ ⴷⴰⵔⵓⵏ ⵉⵍⵉⵏ ⵡⴰⵔⵔⴰⵜⵏ ⵏ ⵍⵉⵜⵜⵉⵀⴰⵍ, ⴼ ⵎⴰ ⴰⵏⵏ ⵔⴰⴷ ⵜⵜ ⵙⵙⵓⴳⵣⵖ ⵖ ⵡⴰⵔⵔⴰⵜⵏ ⵉⵏⵓ. ⵢⵓⴼ ⴰⴽ ⵎⴽⴰⵏⵏ. ⴰⴷ ⵓⵔ ⵜⵙⵉⴳⴳⵉⵍⵜ ⴰⴷ ⵜⴰⴽⵯⵣⵜ ⴰⵎⵢⴰ, ⵉⵔⵡⵡⴰⵢⵏ ⵏ ⵖⵉⴷ ⵏⴽⴽⵉ ⴽⴰ ⴷ ⵜⵏ ⵉⵙⵙⵏ. ⵏⴽⴽⵉ ⵀⴰ ⵏⵏ ⵔⴰⴷ ⴷⴷⵓⵖ ⴰⴷ ⵙⴰⵡⵍⵖ ⵙ ⵜⵍⴻⵍⵍⵉ ⵓⵔⵔⵉⵖ ⴷ. ⵉⴽⵛⵎ ⴷⴰⵔⵙ ⵢⴰⴼ ⵜⵜ ⵉⵏⵏ ⵓⵜⵏ ⴰⵙ ⵜⴰⵙⵙⵎⵉ, ⵓⵔ ⴰⵔ ⵙⵓⵍ ⴱⴰⵀⵔⴰ ⵜⵏⴷⴷⵔ, ⵢⵉⵜⵜⵉ ⵏⵏ ⵙ ⵜⴰⵎⴰ ⵏ ⵓⵎⵥⵥⵓⵖ ⵏⵏⵙ, ⵢⵉⵏⵉ ⴰⵙ -ⵉⵖ ⵉⵍⵍⴰ ⵎⴰⴷ ⴰⵎ ⵉⵏⵏⴰⵏ ⵎⴰⴷ ⴰⵎ ⵉⵙⵎ ⵜⵉⵏⵉⴷ ⴰⵙ ⴼⴰⴹⵎⴰ, ⵜⴰⵎⵖⴰⵔⵜ ⵏ ⵍⵃⵓⵙⴰⵢⵏ, ⵏⴽⴽⵉ ⵀⴰ ⵏⵏ ⵔⴰⴷ ⴼⵜⵓⵖ ⴰⴷ ⴽⵎ ⵉⵏⵏ ⵣⵣⵓⴳⵣⵖ ⵖ ⵡⴰⵔⵔⴰⵜⵏ. ⴰⵡⴰ ⵜⵜⵢⴰⵇⵇⵏ, ⴰⴷ ⵓⵔ ⵜⵥⵎⵓⴷ, ⵀⴰ ⵏⵏ ⴽⵓⵍⵍⵓ ⵔⴰⴷ ⵉⵣⵔⵉ, ⵢⵓⵔⵔⵉ ⵙ ⵢⵉⵥⵉⵍ ⴰⴼⴰⴷ ⴰⴷ ⴷ ⵉⵙ ⵉⵎⵚⴰⴼⴰⴹ: -ⴰⵔ ⴰⵙⴽⴽⴰ ⴰ ⵉⵥⵉⵍ, ⵀⴰ ⵏⵏ ⵉⵔⵡⴰⵙ ⵔⴰⴷ ⵜⴰⵔⵓ ⴰⵙⴽⴽⴰ, ⵜⵀⵏⵏⴰ, ⵓⵔ ⵖⵉⵏⵏ ⵎⴰ ⵖ ⴰⵔ ⵜⴻⵜⵜⵉⴽⵚⵓⴹⴷ, ⴰⵢⵜⵎⴰⵜⵏ ⴰⴷ ⵏⴳⴰ. ⵢⵓⵔⵔⵉ ⴷ ⵢⵉⵥⵉⵍ ⵣⵖ ⵚⴱⵉⵟⴰⵕ, ⵢⴰⴷⴷⵓⵎ ⵙ ⵜⵉⴷⵉ. ⵓⵔ ⵉⵙⵙⵏ ⵎⴰ ⵔⴰⴷ ⵉⵙⴽⴰⵔ, ⵓⵔ ⵙⵓⵍ ⵉⴽⵯⵜⵉ ⵉⵙ ⵉⴼⵔⴰ ⵉ ⴱⵓ ⵟⵟⴰⴽⵚⵉ ⵏⵖ ⵓⵀⵓ. ⵉⴼⵔⴰ ⵜⴰⵏⴼⵓⵍⵜ ⵏⵏⵙ ⵏ ⵟⵟⵓⴱⵉⵙ ⵍⵍⵉ ⵔⴰⴷ ⵜ ⵉⵔⴰⵔ ⵙ ⵜⵎⴷⵉⵏⵜ, ⴰⵔ ⵉⵙⵡⵉⵏⴳⵉⵎ ⵖ ⵜⵍⴻⵍⵍⵉ, ⵖ ⵡⴰⵣⵣⴰⵏ ⵏ ⵜⵍⴻⵍⵍⵉ ⵉⴳⴰⵏ ⵡⵉⵏⵙ ⵎⴰⵛⵛ ⵓⵔ ⵉⴳⵉ ⵡⵉⵏⵙ, ⴰⵔ ⵉⵙⵡⵉⵏⴳⵉⵎ ⵖ ⵜⵎⵖⴰⵔⵉⵏ ⵍⵍⵉ ⴷ ⴷⴰ ⵉⵏⵙⴰ, ⵉⴽⵍ ⴷⵉⵙⵏⵜ: ⵎⵏⵛⴽ ⵏ ⵡⴰⵔⵔⴰⵡⵏ ⵏⵏⵙ ⴰⴷ ⵉⵡⵡⵓⵊⴷⴰⵏ ⵖ ⴷⴷⵓⵏⵉⵜ? ⵎⴰⵏⵡ ⴰ ⴼⵍⵍⴰⵙⵏ ⵉⵜⵜⴰⵣⵣⴰⵍⵏ? ⵎⴰⵏ ⵜⴰ ⴳⵉⵜⵙⵏⵜ ⴰⴷ ⵢⵓⵔⵓⵏ? ⵎⴰⵏ ⵜⴰ ⴳⵉⵜⵙⵏⵜ ⴰⴷ ⵜ ⵉⵙⵙⵖⵔⵏ? ⵓⵔ ⵊⵊⵓⵏ ⵏⵏ ⵉⵜⴰⵎ ⵉⵙ ⵉⵔⵅⴰ ⴰⴷ ⵉⵙⴽⵔ ⵢⴰⵏ ⴰⵔⵔⴰⵡ, ⵉⴼⵍ ⵜ. ⵓⵔ ⵊⵊⵓⵏ ⵏⵏ ⵉⵜⴰⵎ ⵎⴰⵙ ⴷ ⵜⴰⵎⵓⴽⵔⵉⵙⵜ ⵏ ⵜⴼⵔⵅⵉⵏ ⵜⴰⵜⵜⵓⵢ " ⴰⵣⵣⴰⵏ ⵡⵉⵏ ⵢⴰⵏ ⵜ ⵉⴷ ⵉⵙⵙⵏⴽⵔⵏ, ⵓⵔ ⴷ ⵡⵉⵏ ⵢⴰⵏ ⵜ ⵉⴼⵍⵏ ": ⵓⵔⵔⵉⵏ ⴰⵙ ⴷ ⴷⴰⵖ ⵉⵙⵡⵉⵏⴳⵉⵎⵏ ⵍⵍⵉ ⵜ ⵉⵣⵣⵉⵡⵉⵣⵏ ⵖ ⵢⵉⴹ ⴰⵙⵙ ⴰⴷ, ⵓⵛⴽⴰⵏ ⴰⵙ ⴷ ⴰⵣⴰⵍ: ⵎⴰⵅⵅ ⴰⴷ ⵓⵔ ⵉⴳ ⵉⵡⵉ, ⵏⵖ ⵉⵍⵍⵉ? ⵎⴰⵅⵅ ⴰⴷ ⵓⵔ ⵏⵜⴰⵀⵍ ⵏⴽⴽⵉ ⴷ ⵜⵍⴻⵍⵍⵉ? ⵉⵇⵇⴰⵏ ⴷ ⴰⵙ ⵜⵜ ⵉⴷ ⵙⵉⴳⴳⵍⵖ ⴷⴰⵔ ⴰⵢⵜ ⴷⴰⵔⵙ, ⵉⵎⵎⴰ ⵉⵖ ⵓⵔ ⵜⵔⵉ. ⵏⵜⵜⴰⵏ ⴰⴷ ⵢⴰⴳⵓⵔⵏ ⵍⵍⵉⵖ ⴽⵓⵍⵍⵓ ⴳⴳⵯⵉⵣⵏ ⵎⴷⴷⵏ, ⵓⵔ ⵉⵙⵙⵏ ⵎⴰⵏ ⵜⵉⵣⵉ ⴰⵖ ⵉⵍⴽⵎ. ⵉⴱⴷⴷ ⵓⵟⵟⵓⴱⵉⵙ, ⵏⵜⵜⴰⵏ ⵉⵙⵀⴰ ⵓⴽⴰⵏ ⵙⵓⵍ. -ⵀⴰⵜⵉ ⵏⵍⴽⵎ ⴰ ⵓ ⵜⵎⴰⵣⵉⵔⵜ! -ⵉⵀ! ⵡⴰⵅⵅⴰ, ⵉⵙⵀⴰ ⴱⵏⴰⴷⵎ. ⵉⴳⴳⵯⵉⵣ ⴷ ⵢⵉⵥⵉⵍ, ⵉⵡⴰⵜⵙ ⵢⴰⵜ ⵍⵇⵀⵡⴰ, ⵉⴳⴰⵡⵔ ⴼ ⵢⴰⵏ ⵖ ⵉⵙⴳⴳⴰⵡⵔⵏ ⵏ ⴱⵕⵕⴰ, ⵉⵥⵕⵉ ⵏⵏⵙ ⵉⵎⵣⴰⵣⴰⵍ ⴷ ⵟⵟⵓⴱⵉⵚⴰⵜ. ⵜⵉⵏⵣⴰⵔ ⵏⵏⵙ ⴰⵔ ⴷ ⵙⵙⵓⵎⵓⵎⵏⵜ ⵜⴰⵣⴰⵎⵎⴰ ⵏ ⵍⵎⴰⵥⵓⵜ, ⵉⵎⵣⴳⴰⵏ ⵏⵏⵙ ⴰⵔ ⴷ ⵜⵜⴰⵡⴽⵏ ⵜⴰⵇⵇⵓⵔⵜ ⵏ ⵉⵙⵉⵏⵙⵉⴳⵏ ⵏ ⵡⴰⴹⴰⴼⵏ ⵏ ⵟⵟⵓⴱⵉⵙⴰⵜ ( ⵍⴽⵓⵏⵟⵕⵓⵍⴰⵜ ), ⴰⵍⵍⵏ ⵏⵏⵙ ⴰⵔ ⵜⵃⴰⵙⴰⴱⵏⵜ ⵜⵉⴼⵔⵅⵉⵏ ⴷ ⵉⴼⵔⵅⴰⵏ ⵍⵍⵉ ⵎⵉ ⵉⵜⵜⵢⴰⴳⴰⵍ ⵉⵇⵇⵊⴷⵔ ⵖ ⵓⵅⵙⴰⵢ. -ⵎⴰ ⵔⴰⴷ ⵜⵙⵓⴷ? -ⵍⵇⵀⵡⴰ ⵉⵕⵥⴰⵏ. ⵢⵉⵡⵉ ⴰⵙ ⵜⵜ ⵉⴷ, ⵉⵙⵔⵙ ⴰⵙ ⵜⵜ ⵖ ⵉⴳⴳⵉ ⵏⵟⵟⴰⴱⵍⴰ. -ⴽⵕⴰⴹ ⵏ ⴷⵔⴰⵀⵎ. -ⵉⵙ ⴷ ⵉⵇⵇⴰⵏ ⴷ ⴰⴷ ⴼⵔⵓⵖ ⵖⵉⵍ ⴰⴷ? -ⵢⴰⵀ. -ⵡⴰⵀ ⵉⵙ ⵔⴰⴷ ⵔⵡⵍⵖ? -ⵎⴰ ⵉⵙⵙⵏ? ⵡⵉⵍⵍⵉ ⵉⵜⵜⵉⵍⵉⵏ ⵖ ⴱⵕⵕⴰ ⴰⴷ ⵉⵜⵜⵔⵡⴰⵍⵏ. -ⵡⴰⵅⵅⴰ ⴰⵎⵥ ⵜⵇⵇⵏⴷ ⵉⵎⵉ ⵏⵏⴽ! ⵉⴼⵔⴰ ⴰⵙ, ⵉⵙⵏⴰⵍ ⴷⴰⵖ ⵓⴷⵎ ⵏⵏⵙ ⵉ ⵓⵎⵏⵉⴷ ⵏ ⵟⵟⵓⴱⵉⵙⴰⵜ. ⵉⵎⵉⴽ ⵉⵣⵔⵉ ⵡⴰⵍⵍⵉ ⵉⵜⵜⴰⵡⵉⵏ ⵙ ⴷⴰⵔ ⵓⵍⵜⵎⴰⵙ. ⵢⴰⵣⵣⵍ ⵣⵓⵏⴷ ⵉⵖ ⵉⵔⵡⵍ ⴰⴷ ⵓⵔ ⵉⴼⵔⵓ ⵍⵇⵀⵡⴰ ⵏⵏⵙ, ⵉⴼⵍ ⵍⴽⴰⵙ ⵍⵍⵉ ⵓⵔ ⵉⵙⵙⵏ ⵉⵙ ⵉⵎⵎⵉⵎ ⵓⵍⴰ ⵉⵕⵥⴰⴳ. ⵉⴼⵔⴰ ⵜⴰⵏⴼⵓⵍⵜ ⵏⵏⵙ. ⵉⵍⵀⵓ ⴰⵔ ⵉⵙⵡⵉⵏⴳⵉⵎ ⵖ ⵜⵍⴻⵍⵍⵉ ⵣⵓⵏⴷ ⵉⵖ ⴰⵙ ⵉⴽⴽⴰ ⵉⵙⴳⴳⵯⴰⵙⵏ. ⵎⴰ ⵉⵙⵙⵏ ⵜⵓⵔⵓ, ⵎⴰ ⵉⵙⵙⵏ ⵓⵔ ⵜⵓⵔⵓ, ⵎⴰ ⵉⵙⵙⵏ ⵉⵅⵙⵔ ⴳⵉⵙ ⵡⴰⵔⵔⴰⵡ, ⵎⴰ ⵉⵙⵙⵏ ⵉⵙⵓⵍ ⵏⵜⵜⴰⵏ, ⵜⵎⵎⵜ ⵏⵜⵜⴰⵜ ⵎⴰ ⵔⴰⴷ ⵜⵉⵏⵉ ⵉ ⵢⴰⵎⵏⴰ ⵏⵏⵙⵏ ⵉⵅⵚⵚⴰ ⵜⵜ? ⵎⴰⴷ ⴷ ⵉⵙ ⵉⵜⵜⴱⴷⴷⴰⴷⵏ? ⵏⵜⵜⴰⵜ ⴽⴰⴷ ⵉⵥⴹⴰⵕⵏ ⴰⴷ ⵜⵉⵍⵉ ⵖ ⵜⴰⵎⴰ ⵏⵓ ⵣⵓⵏⴷ ⵉⵣⵎⴰⵣ ⴰⴷ. ⵜⴰⵡⴰⵍⴰ ⴰⵏⵏ, ⵢⵓⴼⴰ ⵜⵜ ⵉⵏⵏ ⵜⴳⴰ ⵡⴰⵃⴷⵓⵜ, ⵉⴽⴽⵙ ⴰⵙ ⵏⵏⵉⵢⵜ ⵏⵏⵙ, ⵉⵙⵡⴰ ⴰⵜⴰⵢ ⵓⵔ ⵜ ⵉⵙⵡⵉ: ⵢⴰⵏ " ⴼⵔⵔ " ⴰⴷ ⵉⵙⴽⵔ ⵖ ⵍⴽⴰⵙ ⵏⵏⵙ, ⵉⵊⴷⵔ ⵉⵍⵙ ⵏⵏⵙ. ⵢⴰⴽⵯⵉ, ⵉⵍⵀⵓ ⴰⵔ ⵉⵍⵙⵙⴰ ⵓⵕⵥⵉⵢⵏ ⵏⵏⵙ. -ⴰⵡⴰ, ⵀⵢⴰ ⴰⴷ ⴽⵎ ⵉⴷ ⵙⵍⵉⵖ ⴰⵙⴽⴽⴰ, ⵉⵖ ⴷ ⵙⵖⵉⵖ ⴰⵢⵍⵍⵉ ⵉⵅⵚⵚⴰⵏ. ⵢⵓⵔⵔⵉ ⴷⴰⵖ ⵙ ⵍⴽⴰⵙ ⵍⵍⵉ: " ⴼⵔⵔ " ⵡⵉⵙⵙ ⵙⵉⵏ, ⵡⵉⵙⵙ ⴽⵕⴰⴹ. ⵉⴱⴱⵉ ⵏⵉⵜ ⴷⴰⵖ ⵜⴰⵣⵣⵍⴰ ⵣⵓⵏⴷ ⵉⵖ ⴳⵉⵙ ⵥⵥⴰⵏ. -ⵎⴰⵏⵉ ⵙ ⵜⵣⵔⴱⵜ? -ⵔⵉⵖ ⴰⴷ ⵙⵓⵍ ⴽⴽⵖ ⴷⴰⵔ ⵍⵃⵓⵙⴰⵢⵏ ⵉⵊⵉⵍⵍⵉⵊ ⴰⴷ ⵥⵕⵖ ⵉⵙ ⵜⵓⵔⵓ ⵏⵖⴷ ⵓⵔ ⵜⴰ. -ⴰⵔ ⴰⵙⴽⴽⴰ. -ⴰⵔ ⴰⵙⴽⴽⴰ. ⵉⵙⴷⵓⵇⵇⵔ, ⵜⴼⴼⴰⵖ ⴷ ⵙⵉⵙ ⵜⵎⵖⴰⵔⵜ ⵏ ⵍⵃⵓⵙⴰⵢⵏ. -ⵉⵍⵍⴰ ⵖ ⵉⵏⵏ ⵍⵃⵓⵙⴰⵢⵏ ⵉ ⵕⴱⴱⵉ, -ⵇⵇⵍ ⴰⴷ ⴰⵙ ⵖⵔⵖ. ⵉⴼⴼⵓⵖ ⴷ ⵢⵉⵊⵉⵍⵍⵉⵊ ⵜⴰⵎⵥ ⵜ ⵜⴰⴹⵚⴰ. -ⴽⵉⵢⵢⵉⵏ, ⴰⵙⵙ ⴰⴷ ⵓⵔ ⵔⴰⴷ ⴽ ⵢⴰⵡⵉ ⵢⵉⴹⵚ. -ⵎⵍ ⵉⵢⵉ, ⵉⵙ ⵜⵓⵔⵓ? -ⵓⵀⵓⵢ, ⵉⵔⵡⴰⵙ ⵉⵙ ⴷ ⴳ ⵢⵉⴹ ⴰⴷ, ⴽⵛⵎ ⴷ. -ⵓⵀⵓⵢ, ⵓⵔ ⵉⵢⵉ ⴷ ⵢⴰⵖ. ⵎⴰⵏⵉ ⵖ ⵔⴰ ⵏⵎⵎⵉⴳⴳⵉⵔ? -ⴰⴷ ⵉⵢⵉ ⵏⵏ ⵜⴰⴼⴷ ⵖ ⵉⵎⵉ ⵏ ⵚⴱⵉⵟⴰⵕ. ⴽⵛⵎ! -ⵓⵀⵓⵢ ⴰⵔ ⵜⴰⵡⴰⵍⴰ ⵢⴰⴹⵏⵉⵏ. ⵢⵓⵣⵣⵍ ⵢⴰⵎⵥ ⵟⵟⵓⴱⵉⵚ ⵍⵍⵉ ⵔⴰⴷ ⵜ ⵉⵙⵙⵍⴽⵎ ⴷⴰⵔ ⴱⵓ ⵜⵃⵓⵏⴰ ⵍⵍⵉ ⵙⵙⵏⵣⴰⵏⵉⵏ ⵉⵎⴽⵕⴰⴹ ⵏ ⵜⴰⵣⵣⴰⵏⵉⵏ, ⵉⵙⵖ ⴷ ⴽⵔⴰ ⵏ ⵜⵎⵍⵙⴰ ⵏ ⵓⴼⵔⵓⵅ ⴷ ⴽⵔⴰ ⵏ ⵜⵎⵍⵙⴰ ⵏ ⵜⴼⵔⵓⵅⵜ. ⵓⵔ ⵜⴰ ⴷ ⵜⵓⴳⴳⵉ ⵜⴰⴼⵓⴽⵜ, ⵉⵙⴽⵔ ⵢⴰⴷ ⴰⵖⴰⵔⴰⵙ ⵢⴰⵏ ⵙ ⴷⴰⵔ ⵓⵍⵜⵎⴰⵙ, ⵉⵙⵍⵉ ⵜⵜ ⵉⵏⵏ. ⵢⴰⴼ ⵜⵜ ⵉⵏⵏ ⵜⵃⵉⵢⵢⵍ ⵢⴰⴷ ⴽⵔⴰ ⵏ ⵜⵎⵍⵙⴰ ⵍⵍⵉ ⵙ ⴷ ⴷⴰⵔⵙ ⵔⵣⴼⵏⵜ ⵜⵎⵖⴰⵔⵉⵏ ⵖ ⵜⵎⵖⵔⴰ ⵏ ⵜⵍⴰⵍⵉⵜ ⵏ ⵉⵍⵍⵉⵙ. ⵓⵎⵥⵏ ⵢⴰⵏ ⵏ ⵟⵟⵓⴱⵉⵙ ⵢⵓⵜⵉ ⴳⵉⵙ ⵎⴰ ⵖ ⵉⴱⴱⵉ ⵎⴰ ⵖ ⵉⵍⵍⵇⵎ. ⴰⴽⴹⵕⵓⵕ ⴰⵔ ⴷ ⵉⵜⵜⴽⴽⴰ ⴷⴷⴰⵡ ⴰⵙ, ⵎⴰ ⴰⵏⵏ ⴰⴼ ⴰⵏⵏ ⴽⵓⵍⵍⵓ ⵜⴳⴳⴰⵏ " ⵉⴳⵔⵉⵙⵓⵏⵏ " ⵜⵉⵙⵎⴰⵇⵇⴰⵍⵉⵏ, ⵙⵙⵓⵜⵍⵏ ⵉⴼⵔⵡⴰⵍⵏ ⵉ ⵉⵅⴼⴰⵡⵏ ⵏⵏⵙⵏ. ⵎⴰⵏⵉⴽ ⴰⴷ ⵙⴽⴰⵔⵏ ⵟⵟⵓⴱⵉⵚⴰⵜ ⵏⵏⵙⵏ ⵉⴳⵍⵍⵉⵏ? ⵢⵓⵜⵉ ⵎⴰ ⵖ ⴰⵔ ⵣⵔⴰⵢⵏ ⵖ ⵉⵖⴰⵔⴰⵙⵏ ⵏ ⵡⴰⴽⴰⵍ ⴷ ⵓⴽⴹⵕⵓⵕ, ⵎⴰ ⵖ ⴰⵔ ⵣⵔⴰⵢⵏ ⵖ ⵡⵉⵏ ⵣⵣⴼⵜ. ⵊⵊⴰⵊ ⵓⵔ ⴰⴷ ⵙⵓⵍ ⵉⵜⵜⴰⴳⴳⵯⴰ, ⵉⵛⵇⵇⴰ ⴼ ⵢⴰⵏ ⴰⴷ ⵉⵙⵙⴰⴳⴳⵯ ⵏⵏⵉⴳ ⵏⵏⵙ. ⵟⵟⵓⴱⵉⵚ ⴰⵏⵏ ⵓⵔ ⴼⵍⵍⴰⵙ ⵉⵍⵍⵉ ⵕⴱⴱⵉ. ⵎⴰ ⵉⵙⵙⵏ ⵎⵏⵛⴽ ⴰ ⴰⴷ ⵙ ⵓⵔ ⵢⴰⵔⵓⴷ, ⵓⵙⵙⴰⵏ, ⵉⴷ ⵉⵎⴰⵍⴰⵙⵙ, ⵉⵔⵏ, ⵉⵙⴳⴳⵯⴰⵙⵏ ⵎⵇⵇⴰⵔ ⴷ ⴰⵏⵥⴰⵕ ⵍⵍⵉ ⵜ ⵉⵙⵙⵉⵔⵉⴷⵏ, ⵍⴰⵃ ⵜ ⵓⵍⴰ ⴰⴹⵓ ⵏⵏⵙ. ⵓⵔ ⵉⵍⴽⵎ ⵟⵟⵓⴱⵉⵙ ⴰⵢⵍⵍⵉⵖ ⴽⵓⵍⵍⵓ ⵕⵥⴰⵏ ⵉⵎⵙⵍⴰⵏ ⵏⵏⵙⵏ. ⵖ ⵓⵙⴰⵔⴰⴳ ⵏ ⵟⵟⵓⴱⵉⵙ, ⵖ ⵉⵎⵉ ⵏ ⵚⴱⵉⵟⴰⵕ, ⵓⴼⴰⵏ ⵏⵏ ⵉⵊⵉⵍⵍⵉⵊ ⴰⵔ ⵓⴽⴰⵏ ⵙⵉⵙⵏ ⵉⵜⵜⵇⵇⵍ. ⵉⴱⴷⴷ ⵏⵜⵜⴰⵏ ⴷ ⵢⴰⵜ ⵏ ⵜⵎⵖⴰⵔⵜ ⵏ ⵜⵓⵥⵥⵓⵎⵜ. ⵏⵜⵜⴰⵏ ⵢⵓⵙⵉ ⵢⴰⵜ ⵜⵍⵅⵏⵛⵜ ⵜⴰⵙⴳⴳⴰⵏⵜ, ⵏⵜⵜⴰⵜ ⵜⵃⵉⵢⵍ ⵢⴰⵜ ⵏ ⵜⵡⵛⴽⵉⵏⵜ ⵏ ⵉⵊⴷⴷⵉⴳⵏ. ⵓⵔ ⵜⴰ ⵉⵙⴰⵡⵍ ⵢⵉⵥⵉⵍ ⴼⴼⴰⵖⵏ ⴷ ⵢⴰⴷ ⵉⵡⴰⵍⵉⵡⵏ ⵖ ⵉⵎⵉ ⵏ ⵢⵉⵊⵉⵍⵍⵉⵊ: -ⵃⴰⵔⵔⵓⴽ, ⵃⴰⵔⵔⵓⴽ. -ⵜⵓⵔⵓ. -ⵢⴰⵀ. -ⴰⴼⵔⵓⵅ ⵏⵖⴷ ⵜⴰⴼⵔⵓⵅⵜ? -ⵜⴰⴼⵔⵓⵅⵜ, ⵎⴰⵛⵛ ⵓⵔ ⵜⵜ ⵥⵕⵉⵖ, ⵢⴰⵜ ⵏ ⵜⴼⵔⵎⵍⵉⵜ ⴽⴰ ⵉⵢⵉ ⵜ ⵉⵏⵏⴰⵏ. ⵉⵥⵉⵍ ⵖ ⵓⴳⵯⵏⵙ ⵢⵓⵎⵔ ⵢⴰⵜ ⵏ ⵜⵓⵎⵔⵜ ⵉⵕⵥⴰⴳⵏ, ⵣⵓⵏⴷ ⵉⵖ ⵉⵙⵓⵏⴼⴰ ⵣⵖ ⵢⴰⵏ ⵏ ⵡⴰⴳⴳⵯⴰ ⵏ ⵓⵥⵓⴽⴰ ⵍⵍⵉ ⵢⵓⵙⵉ ⵜⵥⴰ ⵏ ⵢⵉⵔⵏ. ⵉⵙⵓⵏⴼⴰ ⵓⵔ ⵉⵙⵓⵏⴼⵉ, ⴰⵙⵇⵙⵉ ⵍⵍⵉ ⵜ ⴱⴷⴷⴰ ⵉⵣⵣⵉⵡⵉⵣⵏ ⵢⵓⵜ ⵙ ⵉⵥⵓⵕⴰⵏ. ⵜⴰⵡⴰⴷⴰ ⵏⵏⵙ ⵖ ⵉⵙⵡⴰⴽ ⴰⵏⵏ ⵏ ⵚⴱⵉⵟⴰⵕ ⵜⵥⴹⴰⵢ, ⵎⵇⵇⴰⵔ ⵜⵔⵡⴰⵙ ⵛⴰⵍⴰ ⵏ ⵉⴽⴰⴱⴰⵕⵏ. ⴽⵔⴰⵢⴳⴰⵜ ⴰⵥⵎⵎⴰⵥⵍ ⴰⵥⵍⵎⴰⴹ ⵙ ⵜⴳⵓⵔⵉ ⴽⵔⴰⵢⴳⴰⵜ ⴰⴼⴰⵙⵉ ⵙ ⵙⵏⴰⵜ ⵜⴳⵓⵔⵉⵡⵉⵏ. ⵓⵔ ⵉⵙⵙⵉⵏ ⵎⴰ ⵔⴰⴷ ⵢⴰⵎⵏ: ⵉⵡⵉⵣⵏ, ⵜⵉⵥⵉⴹⴰⵕ, ⵜⴰⵢⵔⵉ, ⵏⵏⵉⵢⵜ, ⴰⵥⵎⵎⴰⵥⵍ ⴰⵥⵍⵎⴰⴹ, ⵏⵖ ⵜⵉⵎⵇⵇⵉⵜ ⵏ ⵓⴽⵯⴼⴰⵢ, ⴰⵖⴷⵊⴰⵊ ⴰⵃⵃⵕⴰⵎ ⵍⴽⵎⵏ ⵜⴰⵃⴰⵏⵓⵜ ⵏⵏⵙ, ⴰⴼⵏ ⵜⵜ ⵉⵏⵏ ⵜⴳⵏ ⵓⵔ ⵜⴳⵏ, ⵏⴳⵔ ⵜⵓⵅⵙⵉⵏ ⵏⵏⵙ ⴰⵔ ⴷ ⵜⵜⴰⴳⴳⵯⴰ ⵢⴰⵜ ⵏ ⵜⴰⴹⵚⴰ ⵉⴼⵙⵙⵓⵙⵏ. ⵜⵥⵕⴰ ⵜⵏ ⵜⵎⵎⴰⵖ ⴰⴷ ⵜⵎⵎⴰⵜⵜⵉ, ⵙ ⵉⵖ ⴰⵙ ⴷ ⵉⵏⵏⴰ ⵢⵉⵊⵉⵍⵍⵉⵊ: -ⴳⴰⵡⵔ. ⵉⵥⵉⵍ ⵍⴰⵃ ⴰⵙ ⵉⵡⴰⵍⵉⵡⵏ, ⵉⴽⵯⵏⴰ ⵏⵏ ⵙ ⵜⴼⵔⵓⵅⵜ, ⵉⵙⵙⵓⴷⵎ ⵜⵜ. -ⵡⴰⵅⵅⴰ ⵜⵜ ⵓⵙⵉⵖ. ⵢⵓⵙⵉ ⵜⵜ ⵓⵔ ⵜⴰ ⴰⵙ ⴷ ⵜⵔⵓⵔ. ⵉⵙⵙⵓⴷⵎ ⵜⵜ ⴷⴰⵖ ⵖ ⵓⴷⵎ, ⵖ ⵢⵉⵅⴼ. ⵜⴹⵕ ⴰⵙ ⴷ ⵉⴳⴳⵉ ⵓⴷⵎ ⵏⵏⵙ ⵢⴰⵜ ⵏ ⵜⵎⵇⵇⵉⵜ ⵏ ⵓⵎⵟⵟⴰ ⵖ ⵜⵉⵟⵟ ⵜⴰⵥⵍⵎⴰⴹⵜ. ⵉⵚⴼⴹ ⴰⵙ ⵜⵜ, ⵜⴹⵕ ⴰⵙ ⴷ ⵜⵉⵙⵙ ⵙⵏⴰⵜ ⵖ ⵜⴼⴰⵙⵉⵜ ⴼ ⵜⵍⴻⵍⵍⵉ, ⵜⵉⵣⵉ ⵖ ⴰⵙ ⵜⵜ ⵉⵔⵓⵔ. ⵉⵥⵕⴰ ⵜ ⵉⵊⵉⵍⵍⵉⵊ, ⵉⵏⵏⴰ ⴰⵙ ⴷ: -ⴰⵡⴰ, ⵜⵜⵢⴰⵇⵇⵏ ⴰⴷ ⴰⵖ ⵓⵔ ⵜⵙⵏⵃⵉⵛⵛⵎⵜ. ⵉⵙⵎⴰⵇⵇⵍ ⵉⵥⵉⵍ ⵙ ⵓⵎⵏⵉⴷ ⵏ ⵓⵍⵜⵎⴰⵙ ⴷ ⵜⵎⵖⴰⵔⵜ ⵍⵍⵉ ⴷ ⴷⴰ ⵉⵎⵓⵏ ⵉⵊⵉⵍⵍⵉⵊ, ⵉⵙⵏⴰⵍ ⵏⵉⵜ ⵓⴷⵎ ⵏⵏⵙ ⵙ ⵓⵎⵉⴷ ⵏ ⵜⵍⴻⵍⵍⵉ. -ⵙⵙⵓⵔⴼ ⵉⵢⵉ, ⵓⵔ ⴰⵎ ⵎⵍⵉⵖ ⵓⵍⵜⵎⴰ: ⵜⴰⴷ ⴰⴷ ⵉⴳⴰⵏ ⵢⴰⵎⴰ ⵏⵏⵖ. -ⵏⵜⵜⵉⵙⵙⴰⵏ ⵙ ⵓⴼⵓⵍⴽⵉ ⴰ ⵢⴰⵎⵏⴰ. ⵉⵙⵎⴰⵇⵇⵍ ⴷⴰⵖ ⵙ ⵜⵎⵖⴰⵔⵜ. ⵉⵎⵉⴽ ⵙ ⵓⵎⵏⵉⴷ ⵏ ⵢⵉⵊⵉⵍⵍⵉⵊ ⵉⵎⵉⴽ, ⵉⵏⵏⴰ ⴰⵙ ⴷ ⵢⵉⵊⵉⵍⵍⵉⵊ: -ⵉⵀⵀ, ⵓⵔ ⴰⵡⵏ ⵜⵜ ⵎⵍⵉⵖ, ⵜⴰⴷ ⴰⴷ ⵉⴳⴰⵏ ⴼⴰⴹⵎⴰ ⵏ ⵜⵉⴷⵜ, ⵜⴰⵎⵖⴰⵔⵜ ⵉⵏⵓ, ⵜⴳⴳⵓⵍ ⴰⵔ ⴷ ⴷⵉⵙ ⵎⵓⵏⵖ. -ⵉⵡⴰⵍⵉⵡⵏ ⵏ ⵢⵉⵊⵉⵍⵍⵉⵊ ⵕⵥⴰⵏ ⵉⵣⵎⴰⵣ ⵏ ⵜⴳⵓⴹⵉ ⵍⵍⵉ ⵉⵣⵍⵓⵣⵣⴰⵏ ⵙⵏⴰⵜ ⵏ ⵜⵎⵇⵇⴰ ⵏ ⵉⵎⵟⵟⴰⵡⵏ ⵏ ⵢⵉⵥⵉⵍ. ⵜⵜⵃⵉⵏ ⴷ ⴽⵔⴰ ⵏ ⵜⴰⴹⵚⴰ ⵉⵡⵔⵔⴰⵖⵏ, ⵙⵙⴰⴳⴳⵯⵏ ⴷ ⵜⵓⵅⵙⵉⵏ ⵏ ⴽⵔⴰⵢⴳⴰⵜ ⵢⴰⵏ. ⵙⵔⵙⵏ ⵉⵊⴷⴷⵉⴳⵏ ⵖ ⵜⴰⵎⴰ ⵏ ⵢⵉⵅⴼ ⵏⵏⵙ, ⵜⵉⵔⴰⵎ, ⵜⵉⵎⵍⵙⴰ.. ⵜⵥⵕⴰ ⵜⵏ ⵜⵍⴻⵍⵍⵉ, ⵜⵍⵀⵓ ⴰⵔ ⵜⴰⵍⵍⴰ, ⵜⴽⵯⵜⵉ ⴷ ⴰⵢⵍⵍⵉ ⵉⵣⵔⵉⵏ ⵏⴳⵔ ⴰⵙ ⴷ ⵢⵉⵥⵉⵍ ⵖ ⵍⵍⵉⵙⵉ, ⴰⵢⵍⵍⵉ ⵉⵣⵔⵉⵏ ⵖ ⵜⵎⴰⵣⵉⵔⵜ, ⵜⵉⴳⵓⴹⵉⵡⵉⵏ ⵍⵍⵉ ⵏⵏ ⵜⴼⴼⵉ ⵖ ⵜⴰⵙⴰ ⵏ ⵢⵉⵥⵉⵍ ⵜⵍⵀⵓ ⴰⵔ ⵜⴰⵍⵍⴰ, ⴳⴳⴰⵎⵎⵉⵏ ⵉⵎⵟⵟⴰⵡⵏ ⴰⴷ ⵙⵎⴷⵏ ⵖ ⵜⵡⴰⵍⵍⵉⵏ ⵏⵏⵙ. -ⵢⵓⴷⴰ ⴽⵎ! ⵉⵙ ⴷ ⵉⵙ ⵜⵔⵉⴷ ⴰⴷ ⴰⴽⴽⵯ ⵏⵙⵙⵏⴳⵉ ⵖⵉⴷ ⵉⵎⵟⵟⴰⵡⵏ? -ⵉⵎⵟⵟⴰⵡⵏ ⵏ ⵜⵓⵎⵔⵜ, ⴰ ⵉⵥⵉⵍ, ⴰⵢⵍⵍⵉ ⵉⵢⵉ ⵜⵙⴽⵔⵎ, ⵓⵔ ⵙⴰⵔ ⵜ ⵜⵜⵓⵖ. ⴰⵢⵍⵍⵉ ⵉⵙⵙⴰⵍⵍⴰⵏ ⵜⵉⵍⴻⵍⵍⵉ ⵙ ⵜⵉⴷⵜ ⵉⴳⴰ ⵜ: ⵜⴰⵡⵊⴰ ⴰⵏⵏ ⵉⴳⴰⵏ ⵜⵉⵏⵙ ⵓⵔ ⵉⴳⵉⵏ ⵜⵉⵏⵙ, ⵜⴰⵡⵊⴰ ⴰⵏⵏ ⵍⵍⵉ ⴰⵙ ⵉⵙⵙⵓⵜⵍⵏ; ⵜⴳⴰ ⵜⴰⵙⵓⵏⴰ ⵏ ⵢⵉⵊⵉⵍⵍⵉⵊ ⵍⵍⵉ ⵉⵙⴼⴰⵙⴽⴰⵏ ⵙ ⵉⵙⵎ ⵏ ⵜⵎⵖⴰⵔⵜ ⵏⵏⵙ; ⵙⵏⴰⵜ ⵏ ⵜⵎⵇⵇⴰ ⵏ ⵉⵎⵟⵟⴰⵡⵏ ⵏ ⵢⵉⵥⵉⵍ ⵍⵍⵉ ⴼⵍⵍⴰⵙ ⵉⴹⵕⵏ ⵏⵜⵜⴰⵜ ⴷ ⵢⵉⵍⵍⵉⵙ, ⵜⵉⵎⵖⴰⵔⵉⵏ ⵍⵍⵉ ⵓⵔ ⵜⵙⵙⵏ ⴳⵏⵜ ⴰⵙ ⵜⴰⵡⵊⴰ, ⵎⵍⵏⵜ ⴰⵙ ⵏⴳⵔ ⵜⵓⵅⵙⵉⵏ ⵏⵏⵙⵏⵜ ⵖ ⵡⴰⵙⵙ ⴰⵏⵏ ⵍⵍⵉⵖ ⵜⵙⵖⴰⵡⵙⴰ ( ⵜⵃⵜⴰⵊⵊⴰ ) ⵙ ⵎⴰⵙ ⵜⵜ ⵉⵙⵙⵉⵎⵖⵓⵔⵏ. ⵜⵇⵇⵣⵣ ⵏⵏ ⵙ ⵓⵎⵏⵉⴷ ⵏ ⵢⵉⵊⵉⵍⵍⵉⵊ, ⵜⵉⵏⵉ ⴰⵙ: -ⵎⴰⵏ ⴰⴽⵓⴷ ⵔⴰⴷ ⴼⴼⴰⵖⵖ ⴰ ⵍⵃⵓⵙⴰⵢⵏ? -ⴰⵙⴽⴽⴰ. ⵔⴰⴷ ⴷ ⵏⴰⵛⴽ ⴰⴷ ⴽⵎ ⵉⵏⵏ ⵏⴰⵡⵉ, ⵔⴰⴷ ⴰⵎⵥⵖ ⵟⵟⴰⵎⵓⴱⵉⵍ ⴷⴰⵔ ⴷⴰⴷⴷⴰ ⵃⵎⴰⴷ. -ⵉⵥⵉⵍ ⵉⵍⵍⴰ ⴼⵍⵍⴰⵙ ⴰⴷ ⵉⴽⵛⵎ ⵙ ⵢⵉⵍⵍ: ⵙⵎⴷⵏ ⵓⵙⵙⴰⵏ ⵏ ⵓⵙⵓⵏⴼⵓ ⴰⴱⵢⵓⵍⵓⵊⵉ. ⵉⵣⵣⵔⵉ ⴷ ⵜⵍⴻⵍⵍⵉ ⴰⵙⵙ ⴰⵏⵏ ⵍⵍⵉ ⵖ ⴷ ⵜⵓⵔⵔⵉ ⵙ ⵜⵃⴰⵏⵓⵜ ⵏⵏⵙ. ⴰⵙⵙ ⴽⵔⴰ ⵉⴳⴰ, ⴰⵔ ⵜⵎⵔⴷⵓⴽⴽⵓⵏ ⴼ ⵓⵎⵓⴷⴷⵓ ⵏ ⵜⵍⴻⵍⵍⵉ ⴷ ⵉⵍⵍⵉⵙ ⵙ ⵜⴳⵎⵎⵉ ⵏ ⴰⵢⵜ ⴷⴰⵔⵙ. ⵉⵥⵉⵍ ⵓⵔ ⴰⵙ ⵉⵔⵉ, ⵏⵜⵜⴰⵜ ⵜⴳⴳⵓⵍ ⴰⵙ ⴰⵔ ⴷ ⵜⴼⵜⵓ. ⴰⵙⵙ ⵍⵍⵉ ⵣⵣⵔⵉⵏ ⴳⵔⴰⵜⵙⵏ, ⵓⵔ ⴰⴽⴽⵯ ⴳⵉⵙ ⵉⴱⴷⵔ ⵢⴰⵏ ⵉⵙⵎ ⵍⵍⵉ ⵔⴰⴷ ⵜⵉⵍⵉ ⵜⴼⵔⵓⵅⵜ. ⵉⵇⴹⴰ ⴰⵙ ⴷ, ⵉⴼⵍ ⴰⵙ ⵎⵔⴰⵡ ⵡⴰⴼⴹⴰⵏ ⵖ ⵉⴳⴳⵉ ⵏ ⵜⵙⴷⴷⴰⵔⵉⵢⴰⵜ. ⵓⵔ ⵜⵏ ⵜⵥⵕⵉ ⴰⵢⵍⵍⵉⵖ ⵎⵚⴰⴼⴰⴹⵏ ⵙ ⵉⵎⵟⵟⴰⵡⵏ. ⵉⵥⵉⵍ ⵉⴼⴼⴰⵖ, ⵉⴽⵓⵜ ⵎⵏⵛⴽ ⴰⵔⴰⴷ ⵏⵏ ⵉⴽⴽ ⵖ ⵜⵓⵥⵥⵓⵎⵉⵏ ⵏ ⵢⵉⵍⵍ, ⵜⵍⵍⴰⵙ ⵜⵃⴰⵏⵓⵜ ⴼ ⵜⵍⴻⵍⵍⵉ, ⵉⵍⵍⵉⵙ ⴰⵔ ⵜⵜⵓⵙⵓ, ⴰⵔ ⵜⴰⵍⵍⴰ, ⴰⵔ ⵜⵙⵅⵍⵉⵍ ⵜⵉⵍⴽⴽⵉ ⴽⵔⴰ ⵙ ⴰⵔ ⵜⵜⴽⴽⴰ ⴰⵔ ⵜⵜⵉⴳⵓⵜ. ⵉⵙⴽⴰⵕⵕⴰⵢⵏ ⵓⵎⵥⵏ ⵜⴰⵡⴰⵍⴰ ⴼ ⵉⴼⵛⴽⴰ ⵓⵔ ⴰⵔⵓⴷⵏⵉⵏ, ⵟⵓⵊⵊⵓⵟ ⵏ " ⵜⵡⴰⵍⵉⵜ " ⵜⵖⵓⵡⵖ ⴼ ⵜⵃⴰⵏⵓⵜ ⵏ ⵢⵉⵥⵉⵍ. ⵟⵊⵊⴰ ⴱⴷⴷⴰ ⵜⴳⵎⵎⵉ, ⵎⴰⵛⵛ ⴰⵙⵙ ⴰⵏⵏ ⵖ ⴷ ⵜⴳⴳⵯⵔⴰ ⵉⵍⵍⵉⵙ, ⴽⴰⴷ ⴱⴰⵀⵔⴰ ⵙⵉⵙ ⵟⵊⵊⴰ ⴷⴷⵓⵏⵉⵜ. ⴰⵔ ⵜⴽⵟⵟⵓ ⵙ ⵜⵏⵣⴰⵔ ⵏ ⵉⵍⵍⵉⵙ, ⴰⵔ ⵙⵉⵙⵏⵜ ⵜⵙⵓⵏⴼⵓⵙ, ⴰⵔ ⵜⵜⴰⵏⵏⴰⵢ ⵙ ⵜⵡⴰⵍⵍⵉⵏ ⵏⵏⵙ ⵉⵙⴰⵙⴰⵏ, ⵉⴱⵖⴰⵢⵏⵓⵙⵏ, ⵜⵓⴹⴼⵉⵏ ⵎⴰ ⵔⴰⴷ ⵙⵓⵍ ⵙⴽⴰⵔⵖ ⵖ ⵓⵃⴰⵏⵓ ⴰⴷ ⵉⵍⵍⴰⵙⵏ, ⵓⵙⵙⴰⵏ ⴰⴷ ⵣⵔⵉⵏⵉⵏ ⵜⵃⴱⴰ ⵏⵏ ⵉⵍⵍⵉ ⵖ ⵓⴷⵉⵙ ⵉⵏⵓ, ⴰⵙⵙ ⴰⴷ ⵀⴰ ⵜⵜ ⵉⴷ ⵜⴼⴼⴰⵖ ⴷ, ⴰⵔ ⵜⴻⵜⵜⴰⵏⵏⴰⵢ ⵉⴽⴰⴱⴰⵔⵏ ⵏ ⵜⵓⴹⴼⵉⵏ ⵉⵖ ⵉⵡⵏⵏⵜ ⵉ ⵍⵎⵔⴼⵄ ⵏ ⵓⴽⴰⵕⵟⵓⵏ, ⴰⵔ ⵜⴽⵟⵟⵓ ⵉ ⴳⴰⵔ ⴰⴹⵓ. ⵎⴰ ⴰⴷ ⵓⵔ ⵉⴳⵉ ⵜⵓⴷⵔⵜ, ⵉⵍⵍⵉ ⵓⵔ ⵜⴳⵉ ⵎⴰⴷ ⵖⵉⴷ ⵉⵜⵜⴳⴰⵡⴰⵔⵏ. ⵜⵓⵙⵉ ⴷ ⵢⴰⵏ ⵏ ⵙⵜⵉⵍⵓ ⴰⵙⴳⴳⴰⵏ ⴷ ⵢⴰⵜ ⵏ ⵜⴼⵔⵜ, ⵜⵍⵀⵓ ⴰⵔ ⵜⵜⴰⵔⴰ: ⵉⵥⵉⵍ!!! ⵙⵙⵓⵔⴼ ⵉⵢⵉ ⴰⴷ ⴰⴽ ⴰⵔⴰⵖ ⵉⵡⴰⵍⵉⵡⵏ ⴰⴷ ⵖ ⴰⵔ ⵙⵉⴳⴳⵉⵍⵖ ⴰⴷ ⵜⴰⴽⵯⵣⴷ ⵜⵉⵍⵡⴰⵜ ⴰⴷ ⵉⵏⵓ ⵉⵀⵔⵛⵏ. ⴼⵍⵖ ⴽ ⵜⵉⴽⴽⵍⵜ ⵉⵣⵡⴰⵔⵏ ⵎⵥⵥⵉⵢⵖ, ⴼⵙⵙⵓⵙⵖ ⴱⴰⵀⵔⴰ, ⴰⵙⵙ ⴰⴷ, ⴼⵍⵖ ⴽ ⴷⴰⵖ ⵥⴹⴰⵢⵖ, ⴳⵉⵖ ⵙⵉⵏ. ⵜⵉⴽⴽⵍⵜ ⵉⵣⵡⴰⵔⵏ, ⵓⵔ ⵙⴼⴰⵡⵖ ⵏⵖⴷ ⵉⵙ ⵉⵢⵉ ⵙⴱⵓⴽⴹⵏⵜ ⵜⵉⴼⴰⵡⵉⵏ. ⵎⴰⴷ ⵏⵏ ⵉⵜⴰⵎⵏ ⵏⴽⴽⵉ ⵍⵍⵉ ⴳⵉⵙⵏ ⵉⴹⵚⵚⴰⵏ ⵉⵙ ⵔⴰⴷ ⴳⵖ ⵜⴰⴹⵚⴰ ⵎⵇⵇⵓⵕⵏ. ⴼⵍⵖ ⴽ ⵜⵉⴽⴽⵍⵜ ⵉⵣⵡⴰⵔⵏ ⵎⴰⵛⵛ ⴰⵙⵙ ⴰⴷ ⴼⵔⴽⵖ ⵉⵙ ⴼⵍⵖ ⵉⵅⴼ ⵉⵏⵓ, ⵓⵔⵔⵉⵖ ⴰⴽ ⴷ, ⴰⴷ ⴰⴽ ⴷⴰⵖ ⵙⵍⵙⴰⵖ ⵜⵉⴳⵓⴹⵉⵡⵉⵏ ⴷ ⵓⵏⴽⴽⵉⴷ. ⵏⴽⴽⵉ ⴰⴽ ⴷ ⵢⵓⵔⵔⵉⵏ ⵖ ⴳⴰⵔ ⴰⵣⵎⵣ, ⵢⵓⴼ ⵉⵢⵉ ⴰⴷ ⴰⴼⵓⴹⵖ ⵖ ⵎⴰⴷ ⵢⴰⴳⵓⵔⵏ ⵖ ⵜⵓⴷⵔⵜ ⵏⵏⴽ. ⵏⴽⴽⵉ ⵓⵔ ⵉⴳⵉⵏ ⵢⴰⵜ, ⵏⴽⴽⵉⵜⴳⵯⵔⴰⵥ ⵖ ⵡⴰⵙⵙ ⵖ ⵉⵢⵉ ⴷ ⵜⵙⵙⵓⴼⵙ ⵉⵎⵎⵉ ⵙ ⵜⵓⴷⵔⵜ. ⵖ ⵍⵍⵉⵙⵉ ⵙⴽⵔⵖ ⴳⵉⴽ ⵜⴰⴹⵚⴰ ⵏ ⵉⵏⴳⴳⵯⴰ ⵏⵏⴽ, ⵏⴽⴽⵉ ⵍⵍⵉ ⵉⴳⴰⵏ ⵜⴰⴷ ⵎⵇⵇⵓⵕⵏ, ⴳⵉⵖ ⴽ ⴷ ⵓⵎⵢⴰ ⵏⴽⴽⵉ ⵜⵜ ⵓⵔ ⵉⴳⵉⵏ. ⵣⵉⴽ ⵉⴳⴰ ⵉⵢⵉ ⴱⴷⴷⴰ ⵜⵓⵎⵔⵜ ⴰⴷ ⵉⵢⵉ ⵜⴹⴼⴰⵕⴷ, ⴰⴷ ⵉⵢⵉ ⵜⴹⴼⵓⵕⵏ ⵉⴽⴰⴱⴰⵕⵏ ⵏ ⵉⴼⵔⵅⴰⵏ. ⵖⴰⵍⵖ ⵉⵙ ⵙⴼⴰⵡⵖ, ⴰⴽⵯⵔⵖ ⴰⴽⴽⵯ ⵜⵉⴼⴰⵡⵉⵏ ⵉ ⵜⵏⴳⴳⵯⴰ ⵉⵏⵓ. ⴰⵙⵙ ⴰⴷ ⵏⴽⴽⵉ ⴰⴷ ⴽ ⵉⴹⴼⴰⵕⵏ ⴰⴷ ⵙⵎⵎⵉⴹⵕⵓⵚⵖ ⵓⵙⵙⴰⵏ ⵏⵏⴽ. ⵉⵥⵉⵍ, ⵜⴰⵙⴰ ⵏⵏⴽ ⵜⵎⵇⵇⵓⵕ; ⵏⴽⴽⵉ ⵜⵜ ⵓⵔ ⵉⵍⵉⵏ. ⵙⵙⵓⵔⴼ ⵉⵢⵉ, ⵜⵜⵓ ⵉⵢⵉ, ⵀⴰ ⵏⵏ ⵓⵔ ⴰⴽ ⵜⵜ ⴳⵉⵖ ⵍⵍⵉⵖ ⴳⵉⵖ ⵢⴰⵜ, ⵙⵙⵏⵖ ⴰⵙⵙ ⴰⴷ ⵖ ⵏⴳⴰ ⵙⵏⴰⵜ ⵉⵙ ⵔⴰⴷ ⴰⴽ ⵏⵙⵙⵕⵥⴰⴳ ⴰⵢⵍⵍⵉ ⴰⴽ ⴷ ⵢⴰⴳⵓⵔⵏ ⵖ ⵡⵓⵙⵙⴰⵏ. ⵉⵥⵉⵍ ⵜⵜⵓ ⵉⵢⵉ. ⵉⵥⵉⵍ, ⴰⵎⵓⵔ ⵏⵏⴽ ( ⵍⵃⵓⵕⵎⴰ ⵏⵏⴽ ), ⵜⵜⵓ ⴰⵖ. ⵉⵍⵍⵉ ⵍⵍⵉ ⴷ ⵢⴰⴷⵍⵍⵉ ⵉⵇⵇⴰⵏ ⴰⴷ ⵜⴳ ⵜⵏⵉⴽ ⵓⵔ ⴰⴽ ⵜⵜ ⵜⴳⵉ, ⵏⴽⴽⵉ ⵍⵍⵉ ⴷ ⵉⵇⵇⴰⵏ ⵢⴰⴷⵍⵍⵉ ⴰⴷ ⴳⵖ ⵜⵉⵏⴽ, ⵓⵔ ⴰⴽ ⵜⵜ ⴳⵉⵖ. ⵢⵓⴷⴰ ⵉⵢⵉ ⵎⴰ ⵉⵣⵔⵉⵏ ⵖ ⵜⴰⵣⵣⵍⴰ ⵏ ⵓⵣⵓⵔ, ⵏⴽⴽⵉ ⵕⵎⵉⵖ, ⵀⴰ ⵏⵏ ⵔⴰⴷ ⵏⵏ ⴰⴽⵯⵉⵖ, ⵔⵉⵖ ⴰⴷ ⵜⴽⴽⵙⴷ ⴰⵥⵓⵕ ⵏ ⵜⴰⵢⵔⵉ ⵍⵍⵉ ⴳⵉⴽ ⵙⵓⵍ ⵉⵜⵜⵡⴰⵔⴳⴰⵏ ⵉⵣⴰⵍⵉⵡⵏ ⵙ ⴽⵔⴰ ⵏ ⵜⴰⵎⵓⵏⵜ ⵓⵔ ⵉⵎⵓⵏⵏ. ⵏⴽⴽⵉ ⵕⵎⵉⵖ, ⵊⵍⵉⵖ ⵓⵙⵙⴰⵏ ⵉⵏⵓ, ⵓⵔ ⵔⵉⵖ ⴰⴷ ⵊⵍⵓⵏ ⵡⵉⵏⴽ, ⵙⵖⵔⵖ ⵓⵍ ⵉⵏⵓ, ⵓⵔ ⵔⵉⵖ ⴰⴷ ⵉⵇⵇⴰⵕ ⵡⵉⵏⴽ. ⴽⵉⵢⵢⵉ ⵙⵙⵏⵖ ⴽ ⵜⵃⵎⵍⴷ ⵜⵓⴷⵔⵜ, ⵜⵃⵎⵍⴷ ⵎⵉⴷⴷⵏ, ⵉⵜⵔⴰⵏ, ⴰⵜⵡⴰⵏ, ⵜⵉⴼⴼⵉⵍⵍⴰ ⵖ ⵡⴰⵎⴰⵏ. ⵏⴽⴽⵉ ⵓⵔ ⵙⵓⵍ ⵃⵎⵉⵍⵖ ⵢⴰⵏ, ⵉⵅⴼ ⵉⵏⵓ, ⴰⵢⵜ ⴷⴰⵔⵉ, ⴱⴰⴱⴰⵙ ⵏ ⵢⵉⵍⵍⵉ, ⵉⵥⵕⵉ ⵏ ⴽⵓ ⵢⴰⵏ ⴷ ⵎⵣⴰⵣⴰⵍⵖ ⴰⵔ ⵉⵢⵉ ⵉⵙⵙⵡⵉⴷ, ⵜⵓⴷⵔⵜ ⵏⵏⴽ ⵜⵔⵖⴰ, ⵜⵉⵏⵓ ⵜⵅⵙⵉ, ⵜⴳⵉⴷ ⵜⵓⴷⵔⵜ ⵢⴰⴽⴽⴰⵏ ⵜⵓⴷⵔⵜ, ⴳⵉⵖ ⵍⵎⵓⵜ, ⵜⴰⵎⵜⵜⴰⵏⵜ ⵉⴼⴽⴰⵏ ⵜⵓⴷⵔⵜ ⴰⵡⵔ ⵉⵎⵉⵍ ⵜⴱⵓⵖⵍⵓ, ⵜⴰⴼ ⴽⵔⴰ ⵏ ⵢⵉⵥⵉⵍ ⵎⴰⴷ ⴷⴰ ⵜⵙⴰⵔ ⵜⵓⴷⵔⵜ. ⵜⴽⵎⵎⵍ ⴰⵙ ⵜⴼⵔⵜ; ⵜⴰⵙⵉ ⴷ ⵜⴰⵢⵢⴰⴹ, ⵜⵣⴷⵉ ⵙ ⵢⴰⵏ ⵓⵙⵍⴰⵖ ( ⵍⵚⴰⵇ ) ⵎⵥⵥⵉⵢⵏ: ⵙⵙⵓⵔⴼ ⵉⵢⵉ ⴰ ⵉⵥⵉⵍ. ⵀⴰ ⵉⵢⵉ, ⴼⵜⵉⵖ, ⵀⴰ ⴰⵖ ⵏⴼⵜⴰ, ⴰⴷ ⴽ ⵓⵔ ⵜⵉⴳⵯⵔⵉⵥ ⵖ ⵜⵉⴷⴷⵉ ⵏⵏⴽ ⵏ ⵉⵏⵎⵖⵓⵔⵏ ⵖ ⵓⵎⴰⴹⴰⵍ ⴰⴷ ⵏⵏⵖ ⵎⵥⵥⵉⵢⵏ. ⵔⴰⵔ ⵉⵥⵕⵉ ⵏⵏⴽ ⵙ ⵓⵎⵏⵉⴷ ⵏ ⵜⵓⴷⵔⵜ. ⵜⵜⵓ ⵉⵢⵉ ⵏⴽⴽⵉ ⵜⴽⵯⵜⵉ ⴷ ⵉⵙ ⴰⴷ ⵙⵓⵍ ⵜⵜⴰⴳⴳⵯⴰ ⵜⴰⴼⵓⴽⵜ ⵜⴰⵢⵍⴳⵉ, ⵜⵏⵙ ⵏⵏ ⵜⴰⴷⴳⴳⵯⴰⵜ ⴰⴼⴰⴷ ⴰⴷ ⴷⴰⵖ ⵜⵓⵔⵔⵉ ⴰⵙⴽⴽⴰ ⵏ ⵡⴰⵙⵙ ⴰⵏⵏ, ⴰⴷ ⵜⴰⵟⵟⵓ ⵉⵥⵏⵥⴰⵕⵏ ⵏⵏⵙ ⵉⵎⴰⵢⵏⵓⵜⵏ ⵉ ⵡⵉⵍⵍⵉ ⵉⵃⵎⵍⵏ ⵜⵓⴷⵔⵜ. ⵉⵥⵉⵍ, ⴰⵎⵥ ⵜⴰⵡⴰⵍⴰ ⵏⵏⴽ ⵖ ⵓⵎⵏⵉⴷ ⵏⵏⵙⵏ, ⵜⴰⵎⵥⴷ ⴰⴼⵓⵙ ⵉ ⴽⵔⴰ ⵏ ⵜⴰⴷ ⴽ ⵉⵙⵙⵉⵎⵖⵓⵔⵏ ⴰⴷ ⵓⵔ ⵉⵎⵥⵉⵢⵏ ⵓⵙⵙⴰⵏ ⵏⵏⴽ. ⵓⵏⵛⴽ ⴰⴷ ⴰⴷ ⴳⴰⵏ ⵉⵡⴰⵍⵉⵡⵏ. ⵀⴰ ⵉⵢⵉ, ⵔⴰⴷ ⵎⵎⴰⵖⵖ ⴷ ⵓⵙⵙⴰⵏ, ⴰⴷ ⵙⴽⵔⵖ ⵖ ⵜⴰⵎⵜⵜⴰⵏⵜ ⵉⵏⵓ ⵜⵓⴷⵔⵜ ⵉ ⵉⵍⵍⵉ, ⴰⴼⴰⴷ ⴰⴷ ⴼⵍⵍⴰⵙ ⵓⵔ ⵜⴰⴳⴳⵯ ⵜⴰⴼⵓⴽⵜ ⵙ ⴳⴰⵔ ⵉⵥⵏⵥⴰⵕⵏ. ⵜⵉⵍⴻⵍⵍⵉ ⵢⴰⴳⵓⵔ ⴷ ⵢⴰⵏ ⵓⴳⵣⵣⵓⵎ ⵏ ⵓⵙⵍⴰⵖ ( ⵍⵚⴰⵇ ), ⵜⵣⴷⵉ ⵏⵏ ⵙⵉⵙ ⵜⵉⴼⵔⴰⵡⵉⵏⵏ ⵍⵍⵉ ⴷ ⵓⵖⵔⴰⴱ. ⵜⵙⵎⵓⵏ ⵜⵍⴻⵍⵍⵉ ⴽⵔⴰ ⵖ ⵉⵎⴽⵕⴰⴹⵏ ⵏⵏⵙ ⴷ ⵡⵉⵏ ⵉⵍⵍⵉⵙ, ⵜⴰⵙⵉ ⵜⴰⴼⵔⵓⵅⵜ ⵙ ⵢⴰⵏ ⵓⴼⵓⵙ, ⵜⴰⵙⵉ ⵜⴰⵍⴱⴰⵍⵉⵣⴰⵜ ⵏⵏⵙ ⵙ ⵢⴰⵏ, ⵜⵡⴰⵜⵙ ⵜⵉⴳⵎⵎⵉ ⵏ ⴰⵢⵜ ⴷⴰⵔⵙ ⵍⵍⵉ ⵎⵉ ⵜⴽⴽⴰ ⵓⵔ ⴷ ⵉⵎⵉⴽ ⴷ ⵉⵔⵏ. ⵎⴰ ⵔⴰⴷ ⴰⵙⵏ ⵜⵜⵉⵏⵉ!? ⵎⴰⵙ ⵔⴰⴷ ⵜⵙⵎⵎⵏⵜⴰⵍ!? ⴼ ⵓⴷⵎ ⵏ ⵉⵍⵍⵉⵙ, ⵔⴰⴷ ⵜⴼⵙⵙ, ⵔⴰ ⵜⵥⵥⵉⴹⵕ ⵉ ⵓⵣⴰⵡⴰⵔ ⵏ ⴱⴰⴱⴰⵙ, ⴳⴰⵔ ⵉⵥⵕⵉ ⵏ ⵉⵎⴷⴷⵓⴽⴽⵯⴰⵍ ⴷ ⵡⴰⴷⵊⴰⵔⵏ ⴷ ⴳⴰⵔ ⵉⵎⴰⵡⵏ ⵓⴷⵎ ⵏ ⵢⵉⵍⵍⵉⵙ ⴰⴼ ⵜⴼⵍ ⴰⵢⵜ ⴷⴰⵔⵙ, ⴼ ⵓⴷⵎ ⵏ ⵢⵉⵍⵍⵉⵙ ⵜⵥⴹⴰⵕ ⴰⴷ ⴷⴰⵔⵙⵏ ⵜⵓⵔⵔⵉ. ⵜⵍⵓⵃ ⴷ ⵢⴰⵜ ⵜⵎⵇⵇⵉⵜ ⵏ ⵓⵎⵟⵟⴰ, ⵜⵍⴽⵎ ⴰⴽⴰⵍ, ⵜⴹⵕ ⴷ ⵜⴰⵢⵢⴰⴹ ⴼ ⵜⵓⴷⵎⵜ ⵏ ⵜⴼⵔⵓⵅⵜ.